
Cooper 


Sunt băgat până la gât în cocktailuri Jăgerbomb. Ieri, ai fi zis că 
sunt căsătorit cu blenderul — scoteam băuturi Piña Colada şi Daiquiri 
cu căpşuni ca pe bandă rulantă. În seara asta, pregătesc Red Bull cu 
vodcă şi cocktailuri Fireball. Şi să nu uităm de vinul rose. Cretinii ăştia 
şi vinul lor rosé! Stau toți sprijiniți de bar, unul lângă altul. Poartă 
cămăşi din in, în nuanţe pastel, şi au tunsori de trei sute de dolari. Îmi 
comandă răstit de băut. E îngrozitor de cald. 

În Avalon Bay, anotimpurile sunt definite de un ciclu nesfârşit de 
exoduri şi invazii. Când vara se termină, începe agitația. Turiştii arşi 
de soare îşi încarcă bagajele în dubiţe, îşi iau copiii lpicioşi de la 
atâtea dulciuri şi se îndreaptă spre interiorul continentului, înapoi în 
suburbiile şi birourile lor. Urmează valul de studenţi bronzaţi şi plini 
de fiţe — armatele de clone se întorc la Universitatea Garnet. Puşti de 
bani gata, ale căror palate construite pe coastă ne împiedică pe noi, 
oamenii de rând, care trăim de azi pe mâine cu mărunţişul care le pică 
din buzunare, să avem vedere la ocean. 

— Hei, omule, vreau şase shot-uri de tequila! îmi zbiară o clonă. 

Trânteşte un card de credit pe tejgheaua umedă şi lhpicioasă a 
barului. Probabil se aşteaptă să fiu impresionat. Pe bune, e doar un alt 
retardat care învaţă la Garnet. 

— Adu-mi aminte de ce facem asta, îi spun lui Steph, în timp ce 
pregătesc băuturile cu Jack Daniel's şi Cola. 

Steph strecoară o mână în sutien şi îşi ridică, pe rând, fiecare sân, 
astfel încât decolteul să pară mai mare şi mai plin. Poartă un maiou 
negru, inscripționat cu numele barului: Joe's Beachfront Bar. 

— Pentru bacşişuri, Coop. 

Bineînţeles. Nimic nu se cheltuieşte mai repede decât banul 
altuia. Lichelele aruncă în dreapta şi-n stânga cu bani. Bineînţeles că 
folosesc cardurile de credit ale părinților. 


Weekendurile sunt foarte aglomerate. Azi e ultima vineri înainte 
de începerea anului universitar la Garnet, deci urmează trei zile de 
petreceri nebuneşti, până luni dimineaţă. Barurile vor fi pline ochi. O 
să facem bani cu nemiluita. Dar n-am de gând să fac munca asta la 
nesfârşit. Lucrez aici în weekenduri, ca să strâng ceva bani în plus. Nu 
vreau să mai lucrez pentru alții. Visez să pun pe picioare propria 
afacere. După ce strâng destul, o să dispar din barul ăsta. 

— Ai grijă de tine! o avertizez pe Steph, care tocmai pune 
băuturile pe tavă. Să mă strigi, dacă e nevoie să scot bâta. 

N-ar fi prima dată când ciomăgesc vreun tip care nu acceptă să fie 
refuzat. 

În astfel de seri, atmosfera e diferită. Umiditatea e atât de mare, 
încât ai putea folosi aerul sărat pe post de loţiune de protecţie solară. 
Chenţii se înghesuie unii în alţii, inhibiţiile dispar, iar combinaţia de 
testosteron şi tequila nu prevesteşte lucruri bune. 

Din fericire, Steph e o fată puternică. 

— Mă descurc eu! îmi zice. 

Ia băuturile şi-mi face cu ochiul, apoi îşi aşterne un zâmbet pe 
buze. Se răsuceşte pe călcâie. Părul ei lung şi negru, prins în coadă, se 
leagănă. 

Nu ştiu cum poate să-i tolereze pe cei care încearcă să o pipăie. E 
adevărat că şi eu mă bucur de atenţie din partea fetelor. Unele devin 
destul de tupeiste sau prea prietenoase. Diferenţa este că, atunci când 
fetele se dau la mine, le zâmbesc şi le fac cinste cu un shot, ele 
chicotesc cu prietenelor lor şi apoi mă lasă în pace. Dar pentru fete nu 
e la fel. Cu atât mai mult, dacă ai de-a face cu libidinoşii din frăţiile de 
la Garnet. Pun mâna pe Steph şi îi şoptesc tot felul de chestii obscene 
la ureche. Habar n-am cum se abține să-i pocnească. 

E o muncă grea să-i serveşti pe paraziţii ăştia — această specie 
invazivă care ne devorează pe noi, localnicii, ne lasă fără vlagă şi, pe 
deasupra, îşi lasă gunoiul în urmă. 

Și totuşi, în lipsa lor, acest oraş abia dacă ar rezista. 

— Hei! Dă-mi shot-urile alea! zbiară iar clona. 

Încuviinţez din cap, de parcă aş spune „Imediat 
vreau să-i transmit că-l ignor. 


p> 


, când, de fapt, 


Un fluierat din capătul celălalt al tejghelei îmi atrage atenţia. 

În barul ăsta, au prioritate la servire localnicii. Fără excepţii. 
Urmează la rând clienții fideli, care lasă bacşişuri grase, oamenii 
politicoşi, femeile sexy, doamnele în vârstă şi, la urmă, nesimţiţii care 
nu au răbdare. Torn un shot de whisky pentru Heidi şi încă unul pentru 
mine. Le dăm pe gât şi îi torn încă unul. 

— Ce faci aici? o întreb. 

Niciun localnic care se respectă nu e în zonă în seara asta. Mişună 
prea multe clone pe-aici şi strică cheful tuturor. 

— Am venit să-i las lui Steph cheile. A trebuit să dau o fugă până 
acasă la ea. 

În copilăria noastră, Heidi era cea mai drăguță fată din şcoală. Şi 
nu s-au schimbat multe de atunci. Chiar şi în pantaloni scurți şi într-un 
tricou albastru, simplu, e cea mai mişto tipă din acest bar. 

— Închizi tu barul în seara asta? se interesează ea. 

— Da, probabil o să fiu aici până la trei dimineaţa. 

Heidi se ridică pe vârfuri şi se apleacă să-mi vorbească peste 
tejghea: 

— Vrei să treci pe la mine după aia? 

— Nu. Mâine lucrez tură dublă. Trebuie să dorm. 

Se bosumflă. S-a enervat fiindcă şi-a dat seama că nu vreau să ne 
combinăm acum. Chiar dacă i-am tras-o de câteva ori vara asta, să fac 
sex în mod repetat, cu una dintre cele mai bune prietene ale mele, 
începe să semene cu o relaţie, iar eu nu asta caut. Sper să-şi dea şi ea 
seama şi să nu mă mai invite. 

Blondul nerăbdător din celălalt capăt al barului încearcă să-mi 
atragă atenţia: 

— Hei! Hei!! Omule, jur c-o să primeşti o bancnotă de o sută 
dacă-mi dai un nenorocit de shot. 

— Mai bine te întorci la muncă, spune Heidi cu un zâmbet 
sarcastic, trimiţându-mi o bezea. 

Nu mă grăbesc să ajung la blond. E leit celelalte clone: un 
păpuşel care a absolvit o şcoală privată, cu cărare într-o parte şi cu un 
zâmbet impecabil. Lângă el stau doi tipi — probabil prieteni de-ai lui. 


Pentru genul ăsta de oameni, munca manuală înseamnă să-şi şteargă 
propriul fund şi-atât. 

Îi cer: 

— Scoate banii! 

Clona trânteşte pe tejghea o bancnotă de o sută de dolari. E foarte 
mândru de el. Torn un singur shot de whisky şi împing paharul spre el. 
Dă drumul bancnotei şi înhaţă paharul. O iau şi o pun în buzunar. 

— Am comandat şase shot-uri, îmi spune arogant clona. 

— Scoate încă cinci sute de dolari şi ţi le dau! 

Mă aştept să se plângă sau să facă scandal. În schimb, tipul râde şi 
agită dojenitor un deget în direcția mea. Pentru el, ăsta e barul în care 
vine să găsească farmecul claselor sociale inferioare lui. Puştii bogaţi 
adoră să fie jecmăniți. 

Spre uimirea mea, cap-sec scoate un teanc de bancnote şi pune 
cinci sute de dolari pe tejghea. 

— Dă-mi ce-ai mai bun! 

În barul ăsta, „ce-ai mai bun” e o sticlă de Johnnie Walker Blue 
Label şi una de tequila al cărei nume nu ştiu să-l pronunţ. În magazine, 
niciuna dintre ele nu costă mai mult de cinci sute de dolari. Mă prefac 
surprins de cererea lui. Urc pe un scaun. Mă întind spre sticla prăfuită 
de tequila, pusă pe ultimul raft de sus, şi îi torn shot-urile la suprapreţ. 

Puştiul putred de bogat se îndreaptă spre masa lui, mulțumit. 

Colegul meu barman, Lenny, se uită dezaprobator la mine. Ştiu 
că n-ar trebui să încurajez un astfel de comportament. Nu face decât să 
întărească ideea că suntem de vânzare, că bogătaşii sunt proprietarii 
acestui oraş. Dar dă-o naibii de treabă! N-am de gând să servesc 
băuturi până mor. Am planuri mai mari. 

— La cât termini în seara asta? se alintă o tipă, în stânga mea. 

Mă răsucesc încet spre ea, aşteptând continuarea. De obicei, 
întrebarea asta e urmată de una din două variante: Pentru că vreau să 
mă ajuţi să termin sau Pentru că abia aştept să te ajut să termini. 

În funcţie de exprimarea pe care o alege, îţi poţi da seama dacă ai 
de-a face cu o fată care e egoistă în pat sau cu una care adoră să ofere 
sex oral. Niciuna dintre cele două replici de agăţat nu dă dovadă de 


originalitate, dar nimeni nu se aşteaptă la aşa ceva din partea clonelor 
care roiesc în Avalon Bay, în fiecare an. 

— Deci? insistă blonda. 

Îmi dau seama că nu o să-mi servească nicio replică de agăţat. 

— Barul se închide la două, îi răspund. 

— Vino să ne ţii companie după ce ieşi din tură! mă invită fata. 

Ea şi prietena ei au păr lucios, corpuri perfecte şi piele 
strălucitoare. Se vede că au stat toată ziua la plajă. Sunt drăguţe, dar 
n-am chef de ce vor să-mi ofere. 

— Îmi pare rău, dar nu pot. Căutaţi pe cineva care arată exact ca 
mine. Fratele meu geamăn e pe-aici pe undeva. Sunt sigur că i-ar 
plăcea să vă distreze. 

Fac un semn către mulțimea de trupuri înghesuite ca sardinele în 
conservă. 

Spun asta pentru că ştiu că-l va enerva pe Evan. Deşi, pe de altă 
parte, s-ar putea să-mi mulțumească. Detestă clonele, dar nu îl 
deranjează răzgâiatele pline de bani, dacă sunt dezbrăcate. Jur că 
frate-miu încearcă să se culce cu toate tipele din oraş! Zice că e 
„plictisit”. lar eu mă prefac că-l cred. 

— Vai! Există încă unul ca tine? 

Aproape imediat, fetele încep să viseze cu ochii deschişi. lau un 
pahar şi pun gheaţă în el. 

— Da. Îl cheamă Evan, adaug încurajator. Dacă îl găsiţi, să-i 
spuneți că v-a trimis Cooper. 

În sfârşit, tipele se îndepărtează cu băuturile lor, iar eu respir 
uşurat. 

Să fii barman e un job de rahat. 

Împing paharul cu whisky sec pe tejghea, către tipul uscăţiv care 
l-a comandat, şi iau banii pe care mi-i întinde. Îmi trec degetele prin 
păr şi iau o mică pauză înainte să mă ocup de următorul client. În seara 
asta, mulțimea ameţită de alcool se poartă bine. Daryl, paznicul de la 
intrare, îi dă afară pe cei care par pe punctul de a vomita, iar eu şi 
Lenny îi alungăm pe idioţii care încearcă să ajungă în spatele tejghelei. 

Sunt cu ochii pe Steph şi pe celelalte chelneriţe care îşi croiesc 
drum prin mulţime. Steph serveşte la o masă plină de studenţi de la 

Garnet. Toţi salivează după ea. Le zâmbeşte, dar îi ştiu privirea — 
zâmbetul ei e cât se poate de fals. Când dă să plece, unul dintre ei o 
apucă de talie. 

Mă încrunt. E blondul pe care l-am tapat de şase sute de dolari. 
Sunt cât pe ce să sar peste bar, dar apoi Steph se uită la mine. De parcă 
ştie ce am de gând să fac, clatină din cap, dându-mi de înţeles să nu mă 
bag. Apoi se desprinde cu dibăcie de idiotul care nu-şi poate ţine 
mâinile acasă şi se întoarce la tejghea. 

— Vrei să-i dau afară? o întreb. 

— Nu. Mă descurc cu ei. 

— Ştiu, dar nu e obligatoriu s-o faci. Am luat şase sute de dolari 
de la proştii ăia. O să-i împart cu tine. Lasă-mă să scap de ei! 

— Nu-i nevoie. Dă-mi trei Corona şi două shot-uri de Jăg... 

— Nici măcar să nu pomeneşti numele ăla! 

Mă crispez. Dacă sunt obligat să mai miros porcăria aia neagră de 
Jăgermeister, o s-o iau razna. 

— Trebuie să-mi cumpăr nişte dopuri pentru nas, adaug. 

— Parcă ai suferi un atac cerebral, râde ea, în timp ce mă priveşte 
cum mă strâmb la fiecare shot turnat. 

— Ar trebui să primesc un spor de risc la salariu. 

Împing paharele spre ea. 

— Vorbesc serios. Dacă tipii ăia nu-şi pot ţine mâinile acasă, o să 
le dau o lecţie. 

— E-n regulă, răspunde Steph. Dar, Doamne, ce-aş mai vrea să 
plece odată! Nu ştiu care dintre ei se poartă mai rău în seara asta: 
domnul Pune-Mâna-Peste-Tot sau studentul ăla din ultimul an care se 
plânge că tati s-a răzgândit şi nu-i mai cumpără un iaht după ce 
termină facultatea. 

Chicotesc. 

Steph suspină şi pleacă ducând o tavă plină de băuturi. 

Pentru o oră, sunt atât de ocupat, că nici nu am timp să ridic ochii. 
Barul e atât de plin, încât feţele se contopesc într-o pată roz. Nu fac 
altceva decât să torn în pahare şi să încasez plăţi, până când intru în 
transă, abia conştient de ceea ce fac. 


Când arunc o privire să văd dacă Steph e bine, văd că bogătaşul 
blond încearcă s-o convingă să danseze cu el. Colega mea se mişcă de 
colo-colo, ca un boxer, ca să scape de tip. Nu pot să desluşesc ce-i zice 
ea, dar mi-e uşor să ghicesc: „Lucrez. Te rog, lasă-mă să mă întorc la 
treabă! Nu pot să dansez cu tine. Sunt în timpul programului”. 

Încearcă să fie politicoasă, dar privirea ei iritată dă de înţeles că 
i-a ajuns cu vârf şi îndesat. 

ÎI strig pe colegul meu, gesticulând spre Steph: 

— Len! Ai grijă de bar pentru o secundă! 

Lenny încuviinţează din cap. Aici, avem grijă de ai noştri. 

Mă apropii cu paşi mari de masă. Ştiu că par ameninţător. Am un 
metru optzeci şi opt înălțime, nu m-am mai bărbierit de zile întregi şi 
ar cam trebui să mă tund. Să sperăm că arăt destul de ameninţător încât 
să-1 descurajez pe cretinii ăştia şi să nu facă vreo prostie. 

— E totul în regulă? întreb când ajung lângă grup. 

Tonul meu transmite clar că nu e totul în regulă şi că blondul ar 
trebui să înceteze, fiindcă sunt gata să-l înşfac şi să-l arunc afară din 
bar. 

— Şterge-o dracului de-aici, clovnule! se răsteşte la mine unul 
dintre ei. 

Insultele nu mă mai deranjează. M-am obişnuit cu ele. 

Ridic o sprânceană. 

— Nu plec până când colega mea nu-mi spune să plec. 

Mă uit cu atenţie la mâna blondului, care o ţine pe Steph de braţ, 
ŞI îl zic: 

— Fata n-a venit aici ca să fie pipăită de băieţii de bani gata, ca 
Vol. 

Tipul are destulă minte încât să-şi retragă mâna. Steph profită de 
ocazie şi vine lângă mine. 

— Vezi? N-avem nicio problemă, îmi spune clona, cu o mutră 
arogantă. Fata n-are nevoie s-o salvezi. 

Îmi subliniez avertismentul: 

— Ai grijă să nu aibă nevoie! Şi ţine-ţi mâinile acasă! 

Steph şi cu mine suntem pe cale să plecăm, dar apoi un pahar se 
sparge. 

Nu contează cât de zgomotoasă ori cât de plină este o încăpere. 
Dacă un pahar se sparge pe podea, în secunda următoare poţi auzi şi 
musca. 

Toate capetele se întorc spre noi. Unul dintre prietenii blondului a 
scăpat paharul. Clipeşte cu inocenţă când mă uit într-acolo. 

— Ups! face el. 

Râsete şi aplauze destramă tăcerea de moment. Apoi 
conversațiile continuă şi toată lumea se distrează în continuare. 

— La dracu’! mormăie Steph. Du-te la bar, Coop. Mă descurc. 

Colega mea pleacă încruntată. Grupul de nesimţiţi ne ignoră. 
Vorbesc tare şi râd. 

— E totul OK? mă întreabă Lenny, când mă întorc la bar. 

— Nu prea ştiu. 

Mă uit iar înspre lichele. Mă încrunt când observ că blondul a 
dispărut. Unde naiba s-a dus? 

— Nu, adaug în şoaptă. Nu-i totul OK. Mă întorc imediat. 

Și uite-aşa, încă o dată, îl las pe Lenny singur pe baricade. Plec de 
la bar ca s-o găsesc pe Steph. Mă îndrept spre partea din spate a 
barului; poate că s-a dus să ia mătura, ca să strângă cioburile. 

Aud un strigăt: 

— Dă-te de pe mine! 

Dau buzna după colţ. Blondul a încolţit-o pe Steph la capătul unui 
hol scurt şi îngust, unde se află camera de aprovizionare. Când Steph 
încearcă să-l ocolească, se pune în faţa ei şi o apucă de încheietură. 
Cealaltă mână coboară încet şi încearcă să-i pipăie fundul. 

Nu! În niciun caz n-o să permit așa ceva! 

Mă reped şi-l iau de guler. O secundă mai târziu, îl arunc pe 
podeaua umedă. 

— Afară! mârâi eu. 

— Cooper... intervine Steph. 

Mă apucă de braţ. Privirea ei îmi arată că îmi mulţumeşte. Ştiu că 
apreciază faptul că am salvat-o. 

O desprind de mine. Mi-a ajuns! M-am săturat de măgarii ăştia. 

— Ridică-te şi cară-te! îi spun puşlamalei, care se uită uimit la 
noi. 

Se ridică de pe podea, urlând şi înjurând. Nu durează mult până 
când strigătele lui furioase încep să atragă atenția. Apare un grup de 
fete zgomotoase, urmate de alți curioşi. 

— Pres omule, eşti bine? 

Doi dintre prietenii lui se strecoară prin mulțime. Îşi umflă 
piepturile, ca să pară mai intimidanţi. Se postează de-o parte şi de alta 
a „campionului”; dacă sunt alungaţi de aici, în faţa tuturor, vor bea 
singuri tot anul. 

— Care-i problema ta, omule? mă întreabă libidinosul, 
aruncându-mi priviri ucigătoare. 

Îmi încrucişez braţele la piept. 

— Acum nu mai am nicio problemă, îi răspund. Pur şi simplu dau 
gunoiul afară. 

— Simţi şi tu, Preston? întreabă prietenul blondului, cu un rânjet. 
Ceva miroase urât. 

— Parc-am văzut un tomberon afară. Sau o fi rulota în care 
locuieşti? mă întreabă al treilea tip, batjocoritor. 

— Te rog, vino mai aproape şi mai zi-mi asta o dată! îl îndemn. 

Sunt plictisit, iar feţele ăstora cer bătaie. 

Îmi cântăresc şansele de reuşită. Sunt trei contra mea. Trei tipi 
voinici — fiecare dintre ei are cam un metru optzeci înălțime. Probabil 
că practică vreun sport. Dar, pe de altă parte, eu chiar lucrez ca să 
supraviețuiesc, şi muşchii mei nu sunt făcuţi doar pentru spectacol. 
Aşa că am destule şanse să-i dobor. 

Steph mă împinge la o parte şi se postează între mine şi ei. 

— Coop, opreşte-te! Las-o baltă! Mă descurc. Du-te înapoi la bar. 

— Chiar aşa, Coop, mă ironizează Preston. 

Apoi se întoarce către prietenii lui şi spune: 

— Niciun nemernic de localnic nu merită osteneala să te baţi cu 
el. 

Mă uit la Steph şi ridic din umeri. Bădăranul ăsta ar fi trebuit să-şi 
ia tălpăşiţa când a avut ocazia. În timp ce Preston râde arogant, mă 
apropii de el, îl înşfac de tricou şi îl pocnesc în mutră. 

Se clatină şi aterizează peste prietenii lui. ÎI ajută să se ridice şi îl 
împing spre mine. Cu nasul însângerat, se năpusteşte la mine. Mă 

mânjeşte de sânge. Ne lovim de câteva fete, care încep să tipe. Apoi 
ajungem sprijiniți de un perete. Vechiul telefon public care nu mai 
funcţionează de cincisprezece ani mă împunge în spate, 
distrăgându-mi atenţia, ceea ce îi oferă lui Preston ocazia de a-mi da 
un pumn direct în falcă. Îl răsucesc şi-l lipesc de perete. Sunt pe cale 
să-i fac faţa praf, însă mă trezesc că Joe, proprietarul barului, împreuna 
cu Daryl şi Lenny, mă îndepărtează de el. 

— Gunoiule! mârâie Preston la mine. Ai idee în ce belea ai intrat? 

— Ajunge! strigă proprietarul barului. 

Joe e veteran. A luptat în Vietnam. E cărunt, cu o barbă cenuşie, 
în stil hipiot, şi poartă părul strâns în coadă. Joe îndreaptă un deget 
spre Preston şi strigă: 

— Dispari de-aici! Nimeni nu se bate în barul meu. 

— Vreau ca psihopatul ăsta să fie concediat, ordonă Preston. 

— Hai, plimbă ursul! mă răstesc la el. 

— Coop, taci din gură! îmi spune Joe. 

Le face semn lui Lenny şi lui Daryl să-mi dea drumul. 

— O să-ţi scad din salariu pentru chestia asta, să ştii. 

— N-a fost vina lui Coop, intervine Steph. Tipul ăsta mă tot 
pipăia. Apoi m-a urmărit până aici şi m-a încolțit în hol. Cooper 
încerca să-l dea afară. 

Preston clocoteşte de furie. Îşi şterge sângele de la nas. 

— Ştii cine e taică-miu? se răţoieşte la Joe. Banca lui deţine 
jumătate dintre clădirile din zona asta mizerabilă. Dacă-i zic un 
cuvânt, viaţa ta va deveni foarte complicată. 

Joe strânge din buze. 

— Angajatul tău m-a lovit, continuă Preston, nervos. Nu ştiu cum 
conduci tu gaura asta de şobolan, dar, dacă acelaşi lucru mi s-ar fi 
întâmplat în altă parte, în clipa asta, cel care m-a pocnit n-ar mai avea 
loc de muncă. 

Zâmbetul lui îngâmfat mă face să clocotesc. 

Îmi vine să-l strâng de gât. 

— Aşa că ori rezolvi problema, ori îl sun pe taică-miu şi o s-o 
rezolve el pentru tine. Ştiu că e târziu, dar nu vă faceţi griji! Sigur e 
treaz. Tata e mereu treaz noaptea. 

Zâmbetul ăla arogant se lăţeşte. 

— Aşa şi-a câştigat miliardele de dolari, adaugă blondul. 

Se lasă tăcerea. 

Apoi Joe oftează şi se întoarce spre mine. 

— Doar n-ai de gând s-o faci! îi spun uimit. 

Joe şi cu mine ne cunoaştem de mult timp. Eu şi fratele meu am 
lucrat ca ajutoare de barman pe timpul verii, când eram în liceu. L-am 
ajutat să reconstruiască barul, după ce două uragane au trecut peste el. 
Am mers cu fiica lui la balul de absolvire, pentru numele lui 
Dumnezeu! 

Îşi trece mâna prin barbă. Are o expresie învinsă. 

— Joe. Pe bune, omule! O să-l laşi pe unul din ăştia să-ţi spună 
cum să-ţi conduci afacerea? 

— Îmi pare rău, zice Joe, scuturând din cap. Trebuie să mă 
gândesc la afacerea mea. La familia mea. Ai împins lucrurile prea 
departe, Coop. la din casa de marcat banii pe care ţi-i datorez pentru 
seara asta. O să-ţi dau un cec mâine. 

Satisfăcut de sine, ticălosul îmi rânjeşte. 

— Vezi, fraiere? Aşa merg lucrurile în lumea reală. 

Aruncă un teanc de bani spre Steph şi scuipă sânge pe jos. 

— Poftim! Fă curat pe-aici, scumpo! 

— Noi doi n-am terminat-o, îl avertizez pe Preston, care se 
îndepărtează alături de cei din gaşca lui. 

— Am terminat-o înainte să înceapă, îmi strigă el batjocoritor, 
peste umăr. Tu eşti singurul care nu ştia. 

Uitându-mă la Joe, îi văd neputinţa în ochi. Nu mai are nici 
puterea, nici dorinţa să poarte asemenea bătălii. Aşa ne înving. Pas cu 
pas. Ne îngenunchează până când suntem prea obosiţi ca să mai 
continuăm. Apoi îşi bagă nasul în treaba noastră, în afacerile noastre, 
în demnitatea noastră şi ni le smulg pe toate. 

— Ştii — îi zic lui Joe, în timp ce iau banii de pe jos şi i-i trântesc 
în mână —, de fiecare dată când unul dintre noi cedează în faţa unuia 
dintre ei, le e din ce în ce mai uşor să-şi bată joc de noi data viitoare. 

De fapt... nu. La naiba! N-o să permit să existe o „data viitoare”. 

Mackenzie 


De când am plecat de la ai mei, din Charleston, azi-dimineaţă, am 
o presimţire nasoală. Devine din ce în ce mai sâcâitoare şi-mi cere să 
mă întorc. Îmi vine să-mi iau câmpii fiindcă anul meu de pauză a luat 
sfârşit. 

Acum taxiul trece pe lângă stejari, spre căminul Tally, din 
campusul Universităţii Garnet, iar eu încep să simt cum mă trec fiori 
reci. 

Chiar se întâmplă. 

Dincolo de gazonul verde şi de şirul de maşini, un grup de boboci 
însoțiți de părinţi cară cutii în clădirea din cărămidă roşie, cu patru 
etaje, care se ridică spre cerul albastru şi senin. O dungă albă, 
decorativă, încadrează rândurile de ferestre şi acoperişul. E una dintre 
caracteristicile arhitecturale ale clădirilor originale din campusul 
istoric. 

— Mă întorc imediat să iau cutiile, îi spun şoferului, după care 
îmi pun poşeta pe umăr şi las bagajul jos. Vreau doar să mă asigur că 
am ajuns unde trebuie. 

— Nicio problemă! Nu vă grăbiţi. 

Taximetristul e relaxat. Asta se explică prin faptul că părinții mei 
i-au dat o grămadă de bani ca să fie şoferul meu toată ziua. 

Păşesc pe sub felinarul uriaş, din metal, agăţat de grinda de 
deasupra uşii. Mă simt precum un fugar care se întoarce acasă, după un 
an de stat în ascunzişuri. Lucrurile bune nu durează mult. Cum să mă 
întorc la teme şi la teste-surpriză? După ce am făcut ce am vrut în 
ultimele douăsprezece luni, mi-e greu să mă întorc la ore. 


Mama unui student mă opreşte pe scări şi mă întreabă dacă sunt 
îndrumătorul de cămin. Minunat! Mă simt bătrână rău. Un nou val de 


! În original, resident advisor. în căminele studenţeşti nord-americane este numit câte un 


îndrumător. Acesta este, la rândul lui, student. Rolul lor este de a-i îndruma pe studenţi, a 

tentaţie mă îndeamnă să fac stânga-mprejur şi să plec, dar mă forțez 
să-l ignor. 

Urc fără tragere de inimă până la etajul patru, unde camerele sunt 
puţin mai mari şi ceva mai frumoase, rezervate pentru studenţii ai 
căror părinți îşi permit să plătească, pentru cazare, echivalentul 
PIB-ului unei mici naţiuni. Conform e-mailului pe care l-am primit, 
vol locui în camera 402. 

Înăuntru, o mică sufragerie şi o chicinetă despart cele două 
dormitoare. În camera din stânga e un pat gol, un birou din lemn şi un 
dulap. În dreapta, uşa e larg deschisă. Dincolo de ea zăresc o tipă 
blondă, îmbrăcată doar cu o pereche de pantaloni scurţi. Se zbenguie 
de colo-colo, în timp ce îşi aranjează hainele pe umeraşe. 

— Bună! îi strig, încercând să-i atrag atenţia. 

Îmi las bagajele pe podea. 

— Hei! 

Nu mă aude. Mă apropii de ea şi o bat pe umăr. Tresare şi duce o 
palmă la gură, ca să înăbuşe un țipăt. 

— Doamne! M-ai speriat! exclamă, cu un accent sudist 
pronunţat. 

Îşi scoate căştile wireless din urechi şi le bagă în buzunar. 

— Era să fac pe mine de frică! 

Sânii ei sunt dezgoliți, dar nu face absolut niciun efort să-i 
acopere. Încerc să o privesc în ochi, dar e cam jenant, aşa că-mi îndrept 
atenţia spre ferestre. 

— Îmi pare rău c-am dat buzna. Nu mă aşteptam să... 

„.„. să-mi găsesc colega de cameră filmând prima scenă dintr-un 
film porno cu amatori. 

Tipa ridică din umeri şi zâmbeşte. 

— Nicio problemă! 

— Aş putea să mă întorc în câteva minute, dacă... 

— Nu-i nevoie. E OK, mă asigură ea. 

Stă cu mâinile în şolduri, etalându-şi sânii goi-goluţi. 


monitoriza activitatea din cămin, a întreţine o atmosferă plăcută și a facilita comunicarea. 


(N. red.) 

O întreb: 

— Nu cumva pe formularul de cazare era vreo căsuţă „pentru 
nudişti”, pe care am bifat-o din greşeală? 

Râde. În sfârşit, îşi pune un tricou. 

— Îmi place să curăţ locurile pe plan energetic, îmi explică noua 
mea colegă de cameră. O casă nu se poate numi „cămin” decât după ce 
stai ceva vreme dezbrăcat în ea. Pricepi? 

Îi atrag atenţia: 

— Storurile sunt ridicate. 

Îmi face cu ochiul. 

— Exact! Nu vreau să mă bronzez cu dungi. Sunt Bonnie May 
Beauchamp. Se pare că suntem colege de cameră. 

— Mă cheamă Mackenzie Cabot. 

Mă cuprinde într-o îmbrăţişare strânsă. În mod normal, aş 
considera acest gest un afront la adresa limitelor mele personale. Dar 
ea nu mă deranjează. Poate că e vrăjitoare şi m-a hipnotizat cu sânii ei. 
Vrăjitoare sau nu, Bonnie emană energie pozitivă. 

Are faţa rotundă, delicată şi ochi mari, căprui. Are şi un zâmbet 
alb, strălucitor, care îmi închipui că-i atrage pe tipi. E întruchiparea 
unei surori mai Mici — dar cu sâni mari. 

— Unde-s toate lucrurile tale? mă întreabă, după ce se desprinde 
din îmbrăţişare. 

— O să le aducă iubitul meu, ceva mai târziu. Am câteva lucruri 
Jos, în maşină. Mă aşteaptă şoferul. 

— Te ajut să le aduci sus, se oferă Bonnie. 

Am doar câteva cutii, dar apreciez efortul şi compania ei. Luăm 
cutiile şi le punem în cameră, apoi umblăm pe holuri pentru o vreme, 
ca să vedem împrejurimile. 

— Eşti din Carolina de Sud? întreabă Bonnie. 

— Din Charleston. Dar tu? 

— Sunt din Georgia. Tati a vrut să învăţ la Georgia State, dar 
mami a studiat la Garnet. 

Mai jos, la etajul al treilea, un tip se plimbă ducând un rucsac 
frigorific plin cu sticle de vin rosé. Vrea să ne ofere un pahar în 
schimbul numerelor noastre de telefon. Mâinile, pieptul şi spatele lui 

sunt acoperite cu numere de telefon mâzgălite cu marker negru 
permanent. Majoritatea numerelor de telefon sunt incomplete. Pun 
pariu că toate sunt false. 

Refuzăm oferta şi mergem mai departe. 

— Te-ai transferat aici de la altă universitate? întreabă Bonnie, în 
vreme ce ne plimbăm prin cămin. Nu mă înţelege greşit, dar nu arăţi ca 
o boboacă. 

Ştiam eu că aşa se va întâmpla. Mă simt de parcă aş fi consilier de 
tabără. Sunt cu doi ani mai în vârstă decât colegii mei, din cauză că 
mi-am luat un an liber şi din cauza faptului că am început grădiniţa cu 
un an mai târziu decât ar fi trebuit. Ai mei au decis că e mai bine să-şi 
prelungească excursia pe Marea Mediterană decât să mă aducă acasă 
la timp pentru începerea grădiniţei. 

Îi explic: 

— Am întrerupt facultatea pentru un an. Am făcut o înţelegere cu 
ai mei: voi merge la orice facultate aleg ei, dacă mai întâi mă lasă să 
lucrez la afacerea mea. 

Deşi, dacă ar fi fost după mine, aş fi sărit complet peste capitolul 
ăsta cu maturizarea. 

— Ai deja propria afacere? se miră Bonnie, făcând ochii mari. 
Toată vara m-am uitat la reluări după Vanderpump şi am chefuit pe lac. 

— Eu am lucrat la un site şi la o aplicaţie pentru site-ul ăla. Mă 
rog, nimic măreț. Nu-i ca şi cum am creat Tesla. 

— Ce fel de aplicaţie? 

— E pentru un site unde fetele postează întâmplări amuzante sau 
jenante legate de iubiții lor. Totul a început ca o glumă pe seama unor 
prieteni din liceu, dar apoi a luat amploare. Anul trecut am creat alt site 
— de data asta, destinat postărilor scrise de băieţi despre iubitele lor. 

Dacă la început eram doar eu şi blogul meu, în ultimul an a 
trebuit să angajez un manager de publicitate, moderatori de site şi o 
echipă de marketing. Plătesc salarii şi taxe şi am un profit anual din 
şapte cifre. lar acum, pe lângă afacere, trebuie să-mi fac griji pentru 
eseuri şi examene parţiale! Dar înţelegerea e înțelegere, iar eu mă ţin 
de cuvânt. Cu toate astea, treaba cu facultatea mi se pare inutilă. 

Bonnie mă loveşte peste braţ, încântată. Fata asta are tije de oţel 
pe post de degete! 

— Dumnezeule! Ştiu site-ul ăla — BoyfriendFails.com! Măi să 
fie! În ultimul an de liceu, eu şi prietenele mele mai degrabă am citit 
postările de pe site, în loc să ne facem temele. A fost beton postarea 
despre iubitul care s-a stricat la stomac după întâlnire, şi tatăl fetei îl 
conducea acasă, iar tipul a avut diaree tot timpul cât a stat pe bancheta 
din spate. 

Se prăpădeşte de râs. Zâmbesc şi eu, pentru că îmi aduc aminte de 
postarea aia. A avut peste trei sute de mii de vizualizări, mii de 
comentarii şi, datorită reclamelor, ne-a adus venturi duble în 
comparaţie cu oricare altă postare din luna aia. 

— Uau! exclamă Bonnie, îndată ce-şi recapătă suflul. Chiar scoţi 
bani din postări? 

— Da, datorită reclamelor. Afacerea merge destul de bine, spun 
eu şi dau din umeri cu modestie. 

Bonnie se bosumflă. 

— Ce tare! Sunt invidioasă. Eu n-am idee ce fac aici, Mac. Pot 
să-ţi zic „Mac” sau preferi „Mackenzie”? „Mackenzie” e cam lung. 

— Poţi să-mi spui Mac. 

— După liceu, următorul pas pe care lumea s-a aşteptat să-l fac a 
fost să merg la facultate. Dar n-am deloc idee ce specializare să-mi 
aleg sau ce-o să fac după ce mă fac mare. 

Chicotesc. Bonnie chiar îmi place. 


După o oră apare iubitul meu, aducând restul cutiilor. Au trecut 
săptămâni întregi de când nu ne-am văzut. Am avut o grămadă de 
lucru pentru afacere, înainte s-o las în seama angajaţilor mei cu normă 
întreagă, aşa că nu am avut timp să-l vizitez pe Preston. 

Niciodată n-am stat despărțiți atât de mult timp. Poate doar în 
vara în care a fost cu familia lui în vacanţă, lângă Lacul Como. 

I-am propus să închiriem împreună un apartament, în campus, 
dar Preston a refuzat categoric. „De ce să trăim într-un apartament de 
doi bani, când acasă am piscină, bucătar personal şi menajeră?” N-am 
găsit un răspuns care să nu dea impresia că-i vorbesc de sus. Dacă 

independenţa față de părinți nu e un motiv destul de bun ca să ne 
mutăm împreună, atunci nu ştiu ce să mai zic. 

Încă din liceu, independenţa a fost marea mea motivaţie. Să 
trăiesc cu familia era ca şi cum mă scufundam într-o groapă cu nisip 
mişcător — una care m-ar fi înghițit cu totul, dacă nu mi-aş fi smuls 
părul din cap şi n-aş fi împletit din el o frânghie care să mă ajute să ies 
de acolo. Nu m-am născut ca să fiu întreținută de alţii. Poate asta 
explică faptul că, atunci când îmi văd iubitul intrând în cameră, cu 
primele cutii, după o despărţire mai lungă de o lună, nu mă simt 
copleșită de dor şi dorinţă. Nu simt nici valul brusc de entuziasm care 
apare după ce membrii unui cuplu stau despărțiți un timp. 

Nu e vorba că nu mi-a fost dor de el sau că nu sunt fericită că e 
aici. Doar că... îmi aduc aminte de anii de şcoală generală, când îmi 
plăcea de câte un băiat. Pe atunci, timpul scurs între masa de prânz, 
când îl vedeam, şi ultima oră de curs din zi părea o eternitate şi-mi 
sfâşia inima. Dar, între timp, am crescut. Preston şi cu mine ne 
înţelegem bine. Avem o relaţie stabilă. Suntem aproape ca doi bătrânei 
căsătoriţi. 

— Bună, iubito! 

Puțin transpirat după patru etaje urcate pe jos, Pres mă cuprinde 
într-o îmbrăţişare strânsă şi mă sărută pe frunte. 

— Mi-a fost dor de tine. Arăţi bine. 

— Şi tu. 

Cu siguranţă, atracția fizică nu e o problemă; Preston e foarte 
arătos. E înalt, zvelt, dar cu un corp atletic. Are ochi albaştri superbi, 
care par imposibil de strălucitori. Faţa lui atrage atenţia peste tot. S-a 
tuns de când l-am văzut ultima dată: părul lui blond e puţin mai lung în 
față, dar scurt în părți. Când îşi întoarce chipul, observ că e plin de 
vânătăi pe la nas şi la ochiul drept. 

— Ce s-a întâmplat? îl întreb îngrijorată. 

— Ei, nu mare lucru, spune el, atingându-şi arcada şi ridicând 
nepăsător din umeri. Jucam baschet cu băieţii, alaltăieri, şi am încasat 
o minge în mutră. Nu e cine ştie ce. 

— Eşti sigur? Cred că te-a durut. 

Arată nasol, de parcă un ou prăjit i se scurge pe o parte a feţei. 

— Sunt bine. A, să nu uit! Ţi-am adus ceva. 

Bagă mâna în buzunarul din spate al pantalonilor kaki şi scoate 
un card de plastic. Pe el scrie BIG JAVA. 

ÎI iau. 

— Mulţumesc, iubitule! Cardul e valabil şi în cafeneaua din 
campus? 

Dă aprobator din cap, cu seriozitate. 

— Mi-am zis că e cel mai bun cadou de început de an universitar, 
pentru o pasionată de cafea, cum eşti tu. Am pus două miare pe card. 

În chicinetă, Bonnie trage cu urechea. 

— Două mii? exclamă uimită. 

Adevărat: două mii de dolari numai pentru cafea e cam mult, dar 
ăsta e unul dintre lucrurile pe care le apreciez la Preston: cât de grijuliu 
este. A condus trei ore până la părinții mei, ca să-mi ia lucrurile, apoi 
s-a întors în campus, şi a făcut toate astea cu zâmbetul pe buze. Nu s-a 
plâns şi nici nu mi-a lăsat impresia că aş fi o povară. O face pentru că 
vrea. 

Şi asta e mare lucru. 

Mă uit la colega mea de cameră. 

— Bonnie, el e iubitul meu, Preston. Pres, ea e Bonnie. 

— Îmi pare bine să te cunosc, spune el, cu un zâmbet sincer. Mă 
duc să iau şi celelalte cutii. Pe urmă v-ar plăcea să luam prânzul 
împreună? 

— Eu mă bag, răspunde Bonnie. Mor de foame. 

— Ar fi super, îi spun. Mulţumesc! 

După ce pleacă, Bonnie îmi zâmbeşte cu toată gura şi ridică 
degetul mare, în semn că-i place de el. 

— Mişto treabă! De cât timp sunteţi împreună? 

— De patru ani. 

Ne ducem amândouă la baie, ca să ne aranjăm părul şi să ne 
pregătim pentru prânz. 

— Învăţam amândoi la acelaşi liceu privat, îi povestesc. Eu eram 
boboacă şi el era în ultimul an de liceu. 

ÎL cunosc pe Preston de când eram mici. În copilărie nu am fost 
prieteni, din cauza diferenţei de vârstă. Îl vedeam pe la clubul privat al 

complexului nostru rezidenţial, când părinţii mei mă luau cu ei, la 
strângeri de fonduri. Când am început liceul la Spencer Hill, era 
îndeajuns de amabil încât să mă salute pe holurile şcolii şi când ne 
intersectam la petreceri. Asta m-a ajutat să câştig popularitatea de care 
aveam nevoie ca să supraviețuiesc în apele ostile şi primejdioase ale 
unui liceu privat. 

— Îmi închipui că te simţi uşurată că mergeţi, în sfârşit, la aceeaşi 
facultate. Să fi fost în locul tău, probabil c-aş înnebuni gândindu-mă la 
ce face aici, singur. 

— Eu şi Pres nu suntem aşa, îi explic în timp ce mă pieptăn. 
Preston nu e genul de tip care înşală. Are intenţii serioase în legătură 
cu viitoarea lui familie şi cu planul lui. 

— Planul lui? 

Expresia asta nu a sunat niciodată ciudat până în clipa asta, când 
Bonnie se uită intrigată la reflexia mea din oglindă. 

— Păi, părinţii noştri sunt prieteni de ani buni, aşa că, după ce am 
ieşit cu Pres la întâlniri pentru un timp, am înţeles că, în cele din urmă, 
o să terminăm facultatea, o să ne căsătorim şi toate cele. Ştii tu... 
„planul”. 

Se uită la mine, încruntată. 

— Şi îți convine planul ăsta? 

— De ce să nu îmi convină? 

Cam aşa au ajuns şi ai mei să fie împreună. ŞI părinţii lor la fel. 
Știu că seamănă foarte mult cu ideea de căsătorie aranjată. Sinceră să 
fiu, am impresia că ai lui l-au bătut la cap pe Preston să mă invite la o 
întâlnire prima dată. El era într-un an superior. Eu eram o boboacă 
stângace, care încă nu ştia cum să folosească o placă de îndreptat 
părul. Dar chiar dacă părinții lui i-au sugerat să mă scoată în oraş, nu 
ne-am simţit forţaţi să ieşim împreună. Chiar ne bucuram unul de 
compania celuilalt, şi încă ne bucurăm. 

Bonnie mă lămureşte: 

— Eu aş fi fost supărată dacă toată viaţa mi-ar fi fost plănuită încă 
dinaintea primei zile de liceu. E ca şi cum ţi-ar spune alții ce se 
întâmplă într-un film, în timp ce tu stai la coadă pentru popcorn. 

Bonnie se dă cu luciu de buze. Ridică din umeri şi adaugă: 

— Dar nu contează, atât timp cât eşti fericită. Corect? 
3, 
Cooper 


De când eram nişte copii proşti care umblau desculți şi se luau la 
întrecere pe dealuri, trecând prin faţa vilelor de milioane de dolari şi 
fugind de poliţişti, noi — puştii neadaptaţi care-şi iroseau anii tinereţii 
prin Avalon Bay — avem o tradiție. Ultima duminică de vară se termină 
cu un foc de tabără. 

Există o singură regulă: doar localnicii au voie să participe. 

În seara asta, eu şi fratele meu geamăn ţinem petrecerea 
tradițională acasă la noi. Casa noastră e pe plajă. Are două etaje, în 
stilul unei cabane, şi e de trei generaţii în familia noastră — un lucru 
care se vede cu ochiul liber. Casa e dărăpănată, are nevoie de o 
mulţime de renovări, dar compensează prin mult farmec. Cam aşa e şi 
cu locatarii ei. În mod clar, Evan e cel mai fermecător dintre noi doi. 
Adevărul e că, uneori, mă port ca un ticălos. Sunt un tip cu toane. 

Pe terasa din spatele casei, Heidi se strecoară lângă mine. Pune o 
carafă mică pe balustrada din lemn. 

— Avem destul alcool, îi spun. 

— Nu de-asta s-a inventat carafa. 

Se sprijină în coate, pe balustradă. Heidi are o ciudăţenie: nimic 
pe lumea asta nu o mulţumeşte. Are o curiozitate nesfârşită, 
devoratoare. Când eram copii, ăsta a fost primul lucru care m-a atras la 
ea. Ochii ei priveau mereu mai departe decât ochii celorlalți. Voiam să 
văd ce zărea ea. 

— Atunci, care e scopul ei? o întreb. 

— Să te facă să te simţi neascultător. O carafă e ca un secret. 

Se uită la mine, cu un zâmbet şiret. S-a aranjat în seara asta, la fel 
ca toate fetele care locuiesc în Avalon Bay. Păr ondulat. Ruj 
roşu-închis. Poartă tricoul meu vechi, inscripționat cu numele 
„Rancid”, pe care l-a modificat, transformându-l într-un maiou. 

Maioul ăsta lasă la iveală un sutien negru, din dantelă. Şi-a dat 
osteneala să arate cât mai bine, şi totuşi nu mă atrage. 

— Văd că nu prea ai chef de tărie, spune ea când vede că nu-i cad 
în plasă. 

Ridic din umeri. Într-adevăr, n-am chef. 

Heidi se îndreaptă de spate şi propune: 

— Hai să ne plimbăm cu maşina! Ca atunci când furam cheile 
mamei tale! Îţi mai aduci aminte? Ajungeam undeva prin Tennessee şi 
dormeam în camionetă. 

— Da. Îmi aduc aminte când un pădurar nervos ne-a fugărit, la 
patru dimineaţa, într-un parc național. 

Heidi râde şi mă înghionteşte. 

— Mi-e dor de aventurile noastre. 

Iau o duşcă din carafa ei. 

— Heidi, aventurile astea nu prea mai au farmec atunci când ai 
propria maşină şi ai ajuns deja la vârsta când e legal să bei alcool. 

— Îţi promit că încă putem intra într-o grămadă de belele. 

Scânteia de cochetărie din ochii ei mă întristează. Altădată, chiar 
ne distram împreună, dar acum totul mi se pare forțat. Stânjenitor. 

— Coop! 

Din curte, fratele meu mă strigă. 

— Hei, omule! Vino încoace! Petrecerea e aici. 

Vestita telepatie dintre gemeni funcţionează — frate-miu a apărut 
la tanc ca să mă „salveze”. O las pe Heidi pe terasă şi cobor la parter. 
Îmi iau o bere şi mă îndrept spre plajă, unde îl găsesc pe Evan lângă 
focul de tabără, împreună cu nişte prieteni de-ai noştri. În timp ce eu 
beau, ei povestesc aceleaşi întâmplări pe care le tot depănăm de zece 
ani încoace. Prietenul nostru Wyatt organizează un meci de fotbal în 
lumina lunii. Lumea se duce să asiste. Lângă foc mai rămânem câţiva. 
Evan se aşază în scaunul de lemn de lângă mine. Râde de ceva ce-a zis 
prietena noastră Alana. Se pare că nu pot să mă distrez în seara asta. 
Simt că am sub piele o insectă care scormoneşte din ce în ce mai 
adânc. Sapă tuneluri în carnea mea şi depune acolo ouă de furie şi de 
ură. 

— Hei! spune Evan, lovindu-mi piciorul. leşi din starea asta, 
omule! 

— Mă simt bine. 

— Da, zice el cu sarcasm. Se vede. 

Ia sticla goală de bere pe care o ţin absent în mână şi-mi dă alta, 
din lada frigorifică. 

— De două zile, te porţi ca un ţăran, mă dojeneşte frate-miu. 
Înţeleg că eşti nervos, dar să ştii că nu mai are haz. Îmbată-te, fumează 
nişte iarbă! Heidi e pe-aici pe undeva. Poate c-o să te lase să i-o tragi, 
dacă o rogi frumos. 

Îmi înăbuş un geamăt de exasperare. Nu există secrete în grupul 
nostru. Când m-am culcat cu Heidi pentru prima oară, nici nu m-am 
trezit bine a doua zi, că toată lumea deja ştia. Asta mi-a demonstrat că 
a fost o idee proastă. Să te combini cu o prietenă te bagă în belele. 

— Du-te dracului, nesimţitule! îi strigă Heidi. 

Aruncă un pumn de nisip spre Evan şi îi arată degetul mijlociu. 

— Ups! spune el, deşi ştia că şi Heidi e de faţă. Scuze! 

— Ştii, e de-a dreptul uimitor, îi zice Heidi sec — un semn clar că 
e pe punctul de a-l castra pe frate-miu. Sunteţi gemeni identici, şi 
totuşi nu ţi-aş atinge nici moartă scula, Evan! Chiar dacă ai faţa lui 
Cooper. 

— Ce ţi-a zis-o! râde Alana, care stă aşezată lângă Heidi şi Steph. 

Încă de când erau în şcoala primară, fetele astea trei nu au ştiut 
decât să-i chinuie pe băieţii din Avalon Bay. Toate trei sunt frumoase şi 
date naibii. 

Evan se mulţumeşte să facă un gest obscen, fiindcă nu prea îi stă 
în fire să dea replici cu haz. Apoi se întoarce spre mine: 

— Eu îmi menţin propunerea: să aşteptăm să iasă clona din casă 
şi apoi să-l înşfacăm. Lumea vorbeşte, Coop. Dacă se aude că l-ai lăsat 
să scape basma curată, bogătaşii o să înceapă să creadă că se pot pune 
cu noi. 

— Cooper e norocos că idiotul ăla nu a depus plângere la poliţie, 
subliniază Steph. Dar, dacă transformi tărăşenia asta într-un război, 
poate c-o să se răzgeândească şi o să depună plângere. 

Are dreptate. Nu am fost azvârlit într-o celulă de închisoare din 
simplul motiv că Preston ăla s-a mulțumit cu faptul că m-a umilit. Deşi 
nu mi-am recunoscut înfrângerea, încă sunt supărat că am fost 
concediat. Evan are dreptate. Noi, cei din familia Hartley, nu putem 
permite ca insultele să scape nepedepsite. Avem o reputație de 
menţinut în oraşul ăsta. Când oamenii îți miros slăbiciunea, intră la 
idei. Chiar dacă nu ai nimic, cineva tot încearcă să-ţi ia ceva. 

— Şi cine era tipul, totuşi? întreabă Heidi. 

— Preston Kincaid, răspunde Steph. Familia lui deţine moşia aia 
imensă de pe coastă, de unde au scos din rădăcini stejarii ăia bătrâni de 
două sute de ani, ca să instaleze ei al treilea teren de tenis. 

— Aoleu! ÎL ştiu pe tip, spune Alana. Acum câteva săptămâni, 
Maddie a ieşit pe ocean cu barca de parasailing a tatălui ei şi i-a luat 
cu ea pe Kincaid şi pe tipa care îl însoțea. Idiotul a încercat să se 
combine cu Maddie chiar în faţa tipei pe care o scosese la întâlnire. 
Kincaid a întrebat-o dacă vrea să iasă cu el. Când Maddie a încercat să 
se fofileze — pentru că, ştiţi voi, voia să primească bacşiş —, a vrut s-o 
convingă să facă sex în trei chiar acolo, pe barcă. Maddie a spus că 
puţin a lipsit să-l arunce peste bord. 

Steph se strâmbă. 

— Ce pervers! 

— Ei, nu v-am spus eu? zice Evan, desfăcând o altă sticlă de bere 
şi sorbind din ea. Ar merita să păţească ceva! I-am face un serviciu 
societăţii dacă i-am scoate puţin fumurile din cap. 

Cuprins de curiozitate, îl privesc pe fratele meu. 

— Mă refer la răzbunare, omule! 

Trebuie să recunosc că tânjesc după răzbunare. De două zile 
încoace, o furie clocotitoare arde în mine. Munca la bar nu era singura 
mea sursă de venit, dar aveam nevoie de banii ăia. Toate ţelurile pentru 
care am muncit s-au îndepărtat mai mult de mine, de când tâmpitul ăla 
m-a făcut să-mi pierd slujba. 

Gândesc cu voce tare: 

— N-are rost să-l bat, fiindcă aş ajunge la închisoare. Nu pot să-i 
fur slujba, pentru că, să fim serioşi, tipul nu are aşa ceva. S-a născut 
putred de bogat. Deci ce altceva putem face? 

— Doamne! Biata fraieră! exclamă Alana dintr-odată, venind 
lângă noi ca să ne arate ceva pe telefonul ei. Tocmai m-am uitat pe 
conturile de pe reţelele de socializare ale idiotului. Are o iubită. 

Mijesc ochii la ecran. Interesant! Kincaid a postat azi, ceva mai 
devreme, cum că o ajută pe iubita lui să se mute în cămin, la Garnet. 
Postarea include emoticoane cu inimioare şi toate rahaturile alea 
ostentative şi dulcegăriile care sunt un semn clar că tipul vrea să se 
revanşeze fiindcă şi-a înşelat iubita. 

— La naiba! Tipa chiar e sexy, remarcă Evan. 

Fratele meu se uită la pozele în care apar cei doi, pe iahtul 
ostentativ al lui Kincaid. 

Are dreptate. În poză e o tipă înaltă, cu păr castaniu, cu ochi verzi 
şi piele bronzată. Poartă un tricou alb, cu un umăr gol, ce dezvăluie 
breteaua unui costum de baie albastru. Nu ştiu de ce, dar bucata subțire 
de material e mai sexy decât orice poză pornografică pe care am 
văzut-o vreodată. E o tachinare. O invitaţie. 

O idee teribilă răsare din cel mai întunecat colţ al minţii mele. 

— Fură-i-o! propune Evan. 

Deşi suntem diferiți în multe privinţe, totodată gândim la fel. 

Ochii Alanei sclipesc de răutate. Mă îndeamnă: 

— Fă-o! 

— Ce să facă? Să-i fure iubita? spune Heidi, neîncrezătoare. Tipa 
aia nu e o jucărie. E o ide... 

— O idee foarte bună, intervine Evan. Cucereşte-o pe fată, 
laudă-te în faţa lui Kincaid şi dă-i bogătaşei papucii! 

— Ce scârbos, Evan! izbucneşte Heidi, apoi se ridică şi smulge 
telefonul Alanei din mâna lui. Şi fata aia e om, să ştii! 

— Nu e om. E doar o clonă, o contrazice frate-miu. 

— Vrei ca tipa să-l părăsească pe Kincaid, nu? Hai să-l 
surprindem când o înşală şi pe urmă îi trimitem fetei dovada, ca să se 
despartă de el. Am ajunge la acelaşi rezultat, subliniază Heidi. 

— Nu e acelaşi lucru, susţine fratele meu. 

— De ce nu? 

— Pentru că nu e. 


Evan gesticulează spre Heidi. 

— Nu e de ajuns ca idiotul ăla să piardă. Trebuie să ştie cine l-a 
învins. Trebuie să ne asigurăm că îl doare. 

Alana îi explică lui Heidi: 

— Nu-i obligatoriu ca amicul nostru, Cooper, s-o păcălească aşa 
încât se îndrăgostească de el. Trebuie doar să o seducă îndeajuns încât 
să se despartă de iubitul ei. Doar o să iasă împreună de câteva ori. 
Atâta tot. 

— Zici să o seducă? Adică să se culce cu ea, spune Heidi, dând 
astfel la iveală motivul real pentru care urăşte planul. Îmi susţin 
părerea: e scârbos. 

În oricare altă situaţie, aş fi de acord cu ea. Însă nu şi în seara asta. 
Acum sunt nervos, înverşunat şi însetat de răzbunare. Plus că, dacă aş 
scăpa-o de Kincaid, i-aş face fetei o favoare. Aş scuti-o de o viață 
mizerabilă alături de un nemernic care o înşală şi care s-ar comporta 
frumos cu ea doar cât să-i toarne doi copii, înainte să-şi îndrepte toată 
atenţia spre amanta lui. 

Am întâlnit mulţi tipi ca Preston Kincaid în viaţa mea. Una dintre 
cele mai timpurii amintiri ale mele este de când aveam cinci ani. Eram 
la debarcader, cu tatăl şi cu fratele meu, şi nu pricepeam de ce oamenii 
ăia îmbrăcaţi elegant îi vorbeau tatei de parcă ar fi fost un rahat de 
câine lipit de talpa lor. La naiba! Poate că iubita idiotului e mai 
afurisită decât el. 

Steph aduce în discuţie un posibil obstacol: 

— Dar, dacă deja o înşală, cât de mult credeţi că ţine la ea? Poate 
că despărțirea de tipă nu-l va deranja. 

Mă uit la Evan şi spun: 

— Steph are dreptate. 

Alana se apleacă îngândurată peste umărul lui Heidi şi se uită la 
telefon. 

— Nu ştiu ce să zic. Tot derulez prin postări şi am impresia că 
sunt împreună de câțiva ani. Pun pariu că Kincaid vrea să rămână cu ea 
pentru totdeauna. 

Cu cât mă gândesc mai mult la ideea asta, cu atât îmi place mai 
mult. În mare, pentru că vreau să văd privirea lui Kincaid când îşi va 

da seama că l-am învins. Dar şi pentru că tot aş fi încercat să o scot la o 
întâlnire pe fata asta, chiar dacă nu aş fi aflat că e iubita lui. 

— Hai să mărim miza, propune Steph. Nu trebuie să minţi. Nu 
trebuie să pretinzi că eşti îndrăgostit de ea, nici să te culci cu ea, decât 
dacă tipa are inițiativa. Ai voie s-o săruţi. Dar nu ai voie să-i zici să se 
despartă de el. Ideea trebuie să vină de la ea. Altfel, care ar mai fi 
satisfacția? 

— S-a făcut! 

Când mă gândesc cât de uşor o să-mi fie, mi se pare aproape 
nedrept pentru idiotul ăla. 

Furioasă, Heidi se opune: 

— Minciuna prin omisiune tot minciună este. Ce vă face să 
credeţi că unul dintre oamenii ăia ar ieşi cu cineva ca voi? 

Nu aşteaptă răspuns. Pleacă valvârtej spre casă. 

— N-o băga în seamă! îmi spune Alana. Îmi place la nebunie 
planul ăsta. 

Evan se uită lung la mine, apoi dă din cap spre Heidi şi zice: 

— Trebuie să rezolvi şi problema aia... 

Poate că are dreptate. După ce am făcut sex de câteva ori, Heidi şi 
cu mine ne-am întors la stadiul de prietenie platonică. A fost OK toată 
vara. Dar apoi situaţia s-a schimbat. Brusc, Heidi a început să se 
enerveze din ce în ce mai des şi se pare că e doar din vina mea. 

— E adultă. Se descurcă, îi răspund. 

Heidi e puţin cam posesivă, dar o să-i treacă. Suntem prieteni din 
clasa întâi. N-o să fie supărată pe mine o veşnicie. 

— În fine... Care-i răspunsul tău final în legătură cu clona? 
întreabă Evan cu nerăbdare. 

Duc sticla de bere la gură şi iau repede o înghițitură. Apoi ridic 
din umeri şi spun: 

— Mă bag! 

Mackenzie 


Sâmbătă seară, după prima săptămână de facultate, Bonnie mă 
scoate în oraş. Ca să mergem în recunoaştere, după cum spune ea. 

Deocamdată, ne înţelegem foarte bine. Mult mai bine decât mă 
aşteptam. Eu sunt singură la părinţi şi nu am locuit niciodată în altă 
parte decât la ai mei, aşa că eram puţin reticentă când s-a pus problema 
să împart spaţiul cu o necunoscută. Dar Bonnie e o colegă bună. E 
ordonată şi mă face să râd, cu nesfârşita ei rezervă de tupeu sudist. E ca 
o soră mai mică, pe care n-am avut habar că o vreau în viaţa mea. 

Am plecat din campus acum o jumătate de oră. În intervalul ăsta, 
Bonnie mi-a întărit suspiciunea că e un fel de vrăjitoare. Fata asta 
posedă puteri la care oamenii obişnuiţi doar visează. În momentul în 
care am păşit în barul gălăgios şi înghesuit, cu perechi de chiloți 
atârnate de tavan şi plăcuţe de înmatriculare agățate pe pereţi, trei tipi 
şi-au croit drum prin mulțime şi s-au oferit să ne cumpere de băut. 
Toate astea, fiindcă vor ca Bonnie să le zâmbească. Am văzut cum 
vrăjeşte tipii unul după altul, fără să mişte un deget. Pur şi simplu 
flutură din gene, chicoteşte puţin, îşi înfăşoară o şuviţă de păr pe deget, 
iar băieţii sunt gata să se dea peste cap ca să-i facă pe plac. 

— Eşti nou-venită în oraş? îmi strigă la ureche unul dintre noii 
pretendenți. 

Tipul ăsta poartă un tricou mult prea strâmt şi prea mult parfum. 
Chiar dacă vorbeşte cu mine, ochii lui se îndreaptă spre Bonnie, care 
discută cu însufleţire. Nu cred că vreunul dintre băieţi o aude, dar asta 
nu pare să-i deranjeze. 

— Da. 

Îi răspund, însă privirea mea e lipită de telefon, pentru că vorbesc 
prin mesaje cu Pres. În seara asta s-a dus acasă la un prieten, să joace 
poker. 

Mă străduiesc să-i acord cât mai puţină atenţie tipului. E limpede 
că sarcina lui este s-o distreze pe prietena „ţintei”. Ceilalţi doi încearcă 
s-o vrăjească pe Bonnie. Toţi trei se îndreaptă spre ringul de dans. Al 

treilea tip nu se dă bătut şi încearcă să mă atragă într-o conversaţie. 
Din când în când, dau aprobator din cap şi ridic ochii din telefon. Dar 
n-are rost să discuţi aici, fiindcă muzica e dată la maximum. 

La vreo trei sferturi de oră după ce tipul a plecat, noua mea 
prietenă mă ia de braţ. 

— M-am plictisit. Hai să-i trimitem la plimbare pe băieţii ăştia! 
îmi spune Bonnie. 

Dau din cap cu însuflețire. 

— Da, chiar te rog! 

Îi trimite la plimbare pe cei doi tipi care încă se ţin după ea, apoi 
ne luăm băuturile şi ne îndreptăm spre scări. La etajul al doilea găsim o 
masă mai liberă, unde chiar se poate respira. Ne uităm la trupa care 
cântă pe scenă. Aici e mai liniştit. Putem purta o discuţie fără să urlăm 
şi fără să ne facem înţelese prin semne. 

— Nu erau destul de buni pentru tine? o întreb. 

— La mine acasă, pot să fac rost oricând de nătărăi de-ăştia. 

Zâmbesc larg, cu buzele lipite de pahar. Cocktailurile cu suc de 
fructe nu sunt preferatele mele, dar asta le-a zis Bonnie 
„pretendenţilor” să ne cumpere. 

— Atunci, care e genul tău de tip? mă interesez. 

— Unul cu tatuaje. Înalt, cu ten măsliniu şi care suferă în tăcere. 
Cu cât e mai reticent la nivel emoțional, cu atât mai bine, spune ea. 
Dacă are cazier şi motocicletă, e clar că mă bag. 

Aproape că mă înec de râs. Bonnie e fascinantă. Nu mi-am 
închipuit că e genul de fată care se dă în vânt după asemenea băieți. 

— Hai să căutăm un bar cu mai multe motociclete Harley parcate 
afară. Nu cred că aici o să găsim ce vrei tu. 

Din câte observ, nu prea ai de unde alege. Marea majoritate a 
băieților e alcătuită din studenţi la Garnet, cu familii putred de bogate, 
tipi care fac parte din frăţii studenţeşti şi câţiva localnici care stau tot 
timpul pe plajă şi poartă maiouri. Niciunul dintre ei nu se încadrează în 
tiparul la care visează Bonnie. 

— Mi-am făcut temele, spune mândră colega mea de cameră. Se 
zice că în Avalon Bay se găseşte exact ce-mi trebuie mie. Gemenii 
Hartley. 

Intrigată, ridic o sprânceană. 

— Gemeni, zici? 

— Băieţii ăştia locuiesc în Avalon Bay, răspunde Bonnie. Dar nu 
sunt lacomă. Unul îmi ajunge. Mă gândesc că am şanse mai mari cu o 
rezervă. 

— Şi gemenii ăştia au toate calităţile pe care doreşti să le aibă un 
băiat rău? 

— A, clar că da! Am auzit despre isprăvile lor de la una dintre 
fetele din campus, spune ea, lingându-şi buzele. În seara asta, vreau să 
mă număr printre „isprăvile” cu pricina. 

Îmi vine să râd. Doamne, ce figură e Bonnie! 

— Nici măcar nu-i ştii pe gemeni. Dacă sunt urâţi ca noaptea? 

— Nu sunt. Dacă erau urâţi, nu le-ai fi auzit numele pe buzele 
tuturor fetelor. Pe deasupra, tipa care stă în capătul holului nostru, în 
cămin, mi-a arătat o poză cu ei. N-ai de ce să-ţi faci griji, don'şoară 
Mac; sunt superbi. 

Mă bufneşte râsul. 

— Bine, bine, am înţeles. O să mă uit după doi tipi care arată leit. 

— Mulţumesc. Tu ce părere ai de chestia asta? 

— Eu nu caut un băiat rău. 

Ecranul telefonului meu se aprinde iar. Am primit un mesaj de la 
Preston. Mă anunţă că următoarea partidă de poker e pe cale să 
înceapă. 

Un alt lucru pe care îl apreciez la Pres e caracterul lui previzibil. 
Îmi plac oamenii şi lucrurile care funcționează în anumiţi parametri. 
Îmi place să fac planuri. Să organizez. Un iubit care umblă pe coclauri, 
la orice oră, nu ar avea ce să caute în viața mea. 

Spre deosebire de mine, Bonnie nu pare disponibilă pentru o 
relație de lungă durată. Poate doar pentru o... „microtranzacţie”. 

— Am aruncat şi eu o vorbă, îmi zice Bonnie, făcându-mi cu 
ochiul. Nu mi-aş pârî niciodată colega de cameră, dacă ar vrea să se 
distreze puţin. 

— Mulţumesc pentru propunere, dar nu-i cazul. Eu şi Pres 
suntem loiali unul celuilalt. 

Nu aş fi acceptat o relaţie la distanţă dacă nu aş fi avut încredere 
c-o să-mi fie fidel. Acum, că suntem amândoi la Garnet, să ne înşelăm 
unul pe celălalt ar fi absolut inutil. 

Bonnie mă priveşte puţin contrariată, apoi îmi zâmbeşte. 

— Deci chiar vrei o relaţie stabilă? 

— Da. 

Prima şi singura mea relaţie a fost cea cu Preston. Chiar dacă 
m-aş simţi atrasă de alt băiat, îmi place monogamia. 

— Nu înţeleg care e rostul înşelatului, îi zic lui Bonnie. Dacă vrei 
să te cuplezi cu alţii, de ce să ai un partener? Nu-i corect să-l faci să 
sufere. 

— Fi, în cazul ăsta, să ciocnim pentru că amândouă ştim ce vrem 
şi ce căutăm! 

Bonnie ridică paharul. Ciocnim şi dăm băuturile pe gât. 

— Mac, hai să plecăm de aici! Trebuie să merg la vânătoare de 
gemeni. 

Nu glumeşte. În următoarele două ore, o urmăresc pe Bonnie 
peste tot, de parcă aş avea în lesă un copoi care adulmecă. Mă târăşte 
din bar în bar, în căutarea gemenilor, şi lasă în urma ei nenumărate 
victime seduse. Bieţii fraieri se aruncă la picioarele colegei mele de 
cameră, răpuşi de gropiţele din obrajii ei. Nu mi-a fost niciodată greu 
să atrag atenţia băieților, dar să stau pe lângă Bonnie May Beauchamp 
e ca şi cum aş fi invizibilă. Ce bine că am un iubit! Altfel, m-aş simţi 
complexată. 

Chiar dacă vreau s-o ajut pe Bonnie în misiunea ei de a-l găsi şi 
a-l îmblânzi pe băiatul cel rău al oraşului, rolul meu de însoţitoare 
devine din ce în ce mai obositor, pe măsură ce orele se scurg. Dacă nu 
oboseşte în curând, s-ar putea să-i dau una în cap, ca să se potolească. 

— Ăsta e ultimul în care intrăm, o avertizez când trecem pragul 
unui alt bar de pe faleză. 

Localul se cheamă Rip Tide. 

— Dacă nu-i găseşti pe gemeni aici, va trebui să te mulțumeşti cu 
un băiat rău, obişnuit. 

— Da, doar aici mai intrăm, promite ea. 

Apoi flutură din gene şi, la fel cum s-a întâmplat cu băieţii pe care 
colega mea i-a întâlnit astăzi, mă topesc. E imposibil să fii supărată pe 
Bonnie mult timp. 

Îşi petrece braţul pe după al meu şi mă trage înăuntru. 

— Haide, scumpo! La treabă! Am un presentiment bun de data 
asta. 


5, 
Cooper 


E aici. 

Soarta pare să fie de acord cu planul meu. E sâmbătă seară şi am 
ieşit la Rip Tide, cu nişte prieteni, la concertul trupei din care face 
parte un amic de-al meu. Şi o zăresc pe ea. Stă singură, la o masă 
înaltă, fix în calea mea. E ca şi cum o forţă divină a adus-o aici. 

N-ai cum să n-o recunoşti. La naiba! Arată bine în poze, dar în 
realitate e superbă. E genul de fată care se distinge într-o mulțime. 
Minunată, cu păr lung, castaniu, cu ochi pătrunzător care strălucesc în 
luminile scenei. Chiar şi de la distanţă, degajă un aer relaxat, o aură de 
încredere în sine. Poartă un tricou alb, înnodat în talie, şi o pereche de 
blugi. Iese în evidenţă tocmai pentru că nu încearcă să iasă în evidenţă. 

Pe deasupra, are un trup beton: picioare foarte lungi, sâni mari, 
fund rotund. O fată la care orice tip ar visa cu ochii deschişi. 

— Asta e tipa? întreabă Alana, cu ochii la iubita lui Preston 
Kincaid. Arată mult mai bine decât în poze. 

— Fumăm repede, până se pregăteşte următoarea trupă să intre în 
scenă? sugerează prietenul nostru, Tate. 

Se ridică de la masă, trecându-şi degetele prin părul ciufulit. 

— Nu. Noi rămânem aici, răspunde Alana în numele meu. 

Tate ridică o sprânceană. 

— Coop, tu ce zici? 

Din nou, Alana vorbeşte şi pentru mine: 

— Cooper vrea să fumeze mai puţin. Duceţi-vă voi! 

Tate ridică din umeri şi pleacă împreună cu Wyatt şi cu iubita 
acestuia, Ren. În momentul în care cei trei dispar pe uşă, Alana îşi 
întoarce privirea spre mine. 

— Să auzim! mă îndeamnă. 

— Ce să auzim? 

— Cum o s-o vrăjeşti. Zi-mi ce replici de agăţat ai! 

Îşi dă părul pe un umăr şi-şi sprijină bărbia în palme, privindu-mă 
ironic. Mă răstesc la ea: 

— Lasă-mă, naibii, în pace! 

Chiar n-am nevoie de un antrenor de agăţat. 

— Îţi trebuie un plan. 

E enervant că, indiferent în ce se implică, Alana vrea să preia 
controlul. 

— Nu poţi pur şi simplu să te duci la ea şi să-i arăţi scula. 

— Da, mersi! Ştiu. 

Termin de băut berea şi mă ridic de la masă. Alana mă opreşte, 
coboară mânecile cămăşii mele negre şi îşi trece degetele prin părul 
meu. 

— De ce-ai făcut asta? 

— Ca să arăţi bine, spune ea. Poate că fata e vreo mironosiţă. 
Dacă se sperie de tatuaje? 

Păşeşte în spate şi mă cântărește din ochi, apoi mă împinge. 

— Eşti pregătit. Du-te s-o cucereşti! 

Asta păţeşti când ai prietene fete. 

Înainte să mă apropii de ţinta mea, mă uit rapid prin încăpere, ca 
să fiu sigur că Preston nu pândeşte de undeva. Nu că aş avea vreo 
reținere să-mi iau revanşa pentru ce mi-a făcut, dar n-aş vrea să mă iau 
la bătaie cu el chiar aici, în bar. 

Mă îndrept spre masa ei, bucuros că în seara asta a ieşit fără 
Kincaid. Stă cu ochii pironiţi în telefon. Mă observă abia când o ating 
pe umăr. 

— Bună! îi spun, aplecându-mă spre ea ca să mă audă. E liber 
scaunul ăsta? 

— Da, zice ea, fără să ridice ochii din ecran. la-l! 

Când mă aşez, în sfârşit, se uită la mine. 

— A, credeam că vrei să-l iei pentru altă masă. OK. 

— Ajută-mă şi pe mine cu un pariu! îi zic. 

Fata asta miroase bine: a vanilie şi a portocale. Atât de bine, încât 
aproape că uit de ce am venit aici. Faptul că nu pleacă şi nici nu-mi 
aruncă vreo băutură în faţă e un început bun. 

— Ăăă... ce fel de pariu? 

Văd o umbră de ostilitate în ochii ei, dar apoi se mai relaxează 
puţin. Când mă măsoară de sus până jos, îmi dau seama că i-am stârnit 
curiozitatea. 

— Ce-ar fi dacă ţi-aş spune că, peste vreo oră, o să pleci din barul 
ăsta cu mine? 

— Aş spune că îţi admir încrederea, dar te-aş sfătui să-ţi 
concentrezi atenţia spre altcineva. 

— Deci punem pariu! 

Privind-o drept în ochi, îi întind mâna, ca să pecetluim 
înţelegerea. Cel mai bun mod de a cunoaşte cu adevărat pe cineva este 
să-l provoci şi să vezi dacă te provoacă la rândul lui. Îi stârneşti 
interesul şi apoi stai deoparte, să vezi ce urmează să facă. 

— Am un iubit, răspunde ea apăsat, ignorându-mi mâna. Deja ai 
pierdut pariul. 

O privesc cu obrăznicie. 

— Nu te-am întrebat dacă ai sau nu iubit. 

Pentru un moment, rămâne cu gura căscată. Normal! Nimeni nu-i 
vorbeşte aşa. Cu atât mai puţin iubitul ei idiot. Tipele ca ea sunt 
obişnuite cu părinţi care le fac toate poftele şi cu servitori care stau 
smirnă în faţa lor. Pe măsură ce fata îmi cântăreşte spusele, decide că 
sunt mai interesant decât telefonul ei. 

ÎI lasă deoparte. 

E o reacţie al dracului de previzibilă. Toate bogătaşele care 
provin dintr-o familie bună se gândesc cum ar fi să se combine cu un 
băiat care trăieşte de partea cealaltă a porților aurite. E singurul lucru 
palpitant pe care îl vor experimenta vreodată. 

Fata se uită împrejur şi întreabă: 

— Cumva e o glumă? Bonnie te-a pus să faci asta? 

— Nu cunosc nicio Bonnie. Eu sunt Cooper. 

— Mă cheamă Mackenzie, răspunde încruntată, încă încercând 
să-şi dea seama care e şpilul. Şi chiar am pe cineva. 

— Da, mi-ai mal zis. 

Când mă aplec spre ea, nu se fereşte. Distanţa dintre noi scade la 
câţiva centimetri, iar aerul devine greu de respirat. 

— În cele mai multe ţări civilizate, faptul că o fată are deja pe 
cineva contează, spune ea încet. 

— Şi totuşi, nu-l văd aici pe tipul despre care îmi vorbeşti. 

Are o expresie neîncrezătoare, poate chiar puţin amuzată. Ştie cât 
de sexy e şi s-a obişnuit să umble tipii după ea. Totuşi, simt că e 
neliniştită. Am luat-o pe nepregătite. Se gândeşte la ce i-am zis. Am 
întâlnit o grămadă de fete ca ea, m-am şi culcat cu câteva, deci ştiu că 
prin mintea ei roiesc fantezii despre cum ar fi dacă s-ar cupla cu mine. 

— Am venit cu colega mea de cameră. 

Încă simt reticență în vocea ei, hotărârea de a rezista tentaţiei. 
Am de-a face cu o fată care nu se lasă cu una, cu două. 

Iubita lui Kincaid adaugă: 

— Am ieşit ca fetele. 

— Da, observ că vă distraţi de minune, o iau peste picior, arătând 
spre paharul ei cu apă. Pare că suferi de complexul fetei cuminţi. 

— Abia aştept să aflu cum îţi închipui c-o să câştigi pariul ăsta, 
dacă mă insulți. 

— O să afli în curând! 

Ridică paharul cu apă. 

— Faptul că nu beau alcool înseamnă că vreau să fiu o prietenă 
bună. În seara asta am ajuns la limita mea de două pahare de alcool. 

— Cum zici tu, prinţesă. 

Fata învârte paiul în pahar. 

— Încerc să am grijă de colega mea. 

— Am impresia că te simţi singură. 

Îşi înclină capul şi mijeşte ochii la mine. Parcă văd cum rotiţele se 
mişcă în mintea ei. 

— De ce m-aş simţi singură? 

— Hai să trecem direct la subiect, îi propun. 


Dă aprobator din cap, cu zâmbetul pe buze. 

— Perfect! 

— Eşti o tipă atrăgătoare, într-un bar plin de lume, dar nu-ţi scoţi 
nasul din telefon, pentru că ţi-ai dori să fu în altă parte. Şi oriunde ar fi 
locul ăla, cineva se distrează acolo fără tine. Cu toate astea, eşti aici şi 
îți etalezi plictiseala. Ai impresia total greşită că, dacă eşti nefericită, 
înseamnă că eşti o persoană bună. Da, chiar cred că te simţi singură. 
Cred că îți doreşti atât de mult să te distrezi, încât, de fapt, te bucuri că 
am apărut. Partea cea mai profundă şi mai întunecată a minţii tale chiar 
vrea să-ţi dau un motiv să te porţi nebunește. 

Mackenzie nu răspunde. Aerul dintre noi scapără de încordare. Îi 
văd nehotărârea din privire. Cugetă la ceea ce i-am spus şi agită cu 
paiul cuburile de gheaţă din paharul ei. 

Dacă-mi spune să mă car, n-ar fi mare pagubă. I-am vorbit pe 
şleau şi, dacă-mi zice altceva decât s-o las în pace, înseamnă că ştie că 
am dreptate, oricât de puţin. Dar, dacă nu-mi zice s-o şterg, atunci 
drumul care 1 se întinde în faţă e necunoscut. Nu există reguli. E un 
teritoriu periculos pentru o persoană a cărei viaţă a fost plănuită încă 
de la naştere. Să fii bogat înseamnă să nu fii niciodată nevoit să 
gândeşti cu propriul cap. 

Dacă decide să vină cu mine, totul va deveni din ce în ce mai 
imprevizibil. 

— În regulă, acceptă ea, într-un final. Hai să punem pariu! 

Îmi dau seama că e bănuitoare în legătură cu motivele mele de-a o 
aborda, însă e şi curioasă. 

— Dacă ai impresia că pariul se termină cu noi doi în acelaşi pat, 
consideră c-ai pierdut deja, mă previne tipa. 

— Bineînţeles. N-aş vrea să te corup cu puţină distracţie. 

Îşi dă ochii peste cap, dar nu reuşeşte să-şi ascundă zâmbetul. 

— Vreau să spun că am simţit de la o poştă că eşti frustrată, îi zic, 
arătându-i masa unde Alana şi prietenii noştri se prefac că nu ne 
urmăresc. Dacă nu-ţi revii repede, o să-ţi cerem să pleci de-aici, ca să 
nu-i molipseşti şi pe alţii. 

— Vai! comentează ea, cu o expresie serioasă şi amuzată în 
acelaşi timp. Dacă e vorba de o urgenţă medicală, atunci, te rog, 
ajută-mă! 

Măcar ştie de glumă. M-am temut că e o altă mironosiţă căruia 
nu-i stă mintea decât la haine şi la ojă. Am presupus că, dacă fac 
mişcarea asta, va trebui să îndur atitudinea răutăcioasă a unei clone 
care crede că i se cuvine totul. Totuşi, tipa asta pare destul de normală, 
fără aere. 

— Prin urmare, ce te-a făcut să ieşi din casă în seara asta? o 
întreb. 

Cu cât vorbeşte mai mult despre sine, cu atât mai mult va cobori 
garda. Aşa, o las să creadă că deţine controlul. 

— Colega mea de cameră vânează nişte gemeni. 

Hai, pe bune?! 

— Pentru distracţie sau pentru „carne”? 

— Câte puţin din amândouă. 

Se uită prin încăpere — probabil îşi caută colega de cameră prin 
mulțime. 

Iubita lui Kincaid îmi explică: 

— Are o slăbiciune pentru băieţii neadaptaţi social, care-şi expun 
personalitatea prin tatuaje. I-a intrat în cap că are şanse mai mari cu 
gemeni. Eu, una, nu cred că merită să te cuplezi cu un asemenea tip şi 
să te alegi cu herpes, doar ca a doua zi să poţi posta o poză mişto pe 
Instagram. Dar poate că mă înşel. 

Cu greu reuşesc să nu pufnesc în râs. Am nimerit la fix. Aproape 
că mă simt aiurea fiindcă-i fac asta. Dar tocmai a sugerat că e posibil 
să am herpes, aşa că, până la urmă, nu-mi pare chiar atât de rău. 

— Îi cunoşti pe gemenii ăştia? o întreb cu nevinovăție prefăcută. 

— Nu, dar, dacă reputația de care se bucură în campus a ajuns 
până la urechile unei boboace, încă din prima săptămână de scoală, îți 
dai seama în ce hal or fi. 

Į se citeşte dezgustul pe faţă. Dacă nu ar fi atât de amuzant, 
probabil că m-aş simţi jignit. 

— Unul care numai asta ştie, să zboare din floare-n floare, umple 
tot campusul de boli venerice. 

— Evident! spun cu seriozitate. Ştii cum îi cheamă pe gemenii 
ăştia de la care a pornit epidemia? 

— Hartley. Sunt localnici. 

Brusc, se luminează la faţă. 

— Hei, nu cumva îi cunoşti? Bonnie ar fi încântată să afle mai 
multe despre ei. Dacă eşti prieten cu gemenii... 

Ard de nerăbdare să văd ce faţă va face în clipa când o să-şi dea 
seama că eu sunt unul dintre gemenii Hartley. 

— Nee! Dă-i încolo! Sunt nişte cretini. 

Cu greu mă abțin să râd. 

— Mac! Vreau încă o băutură şi după aia o să... Ah! 

O blondă scundă se îndreaptă spre noi şi se opreşte brusc. Se uită 
la mine, iar faţa i se colorează în roz. Ochii ei mari se îndreaptă spre 
Mackenzie. 

Fetele nu scot niciun sunet. Pentru câteva secunde, cele două 
poartă o conversaţie telepatică, apoi Mackenzie mă înşfăcă de 
încheietura mâinii şi îmi ridică mâneca, scoțând la iveală tatuajele 
mele. 

— Mai du-te naibii! izbucneşte ea, plină de furie. Nu! Nu se 
poate! Nu-i corect. 

Se sprijină de spătarul scaunului şi-şi încrucişează sfidător 
braţele la piept. 

— Ştiai că vorbeam despre tine, şi totuşi m-ai lăsat să zic toate 
astea? 

— Nu refuz niciodată distracţia gratuită, îi zic, dând frâu liber 
zâmbetului pe care m-am căznit să-l ascund. 

Colega ei de cameră se aşază pe scaunul de lângă Mackenzie şi se 
uită la noi. Îmi dau seama că treaba cu colega de cameră s-ar putea 
să-mi strice ploile. Fie fata asta îmi schimbă planurile, se dă la mine şi 
o sperie pe Mackenzie înainte să apuc să-mi încerc norocul, fie mă 
ajută. Ar trebui s-o conving pe colega ei să treacă de partea mea şi 
să-mi ating scopul. Din fericire, am pe cineva care îmi seamănă leit. 
Aş putea să i-l pasez blondei. 

— M-ai fraierit! îmi reproşează Mackenzie, rostind apăsat fiecare 
cuvânt. Ai vrut să mă păcăleşti. N-ai voie să faci asta! De fapt, declar 
că interacțiunea noastră de până acum nici n-a avut loc. Noi nu ne-am 
întâlnit, iar eu nu te cunosc. 

Mă îndepărtez puţin de masă, înăbuşindu-mi un hohot de râs. 

40 


— Uau! M-ai pus pe gânduri. Am nevoie de o băutură ca să pot 
digera ce mi-ai zis. Vreţi şi voi încă un rând? 

De data asta, mă adresez colegei de cameră, care încă nu şi-a 
revenit din uimire. 

— Da, te rog, îmi răspunde ea. 

Mackenzie pare că vrea să refuze, dar cealaltă tipă se uită urât la 
ea. 

— Da, vrem şi noi ceva de băut. Mulţumim! bombăne iubita lui 
Kincaid. 

Mă duc la bar. Alana se ridică de la masă şi vine spre mine. 
Ocoleşte un pic, ca s-o ia pe lângă Mackenzie şi colega ei de cameră. 
Comand trei beri. 

— Am senzaţia că a mers bine, spune Alana, când se strecoară 
lângă mine. 

Trupa de pe scenă îşi încheie concertul. Următoarea trupă se 
pregăteşte să intre. 

— Tipa e de treabă, îi zic. Cam vorbăreaţă, dar asta nu mă 
deranjează. 

— Mda, păi, vezi să nu te ataşezi de ea! 

Alana îşi comandă un shot. 

— Abia am întâlnit-o. Calmează-te! 

În plus, nu m-am ataşat niciodată de nimeni. Când creşti aşa cum 
am crescut cu, înveţi devreme că totul e trecător. N-are rost să 
investeşti mult timp în oameni. E mai simplu aşa. Mai sigur. Ne 
scuteşte pe toţi de tot felul de suferinţe. 

Alana dă pe gât shot-ul şi se strâmbă din pricina usturimii. 

Prietena mea mă informează: 

— Le-am auzit vorbind. Blonda a zis: „E al tău, dacă-l vrei”, dar 
tipa noastră a spus: „Nu, ia-l tu”. Deci... 

Se răsuceşte şi se sprijină de tejghea, uitându-se la masa fetelor. 

— ... încă mai ai de muncă. 

— S-ar putea să trebuiască să i-l dau pe Evan blondei. 

— Vai, sărmanul! Oare cum o să se descurce? întreabă sarcastic 
Alana, dându-și ochii peste cap. 

Colega de cameră a lui Mackenzie arată beton, fără îndoială, dar 
nu e genul meu. Oricum, e scundă, iar eu nu suport să mă aplec când 
sărut o fată. 

Barmanul ne aduce băuturile. Mă întorc la masă. Alana strigă în 
urma mea: 

— Sani pe ele, tigrule! 

Nu mi-am imaginat cât de neplăcut o să fie să-mi transform viaţa 
sexuală într-un sport cu spectatori. 

Pun băuturile pe masă şi mă aşez. Mackenzie împinge deoparte 
paharul cu apă şi ia berea. Acum sunt sigur că a intrat în jocul meu. 
Dacă s-ar fi panicat şi ar fi vrut să plece, ar fi şters-o de la masă înainte 
să mă întorc de la bar. 

Întind o mână spre colega de cameră, care mă studiază fără 
ruşine. 

— Mă cheamă Cooper Hartley. 

Îmi strânge mâna pe îndelete. Nu se grăbeşte să-şi retragă 
degetele. 

— Sunt Bonnie May Beauchamp, se prezintă ea, cu un accent 
sudist pronunţat. Fratele tău e şi el pe-aici, aşa-i? 

— Nu. Probabil că în clipa asta intră în belele în altă parte. 

De fapt, frate-miu e pe-aproape. Îi jecmăneşte pe puştii bogaţi, la 
mesele de biliard. Pentru el, e ca o a doua slujbă. 

— Ce păcat! se bosumflă Bonnie, în glumă. 

E clar că fata asta e spirt curat. Corpul ei emană o energie sexuală 
plină de obrăznicie. 

— Speram că ştii unde se ţine petrecerea de după, zice Bonnie. 
Nu-i aşa, Mac? Poate are loc undeva mai... comod. 

Mackenzie aruncă o privire nehotărâtă către colega ei de cameră. 
Mă abţin să zâmbesc. Dacă refuză, prietena ei n-o să mai facă sex. Eşti 
prinsă la înghesuială, Mac. Am senzaţia că eu şi Bonnie suntem pe 
cale să ne împrietenim. Va fi mai uşor decât am crezut. 

— Undeva mai comod, zici? 

Mackenzie se uită la mine. Îşi dă seama că, de la bun început, n-a 
avut nicio şansă să câştige micul nostru pariu. Mi-ar fi părut rău, dacă 
aş fi fost capabil să-mi pese cu adevărat. Tipa asta e sexy şi nu e cu 

nasul pe sus, aşa cum mă aşteptam, dar n-am uitat de ce sunt aici. E 
doar o victimă colaterală. 

Le zic fetelor: 

— Ştiu un loc. 

E prea devreme să le invit acasă la mine. M-ar ajuta mult în 
situaţia asta, dar simt că nu ar fi o strategie bună. Mackenzie cere o 
abordare calculată. Să creăm o legătură. Să devenim prieteni, mai 
întâi. Pot să fiu răbdător când vreau; o voi lăsa pe ea să vină la mine. 
Misiunea mea este să o fac să se despartă de Kincaid. ŞI, ca să-mi ating 
scopul, fata trebuie să se implice emoţional. 

— Sigur că mergem! Nici nu sună periculos. 

Deci Mackenzie poate fi şi sarcastică. 

Le anunţ: 

— O să-i trimit un mesaj lui frate-miu, să-l întreb dacă vrea să 
intrăm în belele împreună. OK? 

— Mă bag! sare Bonnie, apoi se uită la Mackenzie cu ochi 
rugători. 

Mackenzie pare obosită. 

— Nu ştiu ce să zic. E aproape unu dimineaţa. Probabil că iubitul 
meu a ajuns acasă şi aşteaptă să-l sun. 

— O să supravieţuiască şi dacă nu-l suni, insistă Bonnie. 

Tonul ei devine mai insistent: 

— Te rog! 

Intervin şi eu în discuţie: 

— Haide, prinţesă! Mai distrează-te şi tu! 

Mackenzie se luptă pentru câteva clipe cu partea ei raţională. 
Pentru o fracțiune de secundă, încep să mă îndoiesc de mine. Dacă am 
citit-o greşit? Dacă, de fapt, nu e o tipă bogată şi plictisită, care are 
nevoie să se dezlănţuie? Dacă o să se ridice de pe scaun şi o să plece 
fără să-mi arunce vreo privire? 

Însă Mackenzie cedează: 

— Bine. Dar stau maximum o oră! 

O, da! Am citit-o bine. 

Mackenzie 


Nu prea ştiu cum am ajuns aici. Sunt cu Bonnie, cu Cooper şi cu 
fratele lui geamăn, Evan. Stăm în jurul unui foc de tabără, pe nisip. 
Valurile care se lovesc de mal acoperă sunetele de pe promenadă. 
Scântei minuscule scapără şi plutesc în aerul cald. Luminile clipesc de 
dincolo de dune şi se oglindesc în apă. 

E clar că mi-am pierdut minţile. Când am fost de acord să-l las pe 
străinul ăsta să ne conducă în întuneric, parcă mi-a întunecat cineva 
mintea. Acum, în timp ce Bonnie se face comodă lângă băiatul ei rău, 
mă simt din ce în ce mai neliniştită. Probabil din cauza lui Cooper, care 
stă în faţa mea, de cealaltă parte a focului. 

— Vorbeşti prostii! acuză Bonnie, sceptică. 

Stă lângă mine, cu picioarele încrucişate. 

Evan ridică braţele, în semn de nevinovăție, şi se apără: 

— Nu glumesc. Coop e lângă capră, pe bancheta din spate. 
Animalul e speriat şi se zbate. ÎI loveşte în frunte, iar Cooper începe să 
sângereze peste tot. Încearcă să calmeze capra, dar totul e plin de 
sânge — capra, geamul, Cooper. Eu conduc maşina de poliție, pe care 
am furat-o. Sirena urlă, luminile sunt aprinse şi tot tacâmul. 

Râd de povestea asta nebunească şi de gesturile lui exagerate. 
Evan pare să fie mai glumeţ decât Cooper, care e mai degrabă încordat. 
Feţele lor sunt identice, dar e uşor să faci diferenţa între ei. Evan e tuns 
scurt şi nu are tatuaje pe braţe. 

Focul aruncă jocuri de lumină şi de umbră pe faţa arătoasă a lui 
Cooper. 

Fratele lui Evan intervine: 

— Şi îi auzim pe polițai comunicând prin stație. Vorbesc despre 
golanii care au furat capra şi maşina. Ziceau să stabilească un 
perimetru, să oprească circulaţia pe poduri. lar noi ne întrebăm unde 
naiba să ducem capra. 

Nu-mi pot lua ochii de la buzele lui. De la mâinile lui. De la 
braţele acelea musculoase. Încerc să urmăresc conturul tatuajelor, în 


timp ce Cooper schițează gesturi în aer. Asta e tortură psihică! Sunt 

blocată într-un scaun, înnebunită de privirea lui întunecată şi de 
zâmbetul său pieziş. Deşi Evan şi frate-său arată identic, corpul meu 
nu reacționează la Evan. Doar la Cooper. 

— Suntem doar nişte puştani de treişpe ani, iar poliția ne urmărea 
prin tot oraşul, continuă Evan. Toate astea, pentru că Steph a văzut 
capra legată cu un lanţ, în grădina cuiva, şi a sărit gardul ca s-o 
elibereze fix când stăpânul a ieşit din casă cu o puşcă. Eu şi Coop 
ne-am gândit: frate, tipa asta nebună o să fie împuşcată din cauza unei 
capre. 

— Sărim gardul după ea, şi eu sparg lacătul cu un ciocan... 

— Deci aveai un ciocan aşa, din întâmplare? îl întrerup. 

Vocea mea sună ciudat. Am rămas fără suflu pentru că inima îmi 
bate foarte tare, chiar dacă stau jos şi complet nemişcată. Sunt vrăjită 
de el. 

Cooper se uită la mine de parcă aş fi ciudată fiindcă l-am întrebat 
aşa ceva. 

— Da. Era un lacăt ieftin. Îl loveşti de câteva ori într-o parte, şi 
cedează uşor. Deci Evan ia capra. Reuşim să ne ferim de alice, pentru 
că stăpânul caprei e mort de beat şi nu poate să ochească deloc ca 
lumea. 

— Dar cum aţi făcut rost de maşina de poliție? întreabă Bonnie. 

— Alergam, cu animalul legat cu o sfoară, când, din senin, un 
poliţist ne încolţeşte. 

Evan devine şi mai vioi. Gesticulează cu sticla de bere. 

— Scoate pistolul cu electroşocuri, dar noi suntem trei oameni şi 
o capră, deci nu ştie în cine să tragă prima oară. Lasă deschisă portiera 
maşinii de poliţie, iar eu ţip: „La naiba! Haideţi să urcăm!”. 

— Eu şi Evan ne năpustim înăuntru, povesteşte Cooper mai 
departe. Steph aleargă ca să-l distragă pe poliţist. Capra mă pocneşte al 
dracului de tare cu copitele şi încep să mă simt ameţit. Sunt pe cale să 
leşin. Evan îmi spune că trebuie să lăsăm baltă maşina şi să fugim. 

— ŞI ce s-a întâmplat cu capra? cer să aflu, fiindcă sunt sincer 
interesată de soarta bietului animal. 

Mi-e teamă că toţi o să se prindă că mă port ciudat. 

Sau de faptul că mă holbez la Cooper. 

— Evan opreşte maşina pe un drum forestier care străbate 
rezervaţia şi reuşeşte cumva să scoată animalul din maşină, ca să-l 
ducă în pădure. Mă lasă leşinat, întins pe jos, lângă maşină. Când 
poliţiştii ajung la faţa locului şi mă văd inconştient, plin de sânge, 
păream mort, aşa că intră în panică. Cheamă ambulanţa. M-am trezit la 
spital. Şi în toată debandada aia, ies pe furiş de acolo şi mă întâlnesc cu 
Evan acasă, ca şi cum nu s-ar fi întâmplat nimic. 

— Şi nu v-au prins? hohoteşte Bonnie. 

— Normal că nu, spune Evan. Am scăpat basma curată. 

Mă uit la ei, amuzată şi şocată. 

— Şi ai lăsat capra singură, în pădure? întreb. 

— Păi ce naiba să fi făcut cu ea? pufneşte Cooper. 

— Sigur nu asta! exclam. Doamne, Dumnezeule! Biata capră! O 
să am coşmaruri cu animalul ăla plângând singur, în pădurea 
întunecată, fugărit de lincşi sau de mai ştiu eu ce fiară. 

Evan îşi pocneşte fratele peste braţ. 

— Vezi? comentează el. De-asta nu trebuie să le lăsăm pe tipe să 
ne convingă să facem pe eroii. Niciodată nu sunt mulţumite. 

Râd, cu toate că sunt consternată. E foarte amuzant să-mi 
închipui cum ăştia doi conduc prin tot oraşul, abia fiind în stare să vadă 
pe deasupra volanului, cu o capră îngrozită în maşină, care azvârle din 
copite în stânga şi-n dreapta. 

Pentru o vreme, depănăm povestiri caraghioase: în liceu, Bonnie 
şi echipa ei de majorete au transformat o scară de hotel într-un 
tobogan, la o competiţie din Florida; eu şi o prietenă de-a mea am 
întâlnit nişte băieţi, când plecaserăm cu cortul, cu familia ei, şi aproape 
că am incendiat cu artificii zona de campare. 

Şi apoi, în sfârşit, se întâmplă. Momentul pe care Bonnie l-a 
aşteptat toată seara. 

Evan înşfăcă pătura pe care a luat-o din maşină, ceva mai 
devreme, şi o întreabă pe Bonnie dacă vrea să se plimbe. Aia doi şi-au 
tot făcut ochi dulci de când am ajuns aici. Înainte să plece, colega mea 
de cameră se uită la mine, ca să fie sigură că sunt de acord, iar eu aprob 
dând din cap. 

Deşi mă îngrozeşte gândul de a rămâne singură cu Cooper, exact 
asta îmi doresc. 

— Păi, eu mi-am terminat treaba aici, îl informez pe Cooper, 
încercând să mă comport firesc. 

Împinge cu un băț lemnele din foc. 

— Nu-ţi face griji. Bonnie e în siguranță. Vorbeşte el ca un 
delincvent, dar Evan nu e dubios. 

— Nu-mi fac griji. 

Mă ridic şi mă aşez lângă Cooper, în locul în care a stat Evan. 
N-ar trebui, dar se pare că îmi place să-mi fac viaţa grea. Nu ştiu dacă 
e din cauza lui sau a parfumului îmbătător de lemn ars, dar mă simt 
ameţită, chiar dacă am băut doar o bere. 

— Ca să fiu sinceră, niciunul dintre voi nu e cum mă aşteptam. În 
sensul bun al cuvântului. 

Hopa! Acum realizez că a sunat de parcă aş flirta cu el. Obrajii mi 
se înfierbântă. Sper să nu interpreteze comentariul meu ca fiind un 
semn că îl vreau. 

— Da, zice el, scuturând din cap. Încă aştept să-ţi ceri scuze 
pentru remarca aia despre herpes. 

— Invoc dreptul de a nu comenta, răspund cu un zâmbet şmecher, 
uitându-mă la el cu coada ochiului. 

— Aaa... Deci aşa? 

Ridică o sprânceană, provocându-mă cu o falsă atitudine 
intimidantă. Dau din umeri. 

— Nu ştiu despre ce vorbeşti. 

— OK. Am înţeles. Ţine minte, Mac, că ţi-am oferit şansa să fu tu 
persoana mai mărinimoasă. 

— Aha! Vasăzică acum suntem în război? Inamici până la 
moarte? 

În glumă, face o faţă de tip dur şi aruncă cu nisip spre picioarele 
mele. 

— Ce să-ţi spun! îl ironizez. Foarte matur din partea ta. 

— Hai să vorbim despre pariul ăla, prinţesă. 

Replica lui mă dă gata. Îndată ce aud cuvântul ăsta, cu care mă ia 
peste picior, conştientizez un lucru. 

Cooper e sexy. 

Al dracului de sexy. 

Și nu e vorba doar de faţa lui cu trăsături puternice sau de ochii 
lui adânci şi întunecaţi, în care te poţi pierde. Mai are şi o atitudine 
nepăsătoare, care răscoleşte cele mai vulnerabile părţi din mine. În 
lumina focului, Cooper are ceva rău-prevestitor. E ca un cuţit a cărui 
lamă sclipeşte. Cu toate acestea, indiscutabil, are carismă. 

Nu-mi pot aminti dacă am mai simţit vreodată o asemenea 
atracţie viscerală față de un tip. 

Chestia asta nu-mi place. Nu numai pentru că am un iubit, dar şi 
pentru că pulsul meu a luat-o razna şi obrajii mei sunt fierbinţi, iar mie 
nu-mi place deloc când nu-mi pot controla corpul. 

— Încă n-am vorbit despre miza pariului, zice el. 

— Ce vrei? Să ne sărutăm? 

Mă prefac că sunt calmă, dar pulsul meu se accelerează şi mai 
mult. 

— Ce altceva vrei? 

— M-am gândit că nu putem începe cu sex oral, dar, dacă tot 
negociem... 

Fără să vreau, zâmbesc. 

— Nu ai pic de ruşine! 

Reuşeşte cumva să risipească tensiunea momentului şi mă face să 
uit de jenă. Nu mai sunt chiar atât de stânjenită. 

— Bine, se învoieşte el, cu un surâs ademenitor. E greu de 
negociat cu tine. O să-ţi fac eu sex oral primul. 

— Fi, cred că negocierea noastră s-a împotmolit aici. 

— Serios? 

Mijeşte ochii la mine. Am senzaţia că mă dezbracă în mintea lui. 

— Bine, o lăsăm baltă. Dar o să ţin minte. Îmi rămâi datoare. 


La un moment dat, simt cum îmi vibrează telefonul în buzunar. 
Cooper şi cu mine suntem foarte prinşi într-o discuţie despre 
implicaţiile socio-economice ale produselor de patiserie. Mă uit la 
telefon, ca să mă asigur că nu mă caută Bonnie, cerându-mi s-o salvez, 

şi văd că am primit un mesaj de la Preston. Mă anunţă că a ajuns acasă, 
după seara de poker. 

— Nu e adevărat, argumentează Cooper. Produsele de patiserie 
sunt pentru bogătani. Niciun om care câştigă salariul minim pe 
economie nu intră într-o patiserie ca să cumpere o afurisită de cutie cu 
croasante. Noi cumpărăm gogoşi, prăjiturele şi — poate — vreun biscuit 
în cutie sau ceva de genul ăsta. Dar în niciun caz prostiile alea de 
brioşe! 

— Gogoşile sunt produse de patiserie. Un magazin de gogoşi e ca 
un fel de brutărie. 

— Pe dracu”! Avem cinci brutării în oraşul ăsta, şi trei dintre ele 
sunt deschise doar vara. Ce-ţi spune informaţia asta? 

— Că populaţia din Avalon Bay creşte în sezonul turistic şi toate 
magazinele se deschid ca să facă faţă cererii. Nu-mi zice nimic despre 
împărţirea demografică a oraşului. 

Cooper pufneşte şi aruncă un lemn în foc. 

— Spui prostii! îmi reproşează. 

Chiar dacă pare că ne certăm, zâmbetul lui pieziş îmi dă de înţeles 
că discuţia e doar de distracţie. La mine acasă, certurile au ajuns să fie 
o distracţie, aşa că mă pricep la asta. Habar n-am de unde a învăţat 
Cooper să gestioneze atât de bine o discuţie în contradictoriu. Și 
niciunul dintre noi nu vrea să se lase învins. 

— Nu eşti chiar cea mai nesuferită clonă pe care am întâlnit-o, 
spune el, câteva clipe mai târziu. 

Bonnie şi Evan încă nu s-au întors. Totul e calm şi liniştit în jur, 
dată fiind ora târzie, şi totuşi nu sunt obosită. De fapt, sunt chiar plină 
de energie. 

— Clonă? repet, aruncându-i o privire ironică. 

N-am mai auzit exprimarea asta până acum. 

Ochii lui sclipesc gânditor în lumina lunii. 

— Aşa le spunem noi oamenilor bogaţi. Pentru că sunteţi toţi la 
fel. Dar poate că tu nu eşti aşa. 

— Nu-mi dau seama dacă e un compliment menit să mă insulte 
sau o insultă menită să mă complimenteze. 

Acum e rândul meu să arunc nisip spre el. 

Cooper explică: 

— Vreau să spun că nu eşti aşa cum mă aşteptam. Eşti liniştită. 
Cu picioarele pe pământ. 

Continuă să mă studieze. Acum, a lăsat joaca şi tachinarea la o 
parte. Văd doar sinceritate pe chipul lui. 

Cooper adaugă: 

— Nu eşti ca nesimțiţii ăia cu nasul pe sus şi prea plini de ei. 

Ceva din vocea lui transmite mai mult decât o simplă supărare pe 
turiştii înstăriți şi pe cei de bani gata. Pare că suferă cu adevărat. 

Îl înghiontesc în glumă, ca să mai destind atmosfera. 

— Te înţeleg. Am crescut lângă genul de oameni despre care 
vorbeşti. Ai crede că ajungi într-un punct în care nu mai observi cât de 
nesuferiți sunt, dar nu e aşa. Totuşi, nu sunt chiar atât de răi. 

— Ia zi, care-i faza cu iubitul ăsta al tău? 

— ÎI cheamă Preston, îi răspund. E din zonă. De fapt, familia lui 
locuieşte pe coastă. Învață la Garnet, evident! Se specializează în 
Afaceri. 

— Nu mai spune! 

Cooper îmi aruncă o privire sarcastică. 

— Preston nu e chiar atât de rău. Nici nu cred că a jucat vreodată 
squash, zic eu în glumă, dar Cooper nu se amuză. E băiat bun. Nu se 
poartă aiurea cu chelnerii sau ceva de genul ăsta. 

Cooper chicoteşte încet. 

— Nu ţi se pare grăitor că singurul lucru bun pe care-l poţi spune 
despre el e că se poartă bine cu chelnerii? 

Oftez. Nu prea ştiu cum să vorbesc despre iubitul meu cu un tip 
pe care tocmai l-am cunoscut. Mai ales din moment ce e clar că 
Cooper are pică pe cei care au crescut ca mine şi ca Preston. 

— Ştii, s-ar putea să te şocheze: dacă i-ai da o şansă lui Preston, 
poate că v-aţi înţelege. Nu suntem toţi nişte nemernici, subliniez eu. 

Se mai luminează puţin la faţă. 

— Nu cred. Eşti singura excepţie pe care am întâlnit-o, şi am trăit 
în Avalon Bay toată viața mea. 

— Atunci, mă bucur că am putut demonstra că oamenii ca mine 
au şi calități. 

Cooper zâmbeşte şi zice, ridicând din umeri: 

— Mai vedem. 

— „Mai vedem”? Sună suspect de mult a invitaţie. Dar sunt 
convinsă că n-ai fi prins nici mort că-ți faci prieteni — icnesc cu 
indignare prefăcută — printre clone, nu-i aşa? 

— Nicio şansă! E, mai degrabă, un experiment. O să fii cobaiul 
meu. 

— Şi ce teorie testăm? mă interesez. 

— Vrem să verificăm dacă o clonă poate fi reprogramată şi 
transformată într-o persoană reală. 

Izbucnesc în râs. Am tot râs în seara asta. Deşi Cooper are faţă de 
băiat rău, e mai amuzant decât credeam. Îmi place de el. 

— Deci chiar o facem? îl întreb. 

Îşi linge lasciv buza de jos. 

— Să ne facem sex oral unul altuia? Normal! Hai să începem! 

ÎL lămuresc printre hohote: 

— Adică să fim prieteni! întreb dacă putem fi prieteni. Doamne, 
Hartley! Eşti obsedat de sexul oral. Ţi-a mai zis cineva asta? 

— În primul rând, tu ştii cât de bine arăţi? 

Se opreşte pentru o clipă şi se uită la mine. 

— Care e numele tău de familie? 

— Cabot. 

— Dumnezeule, Cabot! Cum aş putea să nu mă gândesc la sex 
oral când stau lângă cea mai sexy fată de pe planetă? 

Simt că roşesc. La naiba! Sinceritatea lui cam frustă e 
seducătoare. 

Înghit în sec şi încerc să-mi forţez corpul să nu reacționeze nici la 
grosolăniile pe care le zice, nici la complimente. Ai un iubit, 
Mackenzie! 

Oare sunt naşpa fiindcă în ultimele ore a trebuit să-mi reamintesc 
asta de nenumărate ori? 

— În al doilea rând — continuă Cooper —, eşti sigură că n-o să ne 
combinăm? 

— Foarte sigură. 

Îşi dă ochii peste cap. 

— Bine! Atunci, mă mulţumesc şi cu prietenia ta. 

— Ce drăguţ din partea ta! îl ironizez. 

— Nu-i aşa? 

— Doamne! Deja încep să mă răzgândesc. Presimt că o să fii un 
prieten pretențios. 

— Pe naiba! exclamă el. O să fiu cel mai bun prieten pe care l-ai 
avut vreodată. Sunt foarte loial. Ai uitat că am eliberat capre de dragul 
prietenilor mei? Tu poți spune acelaşi lucru? 

Chicotesc. 

— Capre? La plural? Adică n-ai eliberat doar una? 

— Ba da, doar una. Dar, odată, am furat un peştişor auriu pentru 
prietena mea, Alana. 

— Minunat! Sunt prietenă cu un hoţ, îi spun şi îl înghiontesc. 
Vreau să aud povestea cu peştişorul auriu, te rog! 

Îmi face cu ochiul. 

— Nici nu-ţi închipui cât de bună e! se laudă Cooper. 

Vorbim foarte mult, doar noi doi, lângă foc. Îmi dau seama că 
întunericul se transformă în lumina zorilor abia când îmi dau seama că 
Evan şi Bonnie vin spre noi. Par destul de mulţumiţi de ei înşişi. Abia 
acum văd că am primit douăsprezece mesaje de la Preston, care se 
întreabă ce dracu” fac. Ups! 

— Uite numărul meu, zice Cooper. Dă-mi un mesaj când ajungi 
în campus, ca să ştiu că eşti în siguranţă! 

În ciuda alarmei care răsună în capul meu, avertizându-mă, îi 
înregistrez numărul în agenda telefonului meu. 

Încerc să reduc la tăcere acea parte dezaprobatoare din mine. O 
să-i trimit un singur mesaj când ajung acasă, apoi o să şterg numărul. 
Oricât de amuzant ar fi să glumim despre viitoarea noastră prietenie, 
ştiu că nu e o idee bună. Din comediile romantice am învăţat că nu ai 
voie să te împrieteneşti cu persoanele de care eşti atrasă. În sine, 
atracţia fizică nu e negativă. Suntem fiinţe umane, iar viaţa e lungă. 
Vom simţi atracție fizică şi pentru alţii, nu numai pentru partenerul 
nostru. Dar oricine se pune în calea ispitei o caută cu lumânarea. 

Aşa că, atunci când Bonnie şi cu mine coborâm din Uber şi urcăm 
în camera noastră, sunt total pregătită să-l alung pe Cooper Hartley din 

telefonul meu. Îi trimit un singur mesaj: Am ajuns cu bine acasă! Apoi 
apăs pe numărul lui şi degetul meu mare se opreşte deasupra butonului 


Sterge. 
Deodată, primesc un mesaj de la el. 


Cooper: M-am distrat. Vrei să ne mai vedem? 


Îmi muşc buza de jos, holbându-mă la invitația lui. Amintirea 
ochilor lui întunecați, sclipind în lumina focului, a umerilor lui lați şi a 
braţelor musculoase îmi stârneşte creierul obosit şi îmi provoacă 
furnicături între picioare. 

Șterge-l! îmi ordonă o voce lăuntrică severă. 

Poate că prietenia cu tipul ăsta e o idee proastă, dar nu mă pot 
abtine. Mă dau bătută. 


Eu: Da. O să aduc gogoşi. 


Mackenzie 


Au trecut doar două săptămâni din noul semestru, şi deja mi-a 
ajuns. N-ar fi atât de rău dacă aş urma cursuri de afaceri sau de finanţe, 
marketing sau comunicare. Poate chiar şi nişte baze ale programării. În 
schimb, sunt captivă într-o sală de curs, uitându-mă la o ilustrație a 
unui om-maimuţă, păros şi gol. Sinceră să fiu, nu diferă mult de 
exemplarul aşezat trei rânduri mai încolo de mine. 

Materiile obligatorii din primul an sunt nişte prostii. Chiar şi 
psihologia sau sociologia mi-ar fi de folos în domeniul meu, dar nu 
mai erau locuri disponibile pentru cursurile acelea. Aşa că sunt blocată 
la cursul de antropologie: pentru zece minute, profesorul a turuit 
despre omul tuciuriu primordial, iar patruzeci de minute a vorbit 
despre evoluţie. Niciuna dintre ele nu aduce beneficii contului meu 
bancar. Ai mei m-au obligat să vin la facultate, dar speram ca măcar să 
fiu productivă. Să optimizez BoyfriendFails.com şi site-ul lui soră, să 

caut cuvinte-cheie, să urmăresc numărul de afişări ale reclamelor. În 
schimb, iau notițe. Profesorul nostru este unul dintre tâmpiţii ăia care 
spune: „Zece este nota profesorului, deci nimeni n-o să ia zece la 
cursul ăsta”. 

Și, dacă tot sunt nevoită să iau parte la această pierdere de timp, 
n-am de gând să mă mulţumesc cu media cinci. 

Îmi dau seama că nu-mi simt buricele degetelor abia când păşesc 
în razele soarelui. E frig în sală. Mă îndrept spre Asociaţia Studenţilor. 
Îmi iau o cafea şi mă aşez pe o bancă de beton, sub un arbust de 
magnolie, ca să mă încălzesc. Peste jumătate de oră trebuie să mă 
întâlnesc cu Preston, aşa că mai am timp de pierdut până atunci. 

Sorb din cafea şi verific e-mailurile de serviciu, încercând să nu 
mă gândesc că azi Cooper încă nu mi-a dat niciun semn. 

Spun încă pentru că mi-a trimis mesaje în fiecare zi, de sâmbătă 
seară şi până acum. Știu că, la un moment dat, azi o să-mi scrie. Prima 
dată când mi-a dat mesaj, am ezitat să-l deschid, pentru că mi-era frică 
să nu apară vreo poză cu penisul lui. Sau poate că speram să se 
întâmple asta. Niciodată nu mi-au plăcut pozele cu penisuri, dar... 

Niciun „dar ”! răsună o voce aspră în mintea mea. 

Corect! Nu există niciun dar. Nu vreau să văd penisul lui Cooper 
Hartley. Punct! De ce aş vrea să văd scula unui băiat rău, tatuat şi sexy, 
cu care am stat toată noaptea la taclale? E ridicol. 

Mda, nu-mi mai e frig. Acum m-am înfierbântat. 

Am nevoie să-mi distrag atenţia cât mai curând posibil. 

Când văd numărul mamei mele pe ecran, mă gândesc să ignor 
apelul. Nu-mi doresc o astfel de distragere. Dar experienţa m-a învăţat 
că, dacă o ignor pe maică-mea, asta o s-o încurajeze să-mi trimită 
mesaje din ce în ce mai disperate, ca să-i răspund. Apoi ar suna la FBI 
şi ar insista că am fost răpită. 

— Bună, mamă! îi răspund, sperând să nu audă lipsa de 
entuziasm din vocea mea. 

— Mackenzie, scumpo! Bună! 

Urmează o pauză lungă. Nu-mi dau seama dacă aşteaptă să zic eu 
ceva. Tu m-ai sunat, mamă. Vorbeşte! 

— Ce s-a întâmplat? întreb, ca să sparg gheaţa. 

— Voiam să văd ce faci. Ai promis că mă suni după ce te 
acomodezi, dar n-am mai auzit nimic de tine. 

Ce enervant! Are obiceiul de a mă face să mă simt vinovată din 
orice. 

— Am sunat acasă weekendul trecut, dar Stacey a zis că sunteţi în 
oraş sau ocupați cu nu ştiu ce. 

Petrec mai mult timp, la telefon, cu asistenta personală a 
maică-mii decât cu oricine altcineva din familia mea. 

— Da, momentan am destule pe cap. Asociaţia de Istorie 
sponsorizează o nouă expoziţie şi am început deja să organizăm 
strângerea de fonduri din toamnă, pentru spitalul de copii. Chiar dacă 
sunt ocupată, ai putea insista cu apelurile, Mackenzie. Doar ştii asta. 
Ar fi trebuit să mă suni din nou. 

Bineînţeles! Mama are angajaţi, dar tot nu reuşeşte să-şi sune 
unica fiică. Şi totuşi, normal că e vina mea. În fine... M-am obişnuit. 
Annabeth Cabot pur şi simplu nu crede că poate greşi. Am moştenit şi 
eu această trăsătură de caracter, cel puţin când vine vorba despre 
certuri fără noimă. Dar, spre deosebire de mama mea, eu sunt în stare 
să recunosc când greşesc. 

— Cum e la facultate? Îţi plac profesorii? Cursurile sunt grele? 

— La facultate e super. 

Minciună. 

— Profesorii sunt foarte implicaţi şi cursurile sunt destul de 
interesante, din câte mi-am dat seama până acum. 

Minciună. Minciună. 

— Ador locul ăsta! 

Minciună. 

N-am nimic de câştigat dacă îi zic adevărul: jumătate dintre 
profesori par să creadă că a le preda studenților din anul întâi este o 
pedeapsă, iar restul profesorilor vin la cursuri ca să ne arate prezentări 
în PowerPoint făcute de asistenții lor universitari. Aş avea mai multe 
de câştigat lucrând la afacerea mea înfloritoare. Dar maică-mea nici 
măcar nu vrea să audă de asta. 

Adevărul e că părinţilor mei nu le-a păsat niciodată de ce am eu 
de zis. Preferă să-mi înmâneze notițe cu ce am de spus. În cazul tatălui 

meu, scenariul fiicei cuminţi este recitat, de obicei, la evenimentele 
publice şi vine la pachet cu zâmbete radioase şi false, destinate 
alegătorilor. 

Tata îmi tot spune: „Vreau să te implici mai mult, Mackenzie! O 
domnişoară ar trebui să fie sofisticată şi foarte educată”. 

Sofisticată şi foarte educată, de dragul aparenţelor — acesta era 
subînţelesul. Nu în scopuri practice, ci doar pentru ca domnişoara să 
poată purta discuţii la petrecerile cu cocktailuri. 

Înainte să plec la facultate, tata m-a sfătuit: „Nu uita să te şi 
distrezi! Facultatea este o perioadă crucială din viaţa unei tinere. Aici 
întâlneşti oameni cu care vei forma legături pe termen lung. E 
important să construieşti relaţiile astea încă de acum”. 

Mama ar vrea să-i calc pe urme. Doreşte să devin o femeie fără 
Job, aşezată la casa ei, cu un soţ bogat. O femeie care face parte din 
toate consiliile de caritate potrivite şi care organizează petreceri care 
susțin aspiraţiile profesionale ale soţului ei. Am renunţat să încerc să-i 
explic că nu asta e viaţa pe care o vreau. Sper că, în cele din urmă, o să 
apuc pe altă cale şi că va fi mult prea târziu ca ai mei să mă oprească. 

Deocamdată, le cânt în strună. 

— Ştiu, mamă. 

— Dar colega ta de cameră? Cum o cheamă? 

— Bonnie. E din Georgia. 

— Care e numele ei de familie? Ai ei cu ce se ocupă? 

Sigur că, pentru ea, numai asta contează. Sunt sau nu oameni 
importanţi? 

— Îi cheamă Beauchamp. Deţin reprezentanţe de automobile. 

— Ah... 

O pauză lungă. Mama e dezamăgită de răspuns. 

— Fi, probabil că se câştigă bine din aşa ceva, îmi spune. 

În traducere: dacă părinţii lui Bonnie îşi permit s-o cazeze pe fata 
lor în aceeaşi cameră cu mine, înseamnă că nu sunt săraci lipiţi 
pământului. 

Înăbuş un oftat şi îi servesc încă o minciună: 

— Trebuie să închid, mamă. Următorul curs începe în câteva 
minute. 

— Bine. Ne auzim curând, draga mea! 

Închei conversaţia şi respir uşurată. Uneori, mama e greu de 
suportat. Tot timpul se aşteaptă să fiu ca ea. Da, există şi asemănări 
între noi două: felul în care arătăm, tendinţa noastră spre nerăbdare, o 
etică riguroasă a muncii, pe care o aplic pentru afacerea mea şi pentru 
studii. Dar, chiar dacă semănăm mult, tot suntem două persoane 
diferite, cu priorităţi total diferite. Ea încă nu a înţeles asta. Nu pricepe 
că nu mă poate modela după asemănarea ei. 

— Bună, frumoaso! 

Preston apare zâmbind. Se pare că lovitura pe care a căpătat-o la 
baschet s-a vindecat. Ține în mână un buchet mic de gura-leului. 
Bănuiesc că le-a şterpelit dintr-un strat de flori din campus. 

— Ia uite cine-i în toane bune! îl tachinez. 

Preston mă ridică de pe bancă şi mă trage spre el. Mă sărută, 
luându-mă în braţe. 

— Îmi place că te pot vedea mai des, pentru că acum eşti şi tu la 
Garnet. 

Buzele lui se lipesc de gâtul meu. Mă sărută încet, apoi îmi muşcă 
jucăuş lobul urechii. 

Mă încrunt. În mod normal, evită să-şi manifeste afecțiunea în 
public. De obicei, abia dacă pot să-l conving să mă ia de mână. Nu e 
genul de iubit care nu-şi poate lua mâinile de pe mine. M-am obişnuit 
cu asta. Ba, mai mult, lipsa manifestărilor de afecţiune în public e un 
avantaj, mai ales când suntem în preajma familiilor noastre. Mi-am dat 
seama, la o vârstă fragedă, că în lumea noastră ascunderea 
sentimentelor şi reprimarea ocazionalelor mele izbucniri nestăpânite 
sunt instrumente necesare pentru a supraviețui. 

— Eşti gata? mă întreabă Pres. 

— Sigur! 

E o zi frumoasă, iar Pres îmi prezintă campusul. Evident, prima 
noastră oprire este în Sala Kincaid, unde se ţin cursurile de afaceri. 
Multe generaţii din familia lui Preston au absolvit cursurile 
Universităţii Garnet. 

Pres mă ia de mână şi ieşim din nou. În timp ce ne îndreptăm 
către Facultatea de Arte, care e înconjurată de copaci, admir peisajul. 

Într-adevăr, campusul e frumos. Clădiri din cărămidă. Un turn mare, 
cu ceas, se înalță deasupra bibliotecii. Peluze verzi şi stejari uriaşi, 
maiestuoşi. N-oi fi eu entuziasmată de viaţa de la facultate, dar măcar 
locul ăsta e frumos. 

— Ce părere ţi-a lăsat facultatea până acum? 

Cu Preston îmi permit să fiu sinceră, aşa că îi zic adevărul: 

— Mă plictisesc de moarte. 

Chicoteşte. 

— La fel a fost şi pentru mine în primul an, îți mai aduci aminte? 
Primii doi ani, până începi cursurile pentru avansați, sunt destul de 
plicticoşi. 

Trecem pe lângă clădirea Facultăţii de Teatru. În parcare, nişte 
studenţi pictează ceea ce pare a fi un decor stradal de epocă. 

— Tu măcar ai un scop, Pres. Ai nevoie de un anumit nivel de 
educaţie ca să lucrezi în banca tatălui tău. Există aşteptări şi nevoi. Dar 
eu am deja afacerea mea. Sunt propriul şef, şi nu am nevoie de o 
diplomă ca să demonstrez ceva. 

Zâmbind, Pres mă strânge de mână. 

— Uite, de-asta te iubesc, scumpo! Nu ceri permisiunea nimănui. 
Nu ai aşteptat să creşti ca să pui pe picioare o afacere profitabilă. 

— Vezi? spun eu, surâzând cu gura până la urechi. Tu mă înţelegi. 

— Dar, dacă chiar vrei să lucrezi în continuare la micuța ta 
afacere, cât eşti în facultate, atunci gândeşte-te că Garnet e incubatorul 
tău. Aici, vei avea multe oportunităţi de a-ţi dezvolta brandul. 

Hmm... Nu m-am gândit la asta. Chiar dacă nu mă dau în vânt 
după formularea lui — micuța ta afacere —, îmi dau seama că nu 
greşeşte. 

— Ai mare dreptate, domnule Kincaid! 

Mă ridic pe vârfuri şi îl sărut pe obrazul proaspăt bărbierit, după 
care ne continuăm plimbarea. 

lată încă un motiv pentru care eu şi Preston ne potrivim: amândoi 
suntem pragmatici. Nu suntem fermecaţi de idealisme, nici distraşi de 
visuri romantice despre călătorii în Europa, doar cu rucsacul în spate, 
sau despre vreo drumeție la Machu Picchu. Suntem rezultatul 

educaţiei noastre, iar sângele nostru albastru e rece. Doi viitori 
conducători de imperii. 

Asta spune multe despre compatibilitatea noastră. 

După ce explorăm clădirea unde se ţin cursurile de artă şi muzeul 
MIC, unde sunt expuse lucrările studenţilor, hoinărim printre 
sculpturile din grădina botanică şi urmăm cărarea prin seră şi prin 
grădina de legume. Apoi Preston mă conduce la maşina lui. 

— Mai vreau să-ţi arăt ceva. 

Deschide portiera. Mă strecor pe scaunul elegant, tapiţat cu piele. 
Pres decapotează Porsche-ul argintiu şi plecăm. 

E un drum scurt până în spatele campusului. Trecem de 
complexul sportiv şi apoi înaintăm pe un deal, până când ajungem, 
într-un final, la o clădire înaltă, circulară, cu o cupolă. E telescopul 
Facultăţii de Astronomie. Preston mă conduce spre o uşă care stă 
proptită cu o bucată mică de lemn. 

— Avem voie aici? îl întreb, în timp ce ne furişăm tiptil pe un hol 
îngust, în formă de spirală. 

— Cunosc eu pe cineva, zice Preston, cu arătătorul la buze. Dar ai 
dreptate: nu prea avem voie. 

Ajungem la o scară din metal. La etajul al doilea, intrăm într-o 
cameră. Computere stau înşirate la perete. În centru văd un telescop 
masiv, îndreptat spre cer, printr-o fantă din acoperiş. 

— Ce mişto! mă entuziasmez eu, apropiindu-mă de telescop. 

Preston mă opreşte: 

— N-am venit aici ca să vedem telescopul. 

Mergem spre o uşă, apoi spre o scară ce duce pe acoperiş. leşim 
pe o platformă. De aici, se vede tot campusul. Dealuri înverzite şi 
clădiri cu acoperişuri albe. Se vede tot oraşul Avalon Bay, până la 
orizontul albastru. E spectaculos. 

— Arată incredibil, spun eu. 

Zâmbesc. Apreciez că a făcut eforturi şi mi-a făcut o surpriză atât 
de frumoasă. 

— Păi, n-ar fi un tur VIP fără o privelişte de ansamblu, zice el. 

Preston stă în spatele meu. Îmi cuprinde talia cu braţele. Mă 
sărută pe tâmplă şi privim amândoi peisajul. 

— Mă bucur mult că eşti aici, spune el încet. 

— Şi eu. 

Ca să fiu sinceră, relația noastră a fost puţin tensionată în ultimii 
doi ani, cât el a fost la facultate, iar eu la liceu. Să avem o relaţie la 


distanţă, chiar dacă ne vedeam în weekenduri, a fost stresant. Nu mai 
era distractiv. Dar astăzi îmi aduc aminte cum era când abia 
începuserăm să ieşim împreună. Mă gândesc cât de îndrăgostită eram 
de el, cum mă simţeam ca şi cum aş fi câştigat un premiu, fiindcă 
fusesem aleasă de un băiat care studia la facultate. 

Totuşi, în timp ce Pres mă ţine lipită de el şi-şi freacă nasul de 
gâtul meu, un gând se strecoară în mintea mea. 

Un gând trădător. 

Unul despre maxilarul lui Cooper şi despre ochii lui adânci. 
Despre cum pulsul meu s-a accelerat când s-a aşezat lângă mine şi 
mi-a zâmbit arogant. Nu am palpitații când îl văd pe Preston intrând 
într-o cameră. Nu mă cuprind fiorii atunci când mă atinge. Coapsele 
mele nu se încordează şi gura nu mi se usucă. 

Şi totuşi, reacţiile astea nu pot fi atât de importante. Dacă creierul 
ţi-e inundat de hormoni, e posibil să nu mai judeci cum trebuie. Să ne 
gândim la ce demonstrează statisticile: o mulțime de oameni ajung în 
relaţii disfuncţionale pentru că totul se bazează pe sex, şi nu pe 
compatibilitate. Pres şi cu mine suntem perfecţi unul pentru celălalt. 
Ne înţelegem bine. Mergem pe acelaşi drum. Părinţii noştri sunt de 
acord cu relaţia noastră, şi toată lumea e fericită. Aş putea să ies cu o 
grămadă de băieți asemenea lui Cooper, şi toţi mi-ar frânge inima. De 
ce mi-aş face una ca asta? 

E bine să apreciezi lucrurile pozitive pe care le ai. 

— Mulţumesc! îi spun lui Pres, întorcându-mă spre el ca să-l 
sărut. Ziua de azi a fost perfectă. 

Dar mai târziu, în aceeaşi seară, în timp ce mă uit pe Netflix şi 
citesc pentru cursul de literatură engleză, văd numele lui Cooper pe 
ecranul telefonului meu. Tresar, dar apoi îmi impun să mă liniştesc. 


Cooper: Vrei să luăm cina? 

Eu: Am mâncat deja. 

Cooper: Și eu. 

Eu: Atunci, de ce mă mai întrebi? 

Cooper: Ca să văd cum ai răspunde. 

Eu: Ce şiret eşti! 

Cooper: Ce faci? 

Eu: Netflix şi teme. 

Cooper: Asta e un cod secret? 

Eu: M-ai prins! 

Cooper: Nici măcar nu-mi pot imagina cum arată filmele porno 
pentru bogați. 


Cuvintele de pe ecran mă fac să-mi încordez muşchii coapselor. 
In capul meu apar idei teribile, pe care le îndes într-o cutie cu o 
etichetă pe care scrie Nici măcar să nu-ţi treacă prin minte! 


Eu: În filmele alea, lumea mănâncă brioşe de pe paginile ziarului 
The Wall Street Journal. 
Cooper: Nu sunteţi sănătoşi la cap! 


Izbucnesc în râs şi duc o mână la gură, ca Bonnie să nu mă audă şi 
să nu vină încoace, să vadă ce mă amuză atât de tare. Fata asta e 
drăguță, dar nu ştie ce înseamnă să respecţi limitele personale ale 
altora. 


Eu: Tu ce faci? 
Cooper: Flirtez cu o tipă pe care abia am cunoscut-o. 


Mi-a servit-o! 

Eu: Încă sunt cu cineva. 
Cooper: Deocamdată. 

Eu: Noapte bună, localnicule! 


Cooper: Noapte bună, prințesă! 

Știu că încearcă să mă enerveze. Din câte înţeleg, Cooper vrea să 
mă ia peste picior. Nu pot să zic că nu-mi place. E incitant să am un 
prieten care înţelege latura asta a personalității mele. Da, de fapt 
flirtăm — ceea ce nu e tocmai OK —, dar pur şi simplu ne distrăm. 

Nu contează câte reacţii hormonale trezeşte Cooper în mine. Nu o 
să-l părăsesc pe Pres pentru primul băiat rău şi tatuat pe care îl 
întâlnesc. 


8. 
Mackenzie 


În următoarea după-amiază, decid să explorez oraşul singură, din 
moment ce programul meu e liber. Cuvintele lui Preston m-au inspirat 
să încerc să profit de timpul petrecut la Garnet şi să nu-l mai privesc ca 
pe o sentință. Mă îmbrac într-o rochie înflorată, de vară, şi comand un 
taxi. 

Avalon Bay este un oraş aflat pe coastă şi care, paradoxal, e plin 
de pescari care duc o viaţă grea şi de multimilionari. Pe o parte a străzii 
principale se înşiră buticuri de lux care vând săpunuri confecţionate 
manual. Pe cealaltă parte, case de amanet şi saloane de tatuaje. 
Promenada este liniştită în după-amiezile zilelor lucrătoare. În 
majoritatea barurilor poţi vedea localnici transpirați care stau pe 
scaune şi urmăresc canalul ESPN, împreună cu prietenii lor. 

Merg mai departe decât data trecută când am mai trecut pe aici. 
Ajung într-o porțiune a oraşului care e încă distrusă de uraganul de 
acum câţiva ani. Mai multe clădiri sunt în construcţie. În apropiere, 
nişte muncitori lucrează la refacerea unui restaurant. În alte clădiri, 
accesul e restricționat cu bandă de atenţionare şi placaje. Pare că n-au 
fost atinse de când furtuna le-a smuls acoperişurile şi le-a inundat. 

Mă opresc când dau peste un hotel pitoresc, în stil victorian. E 
alb, cu finisaje verzi, iar toată partea din spate a clădirii a fost distrusă 
de puterea furtunii. Pereţii hotelului au fost smulşi şi văd resturi peste 
tot. Mobila veche şi covoarele încreţite încă aşteaptă oaspeţi care nu 

mai vin. Panoul din față, pe care scrie Hotel Beacon, e rupt în două 
locuri. 

Mă întreb ce s-a întâmplat cu proprietarii care nu şi-au reconstruit 
clădirile. Şi cum de nu s-a grăbit nimeni să revendice proprietăţile şi să 
le restaureze, să le aducă la gloria de dinainte? Pentru o afacere, ăsta-i 
un loc de cea mai bună calitate. 

Îmi vibrează telefonul de câteva ori, semnalând că am e-mailuri 
noi, aşa că mă opresc la o gelaterie şi îmi iau un cornet cu îngheţată de 
vanilie. Apoi mă aşez pe banca din faţa gelateriei şi citesc e-mailurile. 

Primul e o notificare de la unul dintre moderatorii site-ului meu. 
Mă informează că a blocat mai mulţi utilizatori care făceau mişto de 
fiecare postare de pe GirifriendFails, şi lăsau comentarii rasiste şi 
sexiste. Deschid capturile de ecran pe care mi le-a ataşat în e-mail. Îmi 
pică faţa când văd cât de pline de ură sunt comentariile alea. 

Îi trimit repede un răspuns: Bine că i-ai blocat! 

Următorul e-mail e de la un tip pe care l-am angajat să 
supravegheze site-ul BoyfriendFails.com. Are nevoie de ajutor. Un 
utilizator ne ameninţă că ne dă în judecată, zice că una dintre postările 
de pe site este defăimătoare. Apăs pe postarea cu pricina. Fata care a 
postat povestea a ieşit cu un tip căruia îi zice „led”. Tipul nu a 
avertizat-o că are penisul foarte mic, aşa că a fost luată prin 
surprindere când au făcut sex pentru prima oară. 

Revin la contul meu de e-mail. Citesc rapid scrisoarea pe care 
Alan, administratorul site-ului meu, a primit-o de la o firmă de 
avocatură din Washington D.C. Antentul e înfricoşător. Bănuiesc că 
persoana care a postat — butterflykisses44 — a ales un nume fals care 
seamănă prea mult cu numele real al iubitului ei. Pe Ted îl cheamă, de 
fapt, Tad. Omul e revoltat şi se simte — pe bună dreptate — umilit şi cere 
ca BoyfriendFails.com nu numai să şteargă postarea, dar şi să-i 
plătească daune pentru stresul emoţional pe care i l-a provocat. 

Din moment ce acest site este o platformă, şi nu o publicaţie, nu 
putem fi daţi în judecată pentru conţinutul utilizatorilor noştri, dar îi 
scriu lui Alan să-i trimită scrisoarea avocatului meu, pentru orice 
eventualitate. Apoi îmi închid telefonul şi termin repede de mâncat 


63 


îngheţata, care se topeşte. Iată o altă zi din viaţa lui Mackenzie Cabot, 
director general. 

Totuşi, sincer vorbind, în ultima vreme tânjesc după... ceva mai 
mult. Îmi ador site-urile, dar zilele astea nu prea am nimic de făcut, în 
afară de a zice „da” sau „nu”. Semnează aici, scrie o inițială aici! 
Citeşte e-mailul ăsta, aprobă reclama asta! Entuziasmul adevărat a fost 
la început, când eu şi prietenii mei ne gândeam la diverse funcţii 
pentru aplicație. Sau când mă întâlneam cu programatorul şi cu 
dezvoltatorul web şi dădeam viaţă ideilor mele. Când cream campanii 
de marketing, ca să atrag utilizatori. 

A fost solicitant şi entuziasmant. Atunci m-am distrat cel mai 
mult. Realizez acum că asta e partea de care chiar m-am bucurat. 
Procesul de creaţie, nu cel de mentenanţă. Dar nu urăsc site-urile şi 
nici nu vreau să le vând. Nu vreau asta. Sunt tot ale mele. Parte din 
imperiul meu în devenire. Dar poate că e timpul să găsesc noi idei de 
afaceri. 

În timp ce soarele se retrage, merg pe plajă şi mă aşez pe nisip, 
ascultând valurile şi uitându-mă la zborul pescăruşilor. În spatele meu, 
nişte constructori se pregătesc să încheie munca pe ziua de azi. 
Zgomotul burghielor şi al fierăstraielor a încetat. 

Fiindcă mă uit în gol, nu observ când el se apropie şi se aşază 
lângă mine. 

— Ce faci, prinţesă? 

Tresar şi mă holbez la Cooper. Îşi dă jos tricoul şi mănuşile de 
lucru. 

Arată la fel de bine ca în seara aceea, la focul de tabără, şi mă simt 
foarte atrasă de el. Părul lui şi blugii îi sunt acoperiţi de rumeguș şi 
noroi. Pieptul lui musculos şi abdomenul sunt pline de transpiraţie. E 
pentru prima dată când îi văd tatuajele, care îi acoperă braţele şi 
pieptul. Îmi ling buzele, apoi tresar când mă gândesc cum mă 
transform când sunt în preajma lui. Devin excitată. Iraţională. lau 
gândurile astea şi le bag într-o cutie etichetată Stai, dracului, departe 
de el! 

— Mă urmăreşti? îl întreb. 

— Te plimbi prin şantierul unde lucrez — gesticulează el, 
privindu-mă din cap până în picioare —, într-o rochie ridicolă, cu 
picioarele tale lungi, de parcă zici: „Ei, nu mă luaţi în seamă, băieţi! 
Urăsc să fiu în centrul atenţiei”. 

— De parcă aşa vorbesc eu! îi răspund, dându-mi ochii peste cap. 
Şi ce e în neregulă cu rochia mea? 

Netezesc tivul rochiei de vară, cu imprimeu floral. 

— Are flori pe ea. Ție nu-ţi plac florile, Mac. 

— Nu-mi spune Mac! 

— De ce nu? 

— Pentru că numele ăsta e rezervat pentru prieteni. 

Îmi aruncă un zâmbet poznaş. 

— Dar noi suntem prieteni. Cei mai buni prieteni. Văd că n-ai 
negat că nu îţi plac florile. 

Are dreptate. De obicei, nu îmi plac imprimeurile florale şi 
rochiile de vară cu volane. Prefer tricourile albe şi blugii uzaţi, sau un 
maiou şi pantaloni scurți, când e cald. Dar, din când în când, îmi place 
să mă simt feminină. E vreo problemă? Nu are voie să fie atât de 
tupeist când vine vorba despre gustul meu în materie de îmbrăcăminte, 
aşa că îl contrazic: 

— Să ştii că-mi plac florile. Mai ales când sunt imprimate pe 
haine. Cu cât sunt mai țipătoare, cu atât mai bine. 

Cooper îşi dă ochii peste cap, de parcă e convins că îl mint. Îşi 
încrucişează braţele, trăgându-şi genunchii la piept. 

— Ştii, chiar nu trebuie să te străduieşti atât, comentează el. Cu 
mine e destul de uşor. 

— Poftim? Cine se străduieşte aici? Tu-mi asaltezi telefonul cu 
filme porno cu brioşe. 

— Eşti perversă, spune el, ridicând din umeri. Înţeleg. Nu e chiar 
pe gustul meu, dar facem orice. 

Ha! De-ar şti el... Relaţia mea sexuală cu Preston e bine mersi, 
dar cred că totuşi lipseşte ceva. La început, credeam că sexul trebuie să 


fie aşa: funcțional, rapid, plictisitor. Aveam şaisprezece ani când 
mi-am pierdut virginitatea cu Pres, şi eram foarte naivă când venea 

vorba de lucrurile astea. Abia când am vorbit cu prietenele despre noi, 
mi-am dat seama că sexul ar trebui să fie — închipuiţi-vă! — distractiv. 

Când am abordat acest subiect cu Pres, cu multă stângăcie, mi-a 
mărturisit că nu a vrut să mă sperie fiind „prea pasional”. I-am spus 
să-şi dea frâu liber şi, de atunci, activitățile noastre în dormitor au 
devenit mult mai distractive. Dar, dacă e să fiu complet sinceră, au 
trecut patru ani, însă pasiunea despre care el mi-a zis tot n-a apărut. 

— Mă cutremur când mă gândesc la câte prostii îţi trec prin cap, 
îl ironizez eu. 

— Dacă încerci să mă bagi în patul tău, e nevoie doar să mă rogi, 
spune Cooper, înghiontindu-mi braţul. 

Are o încredere în sine de neclintit. Arogant, şi totuşi fermecător. 
Total sigur pe sine, dar nu autoritar. Păcat că-şi iroseşte talentul 
lucrând în construcţii! Dacă l-ar interesa afacerile, ar fi un director 
general al naibii de bun. 

— Faza cu psihologia inversă nu funcționează cu mine, îl 
informez eu. 

Dar n-am câştigat primul meu milion lăsându-mă manipulată. 

— Cred că eşti conştient că n-o să sar în patul tău, doar fiindcă mă 
provoci să fac asta. 

Observ zâmbetul lui jucăuş şi ochii ăia afurisiţi. Nu sunt imună la 
umerii laţi şi la abdomenele bine lucrate. Mai mult de atât, Cooper e şi 
puţin misterios. Tot ce aflu despre el mă face să mă întreb dacă ceea ce 
arată — tatuajele, atitudinea lui — e doar un mod inteligent de a se 
camufla. Şi ce ascunde, totuşi? Ador un puzzle bun! 

— Nici mort nu m-aş culca cu o clonă de la Garnet, mi-o întoarce 
el. Trebuie să-mi protejez reputația. 

— Bineînţeles! Nu am vrea să te confunde cineva cu un bărbat cu 
gusturi la fete. 

Se străduieşte să nu zâmbească, iar în privirea lui citesc tot felul 
de intenţii rele. Văd nopţi tulburi şi regrete furtunoase. Gemete printre 
aşternuturi. E de-ajuns ca pulsul meu s-o ia razna şi degetele de la 
picioare să-mi amorțească. 

Tipul ăsta e periculos. 

Cineva de pe şantier îi strigă: 

— Coop! Vii la bar sau nu? 

Se uită peste umăr şi răspunde: 

— Luaţi-o înainte! 

Din spatele nostru izbucnesc râsete cu subînţeles. Mă bucur că 
ceilalți nu-mi pot vedea faţa, pentru că sigur am roşit. 

— De ce ai făcut asta? bombăn eu. 

— Ce să fac? Să le zic s-o ia înainte? 

— Da. Acum o să creadă că ai rămas aici ca să mi-o tragi pe plajă. 

Cooper chicoteşte cu poftă. 

— Îţi garantez că nu se gândeau la asta. Dar mă gândesc eu acum. 
Ai vrea să ne-o tragem aici sau preferi să mergem la debarcader? 

— Du-te la bar cu prietenii tăi, Coop! Ai şanse mai mari să ţi-o 
tragi acolo decât aici. 

— A, nu plec. Stau bine aici. 

Ridică o mână şi îşi trece degetele prin părul negru, iar eu nu-mi 
pot lua ochii de la bicepsul lui încordat. 

— Deci voi reconstruiţi restaurantul ăla? Pare că aveţi mult de 
lucru. 

— Chiar avem. Şi după ce terminăm cu ăsta, mai avem vreo şase 
clădiri de renovat. 

Gesticulează către zona de promenadă, arătându-mi dezastrul 
lăsat de uragan. 

— Îţi place să lucrezi în construcţii? îl întreb. 

Aprobă încet din cap. 

— Da, îmi place. Eu şi Evan lucrăm la firma unchiului meu, aşa 
că nu suntem nevoiţi să avem de-a face cu un şef cretin, care încearcă 
să ne fure sau care face treabă de mântuială, ca să mai taie din costuri. 
Levi e un om bun, cinstit. Tot timpul a ieşit treabă bună din mâinile 
mele. Chiar mă pricep cu mâinile. 

Înghit în sec. Nu e nicio urmă de aluzie în tonul lui, dar să fiu a 
naibii dacă privirea mea nu se mută la mâinile lui! Sunt puternice, 
mari, cu degete lungi şi palme bătătorite. Nu văd mizerie sub unghii, 
nici măcar după o zi plină de muncă. 

Îşi înclină capul, curios. 

— Dar tu ce zici, prinţesă? 

— Cum adică? 

— Ea doua oară când vin la tine şi observ expresia asta. 

— Ce expresie? 

Vasăzică acum doar repet tot ce-mi spune el. Intensitatea din 
privirea lui trezeşte în mine un val de nelinişte. 

— Expresia care spune că vrei mai mult. 

— Că vreau mai mult... Când spui „mai mult”, la ce te referi? 

Ochii lui mă studiază în continuare. 

— Nu ştiu. Doar... mai mult. E ca un amestec de plictiseală, 
nemulțumire, frustrare şi dorinţă arzătoare. 

— Interpretezi cam mult, glumesc eu, dar inima îmi bate şi mai 
tare, pentru că a pus punctul pe „i. 

Cam aşa mă simt de când am ajuns la facultate. Ba nu, chiar de 
mai mult timp. Poate chiar de când mă ştiu. 

— Greşesc cumva? întreabă pe un ton tăios. 

Privirile noastre se întâlnesc. Impulsul de a mă confesa este atât 
de puternic, încât trebuie să-mi muşc limba ca să mă stăpânesc. 

Dintr-odată, printre valurile care se sparg la mal şi pescăruşii care 
scot sunete stridente, aud un țipăt slab. 

— Al auzit? 

Privesc în jur, căutând să zăresc de unde a răsunat zgomotul 
disperat şi îndurerat. 

Cooper chicoteşte: 

— Nu mai încerca să schimbi subiectul! 

— Nu-i vorba de asta. Serios, chiar nu auzi? 

— Ce să aud? Nu aud... 

— Sst! îi poruncesc. 

Ciulesc urechile. Se întunecă, iar luminile de pe promenadă încep 
să se aprindă. Se aude un alt țipăt, şi mai puternic. 

Mă ridic. 

— Nu-i nimic acolo, spune Cooper. 

ÎI ignor şi încep să alerg către debarcader. El fuge după mine şi 
mă asigură că mi s-a năzărit. 

— Nu mi s-a năzărit, insist eu. 

Și apoi îmi dau seama de unde vin ţipetele. Observ ceva pe 
stâncile de pe dig, de după debarcader. Şi mai observ că mareea crește. 

Inima îmi bate cu putere. Mă întorc spre Cooper. 

— E un câine! 


9, 
Cooper 


Înainte să fac vreo mişcare, Mackenzie îşi dă rochia jos. 

Tipa chiar se dezbracă. 

Dar nu de tot. Nu-şi dă jos sutienul şi chiloţii. Dezamăgirea mea 
în legătură cu striptease-ul terminat prea iute este risipită de 
constatarea că arată al naibii de bine în lenjerie intimă. 

Dar, pe măsură ce se îndreaptă spre mareea în creştere, iar apa îi 
ajunge rapid până la gât, latura mea rațională îşi face apariția. 

— Mac! strig după ea. Întoarce-te! 

Nu mă ascultă. 

Minunat! O să se înece încercând să aducă la mal un câine al 
nimănui. 

Înjurând, îmi dau jos blugii şi încălțările şi plonjez după 
Mackenzie. A ajuns la stânci şi acum se caţără spre câine. Înot cu greu 
împotriva curentului. Valurile încearcă să mă lovească de stâlpii 
debarcaderului sau să mă izbească de stânci. Într-un sfârşit, mă apuc 
de un bolovan şi ies din apă. 

— Eşti nebună! Ştiai asta? mârâi eu. 

Tremurând, câinele stă speriat lângă Mac, care încearcă să-l 
liniştească. 

— Trebuia să-l ajutăm, îmi spune ea. 

Rahat! Chiar dacă e doar un pui de câine, Mackenzie nu va putea 
să înoate cu el până la mal. Abia am reuşit eu să mă lupt cu curenții; şi 
probabil cântăresc de două ori mai mult decât Mac. 

— Dă-mi-l mie, spun cu un oftat. 

Când mă întind după câine, se ascunde în spatele lui Mac şi 
aproape cade în apă, încercând să se îndepărteze de mine. 

— Haide, la naiba! Vii acum sau te las aici! 

— Nu te teme, puiuţule! gângureșşte ea către potaie. Nu-i atât de 
înfricoşător pe cât pare. 

Câinele încă ezită, aşa că, într-un final, Mac pune ghemul trist şi 
ud în mâinile mele întinse. Aproape instantaneu, animalul 
înspăimântat începe să mă zgârie şi să dea din labe, ca să scape. O să 
fie o mare bătaie de cap. 

Mackenzie mângâie blana udă a puiului, într-o încercare 
nereuşită de a-l calma. 

— Eşti sigur că poţi să-l duci la mal? mă întreabă ea. Aş putea 
încerca eu... 

Nicio şansă! 

— Du-te! îi poruncesc. Voi fi în spatele tău. 

Mac încuviinţează din cap, se aruncă în apă şi începe să înoate 
spre mal. 

Îi ţin câinelui un mic discurs motivaţional. 

— Doar încerc să te ajut, OK? Nu mă muşca de față! Hai să ne 
înţelegem în următoarele minute. Bine? 

Animalul scânceşte şi schelălăic. 

Pe cât de delicat pot, cobor în apă. Ţin căţeluşa deasupra 
valurilor, ca pe o minge de fotbal, şi înot cu o mână. În tot acest timp, 
potaia nenorocită se sperie, crezând că vreau s-o omor. Latră şi zgârie. 
Încearcă de câteva ori să scape. Cu fiecare mişcare pe care o face, mă 
zgârie tot mai mult. De îndată ce ajungem pe nisip, îi dau drumul. 
Animalul aleargă direct la Mac, aruncându-se în braţele ei. Cu plăcere, 
trădătoarea! 

— Eşti OK? îmi strigă Mac. 

— Da. 

Amândoi respirăm greoi după confruntarea cu valurile. E 
întuneric. Singura lumină care se mai vede vine de pe faleză. 
Mackenzie e doar o siluetă neclară în fața mea. 

Nu-mi mai pot controla nervii. Mă apropii de ea. 

— Ce dracu” a fost asta? 

Îşi propteşte o mână în şoldul gol. Cu cealaltă mână, ţine 
protector puiul. E o căţeluşă. 

— Serios? Te iei de mine fiindcă am vrut să salvez un animal 
neajutorat? Ar fi putut să moară! 

ip la ea: 

— Tu ai fi putut să mori! Ai simţit curentul ăla, scumpo? Ar fi 
putut să te tragă în larg. Cel puţin o dată pe an, cineva se îneacă aici, 
din cauză că oamenii sunt nesăbuiţi şi idioţi. 

— Nu sunt scumpa ta! mormăie Mac. Tocmai m-ai făcut idioată? 

— Dacă aşa te comporţi, asta primeşti. 

Îmi scutur nervos apa din păr. Nu-mi scapă faptul că şi câinele 
face acelaşi lucru, chiar acum. S-ar zice că suntem amândoi animale 
sălbatice. 

Mackenzie strânge şi mai tare animalul în braţe. 

— N-o să-mi cer scuze pentru că am inimă, ripostează ea. Nu pot 
să cred că erai gata să laşi bietul pui să moară. Dumnezeule! Sunt 
prietenă cu un criminal de căţeluşi. 

Rămân cu gura căscată. 

Tipa asta e chiar culmea. Nu am muncit niciodată atât de mult ca 
să cuceresc o fată. Şi totuşi, în ciuda faptului că m-am lăsat zgâriat 
zdravăn, de dragul ei — şi am fost acuzat că sunt ucigaş de câini —, 
acum simt cum mă buşeşte râsul. Picături de apă se scurg de pe mine 
pe nisip, în timp ce râd cu poftă. 

— De ce te distrezi? vrea ea să ştie. 

— Mi-ai spus că sunt criminal de căţeluşi, reuşesc să îngaim 
printre hohote. Eşti nebună. 

După câteva secunde, izbucnește şi ea în râs. Câinele se uită 
nesigur când la unul, când la celălalt. Râdem ca nişte tâmpiţi, uzi 
leoarcă şi pe jumătate dezbrăcați. 

— Bine, cedează Mac când criza ei de râs se potoleşte. S-ar putea 
să fi întrecut măsura. Ştiu că ţi-ai făcut griji pentru mine. Şi mulţumesc 
că ai înotat până acolo ca să mă ajuţi! Apreciez gestul. 

— Cu plăcere. 

Trag repede blugii pe mine. Boxerii mei uzi sunt lpiţi de penis, 
iar încheiatul fermoarului e o sarcină dificilă. 

Îi propun: 

— Hai să ne luăm lucrurile şi să mergem la mine! Trebuie să mă 
schimb. Te poţi usca acolo şi apoi o să te duc acasă cu maşina. 

Mac nu zice nimic. Se mulţumeşte să mă privească. 

Oftez. 


— Da, ia şi câinele cu tine. 


Luminile sunt stinse când ajungem acasă. Nici motocicleta lui 
Evan, nici Jeep-ul lui nu sunt în parcare, iar uşa de la intrare e încuiată. 
Ajungem pe verandă. Din fericire, înăuntru nu e un dezastru. Având în 
vedere că prietenii noştri dau multe chefuri aici, locul ăsta e vraişte 
mai tot timpul. În ciuda faptului că ne lipsesc multe abilităţi sociale, 
Evan şi cu mine încercăm să avem o casă curată. Nu suntem nişte 
sălbatici. 

— Poţi să faci duş la mine, îi spun lui Mac, arătând spre 
dormitorul meu de la parter. 

Aprind luminile şi-mi iau o bere din frigider. Merit o băutură, 
după eforturile mele eroice de adineauri. 

— O să caut nişte haine pentru tine. 

— Mulţumesc! 

Duce în braţe câinele adormit. l-am spus că, dacă vrea să-l lase 
aici, o să-l duc eu mâine la un adăpost. Dar mă întreb dacă o să pot 
dezlipi cățelul de ea. 

Cât timp Mac face duş în baia din dormitorul meu, scotocesc 
după un tricou curat şi după o pereche de blugi pe care Heidi le-a lăsat 
aici, acum o veşnicie. Sau poate că sunt ai lui Steph. Fetele mereu lasă 
chestii împrăştiate după o petrecere sau după o zi la plajă. Am încetat 
să le mai înapoiez. 

Îi las hainele pe pat, apoi mă dezbrac de hainele mele ude şi pun 
pe mine un tricou şi o pereche de pantaloni de trening. 

Aburul care iese de sub uşa băii este incredibil de ispititor. Mă 
întreb cum ar reacţiona Mac dacă aş intra în dus, m-aş strecura pe la 
spatele ei şi i-aş cuprinde sânii în palme. 

Oftez. Probabil mi-ar smulge testiculele. Dar s-ar putea să merite, 
doar ca s-o ating. 

— Salutare, salutare! strigă fratele meu, intrând. 

— Sunt aici! îi răspund. 

Evan îşi lasă cheile pe blatul de bucătărie. Ia o bere şi se reazemă 
de uşa frigiderului. 

— Ce miroase aşa? 

— Mackenzie şi cu mine am salvat un câine vagabond de pe dig. 
Bietul animal duhneşte. Probabil că acum şi eu miros. Superb! 

— Fata e aici? 

Un rânjet răutăcios se răspândește pe faţa lui. Frate-miu se uită în 
Jur. 

— E în duş. 

— Oho! Ce păcat! Se pare că am ratat multe. 

— Nu-i ceea ce pare, mormăi eu. Câinele rămăsese pe stânci şi a 
trebuit să intrăm în apă, să-l salvăm. l-am spus lui Mackenzie că poate 
să vină aici să se spele, şi apoi o duc acasă. 

Evan dă din cap, nerăbdător. 

— O duci acasă? Omule, asta-i şansa ta! Încheie afacerea! Ai 
ajutat-o să salveze un căţeluş, pentru numele lui Dumnezeu! Sigur 
moare de nerăbdare să-ţi sară în braţe. 

— Nu fi nesimţit! 

Felul în care a spus-o m-a enervat. Ce fac eu nu e tocmai cinstit, 
dar nu e cazul să fim nemernici. 

Evan nu-şi poate stăpâni satisfacția, văzând cât de bine 
funcţionează planul ăsta. 

— Care-i problema? Am aruncat şi eu o vorbă. 

— Pai... spun eu, luând o gură de bere. Ţine-ţi vorbele pentru 
tine! 

— Bună! spune Mac, cu voce nehotărâtă. 

Intră în cameră. S-o văd aşa — în tricoul meu, cu părul ei negru şi 
ud dat pe spate — îmi stârneşte tot felul de gânduri păcătoase. Nu s-a 
îmbrăcat cu blugii, aşa că picioarele ei sunt goale, bronzate şi foarte 
lungi. 

La dracu”! 

Le vreau încolăcite în jurul meu. 

— Bună, Evan! îl salută pe fratele meu, dând din cap de parcă ar 
şti, cumva, că Evan n-are intenţii bune. 

Deloc surprinzător, încă ţine în braţe câinele adormit. 

Evan îi aruncă un zâmbet şi ridică berea la buze. 

— Păi, eu sunt mort de oboseală. Distracţie plăcută, copii! 

Fratele meu nu e deloc subtil. 

— Pleacă fiindcă am zis eu ceva aiurea? întreabă ea, sec. 

— A, nu. Crede că ne vom combina, o lămuresc eu. 

Când ridic braţul, dând să-mi răsfir degetele prin părul umed, văd 
îngrijorare în ochii ei. 

— Ce-i? 

— Cooper, eşti rănit. 

Mă uit în jos. Aproape că uitasem că prețiosul ei pui de câine 
aproape m-a făcut ferfeniţă. Mâinile mele sunt pline de zgârieturi roşii. 
Am o tăietură destul de urâtă pe claviculă. 

— Nu-i problemă. Sunt bine, o asigur eu. 

Tăieturile şi juliturile nu-mi sunt străine, iar astea cu siguranţă nu 
sunt cele mai nasoale de care am avut parte până acum. 

— Nu, nu eşti bine. Vino să-ţi curăţ rănile! 

Intrăm în baie. În ciuda protestelor mele, Mac mă obligă să mă 
aşez pe capacul închis al toaletei. Căţeluşa e în cadă. Se încolăceşte şi 
doarme cât timp Mackenzie dă buzna prin toate dulapurile, căutând 
trusa de prim ajutor. 

Pregăteşte o sticlă cu spirt şi nişte beţişoare de urechi. 

— Mă descurc şi singur, îi spun eu. 

— Rezişti, da? mă întreabă încruntată. 

Convingerea de pe chipul ei o face să pară drăgălaşă. Parcă mi-ar 
spune: „Taci şi înghite!”. 

— Stai liniştită, îi zic. 

— Super! Acum dă-ţi jos tricoul. 

Rânjesc. 

— Ăsta-i planul tău? Să mă faci să mă dezbrac? 

— Da, Cooper. Am intrat prin efracţie într-un adăpost de animale, 
am furat un căţeluş, l-am pus într-o situaţie periculoasă, am înotat 
chiar eu să-l salvez — ca să nu bănuieşti că eu am fost cea care l-a pus 
pe dig — şi apoi, telepatic, i-am ordonat câinelui să te zgârie. Şi toate 
astea, doar că să îţi văd pectoraliui perfecţi. 

— Cât efort! Dar să ştii că te înţeleg. Pectoralii mei chiar sunt 
perfecţi. 

— La fel ca orgoliul tău. 

Cât îmi scot tricoul, mă dau în spectacol şi trag de timp. Chiar 
dacă face mişto de mine, pieptul meu gol îi provoacă o reacţie. Respiră 
sacadat şi îşi fereşte privirea, prefăcându-se că se concentrează să 
scoată capacul sticlei cu spirt. 

Îmi ascund zâmbetul. Stau cuminte cât timp îmi curăţă 
zgânieturile. 

— Locuiţi doar voi doi aici? mă întreabă ea, curioasă. 

— Da. Evan şi cu mine am crescut în casa asta. Străbunicii mei au 
construit-o după ce s-au căsătorit. Bunicii au trăit aici după aceea, şi 
tot aşa. 

— E frumoasă. 

Era frumoasă. Acum se duce de râpă. Acoperişul trebuie 
schimbat. Fundaţia se crapă din cauza eroziunii. Pereţii laterali au 
trecut prin prea multe furtuni, iar podelele sunt uzate şi deformate. Aş 
putea repara totul dacă aş avea timpul şi banii necesari. Nu e asta 
problema mereu? Tot oraşul e plin de ce-ar fi fost dacă. Uite-aşa, îmi 
aduc aminte de ce sunt aici şi de ce las iubita unei clone să-mi atingă 
pieptul. 

— Gata, spune ea, atingându-mi braţul. Acum arată mai bine. 

— Mulţumesc! spun eu, cât de serios pot. 

— Nicio problemă. 

Pentru un moment, mă pierd în ochii ei verzi. Sunt ispitit de 
corpul ei aproape gol. Tivul tricoului meu îi atinge coapsele. Simt 
palmele ei calde pe pielea mea. Aud sunetele pe care le scoate, care-mi 
demonstrează că nu îi sunt indiferent. 

Aş putea s-o apuc de şolduri, s-o îndemn să mă încalece. Să-mi 
strecor degetele prin părul ei, s-o trag spre mine, într-un sărut arzător. 
Nu ar trebui să mă culc cu ea decât dacă Mac are iniţiativa. Dacă mă 
iau după chimia foarte puternică dintre noi, nu cred că se va mulţumi 
doar cu un sărut. Va fi un sărut care ne va duce spre pat şi care va duce 
apoi la sex. L-ar părăsi pe Kincaid cât ai zice peşte. lar eu aş câştiga. 
Misiune îndeplinită! 

Dar în cazul ăsta, unde ar fi distracţia? 

— Să vedem ce facem cu prietena ta, îi zic. 

Mackenzie clipeşte, ca şi cum tocmai s-a dezmeticit din acelaşi 
vis erotic în care m-am scufundat şi eu. 

Pregătim o baie caldă, cu spumă, pentru căţeluşă. Dintr-odată, 
devine un alt animal. Corcitura care se îneca a devenit, brusc, un 
golden retriever care stropeşte peste tot şi se joacă cu sticla de şampon 
care tot pică în cadă. Biata fiinţă e piele şi os. Probabil a fost pierdută 
sau, poate, abandonată de mama ei. Nu avea nici zgardă când am 
găsit-o. Adăpostul va trebui să verifice dacă are cip de identificare. 

După ce spălăm şi uscăm câinele, îi pun un bol cu apă în 
bucătărie şi îi dau să mănânce nişte bucățele de cârnăciori. Nu e ideal, 
dar asta-i tot ce am. În timp ce căţeluşa mănâncă, las uşa deschisă şi ies 
pe veranda din spate. S-a lăsat răcoarea şi briza oceanului suflă. În 
depărtare, se vede o mică lumină sclipitoare care pâlpâie la prova unei 
bărci. 

— Ştii... zice Mac, apropiindu-se de mine. 

Sunt foarte conştient de tot ce face. Fiecare nerv din corpul meu 
se adaptează în funcție de mişcările ei. E de-ajuns ca tipa asta să se uite 
la mine, şi sunt pe jumătate excitat. E foarte enervant. 

— N-ar trebui să fiu aici, încheie ea. 

— De ce zici asta? 

— Cred că ştii de ce. 

Vocea ei e liniştită, calculată. Mă pune la încercare, dar se pune şi 
pe sine la încercare. 

— Nu pari genul de fată care face ceva ce nu vrea să facă. 

Mă răsucesc să-i întâlnesc privirea. Din experienţa mea limitată, 
Mackenzie e încăpăţânată. Nu e genul care îndeplineşte ordinele. 
Nu-mi fac iluzii cum că e aici pentru că sunt al dracului de deştept. 

— Ai fi surprins să ştii adevărul, zice ea, cu tristeţe. 

— Spune-mi! 

Mă cântăreşte din ochi. E nesigură. Se întreabă cât de sincer sunt 
cu ea. 

Ridic o sprânceană. 

— Suntem prieteni, nu? 

— Aşa îmi place să cred, îmi răspunde precaută. 

— Atunci, vorbeşte cu mine! Dă-mi voie să te cunosc mai bine. 

Continuă să mă studieze. Dumnezeule! Când se uită aşa la mine, 
simt cum mă analizează, cum încearcă să-şi dea seama ce se întâmplă. 
Nu m-am simţit niciodată atât de expus în faţa nimănui, dar, din cine 
ştie ce motiv, nu mă deranjează atât de mult precum probabil c-ar 
trebui să mă deranjeze. 

— Credeam că a fi liber înseamnă să fii independent, recunoaşte 
ea, într-un final. Încep să aflu că nu e chiar aşa. Ştiu ca sună stupid 
când o spun eu, dar mă simt prinsă în capcană de aşteptările altora şi de 
promisiuni. Încerc să-i fac pe alţii fericiţi. Aş vrea să fiu şi eu o dată 
egoistă, să fac ce vreau, când vreau, cum vreau. 

— Şi de ce nu o faci? 

— Nu e chiar atât de uşor. 

— Ba sigur că e. 

Oamenii bogaţi mereu spun că banii sunt o povară. Dar ei nu ştiu 
să-i folosească. Sunt atât de absorbiți de propriile prostii şi amăgiri, 
încât nu-şi dau seama că nici măcar n-au nevoie de prietenii lor cretini 
şi de tâmpeniile alea de cluburi private. 

— Uită de ei! Te face cineva să te simţi prost? Te reţine ceva? 
Uită de toate şi treci mai departe! 

Îşi muşcă buza de jos. 

— Nu pot. 

— Înseamnă că nu ţi-o doreşti îndeajuns de mult. 

— Nu-i cinstit! 

— Bineînţeles că nu e. E ceva cinstit vreodată? Oamenii îşi petrec 
toată viața plângându-se de lucruri pe care nu sunt dispuşi să le 
schimbe. La un moment dat, ori ai curaj s-o faci, ori îți ţii gura. 

Începe să râdă. 

— Îmi spui cumva să tac? 

— Nu, îţi spun că viaţa şi împrejurări pe care nu le putem 
controla încearcă să ne doboare în multe feluri. Hai măcar să nu ne 
punem singuri piedică! 

Se răsuceşte spre mine, punându-mi aceeaşi întrebare: 

— Dar tu? Ce-ai vrea să faci acum şi nu poţi? 

77 


— Să te sărut. 

Mijeşte ochii. 

Ar trebui să regret că am zis-o, dar nu e aşa. Ce mă opreşte să o 
sărut, să-i spun că asta vreau să fac? Trebuia s-o fac odată şi odată, nu? 
E clar că mi-a picat în plasă. Dacă nu încep să pun planul în aplicare 
acum, de ce îmi mai pierd timpul? 

O privesc, încerc să-mi dau seama de reacţia ei, pe care o ascunde 
în spatele fațadei reci de indiferenţă. Tipa asta e de neînduplecat. Dar, 
pentru o fracțiune de secundă, văd sclipirea din privirea ei când se 
gândeşte la ce i-am zis. Îşi face scenarii în cap şi cântăreşte toate 
alternativele. O acţiune care dă naştere alteia — o cascadă de efecte şi 
consecinţe. 

Îşi linge buzele. 

Mă apropii de ea, doar puţin. Mă simt ispitit. Nevoia de a o atinge 
e aproape insuportabilă. 

— Dar aş strica o prietenie foarte frumoasă, adaug eu, pentru că 
am pierdut absolut tot controlul asupra gurii mele. Aşa că o să fiu 
cuminte. Şi asta e o alegere, nu? 

Ce dracu' fac? Nu ştiu ce m-a apucat, dar îi las o portiță de 
scăpare, când, de fapt, ar trebui să o ţin lângă mine. 

Mac îşi întoarce privirea spre apă şi îşi sprijină braţele pe 
balustradă. 

— Admir sinceritatea ta. 

Mă uit la ea cu coada ochiului. Frustrarea creşte în mine. Fata asta 
e superbă, poartă doar un tricou de-al meu; însă, în loc s-o iau în braţe 
şi s-o sărut ca un nebun, mi-am asigurat statutul de prieten. 

Pentru prima dată de când am pus planul la cale, mă întreb dacă 
nu cumva mă implic prea mult şi o să ajung să-mi pierd capul. 


10. 
Mackenzie 


Mă trezesc de dimineaţă, cu un mesaj de la Cooper. Doar Evan ar 

boticul ei e ascuns sub bărbia lui. E al naibii de adorabil. Aseară am 
crezut că ăştia doi n-o să se înţeleagă niciodată, dar văd că au reuşit să 
se împace. 

Sper ca el şi Evan să decidă să o păstreze. Ştiu că cel mai potrivit 
lucru ar fi s-o ducă la un adăpost pentru animale — eu cu siguranţă nu 
pot s-o păstrez —, dar mi se rupe inima când mă gândesc că n-o s-o mai 
văd vreodată. 

Îi trimit un mesaj lui Cooper. Nici după al doilea curs pe ziua de 
azi nu primesc răspuns. Probabil că lucrează. Încerc să mă conving că 
dezamăgirea mea se explică prin faptul că sunt îngrijorată pentru căţel. 
Dar pe cine încerc eu să păcălesc? Nu pot să ignor ce s-a întâmplat 
aseară, pe verandă. Tensiunea sexuală dintre noi aproape c-a dat în 
clocot după ce a recunoscut că vrea să mă sărute. Dacă nu s-ar fi retras, 
aş fi cedat, într-un moment de slăbiciune oarbă. 

Am subestimat cât de atrasă sunt de Cooper. E vina mea. Ştiu că 
n-ar trebui să mă las sedusă de băieți arătoşi, pe jumătate dezbrăcaţi, 
care sar să salveze animale aflate în pericol. Trebuie să fiu mai atentă 
mai departe şi să-mi readuc aminte constant că suntem prieteni. Doar 
atât. N-are niciun rost să complicăm lucrurile. 

Când telefonul meu vibrează, îl scot entuziasmată din buzunar. 
Mi-a scris Preston, şi nu Cooper. 

Ignor cel de-al doilea val de dezamăgire şi deblochez telefonul. 


Preston: Te aştept în parcare. 


Are dreptate. Azi luăm prânzul împreună, în campus. Mă bucur 
că mi-a adus aminte, pentru că era cât pe ce să dau iama într-o lipie cu 
pui şi guacamole, cumpărată de la magazinul de sendvişuri de lângă 
Facultatea de Afaceri. 

Mă strecor în maşina decapotabilă a lui Preston şi vorbim despre 
cursurile noastre în timp ce conduce spre Avalon Bay. Pres găseşte un 
loc de parcare pe strada de lângă promenadă. Pulsul meu se înteţeşte. 
Mă forțez să nu mă uit spre restaurantul pe care Cooper şi unchiul lui îl 
reconstruiesc. 

După vreo trei secunde, cedez tentaţiei de a privi într-acolo. Dar 
şantierul e gol. Or fi în pauza de masă. Sau poate că azi echipa de 
muncitori lucrează pe un alt şantier. 

Din nou, mă prefac că nu sunt dezamăgită. 

— Nu mi-ai spus ce ai făcut ieri. 

Pres mă ţine de mână. Mergem spre un bar cu specific sportiv. 
Acolo o să ne vedem cu nişte prieteni de-ai lui. 

— Ai venit în oraş sau nu? 

— A, da. Am explorat promenada, am mers până la debarcader, 
apoi am privit apusul de pe plajă. A fost chiar drăguţ. 

Iau pe loc decizia să omit întâmplarea cu cățelul. Nu că Preston ar 
fi genul gelos, dar nu vreau să începem o discuţie, mai ales că tocmai 
ce am ajuns la Garnet şi ne e bine împreună. O să mai apară ocazii să-i 
spun despre prietenia mea cu Cooper. La un moment dat. La momentul 
potrivit. 

— Cum a fost la poker? Nici nu mi-ai dat mesaj, acum că mă 
gândesc mai bine. 

Dar nici eu nu sunt genul de fată geloasă. Fiindcă am avut o 
relație la distanță, Pres şi cu mine ne-am obişnuit cu ocazionalele 
mesaje care n-au mai fost trimise sau cu apelurile la care nu s-a 
răspuns. Dacă ne-am fi certat de fiecare dată când unul dintre noi n-a 
răspuns la mesaje până a doua zi dimineaţa, ne-am fi despărțit cu mult 
timp în urmă. Asta înseamnă să ai încredere în partenerul tău. 

— Cum a fost la poker? repetă Benji Stanton, care a auzit 
întrebarea mea, în timp ce Pres se apropie de grup. 

Benji râde zgomotos şi adaugă: 

— Ai face bine să ai grijă cu iubitul tău! Copilul ăsta nu se 
descurcă deloc la poker şi nici nu ştie când să se oprească. 

— Deci... n-a fost bine? insist eu, aruncându-i lui Pres un 
zâmbet. 

— Nu a fost deloc bine, confirmă Benji. 

Şi el e student la Afaceri, la fel ca Preston. S-au împrietenit când 
au avut ceva cursuri în comun, anul trecut. 

Părinţii lui Preston dețin o proprietate în Hilton Head, iar tatăl lui 
conduce o firmă de fonduri speculative. Toţi prietenii lui Preston 

provin din medii similare. Adică de-alea dezgustător de bogate. 
Finanţe, imobiliare, politică — părinţii lor sunt cu toţii miliardari. Până 
acum, toată lumea a fost prietenoasă cu mine şi m-au primit cu braţele 
deschise. La început am avut emoţii, pentru că mă gândeam că o să se 
uite la mine de sus pentru că sunt boboacă. Cu toate acestea, prietenii 
de la Garnet ai lui Preston sunt prietenoşi cu mine. 

Pres mă sărută pe creştet. 

— Nu-l asculta, iubito! Am o strategie pe termen lung. 

Câteva minute mai târziu, urcăm scările. Barul Sharkey are doar 
două etaje. Al doilea are mese cu vedere spre ocean. Primul etaj are 
mese de joc, o grămadă de televizoare şi barul. Un chelner ne conduce 
la masa noastră înaltă, de lângă balustradă. Băieţii continuă să îl critice 
pe Preston din cauză că nu se pricepe deloc la cărți. 

— Să-ţi ascunzi bijuteriile, Mac! mă sfătuieşte Seb Marlow. 

Seb e din Florida, unde familia lui are contracte importante de 
apărare cu guvernul. Situaţia e foarte serioasă şi secretă. Ceva de genul 
„dacă-ţi spun, va trebui să te omor”, şi aşa mai departe. Sau cel puţin 
asta e replica pe care o foloseşte Seb, la petreceri. 

— Mai avea puţin şi îşi punea gaj şi Rolex-ul. 

Îmi vine să râd. Îi spun lui Pres: 

— Te rog, spune-mi că glumeşte! 

Ridică din umeri. Banii nu înseamnă nimic pentru el. Şi, oricum, 
are mai multe ceasuri decât îi trebuie. 

— Ce-ar fi dacă băgăm un joc de biliard? le propune prietenilor 
lui. Ăsta e jocul adevăraţilor domni. 

Benji se uită la Seb şi rânjeşte. 

— Dublu sau nimic? 

Preston acceptă oricând o provocare, aşa că răspunde imediat: 

— Aşa facem! 

Băieţii se ridică de la masă, iar Preston mă pupă pe obraz. 

— Doar un Joc, îmi zice el. Unul rapid. 

— Vezi să nu-ţi pierzi maşina, îl avertizez eu. Trebuie să ajung 
înapoi în campus. 

— Nu-ţi face griji! îmi strigă Benji peste umăr. Te duc eu. 

Pres îşi dă ochii peste cap şi pleacă alături de prietenii lui. Un alt 
lucru pe care îl apreciez la el este că ştie să piardă. Nu l-am văzut 
niciodată nervos din cauza unui joc prostesc, chiar şi atunci când 
portofelul lui s-a golit la sfârşitul zilei. E normal că ţi-e uşor să treci 
peste o pierdere atunci când ai o sursă aproape nesfârşită de bani la 
dispoziția ta. 

Melissa, iubita lui Benji, dă la o parte paharele de apă şi se 
apropie de mine şi de Chrissy, iubita lui Seb. 

— Acum, că au plecat băieţii... zice ea. 

Nu ştiu nimic despre Melissa în afară de faptul că tot timpul e pe 
iahtul familiei ei. Despre Chrissy chiar nu ştiu nimic. Aş vrea să am 
mai multe în comun cu fetele astea, pe lângă mărimea conturilor 
bancare deţinute de părinţii noştri. 

Nu am multe prietene. Ultimele două săptămâni mi-au confirmat 
că încă nu mă pricep să construiesc legături cu colegele mele. O iubesc 
mult pe Bonnie, dar parcă ar fi sora mea mai mică, şi nu prietena mea. 
Am avut prietene în liceu, dar niciuna pe care s-o consider, într-adevăr, 
apropiată. Singura persoană care a ajuns destul de aproape de 
conceptul de „cea mai bună prietenă” a fost Sara, pe care o ştiam de 
mult, din tabără. Cu ea am făcut prostii în fiecare vară, până când am 
împlinit optsprezece ani. Ne mai scriem din când în când, dar ea 
locuieşte în Oregon. Au trecut doi ani de când n-am mai văzut-o. 

Acum, din grupul meu social fac parte colega mea de cameră, 
iubitul meu şi prietenii iubitului meu, care nu-şi pierd timpul cu 
bârfele. 

— Deci ce-ai aflat despre fata aia de pe Snapchat? întreabă 
Melissa. 

Chrissy inspiră adânc, de parcă e pe cale să se arunce în piscină, 
ca să recupereze o pereche de pantofi Jimmy Choo. 

— E otipă din anul doi. Învață la Garnet cu bursă. Am găsit-o pe 
Instagram pe prietena cea mai bună a colegei ei de cameră şi i-am dat 
mesaj. Ea mi-a spus că prietena ei i-a zis despre colega ei de cameră 
cum că s-au întâlnit la o petrecere, pe un iaht, şi s-au sărutat. 

— Deci doar s-au sărutat? întreabă Melissa, parcă dezamăgită de 
răspuns. 

Chrissy ridică din umeri. 

— Se pare că un invitat de la petrecerea de pe iaht a intrat peste 
altcineva căruia i se făcea sex oral. Poate că ăla era Seb, poate că nu. 
Nu prea contează. 

Îmi închipui că, atunci când era studentă, mama semăna foarte 
mult cu Chrissy. Dichisită, organizată şi de neclintit. Niciun fir de păr, 
nicio geană nelalocul lor. Faptul că bănuieşte că iubitul ei o înşală mi 
se pare de necrezut. 

— Stai aşa! intervin eu. Iubitul tău te înşală, dar ţie nu-ţi pasă? 

Fetele se uită la mine de parcă n-aş fi fost deloc atentă la discuţie. 

— Doi foşti preşedinţi ai Statelor Unite ale Americii şi prinţul 
moştenitor al tronului Arabiei Saudite au fost la petrecerea aniversară 
a tatălui lui Seb, care a avut loc în Seychelles, anul trecut, spune 
Chrissy, serioasă. Nu te desparți de tipi ca Sebastian pentru o 
banalitate ca infidelitatea. Cu genul ăsta de bărbaţi te căsătoreşti. 

Mă încrunt şi întreb: 

— Te-ai căsători cu cineva care te înşală? 

Nu răspunde. Se uită la mine, clipind. Oare sunt banală şi 
învechită pentru că aleg monogamia? Am crezut că sunt destul de 
deschisă la minte, dar, aparent, convingerile mele despre iubire şi 
romantism sunt scandaloase. 

— Abia dacă se poate spune că Seb o înşală, râde Melissa, 
fluturând dispreţuitor din mână. Cui îi pasă că Seb s-a combinat cu o 
tipă venită la facultate cu bursă? Dacă era o soţie la mijloc, ar fi fost o 
cu totul altă poveste. Ala chiar ar fi un motiv de îngrijorare. 

— Soţie? mă mir eu. 

Chrissy mă priveşte de sus. 

— Pentru bărbaţi precum Seb, Benji şi Preston, există două tipuri 
de femei. O soție şi o bombă sexy. Cele cu care te căsătoreşti şi cele 
cărora doar le-o tragi. 

Și nu poți să i-o tragi celei cu care te căsătoreşti? Sau să te 
căsătoreşti cu femeia cu care ţi-o tragi? Îmi pun întrebările astea doar 
în minte. 

— Nu-ţi face griji! îmi zice Melissa. 

Se întinde peste masă şi mă ia de mână. Are impresia că gestul ei 
mă va alina. 

— Cu siguranţă, Mac, tu eşti pe lista tipelor cu care bărbaţii se 
căsătoresc. Preston ştie asta. Tu trebuie doar să ai grijă să-l controlezi 
puţin şi să primeşti inelul de logodnă. Restul reprezintă doar... 

Melissa se uită la Chrissy, încercând să găsească un cuvânt 
potrivit, apoi adaugă: 

— ... o activitate extracurriculară. 

Ăsta e cel mai deprimant sfat în legătură cu relaţiile de cuplu pe 
care l-am auzit vreodată. Fetele astea au la dispoziţie banii familiei şi 
mici imperii; nu au nevoie de alianţe strategice de măritiş. Aşadar, de 
ce se bagă în aranjamente de genul ăsta? 

Când mă voi căsători cu Preston, într-o zi, nu va fi pentru bani sau 
pentru conexiunile familiei lui. Jurămintele noastre nu vor include o 
avertizare că înşelăciunea este tolerată, atâta timp cât preţul acțiunilor 
creşte. 

— N-aş vrea să trăiesc aşa, le spun eu. Dacă o relaţie nu e 
construită pe iubire şi respect reciproc, care mai e rostul? 

Melissa mă priveşte cu aroganță şi îşi înclină capul într-o parte, 
țuguind buzele. 

— Of, scumpo! La început, toate fetele gândesc la fel. Dar, 
într-un final, trebuie să începem să fim mai realiste. 

Chrissy nu spune nimic, însă expresia ei indiferentă şi rece 
trezeşte ceva în mine. Ceva trecător şi nedefinit, care îmi răscoleşte 
stomacul. 

Tot ce ştiu e că nu vreau să ajung niciodată în punctul în care voi 
considera că infidelitatea e doar o „activitate extracurriculară”. 


Mai târziu, când Preston mă duce înapoi la căminul Tally, aduc 
subiectul în discuţie. Din moment ce Melissa şi Chrissy nu m-au pus 
să le promit că n-o să zic nimic, nu mă simt prost că-l întreb. 

— Ştiai că Melissa şi Chrissy cred că Seb o înşală pe Chrissy? 

Nu pare mirat. Schimbă vitezele. Înaintăm pe drumurile 
întortocheate de la marginea campusului. 

— Am mirosit eu ceva, zice Pres. 

— Şi e adevărat? 

— N-am întrebat. 

Apoi, după câteva secunde, completează: 

— Nu m-ar surprinde. 

Nu contează dacă Preston a fost la petrecerea aia de pe iaht sau 
dacă ştie ceva despre incidentul ăsta. Nu şi-ar da prietenul de gol, dacă 
n-ar şti că Seb e în stare de aşa ceva. Şi asta îmi spune tot ceea ce 
trebuie să ştiu. 

— Nici măcar nu e supărată, îi zic, neîncrezătoare. Nici Melissa, 
nici Chrissy nu s-au supărat. Sunt doar afaceri — aşa cred ele. 

— Mi-am închipuit. 

Pres opreşte maşina în parcarea din faţa căminului meu. Îşi dă jos 
ochelarii de soare şi se uită în ochii mei. 

— Am tot auzit zvonuri, de câteva săptămâni. Seb şi Chrissy au 
ales să le ignore, asta e tot ce pot să-ţi spun. Sincer, nu mi se pare ceva 
anormal. 

— Să înşeli nu e anormal? izbucnesc eu. 

Pentru mine, să înşeli e jignitor. E ca şi cum i-ai spune 
partenerului tău că nu-l iubeşti destul de mult încât să-i fii loial, dar că 
nici nu-l respecţi destul de mult încât să te desparți de el. E cea mai 
urâtă capcană în care poţi să pici. 

Preston ridică din umeri. 

— Pentru unii, nu e anormal. 

— Hai să nu fim genul ăla de oameni! îl implor eu. 

— Nu suntem. 

Preston se apleacă peste consola centrală. Îmi atinge obrazul şi 
mă sărută încet. Când se îndepărtează, ochii lui albaştri sunt plini de 
încredere. 

— Aş fi complet cretin să pun în pericol relația noastră, iubito. 
Ştiu că tu ai stofă de soţie. 

Cred că a vrut să-mi facă un compliment, dar a folosit exact 
aceleaşi cuvinte ca Melissa. Simt că mi se face rău. Dacă eu am stofă 
de soţie, înseamnă că are şi o bombă sexy pe lângă el? Sau, poate, mai 
multe? 


85 


Simt cum frustrarea creşte în mine. Urăsc faptul că Melissa şi 
Chrissy mi-au trezit suspiciunile. 

— Vasăzică am stofă de soție? îl tachinez eu, încercând să-mi 
potolesc neliniştea. Cum aşa? 

— Ăăă, păi... 

Buzele lui alunecă de pe obrazul meu spre ureche. Mă muşcă 
jucăuş de lobul urechii. 

— Pentru că eşti beton. Şi deşteaptă. Ai capul pe umeri. Şi pentru 
că eşti beton, evident. Eşti loială. Eşti beton. E enervant cât de mult te 
poţi certa uneori... 

— Hei! protestez eu. 

— ... dar mereu te implici când e vorba de lucrurile importante, 
îşi termină Pres ideea. Avem aceleaşi țeluri în viaţă. A, da! Am mai 
spus cumva că eşti beton? 

Mă sărută din nou. Îl sărut şi eu, chit că sunt puţin distrasă. Lista 
pe care mi-a recitat-o a fost foarte drăguță. Atât de drăguță, încât simt 
cum mă cuprinde vinovăția. Deci eu sunt nemernică, fiindcă m-am 
împrietenit cu Cooper. 

Prietenia nu înseamnă înşelat, chiar dacă ai un amic sexy. Dar 
poate că e un alt mod de a înşela? 

Nu, bineînţeles că nu. Să vorbeşti cu cineva prin mesaje nu 
înseamnă că înşeli. Nu e ca şi cum ne trimitem poze cu nuduri şi 
discutăm despre fanteziile noastre sexuale. lar după seara trecută, 
Cooper şi cu mine ştim exact unde să tragem linia. Acum, mai mult ca 
niciodată, sunt hotărâtă să stau pe partea mea. 

Merg spre cămin, când primesc un mesaj de la Cooper. Mi-a 
trimis o poză în care Evan şi căţeluşa se joacă pe plajă. 


Cooper: Schimbare de planuri. Căţelul rămâne la noi. 

11. 
Cooper 


— Cine e cea mai frumoasă fată din lume? Tu eşti? Uită-te la tine, 
înger micut! Aş putea să te mănânc, atât de drăgălaşă eşti, fetiță 
frumoasă! 

E de-a dreptul ruşinos ce iese din gura fratelui meu. Iar ființa pe 
care o adoră este neruşinată. Cea mai nouă membră a familiei Hartley 
merge ţanţoş prin bucătărie, de parcă tocmai a fost numit liderul haitei. 
De fapt, cam aşa e. Îl are pe Evan la degetul mic. Dar eu n-o să mă 
îndrăgostesc de faţa ei drăguță. 

— Omule, las-o mai moale! îl avertizez. Te faci de râs. 

— Uite cât de drăguță e! 

Ia căţeluşa de pe podea şi mi-o întinde. 

— Mângâi-o şi tu! Uite ce blană mătăsoasă are! 

Îi mângâi blana aurie. Dat fiind că a costat cincizeci de dolari s-o 
ducem ieri la tuns, ar fi bine să fie moale! Apoi o iau din braţele lui 
frate-miu şi o pun pe podea. 

Imediat, căţeluşa face pipi. 

— Fir-ar al naibii! izbucnesc eu. 

Evan se transformă imediat în cloşcă; ia şerveţele de hârtie ca să 
şteargă băltoaca de pe podea şi gângureşte la noua lui iubire. 

— Nu-i nimic, frumoaso. Tuturor ni se întâmplă să avem 
accidente. 

Încă lucrăm la partea cu dresajul. Învăţăm din mers, citind pe 
bloguri scrise de veterinari şi site-uri pentru animale de companie. Tot 
ce ştiu e că, în ultimele şapte zile, am curăţat mai mult după cățelul 
ăsta decât mi-aş fi închipuit c-o s-o fac vreodată. Căţeluşa are noroc că 
e drăguță. Săptămâna trecută, după ce veterinarul de la adăpost a 
confirmat că nu are cip de identificare şi că a fost abandonată de ceva 
vreme, nu m-a lăsat inima s-o bag într-o cuşcă şi s-o abandonez din 
nou. Oi fi eu ticălos, dar nemilos nu sunt. Aşa că veterinarul ne-a dat 
mâncare specială pentru căţei, ca s-o mai îngrăşăm un pic, şi am putut 
să plecăm acasă. lar acum avem un căţel. 

În dimineaţa asta, m-am trezit presat de toate lucrurile pe care 
trebuia să le fac, dar nu am avut timp până acum. Evan şi cu mine 
avem ziua de azi liberă, aşa că decid că e un moment foarte bun să ne 
apucăm să facem casa asta să arate mai bine. Chiar dacă e nasoală, e 
singura moştenire pe care ne-a lăsat-o familia noastră. Îl dau jos pe 
Evan din pat şi ne ducem la magazinul de bricolaj, ca să vedem de ce 
avem nevoie. 

Primul lucru de pe listă e înlocuirea acoperişului. O să ne ardă la 
buzunar. Am intrat puţin în economii, dar am făcut jumi-juma cu 
Evan, după ceva muncă de convingere. Faptul că noi vom face toată 
treaba ne va scuti de plata câtorva miare. 

— Haide! Să începem! îi spun lui frate-miu. 

Plănuim să petrecem ziua dând jos vechiul acoperiş, iar mâine o 
să-l instalăm pe cel nou. Dacă ne mişcăm repede, n-ar trebui să ne ia 
mai mult de două zile. 

— Mai întâi, hai să facem o plimbare rapidă, propune Evan. O s-o 
obosesc destul încât să doarmă cât timp muncim. 

Nu aşteaptă să-i dau vreun răspuns; ia căţeluşa şi se îndreaptă 
spre uşa din spate, unde lesa ei aşteaptă agăţată de un cârlig. 

Exasperat, îl ameninţ: 

— Jur pe ce am mai scump: dacă nu te întorci în zece minute, o 
duc la adăpost! 

— la mai taci! Căţeluşa o să rămână aici. 

Oftez şi mă uit cum amândoi o iau la goană pe verandă, spre 
nisip. Încă n-a venit comanda de la magazinul de bricolaj, dar am 
putea pregăti acoperişul. Din păcate, Evan ar face orice ca să nu se 
apuce de treabă. 

Rămân pe verandă, îmi sprijin braţele de balustradă şi zâmbesc 
când văd cum câinele se duce direct spre apă. S-a zis cu blana moale! 
Aşa-i trebuie lui Evan! 

În timp ce aştept să se întoarcă de la plimbare, scot telefonul din 
buzunar şi îi scriu lui Mac. 


Eu: Ce zici dacă am boteza-o Cartof? 

Răspunsul ei vine aproape instantaneu. Creşte puţin inima în 
mine: se pare că sunt o prioritate în lista de oameni cu care Mac 
conversează în scris. 


Mackenzie: Sub nicio formă! 

Eu: Atunci, ce zici de Mary Pawpins? 

Mackenzie: Sună mai bine. Eu votez pentru Daisy. 
Eu: E cel mai banal nume! 

Mackenzie: 7u eşti banal. 

Eu: Nu, scumpo. Eu sunt unic. 

Mackenzie: Nu mă lua cu „scumpo "! 

Eu: Ce faci acum? 

Mackenzie: Sunt la cursuri. 


Imi mai trimite un mesaj: un emoticon cu un pistol lângă un 
emoticon care reprezintă un cap de fată. Chicotesc. 


Eu: E chiar aşa de rău? 

Mackenzie: E nasol. Am ales biologia dintr-o prostie. De ce toate 
numele de specii sunt în latină??? Am uitat cât de mult uram toată 
poliloghia despre celulă. Stiai că celula este elementul de bază al 
corpului uman? 

Eu: Credeam că sexul e elementul de bază. 


Mackenzie îmi trimite un emoticon cu o faţă care îşi dă ochii 
peste cap, apoi spune că nu mai poate să stea de vorbă, pentru că 
profesorul îi pune pe studenţi să răspundă la întrebări. Nu o invidiez. 

Chiar dacă Garnet le oferă localnicilor oportunităţi de a învăţa la 
universitate cu burse destul de bune, nu am vrut niciodată să merg la 
facultate. Nu-i văd rostul. Pot învăţa de la unchiul meu, online sau din 
cărțile de la bibliotecă tot ce trebuie să ştiu despre construcții şi despre 
lucrul cu lemnul. Anul trecut, am făcut cursuri de contabilitate, la 
centrul comunitar din oraş, ca să învăţ să administrez mai bine banii 
noştri (chiar dacă sunt insuficienţi), iar cursurile alea m-au costat doar 
o sută de dolari. De ce dracu” să plătesc douăzeci şi cinci de miare pe 

semestru, doar ca să mi se spună că celulele sunt importante şi că ne 
tragem din maimuțe? 

Un claxon îmi atrage atenţia. A venit comanda de la magazinul de 
bricolaj. 

Îi salut pe Billy şi pe Jay West, bătând palma şi îmbrăţişându-ne. 
Ăştia doi fac parte din vechea mea gaşcă de prieteni şi au crescut în 
Avalon Bay. Însă, în ultima vreme, nu prea ne mai întâlnim. 

— Aici e tot, anunţă Billy, deschizând hayonul camionetei. 

A trebuit să cumpărăm şi să împrumutăm câteva scule speciale, 
să facem rost de un compresor de aer şi de alte câtva lucruri. În 
remorcă aşteaptă noile şindrile, aşezate pe paleți. 

Îl ajut pe Billy să descarce camioneta. 

— Tata a zis că nu trebuie să plăteşti pentru compresor, dacă îl 
aduci înapoi înainte de luni. Şi-ţi vinde la preţ redus stratul de bază şi 
țiglele. 

Îi strâng mâna. 

— Mulţumesc mult, B.! 

Aici, în Avalon Bay, avem grijă unii de alţii. Avem propriul mod 
de negociere — ajută-mă azi, şi mâine te ajut şi eu. Doar aşa au putut 
rezista localnicii, în ultimii doi ani, după uragan. Trebuie să te poți 
baza pe vecinii tăi, să vă ajutaţi unul pe celălalt. Altfel, tot oraşul s-ar 
duce de râpă. 

Billy, Jay şi cu mine descărcăm camioneta, în căldura toridă, 
până la ultimul paiet. La sfârşit, toți trei suntem plini de sudoare. 
Telefonul lui Billy sună. Se îndepărtează ca să răspundă. 

Jay se şterge pe faţă cu mâneca tricoului şi întreabă: 

— Hei, Coop, ai o secundă? 

— Sigur! Hai să luăm nişte apă. 

Ne îndreptăm spre lada frigorifică din veranda din faţă şi luăm 
două sticle cu apă. E foarte cald. Vara pur şi simplu nu vrea să plece. 

— Ce s-a întâmplat? mă interesez. 

Jay îşi mişcă stângaci picioarele uriaşe. Este cel mai mare dintre 
cei cinci fraţi ai familiei West: are un metru nouăzeci şi cinci şi peste 
două sute de kilograme. E plin de muşchi. Steph îi spune „uriaşul 

blând”, iar descrierea i se potriveşte perfect. Jay e un băiat de treabă, 
sare primul să te ajute, la nevoie. Nu are pic de răutate în el. 

— Vreau să te întreb ceva, îmi zice. 

Roşeşte. Am impresia că nu din cauza căldurii. 

— Tu şi Heidi... Am auzit zvonuri şi... nu eram sigur dacă 
sunteți împreună sau nu. 

Ridic sprâncenele, uimit. Cu siguranță nu mă aşteptam să aud 
asta. 

— Nu suntem împreună. 

— A, OK. Super! 

Goleşte pe jumătate sticla şi continuă: 

— Aseară ne-am întâlnit, din întâmplare, în barul lui Joe. 

Mă pufneşte râsul când îi văd expresia sfioasă. Ştiu ce vrea să 
zică, dar îi ia mult să scoată cuvintele pe gură. 

— Şi cum a fost? întreb. Nu am mai văzut-o pe Heidi — şi nici pe 
celelalte fete — de câteva zile. 

— Mişto. A fost mişto. 

Mai ia câteva înghițituri de apă. 

— Nu te superi dacă o invit la o întâlnire, nu? 

Jay West e un băiat cumsecade. Sunt sigur că Heidi îl va mânca 
de viu. Mă îndoiesc c-o să-i dea o şansă, din moment ce sunt aproape 
sigur că, dintre toți băieţii din oraşul ăsta, doar cu mine a făcut sex. A 
fost cu un tip vreun an, când era în liceu, dar băiatul nu locuia în 
Avalon Bay. Heidi nu a fost niciodată total implicată în relaţii. Sincer, 
sunt surprins că încă n-a plecat din oraş. 

Nu mă lasă inima să-i zic lui Jay că probabil Heidi n-o să-i 
accepte invitaţia. Îl bat pe umăr şi îi zic: 

— Bineînţeles că nu mă supăr. E o fată super. Ai grijă să te porți 
cum trebuie cu ea! 

— Jur! zice el, făcând semnul cercetaşilor. 

Normal că a fost cercetaş! Eu şi Evan am fost daţi afară din 
grupul cercetaşilor când aveam opt ani, pentru că am încercat să 
incendiem echipamentul liderului de grup. 

Evan apare cu căţeluşa în lesă. Se uită cu regret la materialele 
descărcate. Acum, chiar că trebuie să se apuce de treabă. 

— Salut! Nu ştiam că sunteți aici. Altfel, v-aş fi ajutat. 

Pufnesc. Da, cum să nu! 

— Când v-aţi luat câine? întreabă Jay, încântat. 

Îngenunchează şi începe să se joace cu căţeluşa, care încearcă 
să-l muşte de degete. 

— Cum îl cheamă? 

— Cum o cheamă, îl corectez. Nu ştim încă. 

— Eu vreau să-i spunem Kitty, dar Coop n-a apreciat ironia, 
intervine Evan. 

— Încă dezbatem cum s-o botezăm, zic eu. 

Billy încheie convorbirea telefonică şi se apropie de noi. Dă din 
cap, în semn de salut. Evan îl salută în acelaşi mod şi zice: 

— Billy, cum merge treaba? 

— Merge bine. 

Cei doi se uită lung unul la celălalt. Mă simt jenat. Jay, uriaşul cel 
blând, nu simte tensiunea, fiindcă e prea ocupat cu patrupedul. De-aia 
nu mai ieşim cu Billy şi cu fraţii lui: e al dracului de jenant. 

Dar Evan nu se poate abține. Mereu face în aşa fel încât totul 
devine şi mai jenant. 

— Ce face Gen? 

Billy mârâie un „bine” şi se grăbeşte să plece. El şi Jay dispar din 
curtea noastră. 

— Ce dracu” a fost asta? îi zic lui Evan. 

— Cum adică? 

Vorbeşte de parcă n-aş şti ce se petrece în capul lui. 

— Credeam că nu mai ai nicio treabă cu Genevieve. 

— Nu mai am! mă repede el, după care iese în verandă, să ia nişte 
apă. 

— A plecat din oraş fără să-ţi zică un cuvânt, îi reamintesc. 
Crede-mă, tipa aia nu stă să se gândească la tine. 

— Am spus că nu mai am nimic de împărțit cu ea, insistă Evan. 
Pur şi simplu făceam conversaţie. 

— Cu frații ei?! Nu m-aş mira dacă Billy ar da vina pe tine 
fiindcă soră-sa s-a mutat în Charleston. Abia aşteaptă să te bată măr. 

Fosta iubită lui Evan era adevărata pacoste din grupul nostru. 
Ocazional, am încercat cu toţii substanţe ilegale, am mai încălcat şi 
legi, dar Gen ducea lucrurile la extrem. Era iresponsabilă şi se arunca 
mereu cu capul înainte. Şi Evan era chiar acolo, lângă ea. Din câte am 
auzit, Gen a plecat la Charleston ca să revină pe drumul cel bun. Loc 
nou, viaţă nouă. Dar cine ştie dacă e adevărat? Dacă vreuna dintre fete 
mai vorbeşte cu ea, niciuna nu o aduce în discuţie. Evan ar trebui să-şi 
dea seama că lui Genevieve West nu îi pasă că i-a frânt inima. 

— Încă o iubeşti? îl iscodesc. 

Îşi dă jos tricoul, ca să-şi şteargă sudoarea de pe faţă. Apoi se uită 
la mine. 

— Nici măcar nu mă gândesc la ea. 

Minte de îngheaţă apele. Ştiu eu expresia aia! Am avut-o şi eu, în 
fiecare zi în care tata nu era prin preajmă. Sau de fiecare dată când 
mama ne lăsa singuri săptămâni sau chiar luni la rând. Uneori, 
frate-miu uită că sunt singura persoană din lume pe care n-o poate 
minți. 

Îmi vibrează telefonul, iar asta mă distrage pentru un moment de 
la prostiile pe care le zice fratele meu. Mă uit la ecran şi văd un mesaj 
de la Mac. 


Mackenzie: Profesorul meu de biologie tocmai ne-a spus că are o 
cățeluşă pe care o cheamă Mrs. Puddles. Zic să-i furăm numele. 


Nu mă pot abţine să chicotesc, iar Evan mă priveşte supărat. 

— Dar tu? 

Simt că a scos colții. 

— Dar eu ce? 

— De câte ori mă uit la tine, vorbeşti cu clona. Începeţi să 
deveniți „drăgălaşi”. 

— Asta-i şi ideea, geniule! Nu o să-l părăsească pe iubitul ei 
pentru un cretin pe care nu-l place. 

— Despre ce vorbiţi? vrea el să ştie. 

— Despre nimic important. 

Nu e o minciună. În mare, ne certăm pe nume de căţei şi pe 
modalităţi de dresaj pentru câinele nostru. Mac şi-a acordat custodie 
parțială şi drepturi de vizită. Eu îi spun să cotizeze pentru covoraşele 
absorbante şi mâncarea pentru căţei. Ea îmi cere mai multe poze cu 
căţeluşa. 

— Îm-hm... mormăie Evan, mijind ochii la mine. Doar nu te 
îndrăgosteşti de afurisita aia, nu? 

Evan poate să spună câte prostii vrea despre mine, dar n-are 
motiv să-şi descarce nervii pe Mac. 

Îl apostrofez imediat: 

— Hei! Tipa nu ţi-a făcut nimic. De fapt, s-a purtat foarte frumos. 
Ai grijă cum vorbeşti! 

— De când îți pasă de ea? 

Se apropie şi se opreşte fix în faţa mea. 

— E una dintre ei, ai uitat? O clonă. Cretinul ăla de iubit al ei, 
care crede că i se cuvine totul, te-a lăsat fără loc de muncă. Nu mai 
încurca taberele! 

— Sunt în tabăra noastră, îi reamintesc. Mereu voi fi. 

Nu există nimic mai puternic decât legătura dintre mine şi fratele 
meu. Şi cu asta basta. O fată n-o să schimbe acest lucru. Pe Evan îl 
enervează toţi studenţii care învaţă la Garnet. Îi consideră inamici. Cei 
mai mulți dintre cei care au crescut aici au atitudinea asta, şi nu-i 
învinuiesc. Nici nu-mi aduc aminte când nu am fost folosiți sau 
batjocoriţi de clone. 

Mac e doar rezultatul mediului ei, şi la fel sunt şi eu. Asta nu 
înseamnă că, în altă viaţă — dacă am fi provenit din medii similare, 
dacă am fi trăit vieți asemănătoare —, nu mi-ar fi plăcut de ea. E 
deşteaptă, amuzantă, al naibii de sexy. Aş fi idiot să nu recunosc. 

Dar nu suntem alți oameni, iar asta nu e o altă viaţă. 

12. 
Mackenzie 


E deja vineri şi adevărul e că în ultimele zile nu am fost în apele 
mele. Cursurile mă plictisesc, nemulțumirea faţă de afacerea mea îşi 
face simțită prezenţa din ce în ce mai mult. E frustrant cât de puţină 
muncă e de făcut pentru aplicaţii acum, după ce am delegat toate 
sarcinile mele. Am nevoie de un proiect nou, de ceva măreț şi dificil. 

Mă lupt cu senzaţia constantă că se va întâmpla ceva rău, că sunt 
pe muchie de cuţit. De fiecare dată când îmi vibrează telefonul, mă 
inundă un val de endorfine, urmat de adrenalină, vinovăţie şi pe urmă 
simt un gol în stomac. Sunt o dependentă disperată după următoarea 
„doză”, deşi ştiu că mă omoară încetul cu încetul. 


Cooper: Să botezăm cățeluşa Moxie Crimefishter? 

Eu: Îmi place numele Jimmy Chew. 

Cooper: Dar e fetiță! 

Eu: Chiar şi aşa, tot cred că Daisy i se potriveşte mai bine. 
Cooper: Îmi place şi numele Muttley Crue 

2, 


Chestia asta e un fel de preludiu pervers. Flirtăm în timp ce ne 
contrazicem din cauza unor nume de căţei şi, de fiecare dată când 
situația devine mai serioasă, ne provocăm unul pe celălalt să mai 
scoatem de pe noi o altă haină, în jocul nostru metaforic de poker pe 
dezbrăcate. E prea mult. Dar nu mă pot opri. De fiecare dată când îmi 
scrie, îmi zic că e ultima dată când îi mai răspund, apoi îmi țin 
respirația, scriu un răspuns, îl trimit şi aştept următoarea „doză”. 

De ce-mi fac asta singură? 


2 Jimmy Chew: aluzie la faimosul designer Jimmy Choo; Muttley Crew, joc de cuvinte 
pornind de la sensul substantivului murt—,potaie”— şi de la asemănarea fonetică între 
numele Muttley Crew şi numele trupei muzicale Mötley Crüe. 

Cooper: Ce faci acum? 
Eu: Sunt la curs. 
Cooper: Treci pe la mine? O ducem pe Moon Zappa la o plimbare 


pe plajă. 


De ce fac asta? Pentru că datorită lui mă simt total diferit. Îmi 
face mintea varză. Mă trezesc scăldată în sudoare, smulgându-mă din 
vise nedorite, în care văd corpul lui superb şi ochii ăia tulburători. 
Oricât de mult aş vrea să neg, încep să-l plac. Deci sunt o persoană 
oribilă. O iubită nemernică şi depravată. Totuşi, nu am făcut nimic rău. 
Sunt capabilă să mă controlez. Îmi pun în cap să fiu cuminte. 


Eu: Vin într-o oră. 

Vin pentru cățeluşa noastră, îmi zic în sinea mea. Să mă asigur 
că are grijă de ea. 

Da, da... 

Pot să mă controlez... Pe cine încerc eu să păcălesc? 


O oră mai târziu, sunt în faţa uşii lui. E stânjenitor. Dar, din 
fericire, căţeluşa noastră ne distrage atenţia, ceea ce e mai mult decât 
bine-venit. Sare pe genunchii mei. În următoarele minute, sunt 
ocupată s-o scarpin după urechi şi să-i pup năsucul drăgălaş. 

După ce ne îndepărtăm de casa lui, păşind pe plajă, Cooper mă 
înghionteşte în braţ. 

— Ce-i? 

— S-a întâmplat ceva? mă întreabă. 

Plaja e goală, iar Cooper lasă cățeluga liberă. Îi aruncă o bucată 
mică de lemn şi o îndeamnă să fugă după ea. 

Nu e corect! Tocmai ce şi-a dat jos tricoul, iar acum sunt forțată 
să-l privesc umblând la bustul gol, îmbrăcat doar cu o pereche de blugi 
uzați. Oriunde aş încerca să-mi îndrept privirea, tot la muşchii lui bine 
lucraţi ajunge. Îmi lasă gura apă. 

— Scuze! îi spun. Mă gândeam la cursurile mele. 

Iau bucata de lemn din gura căţeluşei şi o arunc din nou. 

Nu durează mult până căţeluşa oboseşte şi ne întoarcem acasă la 
Cooper. Îşi pune iar tricoul. E atât de decolorat şi de subţire, încât se 
mulează pe fiecare muşchi. Devine din ce în ce mai greu să nu mă 
gândesc la chestii foarte ne-prieteneşti. Asta îmi dă de înţeles că a 
venit timpul să plec. 

Totuşi, când mă întreabă dacă vreau să mă ducă la cămin, găsesc 
un mod de a refuza fără să spun un „nu” clar. Intrăm în atelierul lui. E 
într-un garaj aflat pe partea laterală a casei, plin de mese de cusut, 
maşinării şi tot felul de alte scule. Pe pereţi sunt rafturi din lemn. 
Podeaua e acoperită cu rumeguş. În capătul îndepărtat al încăperii văd 
câteva piese de mobilier din lemn finisat. 

— Tu le-ai făcut? 

Îmi trec mâna peste o măsuţă de cafea, un scaun, o bibliotecă 
mică. Mai văd o comodă şi câteva noptiere. 

Au finisaje diferite, dar toate au o estetică modernă, curată şi 
simplă. Sunt elegante. 

— Mă ocup cu tâmplăria în timpul liber, spune el cu mândrie. 
Totul e din lemn recuperat. Din chestii pe care le găsesc. Refolosesc 
lemnul şi îl „modelez”. 

— Sunt impresionată. 

Dă din umeri. Ignoră complimentul, de parcă l-aş fi zis de 
complezenţă. 

— Vorbesc serios, Cooper. Ai un talent înnăscut. Ai putea face 
bani frumoşi din hobbyul tău. Ştiu vreo zece prietene de-ale mamei 
care ar face ravagii în locul ăsta. Te-ai îmbogăţi. 

— Mda, păi... 

Îşi fereşte faţa. Pune deoparte uneltele şi îşi rearanjează masa de 
lucru, de parcă simte nevoia să-şi ţină mâinile ocupate. 

— Fără banii necesari ca să-mi pot da demisia de la locul meu de 
muncă, nu am destul timp să fac un volum atât de mare de piese. Nu 
pot s-o transform într-o afacere profitabilă. Mai vând mobilier din 
când în când, fac ceva bani ca să renovăm casa. E doar un hobby. 

Îmi pun mâinile în şolduri şi declar: 

— Trebuie să mă laşi să cumpăr ceva de la tine! 

Cât ai zice peşte, ia o pânză şi o aruncă peste piesele de mobilier. 
Nici nu se uită la mine când îmi răspunde: 

— Nu. 

— Poftim? 

— Nu te purta aşa! Din momentul în care te uiţi la mine ca la un 
proiect, chestia asta — arată spre noi doi — nu mai merge. Nu am nevoie 
de ajutorul tău. Nu ţi-am arătat atelierul meu ca să store bani de la tine. 

— Ştiu. 

ÎL apuc de mână, forțându-l să se uite la mine. 

— Nu e un act de caritate. Pentru mine, nu eşti un proiect, 
Cooper. Eu o consider o investiţie într-un talent ascuns. 

Cooper pufneşte. 

— Pe bune! Când afacerea ta o să ia amploare, o să le spun 
tuturor că eu te-am descoperit prima. Fetelor bogate le place să lanseze 
tendinţe. 

Ochii lui întunecaţi mă studiază. Are o anumită intensitate, o aură 
magnetică şi periculoasă. Cu cât îmi impun mai mult să păstrez 
distanţa, cu atât mă simt mai atrasă de el. 

Într-un final, zâmbeşte reticent. 

— Ale dracu” clone ce sunteţi! 

— Bun. Gândeşte-te la un preţ potrivit pentru măsuţa de cafea şi 
pentru scaunele alea. Mobila pe care o avem la cămin e oribilă. Eu şi 
Bonnie voiam să mergem să cumpărăm mobilă nouă, dar ne-am luat 
cu facultatea şi am uitat. 

Mă ridic şi mă aşez pe o masă de lucru de lângă el, legănându-mi 
picioarele. Ştiu că ar trebui să plec, dar îmi place mult prea mult 
compania lui. 

Devine o adevărată problemă. 

Cooper încă mă priveşte cu o expresie indescifrabilă. Deodată, 
primeşte un mesaj. Scoate telefonul şi, după ce citeşte mesajul, începe 
să râdă. 

— Ce-i aşa de amuzant? 

— Prietena mea, Steph, tocmai a trimis o postare amuzantă pe 
grupul nostru. Uite! 

Se aşază lângă mine, pe masă. 

Mă aplec spre el ca să mă uit la telefon. Încerc să ignor cât de bine 
miroase. O combinaţie între mirodenii, rumeguş şi aroma oceanului. 
Nu parfumul ăsta îţi vine în minte când te gândeşti la afrodiziace şi 
feromoni, dar pe mine mă ameţeşte puţin şi îmi face pielea de găină. 

Sunt uimită să văd în mesajele de pe grupul lor o captură de ecran 
a site-ului meu. E o postare de pe GirifriendFails.com, o poveste 
despre o fată care merge acasă cu un tip, într-o seară, după ce s-au 
întâlnit într-un bar. Fac sex, dar după ce el adoarme, tipa îşi dă seama 
că i-a venit ciclul şi nu are nici tampoane, nici absorbante. Începe să 
caute prin apartamentul lui, să vadă dacă are cumva aşa ceva. În prima 
baie nu găseşte absolut nimic, aşa că nu are de ales şi trebuie să se 
furişeze în a doua baie, cea din dormitor. Găseşte o cutie de tampoane 
sub chiuvetă, chiar în timp ce intră cineva peste ea. E mama tipului, 
care ţine în mână o lampă pe post de armă, pentru că e convinsă că i-a 
intrat un hoţ în casă. Țipă de parcă a văzut o fantomă. Cere să ştie de ce 
umblă în baia ei o fată pe jumătate dezbrăcată, la patru dimineaţa. 

— Îţi vine să crezi? rânjeşte Cooper. Mă face să mă bucur că 
maică-mea nu e aici. 

Ar trebui, probabil, să-i spun că eu sunt creierul din spatele 
site-ului care-l face să râdă. Dar nu mă lasă inima să-i zic: Da, e site-ul 
meu. L-am lansat şi am făcut primul milion de dolari cât încă eram la 
liceu. Mai spune-mi cum te chinui tu cu afacerea cu mobilă! 

Ce nesimţită aş fi! 

În general, nu mă laud cu succesul meu, dar acum mi se pare şi 
mai aiurea să vorbesc despre asta. ÎL întreb: 

— Dar unde-i mama ta? 

— N-am idee. 

Simt o urmă de ură în vocea lui. E rănit şi furios. 

Realizez că am atins un punct sensibil şi mă gândesc cum să 
schimb subiectul. Coop răsuflă prelung şi continuă: 

— Nu prea a avut grijă de noi. Venea şi pleca cu câte un tip, o dată 
la câteva luni. Pleca într-o zi şi pe urmă se întorcea ca să ceară bani. 
Shelley Hartley nu ne-a fost mamă deloc, zice el, ridicând din umeri. 

Povara pe care a purtat-o — pe care încă o poartă — se vede clar 
când umerii lui laţi coboară. O văd în cutele de pe fruntea lui. Îşi freacă 
palmele pe blugii zdrenţuiți. 

— Îmi pare rău. Dar tatăl tău? 

— E mort. A murit când aveam doisprezece ani, într-un accident 
de maşină. S-a urcat beat la volan. Ne-a lăsat cu un munte de datorii. 

Cooper ridică o daltă, o mânuieşte o clipă, apoi freacă absent 
suprafaţa mesei. 

— Singurele lucruri pe care le-am primit de la ai noştri au fost 
datoriile. 

Dintr-odată, înfige cu înverşunare dalta în lemn. 

— Dar să dea dracu” dacă o să ajung ca ei! Mai bine mă arunc de 
pe un pod! 

Înghit în sec. Uneori, Coop mă sperie. E imprevizibil, influenţat 
de demonii care îl torturează. Cooper Hartley are în fiinţa lui părți 
întunecate şi periculoase, iar partea nechibzuită din mine — impulsurile 
pe care le ţin bine ascunse — îşi doreşte să se arunce cu capul înainte şi 
să afle mai multe. 

Am intrat în belea. 

ÎI iau de mână. 

— Dacă te încălzeşte cu ceva, nu cred că semeni deloc cu ei, îi 
zic, pentru că acum are nevoie de un prieten care să-i spună că-l 
ascultă şi îl înţelege. Munceşti din greu, ai talent, eşti deştept. Ai 
ambiție. Crede-mă, ai mai multe calități decât majoritatea oamenilor. 
Un tip cu puţin noroc şi cu multă inițiativă poate să facă orice cu viața 
lui. 

— Ţi-e uşor să zici asta. Câţi ponei ai primit de ziua ta, de la ai 
tăi? 

Replica lui e sarcastică. Ştiu că vorbeşte aşa pentru că sunt 
singura ţintă aflată la îndemână. 

Îi zâmbesc trist. 

— Când îi telefonez, sunt norocoasă dacă asistenta personală a 
maică-mii apucă să-mi facă legătura cu ea. Angajaţii lor îmi trimit 
felicitări de ziua mea. Carnetul de note şi formularele pentru excursii 


erau semnate de alți angajaţi. 

— Dacă aşa primeai tot ce voiai, când pocneai din degete, mi se 
pare un târg bun. 

— Chiar crezi asta? spun eu şi scutur din cap, în semn de 
dezaprobare. Da, sunt foarte norocoasă că m-am născut într-o familie 
înstărită. Dar banii devin o scuză pentru orice faptă. Banii ridică un 
perete între noi. Ai dreptate în privinţa unui lucru: chiar suntem clone. 
Din ziua în care m-am născut, părinţii mei m-au crescut ca să fiu ca ei. 
Nu mă văd ca pe o persoană cu propriile gânduri şi opinii. Pur şi 
simplu fac parte din recuzită. Jur că, uneori, mă întreb dacă nu m-am 
născut doar ca să-l ajut pe tata cu aspiraţiile lui politice. 

Cooper e nedumerit. 

— Tata e membru al Congresului, explic eu. Şi toată lumea ştie că 
votanţii preferă candidaţii care au familie. Sau, cel puţin, asta indică 
sondajele. Aşa că aici intervin eu. Născută şi crescută pentru a apărea 
în poze de campanie. Educată să zâmbesc către obiectiv şi să spun 
lucruri frumoase despre tati, la evenimentele caritabile. Şi am făcut 
toate astea fără să pun întrebări şi fără să mă plâng. Pentru că am sperat 
că, într-o zi, asta îi va face să mă iubească. 

Râd încetişor, cu amărăciune. 

— Sincer, nu cred că şi-ar da seama dacă aş fi înlocuită cu o fiică 
total diferită. Nu-i interesează deloc cine sunt eu cu adevărat. 

E pentru prima dată când spun lucrurile astea cu voce tare. Prima 
dată când le împărtăşesc cuiva. Am tot vorbit şi cu Preston despre asta, 
dar nu atât de liber. Amândoi provenim din acelaşi mediu. Însă lui 
totul i se pare normal şi nu are de ce să se plângă când vine vorba de 
viaţa lui. De ce s-ar plânge? E bărbat. Într-o zi, va conduce imperiul 
familiei. Dar eu? Eu trebuie să-mi ascund aspiraţiile, ca nu cumva 
să-şi dea seama ai mei că nu vreau să devin o nevastă supusă, după ce 
termin cu „ifosele de adolescentă”. 

Părinţii mei cred că site-urile pe care le-am creat sunt o pierdere 
totală de timp. O chestie trecătoare, cum a numit-o maică-mea, când 
m-am luptat cu ei ca să am parte de acel an liber. Când i-am zis tatei, 
foarte mândră de mine, că am o sumă de şapte cifre în contul meu 
bancar, m-a luat peste picior. Mi-a zis că un milion de dolari e o nimica 
toată. În comparaţie cu sutele de milioane pe care le obţine compania 

101 


lui, în fiecare trimestru fiscal, i s-a părut că ce am câştigat eu e demn 
de milă. Dar măcar ar fi putut să-mi spună că e mândru de mine. 

Cooper priveşte în gol pentru câteva secunde. Apoi, ca şi cum 
revine la realitate, se concentrează asupra mea. 

— OK, recunosc că părinţii absenţi emoţional nu sunt mai breji 
decât cei absenţi fizic. 

Pufnesc în râs. 

— Prin urmare, la ce scor am ajuns în competiţia traumelor din 
copilărie? 

— Sunt cu mult înaintea ta, dar nu stai chiar rău. 

— Bine. 

Ne zâmbim când ne dăm seama cât de copilăreşti sunt astfel de 
polemici. Nu am vrut să transform discuţia asta într-o competiţie — 
n-aş minimaliza niciodată suferinţa lui Cooper —, dar probabil că sunt 
puţin mai frustrată decât am crezut. 

— Hei, ai planuri diseară? mă întreabă Coop. 

Ezit. Ar trebui să vorbesc cu Preston, să văd dacă a stabilit să iasă 
cu băieții. 

În schimb, îi răspund: 

— Nu. 

Atunci când vine vorba despre Cooper, judecata mea se duce pe 
apa sâmbetei. 

Mă măsoară din cap până-n picioare. Simt un fior cald pe şira 
spinării. 

— Perfect! Te scot în oraş. 


13. 
Cooper 


— Mereu am vrut să mă dau în ăsta, zice Mac, luându-mă de braţ 
şi ducându-mă spre o monstruozitate care se înalţă cam treizeci de 
metri în aer. 

Îmi dau ochii peste cap. 

Tipa asta vorbeşte serios? 

— Dacă aş vrea să ameţesc şi să mă înec cu propria vomă, aş 
putea s-o fac şi de la sol, îi zic. 

Se întoarce spre mine. Ochii ei mari strălucesc în luminile 
multicolore. 

— Doar nu ţi-e frică, Hartley? 

— Niciodată nu mi-e frică. 

Abilitatea mea de a mă sustrage de la provocări e pe lunga listă a 
defectelor mele. 

— Dovedeşte, fricosule! 

— O să regreţi, o avertizez, îndemnând-o s-o ia înainte. 

Cel mai important eveniment al toamnei este cel de zilele 
oraşului. În realitate, e o scuză pentru a organiza petreceri. 
Restaurantele din partea locului îşi aduc tonetele cu mâncare, 
standurile cu cocktailuri, iar oamenii se plimbă pe promenadă, 
bucurându-se de spectacol şi de tiribombe. 

Altădată, Evan şi cu mine obişnuiam să fumăm cu prietenii 
noştri, să ne facem praf şi să ne dăm în toate prostiile, ca să vedem care 
vomită primul. Dar, în ultimii ani, ne-am plictisit de activitatea asta. 

Cine ştie de ce, mă simt obligat să fiu eu cel care o duce pe Mac la 
festival. 

Faleza este plină de oameni. Muzica de carnaval rivalizează cu 
trupele care cântă live, pe cele trei scene din Centrul Vechi. Mirosul 
hotdogilor şi al vatei de zahăr pluteşte în aer. După ce ne dăm în 
Aruncătorul de Valuri şi în Drumul spre Lună, ne distrăm pe toboganul 
Avalanşă şi trecem prin Puţul Gravitaţional. Mac se dă în toate, cu 
zâmbetul pe buze. Nu îi este frică deloc. Fata asta are curaj. Îmi place. 

— Ce urmează? întreabă ea, în timp ce ne revenim. 

Şi mie îmi place să mă distrez, dar drăcuşorul de lângă mine mai 
că mă întrece. 

— Putem să facem ceva mai lejer? mormăi eu. Lasă-mă un 
minut, să-mi revin din ameţeală. 

Zâmbeşte. 

— Mai lejer? Ce moş eşti! Bunicule, ce ai vrea să facem? Să stăm 
tăcuţi în roata mare sau să ne îmbarcăm în trenul lent care trece prin 
Tunelul Dragostei? 

— Dacă mergi în Tunelul Dragostei cu bunică-tu, atunci ai 
probleme serioase. 

Îmi arată degetul mijlociu. 

— Ce zici de o pauză? Hai să cumpărăm vată de zahăr! 

— Bine. 

În timp ce ne apropiem de standurile cu mâncare, încerc să fac 
conversaţie: 

— O dată, o tipă mi-a făcut sex oral, într-un tunel. 

În loc să fie plini de dezgust, ochii ei verzi strălucesc de interes. 

— Pe bune? Povesteşte-mi! 

Stăm la rând, în spatele unei femei care încearcă să stăpânească 
trei copii care n-au nici cinci ani. Sunt ca nişte căţeluşi care nu pot sta 
locului. Se agită de colo colo; fără îndoială, e efectul zahărului pe care 
l-au consumat toată ziua. 

Îmi ling ostentativ buza de jos şi îi fac cu ochiul. 

— Îţi spun mai târziu. Când suntem singuri. 

— Nu mă ţine pe Jar! glumeşte Mac. 

Ajungem la tejghea. Cumpăr vată de zahăr. Nerăbdătoare, Mac 
rupe o bucată mare şi pufoasă şi o bagă în gură. 

— E atââât de bună! 

Cuvintele ei sună stâlcit, fiindcă vorbeşte cu gura plină. 

Privind-o cum se linge pe degete, îmi apar în minte imagini 
pornografice. Scula mea se întăreşte, lucru care mă împiedică să mă 
concentrez. 

— Ştiai că vata de zahăr pe băț a fost inventată de un dentist? mă 
întreabă Mac. 

— Serios? Asta da, modalitate de a-ţi asigura clienți! 

— Aşa-i. E genial, aprobă ea. 

Mai iau o bucată. Vata se dizolvă în clipa în care îmi ajunge pe 
limbă, iar aroma dulce mă cufundă în nostalgie. Mă simt din nou copil, 
ca atunci când ai mei erau prin preajmă şi încă îndrăgostiţi unul de 
celălalt. Ne aduceau pe mine şi pe Evan pe promenadă, ne îndopau cu 
fast-food şi cu dulciuri şi ne lăsau să ne facem de cap. Apoi ne 
întorceam acasă cu maşina, râdeam, ne purtam caraghios şi ne 
simţeam ca o familie adevărată. 

Dar când eu şi Evan am împlinit şase ani, relația alor mei a 
devenit toxică. Tata a început să bea mai mult. Mama umbla cu alţi 
bărbaţi. S-au despărțit, iar noi am ajuns pe planul al doilea pentru ei, 
după alcool şi sex. 

— Opreşte-te! îmi ordonă Mac. 

Sunt nedumerit. 

— Poftim? 

— lar ai privirea aia... Te gândeşti la trecut. 

— Nu mă gândesc la trecut. 

— Ba da. „Sunt pierdut în gândurile mele despre trecut pentru că 
sunt un băiat ATÂT de rău şi de torturat emoţional!” Asta se citeşte pe 
faţa ta. Revino-ţi, Hartley! Discutăm nişte chestii foarte profunde. 

— Vorbeam despre vată de zahăr, îi răspund sec. 

— ŞI ce dacă? Şi subiectul ăsta poate fi profund, mi-o trânteşte ea 
şi ridică arogant dintr-o sprânceană. Ştiai că savanții încearcă să 
folosească vata de zahăr ca să creeze vase de sânge artificiale? 

— Sună al dracului de prostesc, comentez amuzat. 

— Nu e prostesc! Am citit despre asta odată, insistă Mac. Fibrele 
din vata de zahăr sunt foarte mici. De mărimea vaselor noastre de 
sânge. Nu-mi aduc aminte exact care era procesul, dar premisa e că 
vata de zahăr a dus la o descoperire medicală. 

— Sunt doar vorbe. 

— Jur că nu! 

— Care sunt sursele tale? o iscodesc. 

— Am citit într-o revistă. 

— Aaa, normal! O revistă. Adică cea mai respectabilă sursă. 

Îmi aruncă o căutătură urâtă. 

— De ce nu poţi, pur şi simplu, să accepţi că am dreptate? 

I-o trântesc: 

— Hartley, de ce nu poţi, pur şi simplu, să accepţi că nu ai 
dreptate? 

— Mereu am dreptate. 

Încep să râd. Mac se uită lung la mine. 

— Sunt convins că te cerți din simplul fapt că-ţi place să faci asta. 

— Banu. 

Hohotesc şi mai tare. 

— Vezi? Eşti al naibii de încăpăţânată. 

— Minciuni! 

O femeie înaltă şi blondă, care ţine un băiețel de mână, se 
încruntă în timp ce trece pe lângă noi. Văd o sclipire de îngrijorare în 
ochii ei. 

— Nu vă faceți griji! îi zice Mac. Suntem cei mai buni prieteni. 

— Ba suntem rivali înverşunaţi, o corectez eu. Mereu urlă la 
mine, doamnă. Vă rog, ajutați-mă să ies din această relație toxică! 

Femeia ne aruncă o privire care transmite că nu suntem întregi la 
minte. 

Înaintăm pe faleză şi ne oprim să ne uităm cum un tip aruncă 
săgeți spre un perete plin de baloane, încercând să câştige un animal 
uriaş de pluş pentru iubita lui. După ce a cheltuit patruzeci de dolari, 
tot nu a reuşit să câştige preţiosul ursuleţ, iar acum iubita lui petrece 
mai mult timp uitându-se la mine, decât încurajându-l pe el. 

— Îţi vine să crezi ce face tipa asta? spune Mac, în timp ce ne 
îndepărtăm. Jur că se gândea la tine dezbrăcat, în timp ce săracul ei 
iubit pierdea bani pentru ea. 

— Eşti geloasă? 

— Nu. Doar impresionată. Eşti mortal, Hartley. În seara asta, 
n-am trecut pe lângă vreo fată care să nu fi salivat după tine. 

— Ce pot să spun? Femeile mă plac. 

Nu încerc să fiu arogant. E adevărat. Eu şi fratele meu geamăn 
arătăm bine. lar tipii care arată bine normal că au priză la fete. N-ai 
cum să te lupţi cu acest adevăr. 

— Atunci, cum se face că eşti singur? 

— Aşa vreau eu. 

— A, înţeleg. Ţi-e frică de angajamente. 

— Nu. Doar că acum nu am timp de relaţii. Am alte priorități. 

— Interesant! 

Pentru un moment, privirile ni se intersectează. Sunt cât pe ce 
să-mi schimb prioritățile menţionate mai devreme, dar apoi Mac 
înghite în sec şi schimbă subiectul: 

— OK, e timpul să ne dăm în altă tiribombă. Am pierdut prea 
mult timp. 

— Te rog, ia-mă uşor! o implor. 

Pufneşte şi pleacă în căutarea următoarei aventuri. 

O privesc amuzat. Şi, poate, cu un pic de nedumerire. Tipa asta e 
total diferită. Nu e ca toate celelalte clone plictisitoare de la Garnet. 
Nu-i pasă de cum arată — acum are părul în toate părţile şi machiajul a 
început să 1 se scurgă de la căldură. E spontană şi nu-i place să fie 
îngrădită, deci relaţia ei cu Kincaid mi se pare şi mai derutantă. Ce 
naiba are tipul ăla de-l face să fie atât de atrăgător pentru ea? 

Ne apropiem de un cablu elastic imens, care proiectează o cabină 
mică la şaizeci de metri în aer. În ea se află două persoane care ţipă ca 
din gură de şarpe. 

— Explică-mi un lucru, Mac! 

— Dacă aşa vrei tu să tragi de timp, n-o să meargă. 

Se duce la angajat şi îi dă biletele noastre. 

— Ceva despre iubitul tău. 

Mă aşez primul în cabină. Angajatul îmi potriveşte centura de 
siguranţă şi turuie: 

— Să ţineţi tot timpul mâinile şi picioarele înăuntrul cabinei şi, 
dacă muriţi, noi nu ne asumăm răspunderea! 

Pentru prima dată în seara asta, Mac mă priveşte neliniştită. Se 
aşază lângă mine. 

— Ce-i cu el? 

Îmi cântăresc cuvintele cu grijă. 

— Am auzit zvonuri. Nimic de bine. Tu insişti că nu vrei să fii o 
prinţesă protejată de mami şi de tati, dar mă întreb din ce motiv faci ce 
ți se cere şi te mulțumeşti cu o clonă de la Garnet. 

Mănunchiul gros de elastice, care ne va lansa spre cerul nopţii 
dintr-o clipă în alta, se ridică pe braţele caruselului, formând un unghi 
obtuz deasupra noastră. 

— Nu-i treaba ta. 

Se schimbă la faţă, iar tonul ei devine tăios. Cred că am atins un 
punct sensibil. 

— Fi, haide! Eşti cu el doar fiindcă sexul e mişto, recunoaşte! 
Asta pot să înţeleg. E dreptul tău să te bucuri de sex. 

Mac se uită înainte. Ce să zic! De parcă are vreo şansă să mă 
ignore în conserva asta de un metru pe un metru! 

— N-o să discut despre asta cu tine. 

— Ştiu că nu eşti iubita lui pentru bani. Iar faptul că nu vorbeşti 
niciodată despre el îmi cam arată că nu eşti implicată total în relaţie. 

— Întreci măsura! 

Mac se uită la mine şi ridică bărbia, sfidător. E clar că înăuntrul ei 
se dă o luptă. 

— Eşti penibil! 

— Chiar crezi asta? 

Nu mă pot abţine. Mă excit când o enervez. 

— Când a fost ultima dată când te-ai masturbat gândindu-te la 
Kincaid? 

— Termină! 

Obrajii i se înroşesc. Îşi dă ochii peste cap, agasată. 

— Spune-mi că n-am dreptate! Spune-mi că îţi pierzi minţile 
când îl vezi. 

Pulsul i se zbate în scobitura gâtului. Mac îşi schimbă poziţia, 
încrucişându-şi gleznele. Când privirea ei se îndreaptă spre a mea, îşi 
umezeşte buzele şi ştiu că se gândeşte la acelaşi lucru la care mă 
gândesc şi eu. 

— Există chestii mult mai importante decât atracția sexuală. 

În ciuda acestor cuvinte, aud incertitudinea din voce ei. 

— Pun pariu că îţi tot repeţi asta de o grămadă de timp. Dar poate 
că nu mai eşti atât de sigură pe cât erai înainte. 

— Şi de ce ar fi aşa? 

— OK, spune angajatul. Ţineţi-vă bine! Începe numărătoarea 
inversă. Sunteţi gata? 

Of! Rahat! 

— Mai ştii pariul pe care l-am făcut în seara în care ne-am 
cunoscut? Am câştigat! 

— Cum? 

— Opt. Şapte, numără angajatul. 

— Uite ce-ţi cer... 

— Şase. Cinci. 

— Cooper... 

— Patru. Trei... 

— Sărută-mă! îi cer cu seriozitate. Sau spune-mi că nu mă vrei. 
— Dol. 

— Ce alegi, Mackenzie? 

— Unu. 


14. 
Cooper 


Suntem proiectaţi în aer şi, pentru câteva momente, parcă am fi 
încremenit în timp. Pământul se micşorează sub noi. Nu mai suntem în 
scaune. Plutim. Apoi tensiunea corzilor se disipează uşor şi săltăm o 
dată, de două ori, până în punctul cel mai înalt. Întore capul. Buzele lui 
Mac se lipesc de ale mele. 

E ca un şoc electric, ca o scăpărare care străfulgera de la buzele ei 
până în penisul meu. 

Îmi înşfăcă părul şi mă sărută sălbatic. Are gust de zahăr şi de 
nopţi nesfârşite de vară. Le vreau pe amândouă. Limba mea o găseşte 
pe a ei şi ne înălțăm atât de tare, încât nu pare că vom reveni vreodată 
pe pământ. 

Răsuflarea ei îmi încălzeşte buzele. 

O sărut şi mai apăsat. 

Cabina saltă din nou şi ne aduce încet înapoi pe pământ. Ne 
desprindem uimiţi unul de celălalt. Mă forțez să-mi reamintesc unde 
suntem, ca să nu rup hainele de pe ea. Sunt excitat şi mi-e poftă de ea. 

— N-ar fi trebuit să facem asta. 

Mac îşi aranjează breteaua maioului şi îşi şterge rujul care i s-a 
întins pe buze. 

— Mie nu-mi pare rău, îi spun. 

Chiar nu-mi pare. De săptămâni întregi vreau să o sărut. Şi acum 
s-a ivit ocazia. Am renunţat la prefăcătorie. 

Cât timp ne îndepărtăm de carusel, Mac nu scoate niciun sunet. 
Poate că am întrecut măsura. Poate că am speriat-o. 

Când îmi dau seama că se îndreaptă spre ieşire, oftez adânc. 

Mda. 

Cu siguranţă s-a speriat. 

— Te duc eu acasă dacă vrei, mă ofer eu. 

O însoțesc spre parcare, unde am lăsat camioneta. 

— Mai întâi, vreau să-mi iau la revedere de la Daisy. O să iau un 
taxi de la tine, adaugă Mac. 

Tot drumul spre casă, sunt sigur că n-o s-o mai văd vreodată şi că 
am stricat tot planul. Îmi muncesc mintea ca să găsesc ceva de spus, un 
mod să-i alin supărarea. Însă nu pot să mă gândesc decât la cum ar fi să 
i-o trag. Nu mă ajută. 

— Mă ţine cu picioarele pe pământ, şopteşte ea. 

O privesc surprins. 

— Poftim? 

— Vorbesc despre Preston. Sunt împreună cu el din multe 
motive, dar ăsta e cel mai important. Mă ţine cu picioarele pe pământ. 
Îmi aminteşte să fiu mai reţinută. 

Cu colţul ochiului, văd că-şi frânge mâinile. 

— De ce ai vrea să fii reținută? 

— În primul rând, pentru că tatăl meu e o persoană publică. 

— Aşa, şi ce dacă? A fost alegerea tatălui tău. Nu trebuie să te 
transformi într-o marionetă, din cauza deciziilor lui. Şi nici nu eşti 
obligată să înghiți faptul că iubitul tău te ține în lesă. 

Ochii ei sclipesc. 

— Nu mă ţine în lesă. 

— Ce crezi că înseamnă „reţinută”? o întreb sarcastic. 

— Am spus că îmi aminteşte să fiu mai reţinută. Nu că el mă face 
să fiu aşa. În fine... Nu înţelegi. 

Strânge din dinţi şi se uită pe geam. 

— Ai dreptate. Nu înţeleg. Nu ai ratat nicio tiribombă în seara 
asta. Senzaţiile tari te excită. Viaţa te excită. Eşti plină de pasiune, 
Mac. 

— Pasiune, repetă ea cu îndoială. 

— Da! Chiar aşa! Pasiune. lar tu alegi să fii iubita unuia care îți 
stinge flacăra? În niciun caz! Ai nevoie de cineva care să o menţină 
aprinsă. 

— ŞI ce vrei să spui? Că tu eşti ăla? mă întreabă tăios. 

— N-am spus asta. Zic doar că alegerea ta de acum lasă de dorit. 

Luminile sunt stinse când ajungem acasă la mine. Evan a spus că 
se întâlneşte cu nişte prieteni. Intrăm amândoi, în linişte. 

Aprind lumina. 

— Uite, Mac, nu regret sărutul. Amândoi am vrut să se întâmple, 
şi o ştii. Dar dacă prietenia dintre noi va fi ciudată de acum încolo... 

Mă uit la ea. O văd lipită de uşă. Arată al naibii de apetisant. Nu 
scoate niciun cuvânt. Mă înşfăcă de tricou şi mă trage spre ea. Se 
ridică pe vârfuri şi mă sărută. 

— La dracu”! şoptesc cu buzele lipite de gura ei lacomă. 

Drept răspuns, ridică un picior, îl petrece pe după mijlocul meu, 
apoi îmi muşcă buzele. 

Creierul meu îngheaţă pentru o secundă, însă apoi mă trezesc la 
realitate şi îmi dau frâu liber. O apuc de coapsă şi mă împing între 
picioarele ei, în timp ce o sărut mai apăsat. Degetele ei îşi croiesc drum 
pe sub tricoul meu. 

Palma ei ajunge pe pieptul meu, îl mângâie, apoi mă zgârie încet, 
cu unghiile, pe şira spinării. Atingerea ei nerăbdătoare îmi face penisul 
să reacționeze instantaneu. Sunt excitat. Gâfâi. O vreau atât de mult, 
că nu mai pot să respir. 

Îmi imaginez cum o aplec peste marginea patului. Sunt pe cale 
s-o iau pe sus, dar în clipa următoare uşa de sticlă a bucătăriei se 
închide zgomotos. 

Gurile noastre se desprind. 

— Vai! Îmi pare rău, n-am vrut să deranjez. 

Heidi stă în prag. Se uită la noi cu un zâmbet ironic. 

— Nu am ştiut că te-ai întors. 

Încă mai gâfâi. Încerc să-mi regăsesc glasul. 

Heidi se duce la frigider şi ia două sticle de bere. 

— Vă rog, continuaţi! Nu mă băgaţi în seamă. 

Heidi îmi face cu ochiul şi dispare. 

Minunat! 

— Ar trebui să plec. 

Mac se desprinde de mine instantaneu. Nici căţeluşa n-a venit 
alergând la noi, ceea ce înseamnă că Evan o luat-o pe plajă, acolo unde 
sunt Heidi şi restul găştii. 

Nu vreau ca Mac să plece. 

— Ea e Heidi, o prietenă de-a mea, mă grăbesc să-i explic. Îmi 
cer scuze! Nu ştiam că e cineva acasă. 

— Nu-i nimic. Trebuie să plec. 

— Stai! Probabil că sunt toți pe plajă. Merg s-o aduc pe Daisy. 

— Nu-i nevoie. E OK. O să comand un taxi. 

— Te duc eu la cămin. 

Dar deja a ajuns la uşă. 

Fir-ar să fie! 

— Măcar lasă-mă să stau cu tine, până ajunge taxiul! 

Momentul nostru de pasiune s-a dus naibii. Stăm la distanţă unul 
de celălalt şi aşteptăm în tăcere. Când soseşte taxiul, nu primesc din 
partea ei decât o fluturare de mână, în semn de noapte bună. 

Îmi răsfir degetele prin păr, apoi intru în casă. Rahat! Un pas 
înainte, doi înapoi. 

Asta-i povestea vieţii mele. 

Intru în bucătărie, desfac o bere şi sorb din ea, înainte să ies pe 
terasă. Acolo o găsesc pe Heidi. Nu are nicio sticlă în mână, deci le-a 
dus pe plajă şi s-a întors aici ca să mă aştepte. 

— Bună! îi spun tăios. 

— Salut! 

Se apleacă peste balustradă şi se joacă cu firele care ies din 
cusătura fustei din denim. 

— Deci... clona a muşcat momeala. 

— Mda, cam aşa ceva. 

lau repede o gură de bere. Ca să fiu sincer, planul, pariul, 
regulile... erau ultimele lucruri la care mă gândeam adineauri. Toată 
lumea mea se reducea la Mackenzie şi la cât de bine mă simţeam când 
eram lipiţi unul de celălalt. 

— Cam aşa ceva? Tipei 1 se scurgeau ochii după tine. Te place. 

Decât să comentez, prefer să schimb subiectul: 

— Că tot veni vorba despre oameni care îi plac pe alţi oameni: 
Jay West a întrebat de tine. 

Heidi mijeşte ochii. 

— Când? 

— Acum câteva zile. A spus că v-aţi întâlnit într-o seară. 

— A, da, ne-am văzut cu el şi cu Kellan, la barul lui Joe. 

— O să te invite la o întâlnire, o anunţ. 

Nu spune nimic. Mă priveşte ciudat. 

— O să-l refuzi? 

— Ar trebui? 

Oftez. Ştiu că Heidi vrea să-i spun că e a mea, să mă arunc la 
picioarele ei şi să o implor să nu iasă cu nimeni, în afară de mine. Dar 
nu am de gând să fac asta. Încă de când ne-am combinat pentru prima 
dată, i-am spus că nu vreau o relație. Am sperat că va fi doar o 
aventură de-o noapte, că o să ne potolim dorinţa şi apoi vom fi iar doar 
prieteni. Dar am fost naiv. O aventură de-o noapte a dus la mai multe 
nopţi de sex, iar acum prietenia noastră este mai forţată ca niciodată. 

— Fă ce vrei tu, Heidi! spun într-un final. 

— Am înţeles. Mersi pentru sfat, Coop! 

Simt sarcasmul în fiecare cuvânt de-al ei. Heidi scutură din cap 
cu frustrare şi coboară nervoasă scările. 

Respir uşurat. Dau restul berii pe gât. Încă simt gustul lui 
Mackenzie. Zahăr şi sex — o combinaţie ce dă dependenţă. Intru în 
bucătărie şi mai iau o bere, sperând că alcoolul va risipi gustul fetei pe 
care îmi doresc s-o sărut din nou. 

Mă alătur celorlalţi, pe plajă. O văd pe Heidi la vreo zece metri 
mai încolo, pe malul apei. Conversează cu cineva prin mesaje. Poate 
cu Jay, deşi mă îndoiesc. Niciodată nu au atras-o băieţii care se poartă 
drăguţ. Doar nesimțiţii ca mine. 

Lângă foc, Steph şi Alana îl tachinează pe Evan în legătură cu o 
fată căreia i-a tras-o ieri, după ce tipa s-a certat cu iubitul ei. E prima 
dată când aud de asta. Din câte ştiu, Evan nu e prea vorbăreţ când vine 
vorba despre isprăvile lui amoroase. Din câte înţeleg, a vrut să se bată 

cu nişte clone de la Garnet care au refuzat să-i dea banii pierduţi, după 
ce frate-miu le-a dat clasă la biliard. 

— Fata a venit în seara asta pe la bar, disperată. Voia să ştie cum 
poate da de tine. 

— Sper că nu 1-aţi dat numărul meu de telefon! zice Evan, pălind. 

Alana îl ţine în suspans pentru câteva secunde, apoi fetele 
zâmbesc. 

— Bineînţeles că nu! Ar însemna să încălcăm codul prieteniei. 

— Că tot veni vorba de codul prieteniei, în cod scrie ceva despre 
faptul că trebuie să-i obligi pe prietenii tăi să asiste când te mozoleşti 
cu cineva? intervine brusc Steph, arătând spre vinovatul în cauză. 

Ceva mai încolo, prietenul nostru, Tate, stă pe unul dintre vechile 
noastre şezlonguri. O tipă voluptuoasă, cu păr negru, e întinsă toată pe 
el, ca o pătură. Mâna lui Tate e înfiptă în părul ei. Se sărută lasciv. Fata 
se freacă de el ca o pisică în călduri. Ne ignoră total. 

— Neruşinaţilor! le strigă Evan la mişto. 

Apoi rânjeşte. Şi fratele meu e cam exhibiționist. 

Tate îşi loveşte jucăuş partenera peste fund şi se ridică amândoi. 
Au obrajii înroşiţi şi buzele umflate. 

— Coop — spune Tate —, te superi dacă intrăm şi ne uităm la 
televizor? 

Îmi dau ochii peste cap. 

— Bine, mergeţi! Dar n-am televizor în camera mea, deci să nu 
vă prind acolo! 

Îmi iubesc prietenii, dar nu vreau să şi-o tragă în patul meu. 
Azi-dimineaţă am schimbat lenjeria de pat. 

După ce Tate şi fata cu păr negru intră în casă, Alana şi Steph 
încep să şuşotească între ele. 

— Spuneţi-ne şi nouă! le cere Evan. 

Cu o privire complice, Steph arată spre Alana şi zice: 

— Weekendul trecut, obraznica asta s-a culcat cu Tate. 

Ridic o sprânceană. 

— Serios? 

Neimpresionat, Evan ridică din umeri. 

— În sfârşit, te-ai culcat şi tu cu Tate? Mă mir că ţi-a luat atât. 

Frate-miu are dreptate. Din momentul în care familia lui Tate s-a 
mutat în Avalon Bay, când eram în şcoala generală, toate fetele de aici 
au trecut prin patul lui. 

Pe fața Alanei nu se vede nici urmă de ruşine sau de regret. 
Prietena noastră mărturiseşte: 

— Îmi doresc s-o fi făcut mai devreme. Omul ştie să se descurce 
în pat. În plus, sărută mişto. 

— Da, nu sărută rău, aprobă Evan. 

Nu mă pot abţine — pufnesc în râs. 

— Doamne! îngaim printre hohote. Uitasem de noaptea în care 
voi doi v-aţi sărutat. 

Evan protestează: 

— N-a fost mare lucru. 

— Omule, a durat vreo trei minute! 

Mintea mea e inundată de imagini în care Evan şi Tate se sărută la 
una dintre petrecerile date de Alana. S-a întâmplat când aveam 
şaisprezece ani. Fetele le făceau galerie, băieţii îi fluierau şi urlau. A 
fost o seară ciudată. 

— În apărarea lui Evan, să ştii că sărutul ăla a fost condiţia pe 
care am pus-o ca să ne vadă pe mine şi pe Genevieve fără tricouri... 

Alana tace brusc. 

La dracu”! A pronunţat numele lui Genevieve, care e un fel de 
Voldemort al grupului nostru. Probabil că fetele încă mai ţin legătura 
cu ea. Steph, Alana, Heidi şi Gen erau „cele patru fioroase”. 

Eu şi Evan parcă ne citim gândurile. Dar, deşi eu am destul 
autocontrol, el nu ştie semnificaţia acestui cuvânt. 

— Încă vorbiti cu ea? întreabă frate-miu. 

Alana ezită. Steph dă să spună ceva, însă e întreruptă de Heidi, 
care se apropie de foc. 

— Ce se întâmplă? întreabă ea, uitându-se atent la noi. 

Dă din cap, apoi adaugă: 

— Aha! Deci Cooper v-a spus. 

Genevieve e dată uitării într-o clipă. Toate privirile se întorc spre 
mine. 

— Ce să ne spună? întreabă Steph. 

Ridic din umeri. Aşa cum mă aşteptam, Heidi nu pierde nicio 
secundă şi le povesteşte cum ne-a surprins pe mine şi pe Mackenzie 
sărutându-ne la uşa de la intrare. 

— Trebuie să recunosc, Coop, nu credeam c-o să împingi 
lucrurile atât de departe, declară Alana, apoi ridică sticla de bere în 
direcția mea, în semn de respect. Sunt impresionată. 

Heidi mă priveşte şi zice: 

— Apropo, m-am răzgândit. Sunt total de acord cu planul ăsta. 
Abia aştept să văd faţa tipei, când îşi va da seama ce-ai făcut. 

— Cum o să duci planul la capăt? întreabă Steph, încântată. 

— Chiar! Trebuie să vorbim despre ultima etapă, intervine Evan. 
Ar fi păcat să irosim o asemenea ocazie. 

— Da, aprobă Heidi. Trebuie să-i aduci pe ea şi pe Kincaid în 
acelaşi loc, să faci aşa încât el să vă vadă împreună şi apoi să te 
descotoroseşti de ea în public. 

Heidi are toane în seara asta. Ştiu că eu sunt de vină pentru starea 
ei, dar habar n-am cum aş putea îndrepta situaţia dintre noi. 

— Poate să dăm o petrecere? sugerează Heidi. 

Steph gesticulează entuziast, iar câţiva stropi de bere aterizează 
în foc. 

— Nu! zice ea. E prea banal. Trebuie să fim pe terenul lor. N-o să 
fie amuzant decât dacă Kincaid e umilit în faţa celor de aceeaşi teapă 
cu el. 

— Ştiu de unde putem face rost de câteva găleți cu sânge de 
porc”, declară Alana, iar cuvintele ei îi fac pe ceilalţi să se îndoaie de 
râs. 

Râd şi eu, intrând în jocul lor. Acum câteva săptămâni, nu mi-ar fi 
păsat nici cât negru sub unghie de ce se întâmplă cu iubita-clonă a unui 
nătărău bogat care s-a pus cu mine. 


sAluzie la romanul horror Carrie, de Stephen King. Carrie e o adolescentă 
ostracizată de cei din liceul la care învaţă. În timpul balului de absolvire, 
câţiva colegi de-ai ei pun la cale o farsă, ca să o umilească: toarnă peste 


ea o găleată cu sânge de porc. 

Dar acum, când am ajuns s-o cunosc mai bine pe Mac... chiar îmi 
place de ea. Nu merită să fie batjocorită de ceilalți doar pentru că e 
legată de un idiot precum Kincaid. Şi, după sărutul ăla, îmi dau seama 
că între noi e ceva real, chiar dacă ea se teme să recunoască. Totuşi, nu 
pot să le zic că nu mai sunt de acord cu planul de la început. M-ar face 
albie de porci. 

Oamenii ăştia vor răzbunare. 


15. 
Mackenzie 


— Trei zile la rând, un tip mi-a închis uşa-n nas când dădeam să 
intru acolo unde se vând sucuri de fructe, zice Bonnie. Nu şi-a cerut 
scuze nici măcar o dată. Încep să cred că o face intenţionat. Eu sunt de 
modă veche, ştii? Pentru mine contează manierele. Deschide şi tu uşa 
pentru o fată, ce naiba! A patra zi, când îl văd că se apropie, mă 
pregătesc să-l înfrunt. Deja am intrat. Înainte ca el să apuce să 
deschidă uşa, o încui. Nimeni nu poate să mai iasă din magazin. Sunt 
foarte pornită. 

E luni dimineaţă, iar eu şi Bonnie lenevim. Ea povesteşte din 
baie, în timp ce se machiază, iar eu fac cafea în chicinetă. Sunt cu 
mintea în altă parte, aşa că-mi vărs lapte pe cămaşă. 

— ŞI cât timp i-ai ținut acolo? strig din camera mea, în timp 
ce-mi schimb cămaşa. 

Mă întâlnesc cu Preston, ca să luăm prânzul împreună, la el acasă, 
aşa că ţinuta mea trebuie să fie potrivită. Nu pentru că mă văd cu el, ci 
pentru că va fi şi mama lui acolo. Cred că mă place, însă e foarte... 
pretențioasă. Dacă aş purta tricou şi jeanşi, nu aş impresiona-o pe 
Caroline Kincaid. 

— Destul timp cât să apară proprietarul şi să mă oblige să-i las pe 
oameni să plece. Iar eu sunt de acord, chiar aş fi încântată să fac asta, 
dar numai după ce tipul îşi cere scuze sau pleacă. La un moment dat, 
băiatul îşi dă seama că nu mă joc, aşa că pleacă. A doua zi, îmi încuie şi 
el uşa, de data asta în magazinul de sendvişuri. Nu m-a lăsat să intru 

decât când am acceptat să ies la o întâlnire cu el. Mă scoate în oraş, 
vineri seară. 

— Super! țip eu. 

Când mă întorc, observ că Bonnie stă chiar în spatele meu. Ține 
două termosuri pline de cafea. 

— Scuză-mă! 

— Pari ţâfnoasă, spune Bonnie, cercetându-mă bănuitoare. Ai un 
secret. 

— Banul! 

Face ochii cât cepele. 

— Te-ai sărutat cu unul! 

V-am zis eu că e vrăjitoare. 

— Cu cine? cere ca să ştie. 

N-are niciun rost să neg. Sunt convinsă că Bonnie are puteri 
paranormale. O să mă bată la cap până îi spun despre cine e vorba. 

— Un tip din Avalon Bay, îi răspund. 

E adevărat. Nu e musai să ştie că cel în cauză e Cooper. 

Of! Simplul gând la numele lui îmi face pulsul să o ia razna. 

Ce naiba am făcut? Categoric, l-am sărutat pentru că eram agitată 
de la atâta zahăr. Dar atunci cum se explică ce s-a întâmplat la el de 
acasă? 

Pentru momentul ăla n-am nicio scuză. 

Sunt o persoană oribilă. O iubită onbilă, egoistă şi groaznică. Nu 
merit un tip aşa de onest precum Preston. 

După ce s-a întâmplat vineri seara, nu mai e cale de întoarcere. 
Sunt conştientă de asta. Şi totuşi, în ciuda golului în stomac, pe care îl 
simt din cauza vinovăţiei, un fluture mic şi prost continuă să zboare în 
mine, fâlfâind şi stârnind amintiri despre buzele flămânde şi privirea 
înfierbântată a lui Cooper. 

Limba lui în gura mea. 

Degetele mele, mângâind muşchii pieptului său incredibil. 

Şi nu e vorba doar despre atracția fizică dintre noi, de care îmi 
amintesc constant. E vorba şi de tot ce s-a întâmplat înainte. Când 
vorbeam despre familiile noastre, în atelierul lui, când pierdeam 
vremea pe faleză, ca un adevărat cuplu. Când sunt în preajma lui, nu 

trebuie să mă prefac. Nu trebuie să pretind că sunt o domnişoară 
cuviincioasă şi bine-crescută, aşa cum se aşteaptă toată lumea. Simt că 
sunt eu însămi. Şi... asta mă sperie. 

Bonnie mă scoate din gândurile mele tulburătoare: 

— Asta-i tot? Nu, nu te cred. Vreau mai multe detalii! 

Dau din umeri, jenată. 

— Nu prea mai am altceva de zis. Doar că ne-am sărutat. 

— Şi se va întâmpla din nou? 

Expresia ei îmi dă de înţeles că şi-ar dori ca răspunsul meu să fie 
afirmativ. 

— Nu. Cu siguranţă, nu! Mă simt groaznic. Preston... 

— Nu-i nevoie ca Preston să ştie, încheie Bonnie propoziţia, în 
locul meu. N-o să se întâmple nimic bun dacă află. Indiferent dacă a 
fost o greşeală sau nu, fetele au dreptul să aibă propriile secrete. 
Crede-mă! 

Știu că are intenţii bune, dar deja i-am ascuns prea multe lui 
Preston. Toată treaba cu Cooper a mers prea departe. Nu sunt o 
mincinoasă. Niciodată nu am crezut că voi fi capabilă să mă sărut cu 
altcineva, în afară de iubitul meu. E umilitor să descoperi că nu eşti 
atât de virtuos cum credeai. 

Bonnie nu are dreptate. Preston trebuie să ştie ce am făcut. 

Cel mai corect ar fi să-i spun acum adevărul şi să suport 
consecinţele. 

Mai târziu, după-amiază, Pres mă ia de la curs. Am repetat 
„discursul” toată ziua. Dar când m-a sărutat pe obraz şi mi-a cuprins 
talia cu braţul, mi-am pierdut curajul şi mi-am ţinut gura. 

— Arăţi bine, spune el, dând aprobator din cap. 

Mă simt uşurată. Mulţumesc lui Dumnezeu! Am schimbat trei 
ținute până am ales bluza de mătase şi pantalonii verzi de bumbac. 
Nici măcar mama mea nu îmi provoacă atâta agitaţie. 

— Freddy găteşte pulpă de miel azi, adaugă Preston. Sper că ţi-e 
foame. 

— Sunt lihnită, mint eu. 

Îşi lasă Porsche-ul în parcarea stadionului de fotbal. Şi, fiindcă e 
un gentleman, coboară şi vine repede pe partea mea, ca să-mi deschidă 
portiera. Îmi întinde mâna şi ne îndreptăm spre elicopterul lui Preston. 

Da, elicopterul lui! 

În majoritatea zilelor, aşa ajunge la cursuri. Familia lui a instalat 
un heliport în spatele stadionului de fotbal, când Pres era în primul an 
de facultate. E puţin cam exagerat, chiar şi pentru standardele noastre. 
Când văd elicopterul alb şi strălucitor, mă întreb ce ar zice Cooper 
dacă l-ar vedea. 

Nu. O, nu! Nu se poate să mă gândesc iar la el! Astăzi îi voi 
mărturisi lui Pres ce am făcut. 

Nu trece mult, şi zburăm pe deasupra reşedinţei Kincaid — o 
proprietate foarte mare, de pe coastă, cu pază la intrare. Peluze imense 
se întind pe multe hectare, iar proprietatea e despărțită de ocean 
printr-un conac alb, mare. O piscină, un teren de tenis, unul de baschet 
şi o grădină cu flori. Cel puţin doisprezece angajaţi au grijă de toate 
astea. 

Mama lui ne întâmpină pe terasa din spatele vilei. Ca de obicei, e 
îmbrăcată impecabil. Poartă haine Prada din cap până-n picioare. Nu 
ştiu de ce se mai oboseşte să se pregătească, având în vedere că, de 
obicei, nici nu prea are motiv să plece de acasă. 

La fel ca mama mea, Caroline nu are o slujbă. În schimb, are 
oameni care se ocupă de orice aspect al casei şi al afacerilor ei. 

— Bună, mamă! o salută Preston. 

Se apleacă să o sărute pe obraz. 

— Bună, scumpule! 

Zâmbind, Caroline se uită la mine. 

— Mackenzie, iubito! Arăţi bine. 

Mă îmbrăţişează cu atingeri uşoare, asemenea unui om care se 
teme că s-ar putea sparge în bucăţi, dacă l-ai strânge prea tare. Este o 
femeie micuță. Fragilă, dar nu plăpândă. Ai face bine să nu o enervezi! 

— Vă mulţumesc, doamnă Kincaid! Noii trandafiri din jurul 
foişorului sunt minunați. 

Am învăţat acum mult timp că e mai uşor să o fac fericită dacă 
laud ceva nou apărut pe proprietate, la fiecare vizită. Astfel, nu îşi va 

petrece tot timpul criticând vârfurile despicate ale şuviţelor mele sau 
mărimea porilor mei. 

— A, mulţumesc, scumpo! Raul i-a plantat săptămâna asta. E un 
artist desăvârşit. 

— Rămâneţi cu noi la prânz? o întreb. 

Te rog, zi nu! Te rog, zi nu... 

— Mă tem că nu. Mă întâlnesc cu arhitectul meu în scurt timp. 
Trebuie să ajungă. Ţi-a spus Preston că instalăm o nouă piscină? 

— Nu mi-a spus. Ce palpitant! 

Cel mai palpitant lucru e că nu ia prânzul cu noi. 

Foarte bine! Ar fi fost foarte jenant. Nu că Preston şi-ar da seama 
de asta. În sufrageria sofisticată, printre porţelanuri fine, iubitul meu 
îmi vorbeşte despre un profesor de-al lui. Insistă că omul îi poartă pică. 
Eu mă joc cu mâncarea şi îmi fac curaj să-mi mărturisesc păcatele. 

— Bineînţeles, aş putea să merg la decan şi să rezolv problema. 
L-ar da afară. Dar apoi m-am întrebat: unde ar mai fi distracţia? 
Trebuie să găsesc o soluţie mai creativă. Aşa sunt oamenii ăştia. Le 
arăţi un pic de respect şi, dintr-odată, nu-şi mai văd lungul nasului. E 
de datoria noastră să le reamintim. Mai toarnă-mi în pahar, Martha! îi 
spune el servitoarei. Mulţumesc! 

Într-un final, nu mai pot suporta golul din stomac. 

— Trebuie să-ţi spun ceva, zic brusc. 

Lasă furculiţa jos şi împinge farfuria spre Martha. 

— Eşti bine, Mac? 

Nu. Nici pe departe. Acum mi-am dat seama cât de mult ţin la 
Preston. Nu pentru că suntem împreună de atâta timp. ŞI nici pentru că 
ar trebui să-i fiu loială. 

i-o fi dat Cooper seama de „cum sunt eu cu adevărat” — 
indiferent ce prostie o fi însemnând şi asta —, dar Preston face exact ce 
i-am spus lui Cooper seara trecută: mă ţine cu picioarele pe pământ. E 
o prezenţă stabilă în viaţa mea. El ştie cum e lumea, ştie cum să se 
comporte cu părinţii noştri, iar ăsta e un lucru foarte important când 
vine vorba de menţinerea echilibrului nostru emoţional. Când sunt în 
preajma lui, nu simt agitaţie sau frică. 

Iar ce i-am făcut lui Preston nu e cinstit. 

Aştept ca Martha să părăsească sufrageria, apoi răsuflu prelung, 
tremurător. 

Acum ori niciodată! 

— Am sărutat pe cineva. Pe un tip. 

Aşteaptă. Se uită la mine de parcă aş mai avea ceva de spus. 

Mi s-a părut cel mai convenabil mod de a începe confesiunea. 
Doar că acum regret că n-am aşteptat până am ajuns într-un loc mai 
retras. Dacă mama lui decide să intre în sufragerie acum, s-ar putea să 
nu mai plec vie de aici. 

— Atât? spune Preston, îndemnându-mă să mai zic ceva. 

— Nu. Adică, ba da! Doar ne-am sărutat, dacă la asta te referi. 
Dar tot „a înşela” se cheamă. 

Se ridică de pe scaunul lui şi vine să se aşeze lângă mine. 

— Îl cunosc? 

— Nu. E un localnic. L-am întâlnit într-un bar, când am ieşit cu 
Bonnie în oraş. A fost o prostie din partea mea. Am băut, nu gândeam 
limpede şi... 

Nu mă pot abţine; încerc să minimalizez dimensiunea faptei mele 
spunând o minciună. Aveam de gând să-i zic totul. Însă acum, când mă 
uit în ochii lui, îmi dau seama că nu pot să-l rănesc în halul ăsta. Pe de 
altă parte, Preston reacţionează mai bine decât m-am aşteptat. 

— Îmi pare atât de rău, Pres! Nu meriţi asta. Am greşit şi nu am 
nicio scuză. 

— Tubito, spune el, ţinându-mă strâns de mână, nu m-am supărat. 

Zâmbeşte. Aproape că se amuză. lar eu sunt uimită. 

— Nu? 

— Bineînţeles că nu. Ai băut prea mult şi ai sărutat un localnic. 
Bine ai venit în anul întâi de facultate! Cred că ţi-ai învăţat lecţia: nu e 
bine să bei peste măsură. 

Chicotind, mă sărută pe creştet, apoi îmi întinde mâna şi mă ajută 
să mă ridic de la masă. 

— Cum de nu te-ai supărat?! 

Sunt uluită. Dintre toate reacţiile pe care mi le-am închipuit, asta 
nu era pe listă. 

Mă conduce pe veranda din spate. Ne aşezăm în leagăn. 
Servitoarea ne-a pregătit două pahare de ceai cu gheaţă, care ne 
aşteaptă aici. 

Pres mă lămureşte: 

— E foarte simplu. Privesc totul în ansamblu. Noi doi avem un 
viitor împreună, Mackenzie. Nu vreau să arunc totul la gunoi din 
cauza unei prostioare. Tu vrei asta? 

— Sigur că nu. 

Am crezut că o să mă pună să mă milogesc ca să mă ierte. 

— Mă bucur că mi-ai spus adevărul. Nu sunt încântat de ce s-a 
întâmplat, dar înţeleg şi te iert. Ce a fost, a fost. 

Îmi întinde ceaiul cu gheaţă şi adaugă: 

— Nu are mult zahăr. E fix cum îți place ţie. 

Tot restul după-amiezii, mă aştept ca Preston să-şi schimbe 
comportamentul, să se poarte cu răceală, să pară nefericit, chiar dacă a 
insistat că nu s-a supărat. 

Dar nu se întâmplă asta. Ba dimpotrivă — e mai tandru decât de 
obicei. Parcă ne-am apropiat mai mult. Mă simt şi mai vinovată. Habar 
n-am cum aş fi reacționat eu dacă rolurile s-ar fi inversat, dar sigur 
n-aş fi ridicat din umeri şi nici n-aş fi zis „ce a fost, a fost”. Cred că 
Preston e un om mai de treabă decât mine. 

Ar trebui să-l iau drept exemplu. Să fiu o persoană mai bună. Să 
mă concentrez mai mult asupra relaţiei noastre, asupra imaginii de 
ansamblu, cum zice el. 

Spre seară, când Cooper îmi dă mesaj, sunt pregătită. Am aşteptat 
toată ziua şi toată seara să mă contacteze. Ştiu ce trebuie să fac. 


Cooper: Vreau să vorbim. 

Eu: Nu e nimic de zis. 

Cooper: Lasă-mă să vin să te iau. 

Eu: Nu pot. I-am spus lui Preston despre sărut. 

Cooper: Și? 

Eu: M-a iertat. De acum încolo, noi doi n-o să ne mai vedem. 

Trec aproape cinci minute până când Cooper îmi trimite alt 
mesaj. Stau ca pe ace. Sunt foarte agitată. 


Cooper: Chiar asta vrei? 
Mă uit tristă la ecran. Simt un nod în gât. Mă forţez să tastez. 
Eu: Da. Pa, Cooper! 


Într-un fel, nu-mi place deloc că am încetat atât de brusc orice 
contact cu el. Nu e vina lui că am dat-o în bară. Dar nu mă pot abţine în 
preajma lui, şi ar fi trebuit să iau decizia asta acum câteva săptămâni. 
Am fost o proastă. Am crezut că putem fi doar prieteni. Am crezut că 
pot juca în ambele tabere. Dar acum am de ales. 

Şi îl aleg pe Preston. 


16. 
Cooper 


Duminică după-amiază, în timp ce sunt în garaj, mă sună unchiul 
meu şi-mi spune că o să treacă pe la mine. De fiecare dată când îmi 
vibrează telefonul în buzunar, mă gândesc pentru o secundă că ar putea 
fi Mackenzie. Apoi mă uit la ecran şi îmi aduc aminte că am dat-o în 
bară. Am judecat-o greşit. 

Pa, Cooper! 

Da, probabil că pentru ea a fost mişto să petreacă un timp cu un 
prostănac de localnic aflat sub nivelul ei, alături de care să-şi 
imagineze că trăieşte periculos. Apoi, din momentul în care totul a 
devenit mai serios, a şters-o. Am fost fraier să cred că o să se termine 
altfel. 

Dar să fiu al dracu dacă pot uita sărutul ăla! În ultima săptămână, 
m-am trezit în fiecare dimineaţă excitat, fiindcă mi-o imaginam cu 
picioarele în jurul mijlocului meu. Nici măcar nu mă pot masturba fără 


s-o văd în mintea mea. Tipa asta e ca o otravă care îşi face efectul 

încet. Şi nu mă pot gândi decât la cum să fac rost de mai multă 
„otravă”. 

Astăzi, mulţumită lui Evan, trebuie să fac o măsuţă nouă de cafea. 
Cea pe care i-am „vândut-o” lui Mackenzie e încă acoperită cu un 
cearceaf. Nu mi se pare OK să o folosesc eu. Poate că decide să vină 
s-o ia. În fine, masa asta va fi făcută rapid şi neglijent. Fir-ai al naibii, 
Evan! Aseară, în timpul unei petreceri care a început spontan, la noi 
acasă, s-a luat la harţă cu un tip care i-a fost coleg de liceu. Nu ştiu 
cum a început totul. S-a terminat când unul dintre ei l-a trânut pe 
celălalt peste masă. S-a lăsat cu o dâră de sânge pe podea. Evan zice că 
se simte bine, dar încep să-mi fac griji pentru el. În ultima vreme, 
găseşte din ce în ce mai des scuze ca să se bată cu alţii. Mereu e într-o 
dispoziţie proastă. Bea din ce în ce mai mult. Începe să mă obosească. 

Când Levi — unchiul nostru — îşi face apariţia, îmi întinde un 
pahar cu cafea proaspătă, pe care a cumpărat-o în drum spre mine. 
Scutur praful de pe două scaune şi ne aşezăm. 

Levi este fratele tatălui nostru. Înalt, robust, cu o barbă scurtă şi 
castanie, cu faţa pătrăţoasă. Chiar dacă seamănă cu tata, nici c-ar putea 
fi mai diferiţi. Pe când tata nu rata nicio ocazie să facă tâmpenii şi să 
dea vina pe noi, Levi chiar are capul pe umeri. 

— Frate-tău e pe aici? întreabă el. 

— A plecat adineauri. 

Probabil că s-a dus să cumpere ceva de mâncare, să-şi dreagă 
mahmureala. 

— Cu ce ocazie pe-aici? 

Levi ridică din umeri. 

— Am vrut doar să trec şi să vă salut. N-am mai venit de câteva 
luni, aşa că am zis să mai vorbim şi noi. 

Levi se uită la măsuţa de cafea la care lucrez. 

— Lucrezi la ceva nou? 

— Nu e cine ştie ce. 

— Când ai de gând să te pui serios pe treabă, Coop? Îmi aduc 
aminte că ai spus, la un moment dat, că vrei să lucrezi mai mult la 
afacerea cu mobilă. 

— Mda, am cam lăsat chestia asta pe ultimul loc. 

— N-ar trebui să fie pe ultimul loc. Chiar te pricepi la tâmplărie. 
Oricât de mult mi-ar plăcea să munceşti pe şantier, ai putea să faci mai 
multe pentru tine. 

Când eu şi Evan eram în liceu, Levi ne-a oferit o slujbă — una cu 
normă întreagă. lar afacerea lui merge bine. Nu se scaldă în bani, dar e 
destul de ocupat. Aşa cum s-a întâmplat cu mulţi oameni din partea 
locului, ultima furtună i-a dat foarte mult de muncă. 

Ridic din umeri şi iau o gură de cafea. 

— Am cumpărat nişte piese din câteva magazine de mobilă de pe 
litoral, din zona metropolitană. Am economisit vreo zece mii de dolari, 
dar tot nu e suficient ca să acopăr toate cheltuielile cu înfiinţarea unei 
afaceri adevărate. 

— Ți-aş da eu bani, dacă i-aş avea, spune Levi. 

Ştiu că e sincer. De când a murit tata, a fost mereu alături de noi: 
şi când mama se droga sau nu dădea pe-acasă, şi când frigiderul era 
gol, şi când aveam teme de făcut. 

Levi se justifică: 

— "Toţi banii mei sunt investiţi în afacere. Îmi place că am de 
muncă, dar e scump să fac faţă cererii. 

— Nu-ţi face griji! Oricum, nu pot lua bani de la tine. Ai făcut 
mai mult decât trebuia pentru mine şi Evan. 

N-am cerut niciodată de pomană şi n-am de gând să încep acum. 
Iau un salariu bunicel lucrând pentru Levi. Dacă o ţin tot aşa şi fac 
economii, o s-o apuc şi eu pe drumul meu. La un moment dat. 

— N-ai vrea să depui cerere pentru un credit bancar? sugerează 
el. 

Mereu am ezitat când a venit vorba despre credite. Mai ales 
pentru că am avut de-a face cu băncile, după moartea tatălui nostru. 
Sunt pline de oameni în costume, care îi jupoaie pe clienţi şi care ar 
prefera să ne calce în picioare, decât să ne ajute. 

— Nu ştiu ce să zic, răspund într-un final. Nu vreau să intru şi mai 
mult în datorii sau să pun casa drept gaj. 

Ştiu, pare că mă plâng. La un moment dat, va trebui să iau o 
decizie. Ori să-mi clădesc afacerea, ori să nu mă mai vait. 

— E adevărat, zice Levi. Ca să faci bani, îţi trebuie bani. Mai 
gândeşte-te! Dacă chiar vrei să faci o afacere din tâmplărie, te pot 
ajuta. O să fiu cosemnatar pentru creditul tău. 

E o ofertă generoasă, dar nu o pot accepta cu uşurinţă. Chiar dacă 
nu mă încântă propunerea lui Levi, nu o să-mi bat joc de amabilitatea 
lui, aşa că dau încet din cap, aprobator. 

— Mulţumesc, Levi! O să mă mai gândesc. 

Unchiul mai stă câteva minute. După ce terminăm de băut 
cafeaua, pleacă la o întâlnire cu un client, iar eu mă reapuc să măsor o 
placă din lemn de cedru. Însă nu-mi stă capul la asta. Nu e deloc o idee 
bună să lucrezi cu unelte electrice atunci când nu te poţi concentra, aşa 
că mă opresc şi ies din atelier. Evan n-are decât să mănânce de pe 
podea, aşa cum face şi draga lui, Daisy. 

Când intru în casă, căţeluşa mă muşcă în joacă de călcâi. În 
următoarele zece minute, exersăm comenzile „stai” şi „şezi”, dar nici 
la asta nu-mi stă capul. 

Pa, Cooper! 

Mă simt împovărat. Ca şi cum aş fi tras sub apă de o ancoră din 
oţel de cincizeci de kilograme, legată de gâtul meu. E o senzaţie destul 
de cunoscută. Toată viaţa mea m-am simțit tras în jos — de datoriile 
părinţilor mei, de tâmpeniile lui frate-miu, de senzaţia pe care o am 
uneori, de parcă aş fi prizonier în propria minte. 

— Scuze, fetiţo! Trebuie să plec, îi spun căţeluşei şi îi scarpin 
urechile pufoase. Mă întorc imediat. Promit! 

E o minciună. O să-mi ia mai mult timp decât atât ca să fac ce 
mi-am propus. Daisy o să fie bine. Evan o s-o scalde în iubire şi 
atenţie, când se întoarce acasă. La fel cum făcea şi Mackenzie. Mă 
întreb dacă va mai veni pe-aici, s-o vadă pe căţeluşă. 

Mă îndoiesc. Probabil că deja a uitat şi de mine, şi de ea. 

Trebuie să recunosc: nu mă aşteptam să fie atât de rece cu mine. 
La urma urmei, poate că e la fel ca toate celelalte clone de la Garnet: 
nemiloasă până-n măduva oaselor. 

Sincer vorbind, merit ce mi se întâmplă acum. Am intrat în jocul 
ăsta cu intenţii rele. Am tratat-o pe Mac drept un instrument pentru a 
mă răzbuna pe Kincaid. 

Mi-am căutat-o cu lumânarea. 

Mă silesc să o scot din mintea mea. Zece minute mai târziu, îmi 
parchez camioneta lângă promenadă. Salonul de tatuaje e gol, cu 
excepţia lui Wyatt, care stă la tejghea, cu un caiet de schiţe în faţă. 

— Bună! mă salută el, luminându-se la chip. 

— Hei, ai timp şi pentru mine? N-am programare. 

Wyatt e cel care mă tatuează încă de când aveam şaisprezece ani. 
Prima dată, i-am cerut să-mi tatueze o piatră funerară pe bicepsul 
stâng. Wyatt e doar cu un an mai mare decât mine şi avea un aparat de 
tatuat cumpărat de la casa de amanet, aşa că primul meu tatuaj nu a 
fost o capodoperă. Dacă voi avea copii, primul sfat pe care o să li-l dau 
va fi să nu lase un adolescent să bage ace în carnea lor. Din fericire, 
totul a fost în regulă. Wyatt s-a perfecţionat şi acum administrează 
salonul împreună cu un alt artist tatuator. Piatra mea funerară de rahat 
a fost acoperită, cu pricepere, de o imagine minunată, întinsă pe tot 
braţul, de sus până jos. 

— Depinde, răspunde Wyatt. Ce model vrei? 

— Ceva simplu, micuţ. Vreau o ancoră. Chiar aici, spun eu, 
trecându-mi vârfurile degetelor peste ceafă. 

— Ce fel de ancoră? Cu traversă şi braţe fixe? Fără traversă şi cu 
braţe oscilante? 

Nu ştiu foarte multe despre ambarcaţiuni şi ancore. Îmi dau ochii 
peste cap. 

— De unde dracu” să ştiu? O ancoră normală, aşa cum folosesc 
pescarii. Ştii tu la ce mă refer. 

Wyatt chicoteşte. 

— Deci cu braţe oscilante. Hai în spate! O să dureze mai puţin de 
O oră. 

Mă aşez, iar Wyatt îşi pregăteşte masa de lucru. Aşa stă treaba în 
Avalon Bay. Dacă te porţi frumos cu prietenii tăi, şi ei se poartă frumos 
cu tine. Probabil că Wyatt nici măcar n-o să-mi ia bani pentru noul 
tatuaj, indiferent cât de mult o să insist. În schimb, va veni la mine 
peste câteva luni sau chiar peste un an, ca să-mi ceară o favoare, iar eu 
îl voi ajuta cu plăcere. 

— La ce lucrai când am ajuns aici? îl întreb. 

Oftează. Se vede că e frustrat. 

— Încercam să fac o schiță de tatuaj atât de sexy, încât Ren să mă 
primească înapoi. 

Îmi înăbuş râsul. 

— Te-a părăsit din nou? 

— Fi, nu-i tocmai o noutate. Corect? 

Are dreptate. Wyatt şi Lauren — adică Ren — se despart din două în 
două luni, de obicei din cauza celor mai banale chestii. Sunt 
distractivi. 

— Ce s-a întâmplat de data asta? 

— Apleacă-te! îmi spune, iar eu mă sprijin de spătarul scaunului. 

O secundă mai târziu, simt că-mi pulverizează ceva rece pe ceafă. 
Wyatt curăţă zona cu o cârpă moale, apoi ia aparatul de ras. 

Se apucă să-mi radă firele scurte de pe ceafă. 

— OK, începe Wyatt. Imaginează-ţi ceva! Eşti gata? 

— Da, sunt gata, spun zâmbind. 

— Eşti pe o insulă. 

— Una pustie sau face parte dintr-o staţiune? 

— Pustie. Ai avut un accident de avion. Sau ţi s-a răsturnat barca. 
Nu contează. 

— Cum adică nu contează? obiectez. Dacă aş fi pe barca aia, 
înseamnă că aş şti destule despre insule, maree şi toate cele, deci aş 
avea mai multe şanse să supraviețuiesc. 

— Dumnezeule! Nu asta e ideea, mormăie Wyatt. De ce trebuie 
să complici mereu lucrurile, Hartley? Eşti pe o insulă pustie şi atât! 

ÎI iau peste picior: 

— Ce poveste super! Continuă! 

— Îţi dai seama că ţin un aparat de ras fix lângă gâtul tău, nu? 

Mă umflă râsul. 

— Bine, bine! Sunt pe o insulă pustie. Şi acum ce fac? 

— Vrei să fac mai întâi o schiţă sau să te tatuez direct? 

— Direct. Am încredere în tine. 

În plus, dacă tatuajul va fi praf, măcar se va afla într-un loc unde 
nu pot să-l văd. 

Wyatt continuă să vorbească în timp ce pregăteşte tuşul. Folosim 
doar tuş negru. Nu sunt năzuros. 

— Aşa... Deci ai naufragiat acolo. Aşa îţi vei petrece viaţa de 
acum încolo: doar pe insulă. Dar iată nişte veşti bune! Eşti pe cale să ai 
parte de companie. Apar două bărci... 

— Mişto! Adică sunt salvat? 

— Nu! spune Wyatt iritat. Adineauri ţi-am zis că vei rămâne 
acolo pentru totdeauna! 

— Dar... bărcile... 

— Bărcile vor exploda peste cinci minute. N-o să mai fie nici 
urmă de barcă. lisuse! 

Mă gândesc că poate nu e o idee bună să mă cert cu cineva care 
mânuieşte ace. Dar e al naibii de amuzant să-l enervez pe Wyatt! 

— În prima barcă e iubita ta. Singură. Doar atât. În a doua barcă 
sunt toate lucrurile de care ai avea nevoie ca să supravieţuieşti pe 
insulă. Chestii ca să faci focul, materiale de construcţie, alimente, 
arme, absolut tot. 

Buzele îmi zvâcnesc. 

— Ren te-a pus să faci exerciţiul ăsta de gândire? 

— Da, răspunde posomorât Wyatt. 

Mă răsucesc spre el şi-l privesc. 

— Ce prost eşti! Ai ales proviziile, nu pe ea? 

— De parcă tu n-ai alege la fel! protestează el. 

Râd zgomotos. 

— E o chestiune de viaţă şi de moarte, Coop. Am nevoie de 
mâncare şi de adăpost! Sigur, ar fi mişto s-o am şi pe Ren acolo, dar 
am muri amândoi în cinci secunde dacă n-am avea cele necesare. În 
plus, fiindcă am toate materialele la îndemână, pot să construiesc o 
plută şi să mă întorc la ea. E vorba de simţ practic. 

— Ren chiar s-a despărțit de tine din cauza asta? 

— Poftim? Nu! Ar fi prostesc. S-a despărțit de mine pentru că am 
întârziat o oră la cina pregătită cu ocazia zilei de naştere a soră-sii. 
Eram în oraş, cu Tate, povestindu-i despre exercițiul ăsta stupid, şi am 
pierdut noţiunea timpului. 

Mă holbez la el. Cum de m-am împrietenit cu oamenii ăştia? 

130 


Pe de altă parte, o să mă aleg cu un tatuaj pe gratis, iar turuiala lui 
fără sens m-a ajutat să uit de Mackenzie. 

Pa, Cooper! 

Sau poate că nu am uitat. 


17. 
Mackenzie 


Am fost foarte cuminte. N-am mai vorbit cu Cooper de câteva 
săptămâni. Am stat departe de aglomerația de pe faleză. M-am gândit 
că s-ar putea să dau peste el acolo, din întâmplare, aşa că am vrut să 
elimin orice tentație. Dar asta nu m-a împiedicat să-l visez. Pe 
deasupra, amintiri interzise îmi invadează mintea, când sunt la cursuri. 

În timpul cursului de literatură engleză, mă surprind retrăind 
primul nostru sărut. 

La cursul de biologie, îmi aduc aminte cum mâinile lui mă 
țintuiau de uşa de la intrare. 

La cursul de istorie a Europei, mă gândesc cum îmi lipisem 
palmele de pieptul lui musculos. Deodată, mă înroşesc şi încep să 
respir greoi. Mă întreb dacă a observat cineva. 

Ca să privim şi partea bună a situaţiei, relația mea cu Preston e 
mai trainică decât oricând şi mi-am făcut, în sfârşit, o altă prietenă la 
Garnet. O cheamă Kate. Chiar dacă e sora mai mică a Melissei, cele 
două nu se aseamănă deloc. Kate e amuzantă, sarcastică şi urăşte să 
navigheze pe ocean — toate astea îmi plac. Ne-am întâlnit la cina 
organizată de asociația Kappa Nu, la care m-a convins Preston să 
merg. Zice că ar trebui să mă străduiesc mai mult să mă împrietenesc 
cu Melissa, cu Chrissy şi cu prietenele lor din asociaţia studenţească. 
În schimb, am stat într-un colţ, alături de Kate, şi am vorbit despre 
meritul artistic al emisiunii The Bachelor 

Într-o seară de joi, Kate îmi trimite un mesaj să mă întrebe dacă 
vreau să beau ceva cu ea şi cu prietenii ei, în oraş, iar eu accept 
imediat. Da, risc să dau peste Cooper, dar nu pot să refuz prima 
invitație din partea noii mele prietene. 

— Vrei să vii cu noi? o întreb pe colega mea de cameră, în timp 
ce-mi împletesc părul, la oglinda din baie. 

Capul lui Bonnie apare în oglindă, în spatele meu. 

— Aş veni, dar diseară mă întâlnesc cu Todd. 

Zâmbesc şi mă uit la reflexia ei. 

— Din nou? Pare că lucrurile devin din ce în ce mai serioase între 
Vol... 

A ieşit de multe ori cu tipul de la magazinul de sendvişuri. Gata 
cu fetişul ei cu băieţii răi! L-am întâlnit pe Todd. Nu are nici urmă de 
piercing-uri sau tatuaje. 

— Pff! Ba deloc! E unul dintre cei trei tipi de pe lista mea 
curentă. les cu ei prin rotație, Mac. Mâine mă văd cu Harry, iar 
sâmbătă iau cina cu băiatul ăla despre care ţi-am povestit. Îl cheamă 
Jason. Seamănă cu Edward. 

— Edward? repet confuză. 

— Tipul din Amurg, răspunde Bonnie, ţopăind de bucurie. Of! E 
atââât de arătos, că nici nu mi-ar păsa dacă chiar şi-ar scoate colții la 
mine. Ar fi aiurea, nu? Ştii că, dacă văd sânge, mă ia cu leşin. 

— Sunt sigură că Jasonnu e vampir, râd eu. 

Dar încă nu am exclus posibilitatea ca Bonnie să fie vrăjitoare. 

Îi urez noroc la întâlnire, apoi ies din cămin şi mă îndrept spre 
parcare, unde mă aşteaptă un Uber. Mă întâlnesc cu Kate şi cu prietenii 
ei la Rip Tide. Pe măsură ce maşina se apropie de localul de pe malul 
oceanului, îmi amintesc de ultima dată când am fost aici, iar pulsul mi 
se accelerează. N-am mai venit aici din seara în care l-am cunoscut pe 
Coop, atunci când Bonnie s-a combinat cu fratele lui geamăn, iar noi 
doi am stat treji toată noaptea, vorbind vrute şi nevrute. 

Ajunge! îmi ordonă o voce lăuntrică. Uită de el! 

Chiar trebuie să uit. Sunt iubita lui Preston. Să mă gândesc la 
Cooper nu e benefic pentru relația mea. 

Plătesc pentru cursă şi ies din mașină. În timp ce îmi aranjez părul 
împletit în coadă, mă uit la hotelul care stă să se prăbuşească. L-am 
văzut prima dată acum o lună. Încă e în picioare. Şi încă e pustiu, după 
cum arată. Simt o senzaţie ciudată pe măsură ce mă uit la el. Fațada 

albă şi degradată străluceşte în lumina unui stâlp de iluminat 
singuratic. 

Îmi ia destul de mult timp să-mi desprind privirea de la el. 
Minunat! Mai întâi nu pot să mă opresc din a mă gândi la Cooper, şi 
acum mă preocupă un hotel abandonat! E clar că am probleme. 

Kate e în bar. Stă la o masă de la marginea scenei. E cu trei fete, 
iar pe două dintre ele nu le recunosc. A treia e Melissa. Îmi înăbuş un 
oftat. Nu mi-am dat seama că va veni şi ea. Nu am nimic cu fata asta, 
dar e prea bârfitoare. 

— Bună! mă salută Kate. 

La fel ca sora ei, are părul deschis la culoare, ochi mari şi cenuşii, 
dar stilurile lor vestimentare sunt complet diferite. Kate poartă o 
rochie albastră care abia îi acoperă coapsele, şlapi şi brățări groase la 
ambele mâini. Melissa e îmbrăcată într-o rochie roz, până la genunchi, 
încheiată până la gât. Poartă cercei cu diamante strălucitoare. 

Zâmbesc stânjenită. 

— Bună, Kate! Bună, Melissa! 

Kate îmi face cunoştinţă cu celelalte două prietene ale ei, Alisha 
şi Sutton. Comandăm cocktailuri Daiquiri, la insistenţele Melissei. 
Dar când eu şi Kate ne îndreptăm spre tejghea, noua mea prietenă îmi 
face complice cu ochiul. Comandăm şi două shor-uri de vodcă, pentru 
noi. 

— Nu-i spune soră-mii! mă roagă ea. 

Dăm shot-urile pe gât, zâmbind conspirativ. 

Înapoi la masă, primul rând de Daiquiri se termină într-o clipă, 
aşa că mai comandăm unul. De la al treilea pahar încolo, conversațiile 
noastre deviază de la cursuri şi planuri de viitor la întâmplări 
stânjenitoare prin care am trecut şi la băieți. Kate ne povesteşte despre 
un asistent universitar care e îndrăgostit de ea şi care îşi arată 
dragostea lipind flori uscate pe ultima pagină a fiecărei lucrări predat 
de Kate. 

Izbucnesc în râs. 

— Nu se poate! Nu cred că face aşa ceva! 

— O, ba da! Dacă-ţi închipui că flacăra eternă a iubirii îmi aduce 
note mai bune, te înşeli amarnic. Mi-a dat minus şapte la ultima 

133 


lucrare, mă anunţă Kate, revoltată. Dă-le naibii de petunii presate 
perfect, Christopher! Dă-mi un zece! 

Alisha ne spune o poveste şi mai haioasă: unul dintre profesorii ei 
i-a trimis, din greşeală, un e-mail pasional care ar fi trebuit să ajungă la 
soţia lui, de care s-a despărțit. 

— O cheamă Alice. Probabil că a scris „Al” când a compus 
e-mailul, şi i-a apărut automat adresa mea. O fi dat click pe ea din 
greşeală. 

Alisha învârte paiul în paharul ei şi chicoteşte, apoi zice: 

— În e-mailul ăla a scris o listă cu toate motivele pentru care 
nevastă-sa n-ar trebui să semneze actele de divorţ. În mare, toate 
explicau de ce proful meu e minunat. 

Melissei îi pică faţa. Uimită, o întreabă pe Alisha: 

— Dumnezeule! Care erau motivele? 

— Nu-mi aduc aminte de toate, dar primul era — Alisha face o 
pauză, pentru efect dramatic — „sunt acceptabil în pat”. 

Toată lumea de la masă începe să râdă. 

— „„Acceptabil”? îngaimă Kate printre râsete. Aoleu! Biata soție! 

Dau pe gât restul băuturii. Îmi dau seama că n-am mai avut o 
ieşire între fete de când eram în liceu, iar asta mă face să realizez că nu 
prea am ţinut legătura cu prietenii mei de la liceul Spencer Hill. 
Adevărat, nici ei nu m-au căutat, ceea ce spune multe despre cât de 
buni prieteni am fost. Promit să fac o treabă mai bună cu fetele astea! 

Sutton sugerează să facem ceva distractiv: să le dăm note 
băieţilor care trec pe lângă masa noastră, în funcție de cât de bine 
arată. 

— O, ce ziceţi de el? întreabă Alisha în şoaptă. 

Ne uităm toate la tipul cu păr lung, tricou roşu şi pantaloni scurți, 
portocalii. Pun pariu că e surfer. 

— Două puncte din zece pentru simţul modei, zice Melissa, 
nemulțumită. Combini roşu cu portocaliu?! Hai să fim serioşi! 
Respectă-te puţin, omule! 

Nu mă pot abţine să chicotesc. Când e beată, Melissa tot snoabă 
e, dar şi răutăcioasă, iar eu ador chestia asta. 

— Pentru fund, nouă puncte din zece, decide Kate. Are un fund 
mişto. 

Îi tratăm pe băieţi ca pe nişte obiecte. Când beau mult, fetele îşi 
pierd inhibiţiile şi scrupulele. 

— În total, şapte puncte, calculează Sutton. 

— Trei! o corectează Melissa. Nu pot să trec peste combinaţia de 
roşu cu portocaliu. Pur şi simplu nu pot. 

— Fetelor! şuieră Alisha, aplecându-se nerăbdătoare spre noi. 
Priviţi acolo! Am găsit unul de nota zece. 

Ne uităm toate spre bar. Aproape că mă înec. 

Băiatul de zece e Cooper Hartley. 

Kate şopteşte: 

— O, da! Îmi place. 

— Îl ador, adaugă Alisha. 

Chipul ei devine visător. 

Nu o condamn. Cooper arată al dracului de bine în seara asta. 
Poartă tricoul ăla jerpelit care-mi place, care se mulează pe umerii lui 
lați. Pe lângă asta, părul lui negru e ciufulit, e plin de tatuaje, iar 
pantalonii cu multe buzunare se mulează pe un fund chiar mai ferm 
decât cel al surferului. Şi uite-aşa te alegi cu un tip bine! 

De parcă simte atenţia care i se acordă, Cooper întoarce brusc 
capul. Se uită spre masa noastră. Simt cum mă îmbujorez când îi 
întâlnesc privirea. Rahat! Roşesc cumva? Sper că nu. 

Mă vede şi mijeşte ochii. Strânge din buze pentru o secundă, apoi 
zâmbeşte uşor batjocoritor. 

Lângă mine, Alisha exclamă: 

— Se uită la tine! Îl cunoşti? 

— Eu... ăăă... 

Mă căznesc să găsesc un motiv întemeiat care să explice de ce un 
localnic sexy se holbează la mine. 

— Mackenzie! 

Privirea şireată a Melissei mă iscodeşte. 

— ÎI ştii pe tipul ăla? 

Gâtul mi-e complet uscat. Îmi iau ochii de la Cooper şi mă întind 

inventez o scuză. Melissa nu e numai băgăcioasă, e şi deşteaptă. Dacă 
recunosc că-l ştiu pe Cooper, chiar dacă e vorba numai de prietenie, 
Melissa va începe să bârfească. Va pune şi mai multe întrebări. Dacă 
un singur răspuns 1 se pare tras de păr, s-ar putea să-i spună lui Benji, 
care îi va spune lui Preston. Iar iubitul meu tocmai m-a iertat pentru că 
am sărutat alt băiat. 

Nu! Sub nicio formă n-o să recunosc că îl cunosc. 

— El e Evan, izbucnesc eu. 

Melissa se încruntă. 

— Ce? 

Las pe masă paharul cu Daiquiri. Mă simt ceva mai uşurată. 

— Îl cheamă Evan Hartley. Colega mea de cameră s-a combinat 
cu el la începutul semestrului. 

Melissa se relaxează puţin. Începe să se joace cu diamantul din 
urechea ei. 

— Pe bune? Micuța Bonnie a pus mâna pe el? 

Mă silesc să râd. Sper să nu observe nimeni cât de tensionată 
sunt. 

— Da, da. M-a lăsat singură ca să şi-o tragă cu tipul ăsta, sub clar 
de lună. 

Perfect! Dacă Melissa va scormoni după adevăr, Bonnie va fi de 
partea mea. Sper că el o să rămână acolo, în partea cealaltă a încăperii, 
ŞI nu... 

Se îndreaptă spre noi. 

La naiba! Chiar vine încoace. 

Inima îmi bubuie mai tare decât muzica de dans care se revarsă 
din difuzoare. Ce face Cooper? I-am spus că nu ne mai putem vedea. 
Fir-ar să fie! Doar m-am exprimat clar. Nu poate, pur şi simplu, să vină 
la masa mea de parcă nu s-ar fi întâmplat nimic şi... 

— Evan! exclam eu, afişând un zâmbet mult prea larg. 

Pentru o secundă, Cooper încetineşte. Ezită. Apoi picioarele lui 
lungi îl poartă spre mine. Cu o atitudine degajată, bagă mâinile în 
buzunare şi rosteşte tărăgănat: 

— Bună, Mackenzie... 

— Evan, salut! Ce mai faci? întreb prietenoasă şi relaxată, de 
parcă nu ne-am fi sărutat, de parcă nu i-aş fi simţit niciodată erecţia 
lipită de pântecul meu. Nu te-am mai văzut de când mi-ai furat colega 
de cameră şi ai sedus-o. 

Kate chicoteşte. 

Sper că ochii mei îi transmit tot ceea nu pot rosti cu voce tare. 
Intră în jocul meu! Te rog! Nu le pot lăsa pe fetele astea să bârfească 
despre noi. Nu vreau să-l pierd pe Preston. Te rog, nu mă da de gol! 

Faptul că nu-i recunosc public adevărata identitate mă face să mă 
simt vinovată, dar nu se compară cu cât de nasol m-am simţit după ce 
l-am înşelat pe Preston. Sărutul a fost o greşeală. Dar i-am mărturisit 
greşeala mea iubitului meu, şi acum vreau doar să trec mai departe. 
Însă nu va fi posibil dacă Melissa găseşte potenţial de bârfă în situaţia 
asta. Aşa că-l implor telepatic pe Cooper, care însă nu pare să ţină cu 
mine. 

Zâmbeşte şi mai larg, iar ochii lui închişi la culoare sclipesc 
indescifrabil. În sfârşit, hotărăşte să vorbească. Sunt un ghem de nervi 
şi transpir în tricoul meu scurt. 

— Bonnie nu s-a plâns în seara aia, spune el, făcându-mi cu 
ochiul. 

Aproape că leşin de uşurare. Să sperăm că nu observă nimeni cât 
de tare îmi tremură mâna atunci când o întind după pahar. 

Îi zic: 

— Mda, păi nu Bonnie a trebuit să ia singură un Uber până la 
cămin, la două dimineaţa. 

Iau o înghițitură grăbită, înainte de a face prezentările: 

— Ele sunt Alisha, Sutton, Kate, Melissa. Fetelor, el e Evan. 

E amuzant: n-am realizat cât de diferiți sunt cei doi decât acum, 
când Cooper s-a transformat în Evan. Ochii lui de obicei intenşi, 
chinuitori strălucesc cu obrăznicie. Îşi linge buza de jos de parcă m-ar 
tachina, pe urmă le aruncă prietenelor mele un zâmbet îngâmfat. 

— Deci pe care dintre prietenele lui Mackenzie o voi seduce în 
seara asta? 

Chiar şi vocea îi e diferită. Mai poznaşă, parcă pusă pe flirt. 

Ai crede că o replică atât de răsuflată le-ar face pe fete să-şi dea 
ochii peste cap şi să pufnească. În schimb, observ că sunt vrăjite de el. 
Chiar şi Melissa e îmbujorată. 

Nu le condamn. Tipul ăsta emană sexualitate. Nici nu contează 
dacă se comportă normal, dacă e serios sau dacă se preface că e fratele 
lui destrăbălat. Cooper emană din plin energie erotică. 

— Ține-ţi scula în pantaloni, Evan! îl apostrofez. 

Am vrut ca tonul meu să fie jucăuş, dar sună mai mult a 
avertizare. 

Cooper rânjeşte şi mai larg. 

— Bine, bine, zice Sutton cu un oftat exagerat, apoi sare de pe 
scaun. O să mă sacrific eu pentru voi! 

Faptul că ochii ei sunt înceţoşaţi mă face să bănuiesc că şi-l 
închipuie dezbrăcat. 

— Ce-ar fi să dansăm mai întâi şi apoi vorbim despre oferta de-a 
mă seduce? îi propune Sutton. 

Toţi muşchii mei sunt încordaţi. Strâng paharul în mână. Mi-e 
teamă c-o să-l zdrobesc. Bine că e făcut din plastic, altfel s-ar fi 
sfărâmat. 

Ochii batjocoritori ai lui Cooper observă reacţia mea. Îi răspunde 
lui Sutton, dar se uită la mine. 

— E o idee bună. la-o înainte, scumpo! 

Trei secunde mai târziu, Cooper e lipit de Sutton, pe ringul de 
dans. Braţele ei îi cuprind gâtul, iar corpurile lor se contopesc. Cooper 
îşi plimbă palmele pe spatele maioului ei dantelat. Palma lui coboară 
până deasupra fundului. Cu cealaltă mână, îi cuprinde ceafa. 

Simt o furie amară. Mă întind după băutura mea, dar descopăr că 
paharul meu e gol. 

— Of! Nu pot să cred că Sutton a făcut asta! se plânge Alisha. 

Nu pot să cred că el a făcut asta! De ce dansează lasciv cu o 
străină? 

Kate o bate pe umăr pe Alisha, în chip de consolare. 

— Îmi pare rău, scumpo! Data viitoare, să te mişti mai repede. 

— Dumnezeule! Tipul ăsta e foarte sexy, remarcă Melissa, 
uitându-se atent la Cooper şi la Sutton. Dacă nu aş fi avut o relaţie cu 
Benji, categoric mi-aş fi făcut de cap cu un localnic, pentru o noapte. 

Ridic o sprânceană şi întreb: 

— Credeam că pentru voi doi activitățile extracurriculare sunt 
acceptate, nu? 

— A, nu! râde ea. Regula asta nu ni se aplică şi nouă, fetelor. Cel 
puţin nu până ne căsătorim cu ei. Apoi putem să păcătuim cât vrem cu 
băiatul care curăţă piscina şi cu grădinarii. 

Kate îşi dă ochii peste cap. 

— Eşti o ciudată, Mel! 

Melissa ridică din umeri şi îi dă replica: 

— Hei, care-i problema? Aşa se procedează. 

Le ignor, fiindcă sunt distrasă de ceea ce se petrece pe ringul de 
dans. Aia doi aproape că fac sex, la trei metri de masa noastră. Sutton 
se ridică pe vârfuri şi şopteşte ceva la urechea lui Cooper. 

El râde, eu mă încordez. Ce-o fi aşa de amuzant? 

Şi trebuie neapărat să-şi ia mâinile de pe fundul ei! Chiar acum! 
O face special, iar eu nu mai suport. 

— Ar fi trebuit să-l revendic din momentul în care a venit la noi, 
se lamentează Alisha. 

Și ea se tot uită la ringul de dans. 

— Cine se trezeşte de dimineaţă primeşte scula mult-râvnită, 
spune Kate solemn. 

— Of! În fine, zice Alisha şi trânteşte paharul pe masă, 
bosumflându-se. E doar gura de ea. Sutton nu zboară din floare-n 
floare. N-o să se culce cu un tip pe care nici măcar... 

Alisha tace brusc şi rămâne cu gura căscată. 

Mă uit din nou spre ringul de dans. Cooper şi Sutton tocmai ies 
împreună din bar. 

18. 
Mackenzie 


A doua zi de dimineaţă, cursul de cultură media s-a anulat. 
Profesorul ne-a trimis tuturor un e-mail penibil, informându-ne că 
intestinele lui s-au revoltat împotriva ruladei cu carne tocată pe care 
nevastă-sa a pregătit-o pentru cina de ieri. 

Înţeleg durerea pe care o simţi, prietene. Stomacul meu e ca un 
ghem de când l-am văzut pe Cooper cum pleacă din Rip Tide, cu braţul 
în jurul lui Sutton. 

Oare au făcut sex? Mi se face rău doar când mă gândesc la asta. 
Mă enervez. Cum a putut să se culce cu o tipă pe care o ştia doar de 
două secunde? Sau poate că nu i-a tras-o. Poate că ea doar i-a făcut sex 
oral. 

Văd roşu în faţa ochilor când îmi imaginez cum Sutton îl 
satisface pe Cooper. Îmi vine să-i smulg penisul fiindcă a lăsat-o pe 
tipa aia să-l atingă. 

Recunosc: mi-am ieşit din fire de nervi. 

Dar nu am voie să mă simt aşa. Nu Cooper e iubitul meu, ci 
Preston. Nu trebuie să-mi pese că el se cuplează cu altele; şi cu 
siguranţă n-ar trebui să mă întind spre telefon, să deschid ultima 
noastră convorbire scrisă şi... 


Eu: Nu trebuia s-o faci din cauza mea. Mă refer la sexul cu 
Sutton. 


La naiba! Ce se-ntâmplă cu mine? Instantaneu, regret că am 
trimis mesajul ăla. Apăs haotic pe ecran, căutând opţiunea de anulare a 
trimiterii mesajului, dar nu aşa merge treaba cu mesajele trimise de pe 
telefon. 

lar acum Cooper scrie un răspuns. 

Inima mi-o ia la goană. Mă aşez pe pat şi mă blestem pentru că nu 
am deloc autocontrol. 

Cooper: O, deci acum vorbim din nou? 
Eu: Nu, nu vorbim din nou. 
Cooper: Super! Pa! 


Frustrată, mă holbez la telefon. Totuşi, sunt frustrată mai degrabă 
de mine decât de el. I-am spus că nu putem fi prieteni. Chiar aşa i-am 
scris: „Pa, Cooper!”. Aseară, l-am strigat „Evan” şi l-am împins în 
braţele prietenelor mele, ca Melissa să nu suspecteze ceva şi să nu-i 
spună lui Benji ceva ce i-ar da de bănuit lui Preston. E vina mea. 
Bineînţeles că nu vrea să vorbească cu mine. 

Și totuşi, degetele mele idioate parcă se mişcă de la sine. 


Eu: Mersi că nu m-ai dat de gol când te-am strigat, Evan”, dar 
să ştii că nu era obligatoriu să mă ajuţi şi să mergi până la capăt. 

Cooper: Hei, prințesă, ce-ar fi dacă ţi-ai vedea de scula iubitului 
tău şi ai lăsa-o pe a mea în pace? 


Îmi vine să urlu. Îmi doresc să nu-l fi întâlnit niciodată pe Cooper 
Hartley. Dacă nu ne-am fi intersectat, acum nu m-aş simţi dată peste 
cap. Ca să nu mai zic că, de când am citit răspunsul lui, gelozia mă 
arde complet pe dinăuntru. Adică vrea să spună că aseară scula lui a 
avut parte de „acţiune”? 

A fost cât pe-aci să-i cer lui Kate numărul de telefon al lui Sutton, 
ca să o sun să-mi povestească tot ce s-a întâmplat azi-noapte, dar mi-a 
venit mintea la cap. Dacă nu vreau ca Melissa să intre la bănuieli, să o 
descos pe Sutton nu ar fi în avantajul meu. 

Folosind ultima frântură de voinţă pe care o mai am, las telefonul 
deoparte şi deschid laptopul. Dacă n-am cursuri, am mai mult timp să 
lucrez, iar munca îmi menţine mereu mintea ocupată. 

Îmi verific e-mailurile, dar nu a apărut nimic urgent de care să mă 
ocup. Problema cu Tad şi cu penisul lui minuscul s-a rezolvat. 
Mulţumesc lui Dumnezeu! Moderatorii şi administratorii mei de 
reclame îmi spun că septembrie a fost cea mai profitabilă lună de până 
acum. E genul de veste pe care orice director general ar fi încântat s-o 
audă. Nu mă înţelegeţi greşit; chiar sunt încântată. Deşi în următoarele 

ore mă ocup de afacerea mea, mă apucă din nou frustrarea. Îmi 
străbate tot corpul. Dintr-odată, simt nevoia să plec din cămin, să mă 
plimb. M-am săturat de acelaşi peisaj. Şi de gândurile mele despre 
Cooper. 

Zece minute mai târziu, sunt într-un taxi, îndreptându-mă spre 
Avalon Bay. Am nevoie de aer proaspăt, de razele soarelui. Maşina mă 
lasă lângă debarcader. O iau pe jos spre faleză, cu mâinile în 
buzunarele pantalonilor mei scurţi. Nu-mi vine să cred cât de plăcută e 
vremea în octombrie! Briza caldă e minunată. 

Brusc, în drum spre hotel, îmi dau seama ce m-a motivat să vin 
aici astăzi. Simt aceeaşi speranţă când văd hotelul încă gol. Aşteptând. 

În timp ce privesc clădirea părăsită, corpul meu începe să vibreze. 
Chiar şi degetele mă mănâncă. E ca o nevoie metaforică de a-mi pune 
mâinile la treabă. Să fie asta provocarea pe care o căutam? Hotelul ăsta 
la care mă gândesc obsesiv? 

Nici măcar nu e de vânzare, îmi zic. Şi totuşi, nu contează. 
Vibraţia nu vrea să se oprească. 

Mă îndrept spre oraş. O idee prinde contur în mintea mea. Mă 
opresc la o cafenea, să beau ceva. Când femeia din spatele tejghelei 
îmi întinde paharul cu suc, ezit pentru un moment. 

Avalon Bay e un oraş micuţ. Judecând după ce vedem în seriale 
ca Fetele Gilmore, aici toată lumea ştie pe toată lumea. 

O întreb: 

— Ce ştiţi despre hotelul acela părăsit, de pe promenadă? The 
Beacon. Aveţi idee de ce proprietarul nu a făcut nimic cu el până 
acum? 

— De ce nu întrebi direct? 

— Poftim? 

Femeia gesticulează spre o masă de lângă fereastră. 

— Uite-o pe proprietară! 

Îi urmăresc privirea şi văd o doamnă în vârstă. Poartă o pălărie cu 
boruri largi şi ochelari de soare uriaşi şi negri, care îi ascund faţa. E 
îmbrăcată mai degrabă ca o turistă, nu ca o proprietară de hotel. 

Ce coincidenţă să o găsesc aici! Vibraţia se intensifică, până când 
simt că întregul meu corp e străbătut de un fel de curent. 

Cu băutura în mână, mă apropii încet de masa de lângă fereastră. 

— Mă scuzaţi că vă deranjez! Aş vrea să vorbim despre hotelul 
dumneavoastră. Pot să iau loc? 

Femeia nu îşi desprinde privirea de la prăjitura cu cafea şi de la 
ceaşca cu ceai din faţa ei. 

— Hotelul e închis. 

— Da, ştiu. 

Inspir adânc şi continui: 

— Speram să pot schimba situaţia. 

Rupe din prăjitură. la firimituri mici şi le bagă în gură. 

Insist: 

— Doamnă, pot să vă pun câteva întrebări despre hotel? 

— E închis. 

Nu-mi dau seama dacă glumeşte sau nu. Nu vreau să fiu 
nepoliticoasă sau s-o supăr, aşa că încerc pentru o ultimă dată: 

— Vreau să cumpăr hotelul dumneavoastră. Aţi fi interesată? 

În sfârşit, ridică privirea şi se uită la mine. Nu-i pot vedea ochii 
din cauza ochelarilor de soare, dar faptul că şi-a ţuguiat buzele îmi 
arată că i-am captat atenția. Soarbe lung din ceaiul ei. Apoi pune 
ceaşca Jos şi împinge spre mine scaunul de lângă ea. 

Mă aşez. Sper că nu par disperată. 

— Numele meu e Mackenzie Cabot. Sunt studentă aici, la 
Garnet, dar sunt şi un fel de antreprenor. Hotelul dumneavoastră mi-a 
stârnit interesul. 

— Mă cheamă Lydia Tanner. 

După câteva secunde, îşi scoate ochelarii şi îi pune pe masă. Mă 
priveşte cu nişte ochi surprinzător de vicleni. 

— Ce vrei să ştii? 

Îi răspund cu un zâmbet: 

— Totul. 

Vorbim despre istoria hotelului mai mult de o oră. L-a construit 
cu soţul ei, după Al Doilea Război Mondial. De atunci, a fost demolat 
şi reconstruit de trei ori, înainte ca soţul ei să moară, acum doi ani. 
După ultima furtună, s-a simţit prea bătrână şi obosită ca să-l mai 
reconstruiască, iar copiii ei nu sunt interesaţi să renoveze hotelul. 

— Am primit câteva oferte, îmi spune ea, cu voce sigură. 

Nu e deloc o bătrână timidă, aşa cum pare la prima vedere. 

— Unele foarte generoase, altele nu prea generoase. Unii 
constructori voiau să-l dărâme şi să ridice în locul lui un zgârie-nori 
hidos. De ani buni, oamenii tot încearcă să scape de tot ce e aici pe 
faleză, ca să transforme locul ăsta într-un fel de Miami: peste tot, 
numai beton şi sticlă. 

Pufneşte batjocoritor. Îi înţeleg perfect atitudinea. 

— Oraşul ăsta n-o să fie niciodată ca Miami. Are prea mult 
farmec, o asigur eu. 

— Constructorilor nu le pasă de farmec. Îi interesează doar 
dolarii, spune Lydia şi ia din nou ceaşca cu ceai. Singura mea condiţie 
este următoarea: cine cumpără hotelul meu trebuie să-i menţină 
caracterul şi atmosfera. Vreau să mă mut mai aproape de nepoți, să-mi 
petrec restul vieţii cu familia mea, oftează Lydia. Dar, pur şi simplu, 
nu mă lasă inima să plec fără să ştiu că hotelul e pe mâini bune. 

— Vă pot promite c-o să fie pe mâini bune, îi zic cu sinceritate. 
Farmecul locului m-a făcut să mă îndrăgostesc de el. Mă angajez să 
reconstruiesc totul cum era înainte. Voi moderniza partea electrică şi 
instalaţiile sanitare, voi întări fundația şi mă voi asigura că locul va 
supravieţui încă cincizeci de ani. 

Lydia mă priveşte atent, de parcă nu s-a hotărât dacă e cazul să 
mă ia în serios sau să mă alunge, pentru că sunt o studentă prostuță 
care îi iroseşte timpul. După câteva secunde, aprobă încet din cap. 

— Fi bine, domnişoară, spune-mi o sumă! 

O sumă? Nu ştiu nimic despre piaţa imobiliară, aşa că-mi ascult 
instinctul: scriu o sumă în aplicaţia de notițe din telefonul meu. E cea 
mai bună estimare a mea cu privire la preţul unei proprietăţi precum 
hotelul The Beacon, dar nu e nici atât de mare încât să-mi golesc 
contul. 

Împing telefonul spre ea. Lydia se uită la ecran și ridică o 
sprânceană, de parcă e uimită că într-adevăr am bani de cheltuit pentru 
un hotel. 

În următoarele zece minute, negociem. Mă tocmesc puţin cu ea. 
Şi mi se pare că m-a şi păcălit să plătesc ceva mai mult, după ce mi-a 

arătat poze cu nepoţii ei. Dar, în cele din urmă, ajungem la o 
înţelegere. 
Și, uite-aşa, sunt pe cale să am propriul meu hotel pe promenadă. 


Mă simt grozav după ce am încheiat cu succes prima mea afacere 
adevărată. O bucurie năucitoare îmi curge prin vene. Ce palpitant! În 
acelaşi timp, e o nebunie. Am douăzeci de ani şi tocmai mi-am 
cumpărat un hotel. Deşi sună nebunesc, simt că am făcut ce trebuie. 
Mă gândesc imediat la paşii următori. Îmi văd viitorul în faţa ochilor. 
Imperiul meu creşte. Le-am promis părinților mei că mă voi concentra 
asupra studiilor, şi asta am de gând să fac. În acelaşi timp, mă voi 
concentra şi asupra noului meu rol de proprietar de hotel. 

Sunt capabilă să le fac pe amândouă deodată. 

Poate... 

Sper. 

Nici măcar după ce eu şi Lydia batem palma şi-mi sun avocatul, 
ca să întocmească documentele necesare, nu mi se pare că e aievea. 

A doua zi, îl duc pe Preston să vadă hotelul. 

Însă, în loc să fie încântat, îmi taie avântul. Se încruntă când vede 
hotelul dărăpănat, cu pereţii care stau să pice şi cu mobila deteriorată 
de la ultima inundație. 

— Ce-i asta? 

— Noul meu hotel. 

Mijind ochii, Preston înclină capul într-o parte. Pare că aşteaptă o 
explicaţie. 

— Știu că acum nu arată prea bine. Imaginează-ţi cum va arăta 
după ce o să fie complet renovat! 

Aproape că mi-e ruşine de disperarea pe care o aud în glasul meu. 

— ÎL voi reconstrui. Va avea un aer de epocă. Va fi un hotel de 
lux, în stil postbelic. Voi transforma locul ăsta într-un hotel de cinci 
stele. 

— Doar nu vorbeşti serios! 

E sobru. Nu e chiar reacția la care mă aşteptam. 

— OK, ştiu că nu am idee ce înseamnă să deţii un hotel, dar o să 
învăţ. N-am ştiut nimic nici despre cum să creez un site sau să conduc 

o afacere. Dar asta nu m-a împiedicat nici înainte, aşa-i? Poate că o 
să-mi schimb specializarea la facultate şi o să mă înscriu la cursuri de 
industrie hotelieră. 

Preston nu spune nimic. 

Fiecare secundă de tăcere îmi macină încet bucuria. 

— Preston, ce s-a întâmplat? 

Clatină din cap şi ridică braţele în aer. 

— Chiar nu ştiu ce să zic, Mackenzie. Ăsta e cel mai iresponsabil 
şi imatur lucru pe care l-ai făcut vreodată. 

— Poftim? 

— M-ai auzit bine. 

Vorbeşte ca tata. Nu-mi place deloc. E adevărat că nu m-am 
gândit mult înainte să fac pasul ăsta. De obicei, mă iau după instinct. 
Totuşi, credeam c-o să se bucure pentru mine. 

— Sunt foarte dezamăgit de tine. Am crezut că, după discuţia 
noastră — după ce a fost cât pe ce să calci strâmb cu un alt tip —, suntem 
pe aceeaşi lungime de undă în legătură cu planurile noastre, cu viitorul 
nostru. 

— Preston, nu-i corect! 

Să-mi scoată ochii cu sărutul ăla e o lovitură sub centură. Nu are 
nicio legătură cu subiectul ăsta. 

— Planurile noastre nu includ un hotel, spune el, încruntându-se. 

— Nu vezi niciun pic de potenţial aici? Chiar deloc? întreb cu 
tristeţe. 

— Potenţial? Uită-te şi tu la locul ăsta! E o văgăună. Sau cel mult 
o dărâmătură. Poate că reuşeşti să faci ceva cu terenul, dar vrei să te 
apuci de renovare? Nu eşti sănătoasă la cap! Nu ştii absolut nimic 
despre ce presupune asta. Te-ai gândit măcar două secunde înainte 
să-ţi foloseşti fondul fiduciar pentru distracţia asta idioată? 

Mă simt indignată. 

— Sunt mult mai capabilă decât crezi tu. Şi nu mi-am folosit 
fondul fiduciar. Am avut bani gheaţă, dacă vrei să ştii. 

— De unde? vrea Preston să ştie. 

— Bani câştigaţi cu site-ul meu, îi răspund cu aroganță. 

Pres e surprins. 

— Mica ta afacere caraghioasă pe internet? 

Acum chiar sunt nervoasă. Simt că mă înroşesc la faţă. Îmi înfig 
unghiile în palme. 

Îi repet cuvintele, cu amărăciune: 

— Da, mica mea afacere caraghioasă pe internet. 

Nu i-am dat niciodată detalii despre câţi bani obţin din site-urile 
astea, iar el nu a fost niciodată interesat. Doar făcea glume pe seama 
lor. Credeam că aşa fac toți băieţii. Că erau nişte glume nevinovate. 
Uneori, mai venea pe la mine când lucram la site-ul 
BoyfrendFails.com şi-mi spunea cât de drăguță sunt când mă 
concentrez intens. Îmi zâmbea şi îmi zicea că sunt „afacerista lui 
sexy”. Credeam că e mândru de mine şi de toată munca pe care am 
depus-o pentru afacerea mea. 

Dar acum îmi dau seama că nu-mi zâmbea pentru că era mândru 
de mine. Nu mă vedea ca pe o „afaceristă”. 

Râdea de mine. 

— Credeam că e doar un hobby. Dacă aş fi ştiut că faci bani din 
asta, te-aş fi... 

ÎI întreb sfidător: 

— Ce ai fi făcut? M-ai fi forţat să mă opresc? 

— Te-aş fi călăuzit în direcţia cea bună, mă corectează el. 

Tonul lui condescendent îmi face sângele să clocotească. 

— Mackenzie, am vorbit despre asta de multe ori. Mergem la 
facultate împreună. Poţi să ai orice hobby vrei tu, atât timp cât faci o 
facultate. Eu o să absolv şi o să preiau banca tatei. Apoi absolvi şi tu, şi 
te alături fundațiilor mamei tale. Ai fost de acord că eu voi lucra, iar tu 
te vei concentra asupra organizaţiilor caritabile şi vei avea grijă de 
familia noastră. 

Rămân cu gura căscată. Doamne, Dumnezeule! De fiecare dată 
când zicea lucruri de-astea, mi se părea că e ironic. Credeam că 
glumea. 

Deci Preston chiar vorbea serios? 

— O să anulezi achiziţia hotelului! zice el apăsat. 

Fermitatea cu care rosteşte vorbele astea mă zdruncină. 

— Eşti norocoasă că sunt aici şi te opresc înainte să afle ai tăi. Nu 
ştiu ce se întâmplă cu tine în ultima vreme, Mackenzie, dar trebuie 
să-ți revii. 

ÎI privesc lung. Sunt uimită. Nu mi-am închipuit niciodată c-o să 
urască ideea mea atât de mult. Credeam că măcar o să mă susțină. 
Faptul că nu o face mă dă peste cap. 

Dacă l-am judecat atât de greşit în privința asta, oare câte lucruri 
nu ştiu despre el? 


19. 
Cooper 


— Nu mai avem bere. 

Îmi dau ochii peste cap când îl aud pe Evan. Frate-miu stă întins 
pe canapeaua din sufragerie, cu o mână atârnând peste margine. 
Măsuţa de cafea pe care am făcut-o weekendul trecut e deja pătată de 
bere şi acoperită cu mucuri de ţigară. Probabil că cineva a dărâmat 
scrumiera azi-noapte, când a avut iarăşi loc o petrecere spontană de-a 
lui Evan. 

— E duminică, la ora prânzului. Nu ai nevoie de bere, îi spun. 
Bea nişte apă, pentru numele lui Dumnezeu! 

— Nu spun că vreau acum. Dar cineva trebuie să se ducă. 
Mâine-seară jucăm poker. 

Când zice „cineva”, e clar că se referă la mine. Evan închide ochii 
ŞI zice: 

— Ia-o şi pe Daisy cu tine! Îi place să se plimbe cu camioneta. 

ÎI las pe Evan să-şi facă somnul de frumuseţe şi fluier după câine. 
De obicei, nu-i permit fratelui meu să-mi dea ordine, dar acum simt că 
nu mai am răbdare să stau în casă. 

Aseară, n-am stat la chef. În schimb, am petrecut majoritatea 
timpului în atelierul meu şi m-am culcat înainte de miezul nopţii. 

M-am trezit brusc, pe la şapte dimineaţa, din cauza unui vis 
îngrozitor de indecent despre Mackenzie. Eram în pat, deasupra ei, 
penetrând-o, în timp ce ea gemea, cu buzele lipite de ale mele. Apoi 

mi-am ridicat capul şi, în loc de faţa lui Mac, am văzut chipul lui 
Sutton. Zguduit, m-am trezit brusc. 

Jur pe ce am mai sfânt că fata asta mi-a dat mintea peste cap! Nu 
contează dacă sunt treaz sau dorm — gândurile despre Mackenzie 
Cabot mă otrăvesc şi îmi provoacă o mulțime de emoţii pe care aş 
prefera să nu le simt. 

Furie, pentru că l-a ales pe Kincaid în loc să mă aleagă pe mine. 

Frustrare, pentru că ştiu că între noi e ceva real. 

Vină, pentru că, la început, intenţiile mele au fost necurate. 

În ultimele zile am simţit dezgust, deoarece, ca să nu se prindă 
prietenele ei că s-ar putea să ne cunoaştem, m-a forţat să mă prefac 
că-s fratele meu geamăn. Şi apoi a avut tupeul să se plângă fiindcă 
m-am combinat cu o altă fată! De fapt, nu am făcut sex cu Sutton. 
Ne-am plimbat şi apoi i-am comandat un taxi. Şi totuşi, Mackenzie nu 
are niciun drept să fie supărată. Ea e cea care m-a sărutat pasional şi 
apoi şi-a luat rămas-bun. 

— Haide! îi zic lui Daisy. Să mergem să cumpărăm nişte bere 
pentru prietenul tău! 

Când mă vede că iau lesa, căţeluşa începe să ţopăie fericită la 
picioarele mele. Ne îndreptăm spre camioneta mea. Deschid portiera 
din dreapta, ca Daisy să sară înăuntru. Abia de curând a învăţat cum să 
facă asta. Înainte era prea mică, dar acum, pentru că a crescut, are 
suficientă forță ca să sară mai mult. Creşte foarte repede. 

— Păcat că nu te poate vedea şi Mac! 

Mă gândesc la Daisy, care se uită pe geam, curioasă şi 
entuziasmată. De fiecare dată când vântul îi gâdilă nasul, scoate un 
zgomot ascuţit. Se bucură de cele mai simple lucruri. 

Ajungem în oraş, cumpăr câteva doze de bere, o sticlă de tequila 
şi ceva de ronţăit. Tocmai când pun cumpărăturile în camionetă, 
cineva mă strigă. 

Tate se apropie cu paşi mari de mine. 

— Bună, Tate! Ce faci? 

— Bine. Mă văd cu Wyatt la Sharkey, să luăm prânzul. Vrei să vu 
şi tu? 

— Da. 

Ultimul lucru pe care vreau să-l fac acum este să mă întorc acasă 
şi să curăţ dezordinea pe care Evan a lăsat-o în urmă. 

— Stai s-o iau pe Daisy! 

— A, super! spune Tate când vede căpşorul câinelui, ițit pe 
geamul din dreapta. Adu şi magnetul de gagici! 

Majoritatea barurilor şi restaurantelor din Avalon Bay acceptă 
căţeii — în special la Sharkey, unde angajaţii pregătesc boluri cu apă şi 
bunătăţi pentru oaspeţii canini. 

După ce Tate şi cu mine urcăm scara şubredă, de lemn, până la 
etajul al doilea al barului, Daisy este tratată ca o regină. 

— Dumnezeule! exclamă încântată chelneriţa. Uite ce dulceaţă! 
Cum o cheamă? 

— Daisy, răspunde Tate, apoi ia lesa din mâna mea, de parcă el ar 
fi stăpânul. Dar pe tine cum te cheamă? 

— Jessica. 

Acum, după ce l-a observat pe Tate, nu-şi mai ia ochii de la el. 
Tipul ăsta are capacitatea de a da pe spate fiecare femeie pe care o 
întâlneşte. 

Nu spun că eu nu am parte de atenţie. Doar că la mine e altfel. 

Când femeile se uită la Tate, se gândesc la chestii romantice, cum 
ar fi nunți şi bebeluşi. 

Când e vorba de mine, fetele vor, pur şi simplu, sex sălbatic. Dar 
Jessica şi celelalte tipe se înşală. Tate e cel mai mare afemeiat din tot 
oraşul. Chelnerița asta pesemne că e recent venită în Avalon Bay. 
Altfel, ar şti foarte bine ce hram poartă amicul meu. 

— Haideţi să vă conduc la masa voastră, spune Jessica. 

Pleacă împreună cu Tate şi cu căţeluşa mea. 

Zâmbind, pornesc şi eu după ei. Pun pariu că Tate va face rost de 
numărul ei de telefon înainte să apucăm să ne uităm pe meniu. 

Însă pierd pariul. Tate primeşte numărul de telefon abia după ce 
Jessica ne aduce sticlele cu apă. 

— Bună treabă, fetițo! o laudă Tate pe Daisy, care stă la 
picioarele lui şi se uită drăgăstos la el. 

După zece minute, ajunge şi Wyatt. Din moment ce n-a venit cu 

— N-a venit şi Ren? se încruntă Tate. Tot nu te-a primit înapoi? 

— Nu. 

După ce o salută pe Daisy cu o mângâiere pe cap, Wyatt se aşază 
pe scaunul din faţa mea şi ia un meniu. Apoi îl lasă din mână, fără să-l 
citească. 

— Pe cine încerc eu să păcălesc? Ştim cu toţii c-o să comand un 
sendviş cu peşte. 

— De ce îi ia atât de mult lui Ren să te ierte? întreabă Tate, 
rânjind. De obicei, vă împăcaţi destul de repede. 

— Durează mai mult de data asta, se plânge Wyatt. Aseară, Ren a 
ieşit în oraş cu un prost pe care l-a găsit la sala de fitness. Mi-a trimis o 
poză cu ei doi uitându-se la The Bachelorette. Ştia c-o să mă enerveze. 

— De ce te-ar enerva aşa ceva? întreb intrigat. 

— Pentru că e emisiunea noastră preferată, idiotule! Şi Ren se 
uită la ea împreună cu un dobitoc care poartă maiouri din plasă. 

Tate chicoteşte. 

— Auzi? Dar te supără mai mult faptul că se uită fără tine la o 
emisiune idioată sau că e posibil să şi-o tragă cu unul pe care l-a 
întâlnit la sală? 

Wyatt flutură din mână. 

— Nu şi-o trage cu nimeni. lese cu el doar ca să se răzbune pe 
mine. Ca atunci când am ieşit eu cu tipa aia care lucra la şcoala de 
surfing, după ce Ren mi-a aruncat la gunoi toate tricourile 
inscripționate, fără să mă întrebe. 

— Deci, până la urmă, nu i-ai tras-o tipei de la şcoala de surfing? 
întreabă Tate, confuz. 

Wyatt se holbează la el, după care i-o trânteşte: 

— Tu te-ai culcat cu ea, prostule! 

După câteva secunde în care a încercat să-şi aducă aminte, Tate 
dă din cap cu hotărâre. 

— A, da, ai dreptate! Tipa aia era nebună. M-a convins să încerc 
Viagra pentru prima dată. A fost o noapte lungă! 

Pufnesc în râs. 

— Frate, ai luat Viagra fără mine? îl acuză Wyatt. 

Mă cocoşez de râs. 

— De când e asta o activitate de grup? îl întreb pe Wyatt, printre 
hohote. 

Jessica ne aduce mâncarea şi continuă să flirteze cu Tate: 

— Frumuseţii ăsteia îi place să iasă la plimbare? 

El îi face cu ochiul şi îi zice: 

— Frumuseţea asta adoră plimbările. 

— Eu mă refeream la câine, precizează Jessica. 

— Şi eu la fel, spune el, făcând-o pe inocentul. 

— Tura mea se termină cam într-o oră. După ce terminaţi de 
mâncat şi ies şi eu de la muncă, ia-o pe Daisy şi hai să ne întâlnim pe 
plajă! 

Mă pregătesc să-i reamintesc lui Tate că Daisy nu e a lui, dar nu 
apuc, fiindcă amicul meu îşi arată gropiţele şi îi spune chelneriţei: 

— S-a făcut! Te scot la întâlnire. 

Jessica se îndepărtează de noi. 

Îmi dau ochii peste cap. 

— Pe bune?! Te foloseşti de câinele meu ca să te strecori în 
chiloţii unei tipe? 

— Bineînţeles! Ţi-am spus: căţeluşii sunt ca un magnet pentru 
gagici. 

Tate îşi dă la o parte o şuviţă de păr de pe frunte şi adaugă: 

— Lasă-mă s-o împrumut pentru câteva ore, frate! Ştii că mă 
pricep la câini. Am trei acasă. 

Mă înduplec: 

— Bine, dar să ştii că nu stau prin oraş, să aştept după tine. Adu-o 
tu la mine acasă! Daisy mănâncă de seară la ora cinci. Să nu întârzii, 
tâmpitule! 

— Bine, tati, glumeşte Tate. 

— Crezi că, dacă aş lua-o pe Daisy cu mine, când mă duc s-o văd 
pe Ren, aş avea şanse mai mari s-o recuceresc? întreabă Wyatt, 
gânditor. 

— Cu siguranţă, îi zice Tate. 

Wyatt se întoarce spre mine şi mă roagă: 

— Pot s-o împrumut şi eu mâine? 

Prietenii mei sunt idioţi. 

Dar şi eu sunt la fel. Când îmi vibrează telefonul şi văd numele 
lui Mac pe ecran, nu iau decizia inteligentă de a ignora apelul. 
Ii răspund. 


20. 
Mackenzie 


În vara de după absolvirea liceului, am călătorit singură prin 
Europa. A fost un cadou din partea alor mei. Tocmai ce ajunsesem la 
Colosseum, după ce plecasem de la Vatican, când, dintr-un impuls 
complet nebunesc, am trecut pe lângă hotelul meu şi m-am dus la gară. 
Nu ştiam încotro urma s-o apuc. Am cumpărat pur şi simplu un bilet la 
clasa întâi pentru următorul tren, care avea drept destinaţie Florenţa. 
De acolo, am călătorit la Bologna. Apoi, la Milano. După aceea, prin 
Elveţia, Franţa şi Spania. La două zile după ce am plecat din Italia, am 
sunat la hotel şi le-am zis să-mi trimită bagajele la Barcelona. 

Nici până în ziua de azi nu ştiu ce m-a apucat. A fost o nevoie 
bruscă de a fi liberă, de a pleca. De a strica ordinea din viaţa mea şi de 
a-mi demonstra că sunt vie şi că deţin controlul asupra destinului meu. 

La o zi după ce Preston mi-a distrus toate fanteziile despre hotelul 
meu, la două săptămâni de când l-am sărutat pe Cooper şi i-am spus să 
nu mă mai caute vreodată, acum Cooper e cu mine, pe promenadă, 
privind exteriorul dărăpănat al hotelului The Beacon. 

— Deci pur şi simplu l-ai... cumpărat? 

Uimit, Cooper îşi trece degetele prin păr. 

Poartă un tricou negru şi blugi cu talie joasă, care îi atârnă pe 
şolduri. Mă simt de parcă îl văd din nou pentru prima dată. N-am uitat 
ce stârneşte privirea lui în mine. Trăirea asta e şi mai puternică acum, 
când e lângă mine. Simt că nu pot să-i rezist. Îmi bate inima mai 
repede ca de obicei, palmele mele sunt transpirate, iar gura mi-e 
uscată. 

— Păi... ar mai fi nişte acte de completat şi de făcut o verificare 
preliminară, dar, dacă totul merge bine... 

Sunt mai emoţionată acum decât când i-am făcut Lydiei oferta 
sau când i-am arătat lui Preston hotelul. Din cine ştie ce motiv, am 
nevoie să-l văd pe Cooper bucurându-se pentru mine. Până acum, nu 
mi-am dat seama cât de mult îmi doresc asta. 

— Putem arunca o privire? 

Nu pot citi nimic pe chipul lui. Nici lipsă de interes, nici 
dezamăgire. Nici măcar entuziasm. Abia dacă ne-am salutat. Nu a scos 
niciun cuvânt despre săruturile noastre sau despre ceartă. I-am zis doar 
că am cumpărat un hotel. N-am idee de ce a venit să ne întâlnim. 

Îi răspund: 

— Sigur! Inspectorul a spus că fundaţia e stabilă. Totuşi, ar fi 
bine să nu mergem la etaj. 

Facem turul proprietăţii, neluând în seamă mobila deteriorată de 
furtună şi covoarele pline de mucegai. Unele încăperi sunt aproape în 
perfectă stare, în timp ce camerele cu vedere spre plajă sunt distruse 
complet. Unii pereţi s-au prăbuşit. 

Bucătăria arată de parcă ar putea fi folosită chiar mâine. Sala 
pentru evenimente este mai degrabă o scenă dintr-un film de groază cu 
corăbii părăsite. Afară, porțiunea de fațadă cu vedere la stradă nu 
trădează deloc daunele din interior. E încă intactă, cu excepția 
şindrilelor lipsă de pe acoperiş şi a frunzişului care a crescut prea mult. 

— Și ce planuri ai cu hotelul? întreabă Cooper, în timp ce 
aruncăm o privire în spatele biroului de la Recepție. 

Pe coperta unei cărți de oaspeţi veche, cuvintele Hotelul Beacon 
sunt scrise în relief, cu litere aurii. E pe un raft, printre cheile 
camerelor. Unele sunt împrăștiate, altele sunt încă agățate în cârlige, la 
locul lor. 

— Fostul proprietar are o singură condiţie: să nu-l dărâm ca să 
construiesc un zgârie-nori în locul lui. 

Cooper spune: 

— Când eram copil, veneam aici foarte des. Evan şi cu mine 
foloseam piscina şi stăteam în cabanele de pe plajă până când ne 
izgonea vreun angajat. Steph a lucrat aici câteva veri, în timpul 
liceului. Îmi aduc aminte că înăuntru vedeai peste tot lemn masiv, de 
esenţă tare, şi accesorii din alamă. 

— Vreau să-l refac cu totul, îi spun. Să salvez cât de mult pot. 
Să-l transform într-un hotel de epocă. 

Coop fluieră încet. 

— O să fie scump. Vorbim despre mobilier din lemn de cireş, care 
va trebui reprodus la comandă, şi de corpuri de iluminat realizate 
manual. O să ai nevoie de plăci de piatră pentru podele şi de blaturi de 
bucătărie care nu se mai produc decât în loturi mici. 

Dau aprobator din cap şi zic: 

— Ştiu că instalaţia electrică e veche. În plus, toţi pereţii din 
rigips trebuie să dispară. 

— Parcă văd cum o să arate după ce termini, zice el. 

Se plimbă prin hol. Se îndreaptă către scara interioară. Îşi trece 
palma peste balustrada sculptată minuţios. 

— Dacă ştii exact ce anume trebuie renovat şi ai destui bani, cred 
că hotelul are potențial, adaugă Coop. 

— Pe bune? 

— Clar! Hotelul Beacon are un mare potenţial. 

— Ştiu că sună prostesc, zic eu, aşezându-mă pe trepte, dar când 
am văzut locul ăsta pentru prima dată, în minte mi-a răsărit brusc o 
imagine: oaspeţi care stau pe verandă, în balansoare, bând vin şi 
privind valurile. Parcă era aievea! 

— Nu sună prostesc, spune Cooper. 

Se aşază lângă mine. 

Nu pare să-mi poarte pică. Se comportă de parcă am fi din nou 
prieteni. Cu excepţia atracției irezistibile dintre noi, care îmi dă ghes 
să-mi răsfir degetele prin părul lui. 

— Când mă apuc să lucrez la o bancă din lemn, nu am niciun plan 
despre cum va arăta. Doar stau acolo, cu bucata de lemn, şi aştept să se 
exprime singură. Şi pe urmă începe, pur şi simplu, să se construiască 
singură în mintea mea, iar eu nu fac altceva decât să urmez 
instrucțiunile. 

Îmi muşc buza de jos. 

— Ai mei n-o să fie încântați când o să afle de achiziţia mea. 

În ultima vreme, am observat că tata se enervează din nimicuri. 
Se întâmplă, în mare, din cauza stresului de la muncă. Tot timpul are 

155 


parte numai de scandaluri. Probabil de la el moştenesc latura mea 
agresivă. Problema e că, atunci când certurile noastre se termină urât, 
îşi exprimă frustrarea ţipând la mine şi spunându-mi că l-am 
dezamăgit. 

— Cui îi pasă? mă tachinează Cooper. 

— Da, ţie ţi-e uşor să spui asta. 

— Vorbesc serios. De când îţi pasă ce zic alţii? 

— Tu nu înţelegi cât de greu e să scap de influenţa lor. Părinţii 
mei controlează aproape fiecare aspect al vieţii mele. 

— Pentru că le dai voie. 

— Nu, dar... 

— Uite ce-i: de când te-am întâlnit, mi-am dat seama că eşti 
foarte încăpăţânată. Eşti o pacoste! 

Izbucnesc în râs. Are dreptate — mai toate discuţiile noastre au 
degenerat în certuri. 

— Hartley, nu-i vina mea că n-ai dreptate niciodată. 

— Ai grijă cum vorbeşti, Cabot! mă avertizează el. 

Îmi aruncă, în glumă, o privire amenințătoare. 

— Acum vorbesc serios: eşti mai sănătoasă la cap decât 
majoritatea oamenilor pe care îi cunosc. La naiba cu aprobarea alor 
tăi! Fu cine vrei să fu! 

— Tu nu-i cunoşti. 

— Nu-i nevoie să-i cunosc. Te ştiu pe tine. 

Întoarce capul spre mine, cu o privire serioasă. 

— Mac, eşti o fată puternică. Nu pare că te-ai lăsat vreodată 
călcată în picioare. 

La naiba! 

— De ce faci asta? întreb încet. 

Mă ridic în picioare. 

Simt că nu-mi mai pot controla muşchii. Trebuie să mă mişc, să 
iau aer. 

— Ce-am făcut? Am spus ceva aiurea? 

Se ridică şi el şi începe să păşească în urma mea, prin încăpere. 
Încep să gesticulez fără noimă. 

— De ce eşti aşa de... aşa cum erai adineauri? 

— Nu înţeleg. 

E mai uşor când se poartă ca un nesimţit. Când flirtează şi mă ia 
tare. Când mă contrazice şi îmi spune „prinţesă”. E mai uşor să-l 
consider doar un alt tip sexy şi prea plin de el, care nu trebuie luat în 
serios. Dar apoi începe să se poarte drăguţ şi-mi face capul vraişte. lar 
inima mea se zbate şi urlă. 

— Nu mai fi amabil cu mine! E derutant. 

— Şi eu am fost puţin derutat când mă zgâriai pe spate, dar n-am 
ZIS NIMIC. 

Mă întorc spre el şi îl arăt cu degetul. 

— Bine, Hartley. Aşa e bine! E OK dacă te comporţi aşa. Mă 
descurc cu tine când te porți ca un ticălos. 

— Deci asta era problema? Te temi că, dacă începe să-ţi pese, n-o 
să te mai poți minţi în legătură cu noi? 

— Nu există niciun noi! îi răspund. Ne-am sărutat. Mare scofală! 

— Ne-am sărutat de două ori, prinţesă. 

— Şi a fost atât de bine, încât după aia n-am vorbit două 
săptămâni. 

— Alo! Tu m-ai sunat prima. 

Mă priveşte sfidător, de sus. 

— Da. lar acum îmi dau seama că a fost o greşeală. 

Scrâşnind din dinţi, păşesc apăsat, cu privirea aţintită asupra uşii 
cu boltă, care duce spre ieşire. Dar, ca să ies, trebuie să trec pe lângă 
Cooper. Mă apucă de talie. Mă ia în braţe imediat, strângându-mă la 
pieptul lui. Îi simt pielea caldă. Se lasă liniştea când mă priveşte, iar eu 
uit să respir. Am uitat cine am fost înainte să-l cunosc. În această bulă, 
în acest loc liniştit, unde nimeni nu ne va găsi, putem fi cu adevărat 
noi. 

Aştept să spună sau să facă el ceva. Orice. Aşteptarea asta mă 
omoară. 

— Eşti liberă să pleci oricând vrei. 

— Ştiu. 

Totuşi, picioarele mele nu se mişcă. Inima mi se zbate copleşitor 
în piept. Deşi simt că mă sufoc, tot ce vreau să fac e să mă afund şi mai 
mult în braţele lui. Tremur când degetul lui mare mă mângâie uşor pe 

deasupra materialului subţire al tricoului meu alb. Apoi atingerea 
uşoară se transformă într-o strânsoare puternică pe şoldul meu, iar mie 
mi se înmoaie genunchii. Mă simt uşoară în braţele lui, de parcă n-aş 
avea corp. 

— Ce facem aici, Mac? 

Ochii lui pătrunzători şi întunecaţi mă privesc. 

— Credeam că ştii deja. 

Imediat, buzele lui se lipesc de ale mele. Mă strânge de şold, iar 
degetele mele se înfig în părul lui şi-l trag mai aproape de mine. 
Sărutul e pasional, disperat. Când îi simt limba pe buzele mele, 
încercând să-şi facă loc înăuntru, scâncesc şi îi dau ce-şi doreşte. 
Limbile ni se întâlnesc şi genunchii mi se înmoaie din nou. 

Cât ai clipi, mă ridică de la podea, iar eu îmi încolăcesc picioarele 
în jurul lui. 

Face câţiva paşi în spate, până când mă lipeşte de betonul expus 
al unui perete crăpat. Îi simt penisul tare. 

Nu pot lupta cu valul de excitare care mă îndeamnă să mă frec de 
el, căutând acea mişcare ce poate să desfacă ghemul de dorinţă pe 
care-l simt în mine de săptămâni întregi. Eu nu sunt aşa. Nu sunt o fată 
care îşi pierde minţile după un băiat, care face sex în toiul 
după-amiezii, în locuri semipublice. Şi totuşi, iată-ne aici, cu buzele 
contopite. Trupurile noastre încearcă să se apropie şi mai mult unul de 
celălalt. 

— La naiba! geme el. 

Mâinile lui îşi croiesc drum pe sub tricoul meu. Îşi strecoară 
degetele pe sub cupele sutienului. 

În momentul în care îmi cuprinde un sfârc, mă simt de parcă 
cineva a deschis draperiile în camera mea întunecată. E uimitor; ca 
atunci când lumina orbitoare a soarelui se revarsă peste tot. 

— Nu pot s-o fac, îi şoptesc. 

Cooper se trage înapoi imediat şi mă lasă jos. 

— Ce s-a întâmplat? 

Buzele lui sunt umede, umflate. Părul — ciufulit. Zeci de fantezii 
îmi trec prin minte. Mă străduiesc să-mi trag sufletul. Singurul lucru 
care mă ţine în picioare în momentul de faţă e peretele din spatele meu. 

— Încă am un iubit. 

N-oi fi eu fericită cu Preston acum, dar încă nu ne-am despărțit la 
modul oficial. 

— Tu chiar vorbeşti serios? 

Cooper dă să plece valvârtej, dar apoi se opreşte. Se uită la mine 
cu exasperare. 

— Trezeşte-te la realitate, Mackenzie! Eşti o fată deşteaptă. Cum 
de poţi fi atât de naivă? 

Sunt derutată. 

— Ce vrei să spui? 

Cooper mi-o trânteşte: 

— Iubitul tău te înşală. 

— Poftim?! 

— Am întrebat prin oraş. De doi ani, toată lumea din Avalon Bay 
vede cum nemernicul ăla de Kincaid şi-o trage cu tot ce mişcă. 

— Minţi! 

Sunt copleşită de funie. 

Dacă el crede că mă fraiereşte cu strategia asta de rahat, se înşală 
amarnic. Mi-a spus chestia asta doar pentru că vrea să facem sex. Vrea 
să mă întărâte atât de mult împotriva lui Preston, încât să cedez 
atracției evidente care s-a creat între noi doi. Dar Cooper nici măcar 
nu-l cunoaşte pe Preston. Dacă l-ar fi întâlnit, ar fi înţeles că nu-i stă în 
fire să facă asta. 

— Ai vrea tu să fie o minciună! 

Cooper se apropie de mine. E limpede că e nervos. 

Habar n-am care dintre noi e mai enervat în clipa asta. 

— Înţelege odată! Prinţul tău fermecat a trecut prin chiloţii nu 
ştiu câtor tipe. 

Mă cuprinde o furie oarbă, copleşitoare. Îl plesnesc peste obraz 
atât de tare, încât mă doare palma. 

Lovitura răsună în hotelul pustiu. 

La început, Coop mă priveşte. E şocat. Supărat. 

Apoi începe să râdă încet, batjocoritor. 

— Ştii ce, Mac? N-ai decât să crezi ce vrei. 

Râde din nou, iar de data asta hohotul lui seamănă cu un 
avertisment răguşit şi ameninţător. 

— Mac, o să stau deoparte şi o să asist, plin de satisfacţie, atunci 
când o să-ţi dai seama, în sfârşit, care e adevărul. 


21. 
Mackenzie 


Acuzaţiile lui Cooper la adresa lui Preston mă macină. Îmi 
întunecă mintea şi îmi otrăvesc gândurile. Nu sunt deloc atentă la 
cursurile de luni. În schimb, repet în gând vorbele lui Cooper şi trec de 
la furie la teamă şi la îndoială. 

De doi ani, toată lumea din Avalon Bay vede cum nemernicul ăla 
de Kincaid şi-o trage cu tot ce mişcă. 

Înțelege odată! Prinţul tău fermecat a trecut prin chiloţii nu ştiu 
câtor tipe. 

Oare a spus adevărul? N-am niciun motiv să-l cred. Poate că l-a 
acuzat pe Preston ca să mă enerveze. Se pricepe foarte bine la chestia 
asta. 

Și totuşi, de ce m-ar minţi? Chiar dacă m-aş despărți de Preston, 
nu înseamnă că m-aş repezi direct în braţele lui Cooper. 

Nu-i aşa? 

Ieri, când am ajuns la cămin, după cearta noastră, m-am silit să 
nu-l sun pe Preston ca să-l iau la întrebări. Încă sunt supărată pe el 
pentru cum a reacționat când i-am zis despre hotel. Sunt supărată 
pentru că mi-am dat seama că nu mă ia în serios ca femeie de afaceri şi 
pentru că a vorbit despre un viitor care-mi răpeşte orice putere. 

Încă de dinainte să vină Cooper cu acuzaţiile astea, aveam destule 
motive să pun la îndoială relaţia mea cu Preston. Acum sunt şi mai 
derutată. Am creierul terci şi simt un gol în mine. 

Părăsesc amfiteatrul cu capul plecat. Nu mă opresc să schimb 
vreo vorbă cu colegii mei. Afară, respir aerul curat şi răcoros al 
toamnei care începe să-şi facă apariția, după o vară prelungită. 

Îmi vibrează telefonul. ÎI scot şi văd un mesaj de la Bonnie, care 
mă întreabă dacă vreau să luăm prânzul împreună. Colega mea de 
cameră are abilitatea neobişnuită de a-mi citi gândurile. Îi spun că am 
de învăţat, apoi găsesc o bancă goală în curte şi scot laptopul. 

Am nevoie de o distragere, de o evadare din gândurile mele 
haotice. Planurile pentru hotel sunt un pretext potrivit. 

În următoarele ore, caut pe internet resursele de care am nevoie 
pentru a începe acest proiect. Fac o listă cu firme de construcţii şi le 
contactez pe fiecare în parte, le cer să facă o vizită la faţa locului, ca 
să-mi ofere estimări concrete cu privire la preţul renovărilor pe care 
vreau să le fac. Cercetez ordonanţe statale şi regulamentele de 
autorizare. Mă uit la câteva videoclipuri despre instalaţiile electrice şi 
sanitare. Mă pun la curent cu cele mai recente poliţe de asigurare 
pentru construcţii şi cu preţurile pentru asigurările în caz de dezastre 
naturale. 

E foarte mult de citit. 

Într-un sfârşit, bag laptopul în geantă şi mă ridic să-mi 
dezmorţesc picioarele. Stau de trei ore pe o bancă de fier forjat, iar 
muşchii mi s-au anchilozat. 

Deodată, văd că mă sună mama. 

— Bună, mamă! 

Maică-mea trece direct la subiect: 

— Mackenzie, eu şi tatăl tău vrem să vă scoatem pe tine şi pe 
Preston la cină, în seara asta. La şapte e OK? 

Scrâşnesc din dinţi. Faptul că ai mei au impresia că trebuie să fiu 
oricând la dispoziţia lor, indiferent de oră şi de programul meu, mă 
calcă pe nervi. Maică-mea se poartă de parcă am de ales, când ştim 
amândouă că nu e aşa. 

— Habar n-am dacă Preston e liber diseară, răspund încordată. 

ÎI tot evit de două zile, de când şi-a bătut joc de visurile mele şi 
mi-a spus că sunt iresponsabilă şi imatură. 

Mă enervez din nou când îmi aduc aminte de cuvintele lui dure, 
rostite cu un aer de superioritate. Nu! În niciun caz nu-l aduc la cină 
diseară, fiindcă risc să ne certăm urât în faţa părinţilor mei. Deja am 
plesnit un tip. Hai să nu mai adăugăm încă unul pe listă! 

Dar mama îmi strică planurile. 

— Tatăl tău a vorbit deja cu Preston. A spus că i-ar face plăcere să 
ni se alăture. 

Rămân cu gura căscată. Pe bune? Au făcut planuri cu iubitul meu 
înainte să mă sune pe mine, fiica lor? 

Mama nu-mi lasă timp să protestez: 

— Ne vedem la şapte, scumpo! 

În momentul în care încheie apelul, îl sun repede pe Preston. 
Răspunde imediat. 

— Bună, iubito! 

Bună, iubito? Îşi bate joc de mine? De sâmbătă după-amiază îi tot 
ignor apelurile şi mesajele. Sâmbătă dimineaţă, când m-a ameninţat că 
vine la cămin, i-am scris că am nevoie de răgaz şi c-o să-l sun eu când 
voi fi pregătită. 

Și acum mă ia cu „bună, iubito”? 

Chiar nu-şi dă seama cât de supărată sunt pe el? 

— Mă bucur că m-ai sunat. 

Simt remușşcarea din vocea lui. Deci bănuieşte că nu sunt deloc 
mulțumită. 

— Ştiu că încă eşti supărată după mica noastră ceartă, aşa că am 
încercat să-ţi acord răgaz, aşa cum mi-ai cerut. 

— Pe bune? izbucnesc cu amărăciune. De-aia ai acceptat să iei 
cina cu părinții mei fără să vorbeşti cu mine mai întâi? 

— Dacă te-aş fi sunat, mi-ai fi răspuns? 

Are dreptate. 

— Pe deasupra, adineauri am vorbit cu tatăl tău. N-am apucat să 
te sun eu primul. 

— Bine, în fine... Dar nu vreau să merg diseară la cină, Preston. 
După ce s-a întâmplat sâmbătă, la hotel, chiar am nevoie să-mi 
limpezesc gândurile. 

— Ştiu, spune Pres, iar regretul din vocea lui pare sincer. Am 
reacționat aiurea, nu zic nu. Dar trebuie să înţelegi: chiar m-ai şocat. 
Să-mi spui că ai cumpărat un hotel era ultimul lucru la care mă 
aşteptam din partea ta. Am avut multe de digerat, Mac. 

— Înţeleg. Dar mi-ai vorbit de parcă sunt un copil. Măcar îţi dai 
seama cât de umilitor... 

Mă opresc şi inspir adânc, ca să mă calmez. 

— Nu. Nu vreau să-mi reamintesc. Trebuie să vorbim despre 
asta, dar nu acum. ŞI nu pot veni la cină. Pur şi simplu nu pot. 

Urmează o pauză. 

— Mackenzie, amândoi ştim că nu le vei spune alor tăi că nu 
mergi la cină. 

Mda. 

Are dreptate. 

— Vino să mă iei la şapte fără un sfert, îi zic, fără tragere de 
inimă. 


Îmi calc o rochie potrivită, la care mama nu se va uita chiorâş şi 
care mă va face să par prezentabilă. Aleg una lungă, bleumarin. Se 
poate spune că e destul de decentă, deşi ar fi perfectă şi pentru o seară 
în club, cu fetele. Aşa protestez eu împotriva programului care mi-a 
fost impus. De îndată ce Preston mă ia de la cămin, îmi sugerează să 
iau pe mine un pulover subțire. 

Sunt tăcută pe drumul spre noul restaurant de lângă campus. 
Preston ştie că nu e o idee bună să mă forţeze să vorbesc. 

La restaurant, suntem conduşi într-un separeu, datorită faptului 
că asistenta tatălui meu a sunat şi a făcut o rezervare. La intrare, ca de 
obicei, tata zâmbeşte şi dă mâna cu votanţii, apoi se pozează cu 
managerul. Fotografia va ajunge pe un perete din restaurant şi în ediţia 
de mâine a ziarului local. Chiar şi cina devine un prilej important 
atunci când taică-miu apare în peisaj. Orgoliul lui îl împiedică să ia 
masa în privat, cu familia. Între timp, mama stă într-o parte, cu mâinile 
împreunate politicos şi cu un zâmbet fals pe buze. Nu-mi dau seama 
dacă încă îi place să facă lucrurile astea sau dacă trăsăturile ei sunt 
imobile din cauza injecţiilor cu botox. 

Lângă mine, Preston e foarte entuziasmat. 

Printre cocktailuri şi aperitive, tata vorbeşte despre un nou 
proiect de lege. Eu nu pot nici măcar să mă prefac că-mi pasă. Mut 
salata de sfeclă de colo-colo, în farfurie. Preston participă cu 

însuflețire la conversaţie. Nu ştiu de ce, în seara asta mă scoate din 
sărite. Întotdeauna am apreciat capacitatea lui de a vorbi cu părinţii 
mei, de a-mi lua de pe umeri o parte din povară. Ai mei îl adoră, aşa că 
prezenţa lui îi binedispune. Dar în momentul de faţă, Pres mă 
enervează la culme. 

Pentru un moment, mă gândesc să le dau alor mei vestea: Ja 
ghiciţi! Am cumpărat un hotel. Dar când o aud pe mama spunând că 
abia aşteaptă să mă implic în acţiuni caritabile, alături de ea, sunt 
convinsă că o să reacționeze la fel ca Preston. 

— Speram să mă lăsaţi s-o duc pe Mackenzie prin Europa în vara 
asta, spune Preston, când ni se aduce felul principal. Tata a cedat, în 
sfârşit, şi a acceptat s-o ducă pe mama să aleagă o nouă casă de 
vacanţă. O să navigăm cu iahtul, de-a lungul coastei, din Spania până 
în Grecia. 

E pentru prima dată când aud despre un asemenea plan. Sunt 
sigură că noi doi nu am discutat recent despre planurile mele pentru 
vară. În plus, acum am de renovat un hotel. Preston ştie că nu pot să 
plec din Avalon Bay în vara asta. 

Sau poate că e sigur că va reuşi să-şi convingă iubita imatură şi 
iresponsabilă să renunţe la proiectul ei. 

Simt un gust amar. Îl alung cu un dumicat de calcan gătit cu 
lămâie şi usturoi. 

— Sună minunat! spune mama, pe un ton oarecum încordat. 

Unul dintre cele mai mari resentimente pe care le are maică-mea 
faţă de cariera soţului ei — deşi asta nu înseamnă că nu se bucură de 
privilegiul de a fi soție de politician — este „sărăcia” pe care o îndură: 
are „doar” două case de vacanţă, iar toţi prietenii ei călătoresc constant 
la cabanele lor private din Zermatt sau la vilele lor din Mallorca. Tata 
spune că nu e bine să-şi etaleze averea ostentativ, atât timp cât e plătit 
din banii contribuabililor. Însă, pe de altă parte, majoritatea averii 
familiei noastre provine din moşteniri şi din corporaţia din care a 
demisionat tata, pentru a candida la o altă funcție. Cu toate astea, încă 
e membru în consiliul administrativ al firmei. 

Atenţia publică aduce cu sine întrebări incomode, iar tata le 
urăşte. 

— Mama chiar rabdă multe năzbâtii din partea tatei, spune 
Preston în glumă, zâmbindu-i maică-mii. Şi ea îmi rabdă multe, 
adaugă el, dând din cap spre mine şi strângându-mi mâna pe sub masă. 

Îmi trag mâna şi mă întind după paharul cu apă. 

Nu mai am răbdare deloc. Altădată, mă pricepeam să ignor 
conversațiile astea. Nu le băgam în seamă, le consideram inofensive, 
doar ca să-mi fac părinţii fericiți. Atât timp cât Preston îi distra şi toată 
lumea se înţelegea bine, viaţa mea era mult mai uşoară. Însă acum 
situaţia asta nu-mi mai convine. 

— Ce planuri ai pentru anul viitor, după absolvire? îl întreabă tata 
pe Preston. 

Taică-miu abia dacă mi-a zis două cuvinte toată seara. Se 
comportă de parcă eu reprezint doar un mod ca ai mei să-l întâlnească 
pe adevăratul lor copil. 

— Tata vrea să încep să lucrez la sediul băncii lui, în Atlanta. 

— Va fi o schimbare importantă, zice tata, în timp ce îşi taie 
friptura. 

— Abia aştept o provocare. Am de gând să învăţ tot ce e de 
învăţat despre afacerea familiei mele. O să iau totul de la zero: de la 
cum se procesează corespondenţa până la achiziţii şi fuziuni. 

— Şi la cum se aprobă proiectele de lege, adaugă tata. Ar trebui 
să stabilim un aranjament pentru semestrul următor. Ştii tu, să te 
aducem la Capitoliu. Există câteva acte legislative importante care se 
vor dezbate. Pentru tine, ar fi o experienţă nepreţuită să participi la 
întrunirile alea. Să vezi cum se lucrează departe de ochii publicului, 
cum s-ar zice. 

— Sună bine, spune Preston, bucuros. Mulţumesc mult, 
domnule! 

Tata nu s-a oferit niciodată să mă ia cu el la Washington. Singura 
dată când am păşit în Capitoliu a fost pentru o şedinţă foto. Când tata a 
depus jurământul, am fost condusă într-o cameră, împreună cu 
celelalte familii nou-venite, am pozat şi am fost scoşi imediat pe uşă. 
Eu şi ceilalţi copii de congresmeni am bătut barurile şi cluburile din 
Washington D.C., până când copilul unui senator a început să se bată 

cu odrasla unui diplomat. Totul s-a transformat într-o confruntare între 
Serviciul Secret şi alte forțe de securitate. 

— E păcat că tu şi Mackenzie o să învăţaţi împreună la Garnet 
doar un an, iar apoi o să staţi din nou separat. Dar ştiu că o s-o scoateţi 
la capăt cu relaţia, zice mama. 

— De fapt, spune Preston, Mackenzie va merge cu mine în 
Atlanta. 

Serios?! 

— Garnet oferă posibilitatea de a învăţa ordine, de la distanţă, aşa 
încât Mackenzie va putea să-şi ia diploma fără să trebuiască să se 
transfere la o altă facultate, continuă el. Dacă va avea nevoie să se 
întoarcă în campus, zborul din Atlanta până aici e foarte scurt. 

Ce dracu’?! 

Mă holbez la Preston, dar el ori nu observă, ori nu-i pasă. Nici 
părinţii mei nu-şi dau seama de supărarea mea, care creşte tot mai 
mult. 

— O soluţie excelentă! îl laudă tata pe Pres. 

Mama dă din cap. E complet de acord. 

Oare de ce mă aflu aici? Sunt un simplu ornament, o piesă de 
mobilier pe care ei o mută de colo-colo. Ăştia sunt părinţii mei. Ăsta e 
iubitul meu. Ei sunt oamenii cărora ar trebui să le pese cel mai mult de 
mine. 

Și totuşi, mă simt complet invizibilă. Şi nu e prima dată când se 
întâmplă. 

În timp ce discută şi mănâncă felul principal, total indiferenți faţă 
de criza mea existenţială, vizualizez brusc cum vor fi următorii cinci, 
zece, douăzeci de ani din viaţa mea. 

Nu văd un viitor, ci o ameninţare. Mai mult o sentinţă decât o 
oportunitate. 

Dar apoi îmi dau seama. Nu mai sunt copil. N-am niciun motiv să 
mă aflu aici, acum. De fapt, absolut nimic nu mă obligă să rămân pe 
acest scaun. 

Îmi aduc aminte de prânzul pe care l-am luat cu prietenii lui 
Preston şi de faptul că fetele acceptau cu seninătate aventurile 

amoroase ale lui Seb, numindu-le „activităţi extracurriculare”. Şi apoi, 
mai târziu, felul în care Preston m-a iertat atât de repede pentru 
nechibzuinţa mea. Pun piesele cap la cap. Totul devine clar. 

Al dracului de clar. 

Împing farfuria deoparte, pun şervetul pe masă şi mă ridic. 

Mama se uită la mine, puţin încruntată. 

— Îmi pare rău. Trebuie să plec. 

Fără să ezit nici măcar o secundă, ies pe uşă. Nimeni nu apucă să 
protesteze. Afară, încerc să mă ascund într-un tufiş, în dreptul unui 
valet, şi comand în grabă un taxi. Dar am ales prost ascunzătoarea. 
Preston mă zăreşte imediat ce iese din restaurant. 

— Ce dracu” a fost asta? cere să afle. 

Inspir profund. 

— Nu vreau să mă cert cu tine. Du-te înăuntru, Pres! S-a 
terminat. 

— Vorbeşte mai încet! 

Mă apucă de braţ şi mă trage după un colţ, unde nimeni nu ne 
poate auzi, de parcă aş fi un copil care urmează să fie dojenit. 

— Ce naiba te-a apucat? izbucnește Preston. 

Îmi smulg braţul din strânsoarea lui. 

— Nu mai pot să trăiesc aşa cu tine, cu ai mei, cu tot restul. M-am 
săturat până peste cap. E ultima dată când îmi mai pasă de ce ziceţi voi. 

— Ţi-ai pierdut minţile de tot? 

Preston îmi aruncă o privire furioasă. 

— Înţeleg ce se întâmplă. Criza ta de isterie, prostia cu 
cumpărarea hotelului — totul e din cauza stresului. Începi să resimți 
stresul din primul an de facultate. Cedezi în faţa presiunii, spune el şi 
dă aprobator din cap. Înţeleg. Te vom ajuta. O să te trimitem la spa sau 
ceva de genul ăsta. Sunt sigur că putem vorbi cu decanul şi vom găsi o 
modalitate să termini semestrul... 

— La spa?! 

Nu mă mai pot abţine. Încep să-i râd în faţă. Nu cred că Preston 
m-a cunoscut vreodată cu adevărat. 

Se încruntă când aude râsul meu batjocoritor. 

— Nu e vorba de stres. Am avut o revelaţie. Acum văd totul clar. 

Privirile ni se întâlnesc. 

— Mă înşeli cu alte fete, Preston. 

— Şi cine ţi-a spus asta? întreabă iubitul meu, cu o strâmbătură. 

Asta e răspunsul lui? Dacă am avut vreun dubiu, acum sigur nu 
mai am. Nici măcar nu se oboseşte să nege! 

— Vrei să spui că nu e adevărat? îl provoc. Zici că nu eşti la fel ca 
amicul tău, Sebastian, care se culcă cu fete pe care nu le consideră 
bune de măritat, în timp ce îi declară lui Chrissy iubire eternă? Iar lui 
Chrissy nici măcar nu-i pasă că el le-o trage altor tipe. 

Scutur din cap. Nu-mi vine să cred că se întâmplă aşa ceva. 

— Preston, uită-te în ochii mei şi spune-mi că nu eşti aşa! 

— Nu sunt aşa. 

Însă nu se uită în ochii mei. 

Râd sarcastic. 

— De-aia nu te deranjează deloc escapadele lui Seb! Nu-i aşa, 
Preston? Pentru că eşti exact ca el. Şi ştii ce e amuzant? Nici măcar nu 
sunt supărată, deşi ar trebui să fiu. 

M-am înfuriat după ce am constatat că nu mă tratează cu respect. 

— Ar trebui să fiu nervoasă. Dar în seara asta mi-am dat seama că 
nu-mi mai pasă. 

— Nu te poţi despărți de mine! declară el serios, de parcă-mi 
spune că nu pot să mănânc dulciuri, pentru că îmi stric dinţii. 

— Ba da. Exact asta fac. 

— Uită tot ce crezi că am făcut înainte! Au fost doar rahaturi 
extracurriculare... 

Iar cuvântul ăsta! 

— Nu au nicio legătură cu relația noastră. Te iubesc, Mackenzie! 
Şi tu mă iubeşti pe mine. 

Ani întregi, am catalogat drept iubire ce era între noi. Chiar îl 
iubesc pe Preston. Sau, cel puţin, l-am iubit cândva, la început. Sunt 
sigură. Dar n-am fost niciodată îndrăgostiți. Am confundat plictiseala 
cu confortul şi confortul cu romantismul. Nu ştiam cum e adevărata 
pasiune. Nu ştiam ce pierd, nu ştiam cum te simţi când nu te poţi 
abţine, când dorinţa faţă de altcineva te mistuie, când aprecierea şi 
afecțiunea ta pentru celălalt sunt totale şi necondiționate. 

— Termină, Mackenzie! 

Ce să-ţi zic! Acum el e cel nervos. Dacă mă trimite în camera mea 
fără să primesc desert? 

— Al o criză de isterie, şi nu e deloc amuzant. Vino înapoi 
înăuntru, cere-ţi scuze de la ai tăi! Vom da totul uitării. 

— Tu chiar nu vrei să înţelegi. Am luat o hotărâre. Am terminat-o 
cu tine! 

— Ba nu ai terminat nimic! 

Nu vreau să recurg la opțiunea drastică, dar nu îmi dă de ales. 

Îi zic: 

— Am întâlnit pe altcineva. 

— Ce dracu"?! Pe cine? se răsteşte el, roşu la faţă. 

Taxiul meu opreşte lângă bordură. Slavă Domnului! 

— Nu te priveşte, i-o retez. Acum plec. Nu veni după mine! 

Pentru prima dată în seara asta, mă ascultă. 


22. 
Mackenzie 


Cincisprezece minute mai târziu, sunt acasă la Cooper, la uşa de 
la intrare. Bănuiam unde o să ajung încă din momentul în care m-am 
ridicat de la masă. Ieri, când am plecat de lângă Cooper, când am 
petrecut ore întregi gândindu-mă la cuvintele lui şi la cât de arzătoare 
erau săruturile noastre, ştiam că mă voi întoarce aici. 

Când deschide uşa, aproape că-mi pierd curajul. Poartă un tricou 
şi jeanşi. Are părul umed, de parcă abia a ieşit din duş. Felul cum arată, 
corpul lui, tatuajele mă ispitesc. Urăsc faptul că nu e nevoie să facă sau 
să spună ceva anume ca să-mi pierd minţile. Nu e drept! 

Înghit în sec. 

— Bună! 

Se uită la mine lung, în tăcere. Mă aşteptam să fie furios. Poate 
c-o să mă alunge şi o să-mi ceară să nu-mi mai arăt faţa pe-aici. 

Dar e mult mai rău decât atât. 

— Uite, am venit să-mi cer scuze. 

— Chiar aşa? 

Corpul lui Cooper umple tot cadrul uşii. 

Deşi încearcă din răsputeri să-l ascundă, Cooper nu poate înăbuşi 
zâmbetul care îi apare în colţul gurii. Îşi lasă braţele în jos. 

— Intră! 

Mă conduce prin toată casa, până ajungem pe terasa din spate, 
cea cu privelişte spre ocean. Niciunul dintre noi nu ştie cum să înceapă 
conversaţia, aşa că ne sprijinim amândoi de balustradă şi ne prefacem 
că privim valurile în întuneric. 

— N-am mai pălmuit pe nimeni, niciodată, îi mărturisesc. 

E responsabilitatea mea să sparg gheaţa. Şi e mai greu decât am 
crezut. 

— Dai bine, spune Cooper sec. A durut ca dracu”. 

— Dacă asta te consolează, încă mă durea mâna azi-dimineaţă, 
când m-am trezit. 

— Da, chiar că mă consolează, zice Cooper amuzat. Dar numai 
puţin. 

— Îmi pare rău. Am întrecut măsura şi m-am lăsat dusă de val. 
M-am simţit prost. Încă mă simt prost. 

Cooper ridică din umeri. 

— Nu-ţi face griji! Am încasat-o eu şi mai rău. 

Aş vrea să se enerveze, să-mi spună că sunt o nemernică 
răsfăţată. Dar e atât de calm şi de liniştit! Nu-l pot citi. E impenetrabil, 
enigmatic. Deşi am aflat multe despre Cooper, observ că nu-l cunosc 
deloc. Uneori, mi se pare că avem o conexiune, apoi încep să mă 
gândesc mai bine la asta, până mă conving că poate doar mi s-a părut. 
De parcă, de fiecare dată când ne întâlnim, mă trezesc dintr-un vis şi 
nu-mi pot da seama ce e real şi ce nu e. 

— Vrei să auzi unde am fost în seara asta? 

Ridică dintr-o sprânceană. 

— Păi, în primul rând, am plecat de lângă ai mei fără să-mi iau la 
revedere. 

— Şi n-a picat cerul pe tine? 

Nici măcar nu încearcă să-şi ascundă amuzamentul. 

— Nu prea ştiu. Am şters-o de-acolo în timp ce luam cina cu ei. 
Vrei să ştii ce-am mai făcut? 

— Ce-ai mai făcut? 

— M-am despărțit de Preston. 

Vestea îi atrage atenţia. Se răsuceşte spre mine şi se sprijină de 
balustradă, încrucişându-şi braţele la piept. Cooper chicoteşte şi 
clatină din cap. 

— Aha! Acum are noimă. Ai fugit şi te-ai gândit: care ar fi un loc 
bun în care să mă ascund? Sigur n-o să te caute aici, aşa-i? 

— Cam aşa ceva, recunosc ruşinată. 

Înainte să vină taxiul, nu plănuiam să mă ascund aici. Dintr-un 
impuls de moment, i-am dat şoferului de taxi adresa lui Cooper. 

— ŞI cât ai de gând să te ascunzi? Nu vreau să par nesimţit, dar 
casa mea nu e hotel, prinţesă. 

— Ai dreptate. 

Liniştea ne cuprinde, mai sonoră decât sunetul valurilor care se 
sparg la mal. 

Azi-dimineaţă, m-am trezit lac de sudoare. În timp ce clipeam în 
razele soarelui, ultimele imagini din visul meu — în care Cooper mă 
țintuia de perete, cu picioarele mele în jurul lui, cu mâinile lui 
arzătoare pe pielea mea — s-au evaporat odată cu roua dimineţii de pe 
pervazul ferestrei mele. Ce ar trebui să fac acum? Sunt sentimente noi 
pentru mine. Niciodată nu am fost aşa de obsedată de un băiat. Da, 
mi-a arătat că e interesat de mine, dar, dacă nu face el următoarea 
mişcare, nu ştiu ce înseamnă toate astea. 

— Într-un fel, îmi doresc să nu ne fi întâlnit, declară el, într-un 
final. 

Becurile de pe terasă îi luminează faţa. 

— Cum aşa? 

Unul dintre motive e la mintea cocoşului: am fost o mare pacoste. 

— Pentru că treaba o să devină complicată, mă lămureşte Cooper. 

Se aproprie de mine până când mă lipeşte de balustradă. În tot 
acest timp, nu mă scapă din ochi. 

Ceva se schimbă pe chipul lui. De parcă primesc un semnal 
subliminal, devin brusc vigilentă. 

— Ce se întâmplă... 

Nu mă lasă să termin de vorbit. Mă sărută. 

Ținându-mă prinsă ca-n cușcă, lipită de balustradă, Cooper mă 
sărută intens. Pasional. Săptămâni întregi am tot aşteptat să se 
întâmple asta. În timp ce mâinile lui îmi apasă şoldurile, uit de mine, 
mistuită de dorinţă. Îl sărut şi eu cu poftă. Gem când îmi desface 
picioarele şi îi simt erecţia. 

— O să-mi spui să mă opresc? şopteşte el, sărutându-mă pe gât. 

Ar trebui să mă gândesc la ce implică această clipă, la toate 
lucrurile pentru care n-o să fiu pregătită când o să mă trezesc, 
mâine-dimineaţă, şi o să analizez greşelile din seara asta. 

Îi răspund: 

— Nu. Nu te opri. 

Acum, că i-am dat undă verde, Cooper nu ezită nicio secundă. 
Îmi trage rochia în jos destul cât să-mi dezgolească sânii. Când 
cuprinde cu buzele unul dintre sfârcurile mele întărite, valul de emoție, 
adrenalina din pieptul meu sunt copleşitoare. Devin altcineva când 
sunt cu el. O fată dezlănţuită. Îi iau mâna şi o călăuzesc în jos, pe sub 
rochia mea. Apoi degetele lui îmi scot lenjeria intimă şi alunecă pe 
clitorisul meu, înainte să le simt în mine. 

— La naiba! şopteşte el, cu buzele lipite de pielea gâtului meu. 
Cât de udă eşti! 

Îşi strecoară două degete în mine. Degetul lui mare îmi 
dezmiardă clitorisul. Mă ţin de umerii lui. Îmi muşc buzele atât de tare, 
încât simt gustul sângelui. Picioarele îmi tremură din pricina 
orgasmului. 

— Bravo, fata mea! 

Zâmbeşte şi mă sărută, înăbuşindu-mi gâfâitul. 

Când aud cuvintele astea, simt un fior. Fata lui. Ştiu că e doar un 
mod de exprimare, dar ideea de a fi a lui, de a mă poseda cu totul în 
seara asta declanşează un nou val de dorinţă. 

Mă grăbesc să-i desfac blugii. Îi scot penisul şi încep să-l mângâi. 
Îmi răspunde cu un geamăt care îmi desfătă urechile. Mâinile lui mă 
apucă de fund. Ochii lui întunecaţi sclipesc de patimă. 

— Hai înăuntru! îl îndemn. 

— Am un prezervativ în buzunar. 

Vocea lui e răguşită. Îl simt pulsând în palma mea. 

— Pe bune? De ce ai aşa ceva în buzunar chiar acum? 

— Hai să nu punem astfel de întrebări! 

Corect! Până acum o oră, am avut un iubit. Ce făcea Cooper — sau 
ce era pe cale să facă — nu e treaba mea. 

Rupe ambalajul prezervativului, apoi îl potriveşte la locul lui. Îmi 
ridică un picior şi îl petrece pe după şoldul lui. Mă aşază dintr-odată pe 
marginea balustradei, iar cu mă agăţ de el, în timp ce mă penetrează 
încet. Dacă mi-ar da drumul acum, m-aş răsturna peste balustradă. Dar 
mă las complet în voia lui, pentru că am încredere în el. Savurez 
senzaţia pe care penisul lui tare o trezeşte în mine. 

— Mac, mă simt atât de bine în tine! 

Mă sărută din nou şi împinge adânc. Mintea mi-e întunecată de 
dorință. 

O adiere caldă îmi trece prin păr. Nu-mi pasă că am putea fi 
surprinşi în orice moment. Nu-mi pasă nici măcar de faptul că nu ştiu 
dacă fratele lui e acasă. Sau că poate ne priveşte cineva de la distanţă. 
Nu-mi pasă decât de senzația care îmi străbate corpul — una de 
plinătate, de potrivire. Când Cooper îşi trece degetele prin părul meu şi 
îmi trage capul pe spate, ca să-mi sărute gâtul, nimic nu mă mai 
distrage de la opintirile lui prelungi, de la nevoia sălbatică şi carnală pe 
care o simţim amândoi. 

— O să-ţi dai drumul din nou? îmi şopteşte la ureche. 

— Poate. 

— Încearcă! 

Se retrage până când rămâne doar cu vârful penisului în mine, 
apoi plonjează din nou. Adânc, apăsat. Un braţ puternic se încolăceşte 
în jurul meu. Cealaltă mână ajunge între picioarele mele. Cooper îşi 
trece uşor degetele peste clitorisul meu. Gem de plăcere. 

— O, continuă aşa! îl implor. 

După ce se apleacă să mă sărute, îi simt chicotul răguşit pe buzele 
mele. Soldurile lui continuă să se mişte, dar mai încet, tachinându-mă, 
aducându-mă pe culmea plăcerii. Sub asaltul acesta minunat, nu 


173 


durează mult până când extazul îşi face apariţia din nou şi mă face să 
uit de mine. ÎI simt în tot corpul. 

— Aşa! şuieră el, apoi iuţeşte ritmul. 

Se împinge în mine cu sălbăticie, până când începe să geamă, să 
tremure şi să respire sacadat. 

Înghit în sec, respirând adânc şi încercând să-mi potolesc bătăile 
nebuneşti ale inimii. 

Îngaim: 

— A fost... 

N-am cuvinte să descriu experienţa asta. 

Şi Cooper pare să fi uitat cum se vorbeşte: 

— A fost... da. 

Râdem încet şi ne desprindem unul de celălalt. Cobor cu 
stângăcie de pe balustradă şi-mi aranjez rochia. Cooper mă ia de mână 
şi mă conduce înăuntru. 

Fac duş, împrumut nişte haine de la el şi o scoatem pe Daisy la 
plimbare, pe plajă, sub clar de lună. Degetele încă îmi sunt puţin 
amorţite, iar picioarele — grele. A fost exact cum mă aşteptam să fie, ba 
chiar mai mult decât atât. Pur, pasional. 

Sunt uimită de faptul că nu mă simt jenată. Nu m-am mai culcat 
cu nici un alt tip în afară de Preston, deci nu ştiam la ce să mă aştept 
după... nu cred că ştiu cum s-o numesc. A fost doar sex? 

O întâlnire romantică? Ceva despre care n-o să vorbim 
mâine-dimineaţă? E ciudat: nu-mi pasă. 

În vreme ce ne întoarcem la el acasă, Cooper o necăjeşte pe Daisy 
cu un pai lung de stuf. 

— Vrei să rămâi la mine peste noapte? îmi propune. 

— Da, sigur. 

Începând de acum, n-o să mai despic firul în patru. O iau de la 
capăt. O iau de la zero. 

E timpul să mă distrez şi eu. 

23. 
Cooper 


Mintea mea e varză. Când mă trezesc lângă Mac, în pat, prima 
mea pornire e să iau iar nişte decizii proaste. Apoi îmi aduc aminte că 
am intrat în bucluc. Aseară, eram foarte calm şi detaşat. Iar apoi, 
dintr-odată, a sărit pe mine. Pe urmă s-a întâmplat ceva superciudat. 
N-am vrut s-o las să plece. Am început să mă gândesc că, dacă se duce 
acasă, poate c-o să primesc un alt mesaj de genul: „Îmi pare rău, e vina 
mea. Am făcut o greşeală. O să mă împac cu iubitul meu cretin”. 

Şi îmi dau seama că sunt într-o mare belea. 

— "Neaţa! mormăie ea, cu ochii încă închiși. 

Când se întoarce spre mine şi-şi saltă coapsa peste piciorul meu, 
tachinându-mă când îmi atinge erecţia, nu mă pot abţine şi o apuc de 
fund. 

— "Neaţa! îi răspund. 

Mă sărută încet pe piept, după care mă muşcă uşor. 

Tipa asta e culmea. Aşa-s fetele cuminţi, nu? Îmbrăcate 
cuviincios şi manierate, până când rămâi singur cu ele. După aia, îți 
împing faţa între picioarele lor şi te zgârie până la sânge. 

Mai stăm îmbrăţişaţi câteva minute în patul meu, unde e cald şi 
putem lenevi. 

Mac ridică privirea spre mine. Pare neliniştită. 

— Pot să te întreb ceva? 

— Sigur. 

— E o întrebare cam indiscretă. 

— Nicio problemă! 

— Sigur e ceva care nu mă priveşte. 

— Ai de gând să mă întrebi sau vrei s-o ţinem tot aşa? 

Mă tachinează din nou cu o muşcătură — de data asta, pe umăr. 

— Bine. Te-ai culcat cu Sutton? 

— Nu. Ne-am plimbat puţin pe debarcader şi apoi a vomitat, aşa 
că i-am chemat un taxi, s-o ducă acasă. 

Mackenzie mă iscodeşte iar: 

— Dacă n-ar fi vomitat, ai fi făcut vreun pas? Ai fi sărutat-o? Ai 
fi adus-o aici? 

— Poate. Probabil. 

Când o simt cum se încordează lângă mine, îmi trec mâinile prin 
părul ei. Poate că alți băieți ar fi minţit-o, dar eu nu sunt ca alții. M-a 
întrebat, aşa că i-am răspuns. 

— Tu ai vrut să ştii. 

— Da, am vrut. Şi eu am fost cea care a trimis-o pe Sutton la tine. 
N-am voie să fiu geloasă, bombăne Mac. Dar să fiu a naibii! Chiar sunt 
geloasă. 

— Bine ai venit în clubul geloşilor! mormăi eu. Gândul că altul în 
afară de mine te-ar atinge îmi stârneşte gânduri criminale. 

— Ţi-a mai spus cineva că eşti un pic cam teatral? 

Ridic din umeri. 

— Te deranjează chestia asta? 

— Absolut deloc! 

Răsucesc pe deget o şuviţă din părul ei. 

— Ştii — spun gânditor —, chiar dacă m-am enervat pe tine în seara 
aia, am redescoperit cât de amuzant e să mă prefac că sunt Evan. A 
trecut o grămadă de timp de când n-am mai făcut asta. 

— O făceaţi des? 

— Tot timpul. Când eram în liceu, Evan dădea toate lucrările de 
control la geografie, în locul meu. Jur că are o memorie foarte bună 
când vine vorba despre capitalele statelor. Uneori, chiar ne despărţeam 
de iubita celuilalt. 

Mackenzie suspină. 

— Ce măgărie! 

— Aşa-i. Nu era frumos din partea noastră. Făceam schimb între 
noi ca să le jucăm farse prietenilor noştri, chiar dacă mulţi dintre ei pot 
să facă diferenţa între noi, chiar şi când încercam să ne îmbrăcăm 
identic, din cap până-n picioare. Da, uneori e bine să iau o pauză de la 
a fi eu însumi şi să mă transform în Evan. Să-mi trăiesc viaţa fără să 
mă gândesc la consecinţe. Să faci ce vrei tu, să ţi-o tragi cu cine vrei, 
fără niciun regret. 

— Nu ştiu ce să zic... Mie îmi place de tine aşa cum eşti, spune 
ea şi îşi plimbă palma pe pieptul meu gol. Chiar foarte mult. 

— Stai! Vreau să-ţi pregătesc micul dejun. 

O opresc la timp, înainte ca mâna ei să mi se strecoare în boxeri. 

— Nu putem să facem asta mai întâi? zice Mac, ridicând privirea 
şi umezindu-şi buzele. 

La dracu”! Prinţesă, tânjesc să văd cum arăţi când îmi faci sex 
oral, dar încerc să mă port ca un gentleman. 

Aşa cum am mai zis, am mintea varză. 

— Dacă faci asta, nu mai coborâm din pat, o avertizez. 

— Nu mă deranjează. 

Oftez şi o dau jos de pe mine, apoi mă ridic din pat. 

— E tentant. Crede-mă, chiar aş vrea să ţi-o trag, dar astăzi o să 
primesc o comandă cu materiale de construcţie pentru casă, iar eu şi 
Evan trebuie să ne apucăm de treabă devreme. 

Mac se bosumflă. Tricoul meu atârnă pe umerii ei bronzaţi. 
Picioarele ei goale parcă mă roagă să mă întorc în pat. Acolo îmi voi 
găsi sfârşitul! În patul ăla. 

— Bine. Ar merge şi un mic dejun. Ai brioşe? 

— Pe bune?! râd eu, în timp ce mă îndrept spre baie. 

Îi dau periuţa de dinţi de rezervă, pe care o ţin în dulap, iar Mac îi 
rupe ambalajul. Ne spălăm amândoi pe dinţi, unul lângă celălalt. Mă 
dă afară din baie, ca să facă pipi, iar eu mă duc să răspund la mesajul 
lui Billy West în legătură cu comanda de cherestea. Încă sunt cu ochii 
în telefon, când Mac iese din camera mea şi se duce în bucătărie. 

Înainte să termin de tastat, simt aromă de cafea proaspătă. 

— Sigur, scumpo! Serveşte-te! îl aud pe Evan. 

O văd pe Mac lângă cafetieră, cu o cană în mână. 

Şi ea a simţit sarcasmul din vocea lui. 

— Am vrut să umplu o cafetieră, în caz că vrea cineva cafea. Sper 
că nu te deranjează. 

— Bineînţeles că nu îl deranjează, spun apăsat. 

Vorbele mele îi sunt adresate lui Evan. Nu înţeleg de ce, brusc, 
are atitudinea asta. 

O invit: 

— Ia loc! O să prăjesc nişte ouă. Vrei şi şuncă? 

— Să-i zic servitoarei să scoată vesela bună sau Majestatea Sa 
poate să mănânce şi normal? întreabă Evan, luând cutia de cereale din 
dulap. 

Încearcă să-mi blocheze calea spre frigider. ÎL dau la o parte. Se 
comportă ca un copil. 

— Termină, omule! îl dojenesc. 

Se vede că Mac e stânjenită. 

— Ştii, de fapt, trebuie să mă întorc la cămin. O să plec. 

— Fi, haide! Rămâi! Te duc eu la cămin după ce luăm micul 
dejun. 

Dar e prea târziu. Indiferent care-i motivul proastei-dispoziţii a 
lui Evan, e clar că a speriat-o. 

Mac nu ştie cum să scape mai repede de noi. Se duce grăbită în 
dormitorul meu. Comandă un taxi, în timp ce se îmbracă cu rochia ei 
de aseară. 

Înainte să iasă pe uşa din faţă, o apuc de talie. 

— Îmi cer scuze pentru purtarea lui Evan! Nu e un tip foarte 
matinal. 

— Nu-i nimic. Serios! Sunt sigură că, dacă aş fi avut fraţi, şi ei ar 
fi fost enervanţi, mă linişteşte Mac. 

Mă uit la chipul ei. Nu mai are nici urmă de machiaj. Şi-a prins 
părul într-un coc, în vârful capului. E mai frumoasă ca oricând. Ar fi 
trebuit să-1 accept propunerea de a sta în pat toată ziua. 

Se ridică pe vârfuri şi mă sărută. Asta îmi dă de înţeles că ne vom 
revedea. 

După ce Mac pleacă, îl caut pe Evan şi îl găsesc în garaj. 

— Hei, de ce te-ai purtat aşa? îl întreb tăios. 

Evan trece pe lângă mine, ducând pe umăr centura cu scule. 

— Mai bine ţi-ai pune aceeaşi întrebare! mi-o întoarce el. De 
când te joci de-a prinţesa şi servitorul? Planul era s-o faci să se 
despartă de Kincaid, nu să vă jucaţi de-a familia. 

— Exact asta am făcut. 

ÎL urmăresc prin curte şi apoi până în casă. Încerc să ignor cât de 
tare mă enervează ura din vocea lui. 

— Aseară, Mac i-a dat lui Kincaid papucii. 

— Super! spune el, desfăcând o bere, deşi e şapte dimineaţa. 
Atunci, e timpul să scapi de ea. Îi aducem pe amândoi în același loc, ca 
el să te vadă împreună cu fata, apoi terminăm definitiv cu clonele. 

Îi smulg berea din mână şi o torn pe jos. 

— Încetează cu prostiile astea! N-am chef să te îmbeti şi dup-aia 
să îndrepţi pistolul pneumatic spre mine. 

— Sigur, tati! mă ironizează el. 

Îndrept un deget spre frate-miu. O face dinadins. 

— Alo! Dacă mai spui asta o dată, o să ai probleme. 

Mă loveşte peste mână şi zice: 

— Da, bine! 

Evan e sictirit azi, iar eu m-am săturat de prostiile lui. Dar nu-mi 
permit să mă îngrijorez şi mă gândesc la ce anume l-a determinat să se 
poarte aşa, fiindcă trebuie să-mi dau seama cum naiba o să procedez 
cu Mackenzie. Fratele meu şi prietenele noastre n-o să mă lase în pace. 
Toţi patru mi-au dat târcoale, aşteptând să-mi capturez prada. Vor 
neapărat să vadă că Mac suferă. 

Mă gândesc la asta toată ziua, dar nu-mi vine nicio idee. Ceva 
mai târziu, ne ducem toţi la barul lui Joe. Steph lucrează azi. Încă nu 
am găsit nicio variantă mai bună decât să trag de timp şi să sper că 
nimeni n-o să aducă vorba de plan. 

Eu şi Joe ne înţelegem bine din nou. Încă sunt dezamăgit de cât 
de uşor 1-a fost să cedeze şi să mă concedieze, dar înţeleg de ce a 
făcut-o. E greu să-i porți pică unui tip care îşi face griji pentru creditul 
lui ipotecar, pentru împrumuturile pentru facultatea pe care o urmează 
copilul lui. Nu era corect să mă aştept să îmi ţină partea, mai ales că 
trebuia să-şi protejeze familia. 

Alegem un separeu de lângă bar. Evan se aşază lângă mine, iar 
Heidi şi Alana, în faţa noastră. Steph ne aduce meniul de băuturi, deşi 
nu are nimeni nevoie de el, fiindcă îl ştim pe de rost. Fetele comandă 
shot-uri. Evan şi cu mine alegem să bem bere. Ne-am luat liber azi ca 
să reconstruim terasa din faţă, ceea ce înseamnă că mâine vom lucra 
tură dublă pentru Levi. Trebuie să ne trezim dis-de-dimineaţă. Aş 
prefera să nu fiu mahmur. Sunt sigur că lui Evan nu-i pasă de asta. 

Bineînţeles că nu pierde ocazia şi le spune fetelor ce s-a întâmplat 
cu Mackenzie. 

— Sunt atât de excitată în momentul ăsta! se bucură Alana. 

Are un rânjet diabolic care, sincer, mă sperie. Uneori, tipa e 
înfricoşătoare. 

— Uită-te la mine! spune ea, arătându-mi braţul. Mi s-a făcut 
pielea ca de găină. 

Heidi se uită la postările de pe contul de Instagram al lui Kincaid 
ŞI zice: 

— Tot ce trebuie să facem e să fim atenţi şi să-l urmărim când o 
să iasă în oraş, într-o seară. Trebuie să fie într-un loc public. Coop, 
apoi tu vii acolo cu fosta lui iubită şi îl umilim de-l ia naiba! Doamne! 
Am putea vinde bilete pentru un asemenea spectacol. 

— Fă-o mai repede, mormăie Steph. Dacă Kincaid ăla mai vine 
pe-aici, o să-i pun laxative în băutură. Vreau să se teamă să-şi mai 
arate faţa în public. 

— De ce nu facem chestia asta în weekend? sugerează Evan şi mă 
înghionteşte cu cotul. Mâine, o scoţi pe prinţesă la o întâlnire. Steph, tu 
o pui pe Maddie sau pe altcineva să-l invite pe Kincaid să iasă în 
acelaşi loc, şi îl încolțim cu toţii. 

— Nu! spun eu. 

În sfârşit, contribui şi eu la conversaţie. 

Evan se încruntă. 

— Poftim? 

Mă enervează că iar îşi bate joc de Mac. M-am săturat să tot aud 
de planul ăsta stupid şi să mă prefac că sunt de acord cu el. Am 
renunţat la plan din clipa în care am realizat cât de mişto e Mac. E 
deşteaptă, sexy şi fascinantă. E diferită de toate tipele cu care am fost 
până acum. 

— Gata, am terminat! le spun prietenilor mei. Uitaţi de treaba 
asta! 

— Cum adică să uităm? exclamă Evan. 

Frate-miu îmi smulge sticla de bere din mână. 

Mă încordez. Ar face bine să aibă mare grijă la ce urmează să-mi 
spună. 

180 


— Aveam o înţelegere! se răsteşte el. 

— Voi voiaţi să vă răzbunaţi, iar eu nu mai vreau să fiu implicat 
în treaba asta. Eu am fost cel care şi-a pierdut slujba, nu voi. Deci eu 
am ultimul cuvânt în situaţia de faţă. S-a terminat. 

Evan clatină din cap. Nu-i vine să creadă. 

— Ştiam eu! Te-a prostit tipa, nu-i aşa? Nenorocita aia de clonă te 
are la degetul ei mic şi fandosit. 

Izbesc cu palma în masă, făcând paharele să zdrăngăne. 

— Ajunge! E valabil pentru toți! le spun fetelor. Nimeni nu se 
atinge de ea! 

— Când te-ai sucit aşa? întreabă Steph, nedumerită. 

Nu o învinovăţesc. Până acum, nu le-am anunţat de schimbarea 
de planuri. 

— Uite, de-aia nu ne putem distra ca lumea, se plânge Alana. 

— Vorbesc serios! Să vă zic ceva: îmi place de Mac. 

Respir profund, apoi continui: 

— Nu mă aşteptam să se întâmple, dar uite că aşa a fost să fie. 
Chiar îmi place de ea. 

Heidi se încruntă. 

— Aşa-s bărbaţii... mormăie ea pe sub mustăţi. 

Îi ignor comentariul. 

— Nu ştiu încotro se îndreaptă relaţia dintre noi, dar vreau să fiți 
drăguţi cu ea. Uitaţi că am vorbit vreodată despre planul ăla stupid! Nu 
mai e valabil. Gata cu comentariile urâte! îi spun lui frate-miu. Şi nu 
mai complotaţi pe la spatele ei! le previn pe fete. De bine, de rău, voi, 
nemernicilor, sunteți familia mea. Vă rog să faceţi asta de dragul meu. 

Pe rând, în tăcerea care urmează, prietenele mele dau scurt din 
cap, în semn de încuviinţare. 

Furios, Evan pleacă valvârtej. Steph dă din umeri şi se întoarce la 
treabă. Heidi şi Alana se uită la mine de parcă sunt cel mai mare fraier 
pe care l-au întâlnit vreodată. Au reacționat mai bine decât am sperat. 
Totuşi, nu îmi fac iluzii că acest lucru va fi uşor pentru vreunul dintre 
noi. 

Heidi îşi trece o mână prin părul scurt şi se uită lung la mine. În 
ochii ei zăresc furie. Tot acolo, văd o urmă de milă. Şi o expresie 
răzbunătoare, alarmantă. 

— Nimeni nu-i suflă niciun cuvânt lui Mac despre asta! o 
avertizez pe Heidi. Niciodată. 


24. 
Mackenzie 


Îmi petrec săptămâna următoare evitându-l pe Preston cu atâta 
îndemânare, încât e păcat că evitatul nu e un sport olimpic, fiindcă aş 
lua medalia de aur. Şi Bonnie ar fi o concurentă pe cinste. Într-o seară, 
când Preston a sunat la uşa noastră, Bonnie a deschis-o, pe jumătate 
dezbrăcată, ca să-l pună pe fugă. Oricât de desfrânat e Pres, îi e frică să 
nu se facă de ruşine în public. Aşa că, atunci când Bonnie a început să 
vorbească foarte tare, iar vecinii noştri de pe hol au scos capul pe uşă, 
ca să vadă ce se întâmplă, Preston a şters-o repede. 

Mi-e uşor să-i ignor mesajele şi apelurile. Dar e mai complicat să 
mă ascund de el prin campus. Am ajuns să mă strecor pe uşa din spate 
a amfiteatrelor, cu câteva minute mai devreme sau după sfârşitul 
cursurilor, ca să mă asigur că nu mă aşteaptă acolo. l-am rugat pe 
colegii cu care m-am împrietenit să-mi dea un mesaj când Pres e pe 
aproape. E o mare bătaie de cap, dar, cu siguranţă, e mai bine decât să 
mă prindă la înghesuială. 

Se pare că totul în viaţa mea se reduce la a mă furişa. La a-l evita 
pe Pres. La a lucra la renovarea hotelului fără să le zic alor mei şi la a 
mă întâlni pe ascuns cu Cooper. Nu pot risca să-l recunoască vreun 
student şi să mă pârască lui Preston. Am impresia că şi Cooper mă 
ascunde de Evan, aşa că întâlnirile noastre au devenit din ce în ce 
mai... creative. 

Deşi încă nu am discutat la modul serios despre relaţia noastră, nu 
ne putem ţine mâinile acasă. Sunt dependentă de el. Total dependentă. 
Bonnie îmi zice că sunt nebună după el. Aş fi contrazis-o dacă n-ar fi 

avut dreptate, încă de la început, în legătură cu tot ce s-a întâmplat 
până acum. 

Sâmbătă seară mă întâlnesc cu Cooper într-unul dintre locurile 
noastre, pe plajă. Acest capăt al oraşului Avalon Bay a fost cel mai 
puternic afectat de ultimele două uragane şi e abandonat de ani buni. 
Aici nu sunt decât case goale şi restaurante în plină descompunere. 
Mai e şi un vechi dig de pescuit, sfărâmat şi în mare parte acoperit de 
ocean. Am lăsat-o pe Daisy fără lesă, ca să alerge în voie. Căţeluşa nu 
pierde timpul şi începe să terorizeze crabii mici şi să fugărească 
păsările. 

După ce ne aşezăm pe o bucată de lemn, Cooper mă trage în poala 
lui. Îmi cuprinde fundul în palme. ÎI mângâi uşor pe ceafă, cu vârfurile 
degetelor, în felul acela care ştiu că-l excită. 

— Dacă nu te opreşti, mă avertizează el, o să ţi-o trag fix aici, în 
faţa pescăruşilor. 

— Eşti un animal, îi spun, muşcându-l de buze. 

— Nu mă mai tachina! 

Mă sărută. Mâinile lui puternice alunecă pe coastele mele şi 
ajung la sâni, apoi îmi cuprind talia. Se îndepărtează de buzele mele şi 
mă priveşte în ochi. 

— Se dă o petrecere în seara asta. Vino cu mine! 

Ridic o sprânceană. 

— Nu ştiu ce să zic, Coop. Ar însemna să ne vadă toată lumea. 
Sigur eşti pregătit pentru asta? 

— De ce n-aş fi? 

Faptul că ne întâlnim pe furiş e, mai degrabă, un acord tacit. Deşi 
inevitabilă, modificarea acordului ar aduce cu sine noi consecinţe. 
Asta nu înseamnă că nu sunt mulțumită că facem acest pas. Doar puţin 
surprinsă. 

Îmi trec palmele peste pieptul lui, simțind fiecare muşchi, apoi 
mâinile mele îi întâlnesc mijlocul. 

— Adică va fi ca la o întâlnire, precizez eu. 

— Ca la o întâlnire, da. 

Cooper îşi linge buzele. Are impresia că gestul ăsta e fermecător. 
De fapt, e al naibii de sexy. 

Insist: 

— Înseamnă că ne vom purta ca un cuplu. 

Cooper îmi dă părul la o parte de pe umăr. Îl apucă în pumn şi 
trage încet. E un gest subtil, tulburător, care a devenit codul nostru 
secret pentru „Vreau să smulg hainele de pe tine”. Ca atunci când îi 
muşc buza de jos sau îl apuc de jeanşi şi îl trag spre mine. Am aceeaşi 
reacție când mă uit la el sau pur şi simplu când respir. 

Cooper explică: 

— Hai să zicem aşa: nu i-o mai trag nici unei alte tipe. Şi nu vreau 
ca alţii să ţi-o tragă. Dacă se uită cineva la tine ciudat, o să-i sparg faţa. 
Sună bine? 

Nu sună poetic, dar s-ar putea să fie cel mai romantic lucru pe 
care mi l-a spus vreodată vreun băiat. 

O fi Cooper puţin vulgar şi din topor, dar îmi place. 

— Sună bine. 

Rânjind, mă împinge din poala lui. 

— Hai să ducem monstruleţul blănos acasă! propune Coop. 
Vreau să fac un duş rapid înainte să mergem la petrecere. Mereu simt 
că sunt plin de rumeguș. 

— Mie îmi place. E bărbătesc, îi spun, iar el îşi dă ochii peste cap. 

Intrăm în casă pe terasa din spate. Umplu bolul cu apă al lui 
Daisy, în timp ce Cooper se duce să facă duş. M-aş alătura lui, însă 
mi-am uscat părul cu föhnul, ceva mai devreme, şi nu vreau să-mi stric 
coafura — mai ales acum, că mergem la o petrecere. 

— Bună! mormăie Evan. 

Apare în uşa bucătăriei. E desculţ, poartă nişte jeanşi uzaţi şi un 
tricou roşu. 

— Nu ştiam că eşti aici. 

Mă aşez la masă şi privesc cum Daisy bea zgomotos din bolul cu 
apă. 

— Da, aici sunt. Cooper e la duş. 

Evan deschide un dulap şi ia o pungă de chipsuri. O desface şi 
bagă câteva în gură. Se uită suspicios la mine şi întreabă: 

— Ce plănuiţi să faceţi în seara asta? 

— Cooper zicea ceva despre o petrecere. O să mergem acolo. 

Nedumerit, Evan ridică o sprânceană. 

— Te duce la petrecerea lui Chase? 

— Da. Te deranjează? 

— Absolut deloc, prinţesă. 

— Eşti sigur? 

— Era şi timpul să ieşi cu noi, adaugă Evan, ridicând din umeri. 
Dacă te-ai cuplat cu frate-miu, mai devreme sau mai târziu va trebui să 
întâlneşti şi gaşca. Să-i câştigi de partea ta. 

Aoleu! Acum am emoţii. De ce a spus-o pe tonul ăsta? 

Dacă prietenii lui Cooper mă urăsc? 

Uit de supărarea mea pentru un moment, când Daisy începe să 
latre insistent. Mă uit la căţeluşă. Pur şi simplu stă acolo, lătrând la 
perete. 

— Daisy! 

— Nu-ţi face griji, spune Evan. Probabil că latră la fantomă. 

Îmi dau ochii peste cap. 

— Nu ţi-a povestit Cooper despre fantoma noastră? 

Înclină capul într-o parte şi adaugă: 

— Serios că nu ţi-a zis? Asta e, de obicei, primul lucru pe care îl 
zic când am musafiri. Să trăieşti într-o casă bântuită e beton. 

— Deci casa voastră e bântuită? întreb sceptică. 

Nu sunt chiar atât de credulă. 

— Da, cam aşa ceva. Nu prea ne deranjează, explică Evan. Nu se 
poate spune că ne bântuie la modul serios. Dar, cu siguranţă, stă şi ea 
pe-aici. 

— Cine e ea? 

— Patricia Nu-Ştiu-Cum. Fetiţa care s-a înecat în spatele casei, 
acum o sută de ani. Avea vreo şase-şapte ani. Când e furtună, poţi s-o 
auzi ţipând. lar din când în când, luminile din casă pâlpâie; de obicei, 
atunci când are chef dejoacă... 

Evan tace. Becul de deasupra mesei începe să pâlpâie. 

O, la naiba! 

Evan observă că m-am panicat şi zâmbeşte. 

— Vezi? Ne tachinează. Nu-ţi face griji, prinţesă! Patricia e o 
fantomă de treabă. Dacă vrei mai multe detalii, la biblioteca publică 
există articole din ziare vechi care vorbesc despre incidentul ăla. 

Se apropie de Daisy, care între timp s-a liniştit, şi o mângâie pe 
cap. 

— Ce câine bun! Pune la punct fantoma! 

Îmi pun în cap să vizitez biblioteca din Avalon Bay. Nu prea cred 
în fantome, dar îmi place istoria, iar acum, că deţin un hotel aici, sunt 
mult mai curioasă să aflu despre istoria oraşului. 

— Merg şi eu la petrecere. Vă deranjează? spune Evan, apoi iese 
din bucătărie. 

Cred că e o întrebare retorică. Oftând, mă uit spre uşă. Am 
impresia că există o singură persoană pe care trebuie s-o „câştig” în 
momentul de faţă: fratele geamăn al lui Cooper. 


Prietenul lui Cooper, Chase, are o casă cu două etaje în oraş, cu o 
curte imensă în spate, care se prelungeşte spre o zonă împădurită. În 
momentul în care ajungem acolo, sunt copleşită de numărul invitaţilor. 
Au venit o grămadă de oameni. Înăuntru, se joacă beer pong. Afară, 
lumea stă în jurul unui foc de tabără. Muzica e dată la maximum. Se 
râde zgomotos. Cooper face prezentările. Ar fi chiar distractiv, dacă nu 
aş observa că toată lumea se holbează la mine. Între timp, Cooper, care 
pare că nu-şi dă seama de stânjeneala mea, mă ţine de mijloc şi 
vorbeşte cu prietenii lui. Oriunde mă uit, lumea mă priveşte cu coada 
ochiului sau peste umăr. Aud şuşoteli peste tot. De obicei, nu mă simt 
stânjenită când trebuie să socializez, dar e greu să nu mă simt aiurea 
acum, când toată lumea îmi transmite clar, din priviri, că n-am ce să 
caut aici. E deranjant. Sufocant. 

Am nevoie de mai mult alcool, dacă vreau să supraviețuiesc în 
seara asta. 

— Mă duc să-mi mai iau ceva de băut, îi spun lui Cooper. 

Coop vorbeşte cu un tip tatuat, pe nume Wyatt, care se plânge că 
prietena lui nu vrea să se împace cu el. În apropiere, în curtea din 
spate, un grup restrâns asistă la un joc de Twister la care iau parte 
oameni îmbrăcaţi doar cu lenjerie intimă. 

— Îţi aduc eu de băut, se oferă Cooper. Ce vrei să bei? 

— Nu-i nevoie. Stai aici şi vorbeşte cu lumea. Mă întorc imediat. 

Mă îndepărtez. Ajung în bucătărie, unde găsesc o sticlă 
singuratică de vin roşu, nedesfăcută. Sper să nu-mi provoace o 


mahmureală nasoală mâine-dimineaţă. 

— Tu eşti Mackenzie, nu? întreabă o fată superbă, cu părul lung 
şi cu tenul măsliniu. Mackenzie a lui Cooper. 

Poartă costum de baie şi pantaloni scurți, cu talie înaltă. Stă la 
masă, pregătind o băutură. 

— Da, eu sunt. 

— Scuză-mi exprimarea! spune ea, cu un zâmbet prietenos, apoi 
pune capacul pe shakerul de cocktail şi îl scutură energic. Am vrut să 
spun că am auzit multe despre tine de la Coop. Eu sunt Steph. 

— O! Tu eşti fata cu capra? 

Buzele îi zvâcnesc. 

— Poftim? 

Râd stânjenită. 

— Scuze! Cooper şi Evan mi-au povestit despre întâmplarea de 
când erau ei mici, când au salvat o capră la ordinul prietenei lor, Steph. 
Era vorba de tine, nu? 

Izbucneşte în râs. 

— Doamne, Dumnezeule! Da. Marea Răpire a Caprei! A fost 
ideea mea. Ți-au spus şi că au lăsat-o în pădure? Nu-mi vine să cred! 
Ce naiba m-o fi apucat? 

— Exact! exclam. Aşa am zis şi eu. Biata capră probabil a fost 
mâncată de vreo pumă. 

Steph chicoteşte şi mă corectează: 

— Locuim într-un oraş de pe malul oceanului, deci aici nu trăiesc 
pume. Dar sigur a fost sfâşiată de vreun animal de pradă. 

Pun sticla de vin pe masă şi deschid un sertar, în căutarea unui 
tirbuşon. 

Steph toarnă amestecul în două pahare roşii. Îmi oferă unul. 

— Lasă vinul! E groaznic. Încearcă chestia asta! 

Împinge băutura spre mine. 

— Crede-mă, e bun. Nu e prea tare. 

N-are sens să jignesc singura persoană care mi-a vorbit la 
petrecerea din seara asta. Sorb din pahar şi sunt plăcut surprinsă de 
gustul uşor dulce, de portocale. 

— E foarte bun. Mulţumesc! 

— Cu plăcere! Nu spune nimănui de unde-l ai! zice ea. Speram să 
se dea Cooper pe brazdă şi să te aducă să facem cunoştinţă. Noi abia 
aşteptam să te cunoaştem. 

— Noi? 

— Da, ştii tu: gaşca. 

— Ah... 

Și Evan a folosit cuvântul ăsta. Mă întreb cine mai face parte din 
această „gaşcă”. 

Un tip foarte atrăgător intră cu paşi mari în bucătărie. Înalt, 
frumos şi înarmat cu o pereche de gropiţe. Îi zâmbeşte lui Steph. 

— Cine e prietena ta? întreabă el. 

Ochii lui albaştri şi curioşi mă privesc. 

— Mă cheamă Mackenzie, îi răspund, întinzându-i mâna. 

— Eu sunt Tate, zice el şi-mi strânge mâna, iar degetele lui îmi 
mângâie pielea. 

Steph pufneşte. 

— Țineţi-o în pantaloni, drăguţule! E iubita lui Cooper. 

Tate pare impresionat. Privirea lui mă cântăreşte, mă analizează 
lent. 

— Serios? Norocosul! 

Ia câteva beri din frigider şi întreabă: 

— Veniţi şi voi la foc? 

— În curând, răspunde Steph. 

— Super! 

Tate iese din bucătărie. 

După ce pleacă, Steph se grăbeşte să-mi spună adevărul despre el. 
E un mare afemeiat, dar cică îl salvează gropiţele. 

— E al naibii de simpatic, ştii? oftează ea. Urăsc oamenii care 
sunt aşa. 

— Da, ştiu ce zici, aprob solemn. Pe unii pur şi simplu nu ai cum 
să te superi. Continuăm să vorbim, în timp ce ne bem cocktailurile. Cu 

cât vorbim mai mult, cu atât îmi dau seama că îmi place de ea. 
Amândurora ne plac parcurile de distracții şi hiturile pop din anii 
2000. 

— Am văzut un concert al unei trupe anul trecut, în Myrtle 
Beach. Cântau în deschidere pentru... 

Steph se gândeşte puţin, apoi începe să râdă. 

— Nu-mi aduc aminte. Tipii ăia au vreo cincizeci de ani acum. 

— Doamne! Nu-mi vine să cred că mai cântă împreună. 

— A fost ciudat, spune ea, turnând încă un rând de cocktailuri. 

— Ce a fost ciudat? intervine în discuţie o fată blondă, îmbrăcată 
cu un tricou negru, cu mânecile tăiate. 

Se aşază lângă Steph. 

— Nimic, spune ea. 

Când observă că blonda se holbează, zâmbetul lui Steph piere. 

— Heidi, ea e Mackenzie. 

Se pare că toată lumea ştie de mine. Mă întreb ce le-a spus 
Cooper despre persoana mea. 

— Mă bucur să te cunosc, îi zic, ca să mai risipesc puţin 
tensiunea. 

Probabil că Heidi e altă membră a „găştii”. 

— Super! spune ea, plictisită. Steph, putem vorbi între patru 
ochi? 

Lângă ea, o roşcată zâmbeşte batjocoritor, insinuând că situaţia 
mă depăşeşte. Am impresia că nu sunt bine-venită aici. 

— Ştii, ar trebui să-l caut pe Cooper, îi spun lui Steph. Mi-a părut 
bine de cunoştinţă. 

Nu aştept să primesc răspuns. Plec, lăsând băutura în urmă. 

ÎL găsesc pe Cooper în curtea din spate. Stă lângă o tipă foarte 
drăguță, al cărei fond parcă încearcă să evadeze din pantalonii ei 
scurți. Când mâna fetei atinge pieptul lui Cooper, îmi vine s-o bat. Dar 
îmi păstrez cumpătul, mă apropii de el şi-l apuc de curea. Asta îi atrage 
atenţia. Îmi zâmbeşte. 

— Haide! îl îndemn, ignorând privirea iritată a brunetei. Vreau să 
te pipăi pe întuneric. 

Cooper nu stă pe gânduri. Pune sticla jos. 

— OK. 

Ocolim împreună casa şi ajungem pe strada din faţă, unde şi-a 
parcat camioneta. Mă ridică şi mă aşază pe hayonul deschis. Cu un 
rânjet obraznic, se proțăpeşte între picioarele mele. 

— Ai venit să mă stârneşti, nu? 

Îşi trece vârfurile degetelor peste coapsele mele goale. Rochia 
galbenă mi s-a ridicat aproape până în talie, dar corpul masiv al lui 
Cooper mă fereşte de eventualele priviri curioase. 

— Cam aşa ceva. 

— Îmi place, spune el. Ai lipsit destul de mult timp. E totul în 
regulă? 

— Da. Am socializat. L-am întâlnit pe prietenul tău, Tate. 

Îi fac cu ochiul şi adaug: 

— E drăguţ. 

Cooper se încruntă. 

— S-a dat la tine? 

— Foarte puţin. S-a oprit după ce a aflat că am venit cu tine la 
petrecere. 

— Perfect! Deci nu trebuie să-l omor. Ai mai întâlnit şi pe 
altcineva? 

— Câţiva, răspund vag. 

Nu vreau să vorbesc despre acest subiect. 

Adevărul e că seara asta a fost destul de aiurea şi mă tem să mă 
gândesc care-s şansele noastre de a face parte unul din viaţa celuilalt. 
Cu cât mă gândesc mai mult la subiect, cu atât creşte îndoiala în 
mintea mea. Nu mai vreau să gândesc. Vreau doar ca el să facă totul să 
dispară. Îmi trec degetele prin părul lui şi îl trag spre mine, sărutându-l 
apăsat. Geme uşor şi-şi încolăceşte braţele în jurul meu. Mă sărută 
pasional. 

Tresar când Evan se furişează în spatele nostru, îndreptând 
lanterna telefonului mobil spre noi. 

— Ce faceţi voi doi aici? Am rămas deja fără Dom Perignon? 

— Taci naibii! mormăie Cooper, dând telefonul la o parte. Nu 
găseşti şi tu pe altcineva să te distreze? 

— Nu-i nevoie. Am venit să văd ce faceţi voi, nebunaticilor. 

Evan zâmbeşte şi îmi face semn cu sticla de bere pe care o ţine în 
mână. În prima noapte, când ne-am întâlnit pe plajă, am crezut că Evan 
e un tip OK. De atunci, mi se pare că e nepoliticos şi neprietenos. Nu 
se mulţumeşte să se poarte aiurea cu mine; vrea să ştiu că se 
străduieşte să se comporte aşa. Faptul că depune atâta efort mă 
enervează. 

Cooper îi vorbeşte fratelui său din priviri. Între ei se desfăşoară o 
întreagă conversaţie, iar eu nu o pot înţelege. 

— Acum ai văzut ce facem. Pa! 

— Am o curiozitate, Mac! spune Evan. 

— Las-o baltă! se răsteşte frate-său. N-auzi? 

Cooper se îndepărtează de mine, încercând să-l conducă pe 
fratele lui, vizibil beat, spre casă. Evan mă priveşte. Mai ia o 
înghițitură de bere şi îl împinge pe frate-său. 

— Mor de curiozitate, Mac. Ia zi: tipele ca tine fac sex anal? 

— Ajunge, idiotule! izbucneşte Cooper. Las-o în pace! 

Evan nu se dă bătut: 

— Sau plăteşti pe cineva care s-o facă anal, în locul tău? 

Totul se întâmplă într-o secundă. ÎI văd pe Evan râzând de propria 
glumă nesărată, apoi, dintr-odată, e trântit pe jos. Îi curge sânge din 
gură. 


25, 
Cooper 


ÎI dobor dintr-un singur pumn. Evan are noroc că e beat. Altfel, ar 
fi încasat-o şi mai rău. Simt puţin regret când văd sângele curgând pe 
asfalt, dar toate remuşcările se estompează când Evan se ridică şi sare 
pe mine. 

Îşi înfige umărul în stomacul meu şi mă înşfăcă de mijloc. Ne 
izbim de camioneta mea. O aud pe Mac ţipând la noi, dar nu are rost. 
Evan s-a dezlănţuit. lar când îmi dă câteva lovituri zdravene în coaste, 
nu-mi mai pasă că e fratele meu. Ceva în mine se destramă şi, 
dintr-odată, întreaga mea lume se reduce la un singur scop: să-l bat 

măr pe Evan. Ne cărăm pumni reciproc şi ne rostogolim în mijlocul 
străzii. Ne-am julit rău amândoi. Cineva mă apucă de braţe. Invitaţii 
încearcă să ne despartă. 

— Du-te dracului! urlă Evan. 

— Ţi-ai căutat-o, mârâi la el. 

Se avântă iar spre mine. 

Radic pumnii. 

Lumea se înghesuie între noi şi ne desparte cu forţa. 

— Ce dracu” faceți? ţipă Heidi. 

Ea şi Jay West îl apucă pe Evan şi se pun între noi. Eu încerc să 
dau la o parte mâinile care mă ţin în loc. 

— Sunt bine, murmură Evan. Lăsaţi-mă în pace! 

Reuşeşte să scape din strânsoarea lor şi pleacă. 

— Mă duc eu după el, se oferă Steph. 

— Nu! Lasă-l să se calmeze, o sfătuieşte Alana. 

Văzând că bătaia a luat sfârşit, toţi, în afară de prietenii mei 
apropiaţi, se îndreaptă spre casă. 

Heidi se uită urât la mine, apoi pleacă, iar Jay o urmează ca un 
căţeluş îndrăgostit. Mă întreb dacă sunt împreună. Sper că da. Poate că 
Heidi nu mă va mai uri atât de mult. 

Steph şi Alana se încruntă la mine, dar acum nu-mi pasă nici cât 
negru sub unghie de părerea lor. Evan a meritat-o din plin. 

Mac îmi cuprinde faţa în palme şi îmi cercetează loviturile. 

— Eşti bine? 

Tresar când degetele ei ating locul de sub ochiul meu stâng, care 
se umflă rapid. 

Mă uit atent la ea. 

— Da. Dar tu? 

Nu regret că l-am lovit pe Evan pentru cuvintele lui urâte, dar îmi 
pare rău că Mac a asistat la asta. Fir-ar să fie! Dacă fata asta mă 
părăseşte din cauza... 

Mă sărută pe obraz şi spune: 

— Ar trebui să te duci după el. 

Ezit. 

— Voi fi aici când te vei întoarce, îmi promite ea, de parcă mi-ar 
citi gândurile. 

Nu am de ales. Trebuie să o cred. Pe lângă asta, faptul că Evan 
umblă haihui pe străzi, beat şi nervos, ar putea să ducă la un dezastru. 
Pornesc pe stradă, în căutarea lui. Mă uit peste umăr o dată, de două 
ori, iar Mac e încă acolo, lângă camioneta mea. 

Într-un final, îl prind pe Evan din urmă. Îl găsesc pe o bancă, 
într-un loc de joacă luminat doar de câțiva stâlpi de iluminat. 

— Mai ai toţi dinţii în gură? întreb, aşezându-mă lângă el. 

Îşi pipăie maxilarul. 

— Da. Loveşti de zici că ai zece ani. 

— Chiar şi aşa, tot te-am bătut, subliniez eu. 

— Pe naiba! Te aveam la degetul mic. 

— Mă aveai pe dracu”, îi spun cu un zâmbet. 

Stăm în linişte un timp, uitându-ne cum briza mişcă leagănele. 
Au trecut ani de când eu şi Evan ne-am bătut atât de urât, de când am 
sărit unul la gâtul celuilalt. Aş minţi dacă aş spune că nu mă aşteptam 
la asta. De-a lungul timpului, s-au tot acumulat chestii. Poate că sunt 
idiot pentru că nu am vorbit deschis cu el până acum. Şi totuşi, să-şi 
verse nervii pe Mac e un semn de laşitate, şi n-o să-l las să-şi facă un 
obicei din asta. 

— Ai întrecut măsura. 

— Fi, haide! protestează frate-miu. A fost puţin amuzant. 

Stă cocoşat pe bancă, de parcă urmează să se prăvălească pe 
asfalt. 

— Vorbesc serios, Evan. Mac nu ţi-a făcut nimic rău. Dacă ai o 
problemă cu mine, poartă-te ca un adult şi spune-mi! Trebuie să 
termini cu comentariile de căcat şi cu purtarea asta agresivă. 

Evan se uită la mine. 

— Mi se pare că-mi dai un ultimatum. La asta s-a ajuns? 

Scutur din cap, plin de frustrare. 

— Fir-ar să fie! Eşti fratele meu. Suntem rude de sânge şi nimic 
nu va schimba asta. De ce eşti aşa de nervos pe ea? 

— E vorba de principii. E o clonă, Coop. Oamenii ăia ne-au 
înjosit încă de când eram copii. Sau nu-ţi mai aduci aminte? 

Nemernicii care îşi făceau apariţia în maşinuţele lor stupide de golf, 
aruncau cu băuturi în noi, ne dădeau la o parte de pe stradă, când ne 
plimbam cu bicicletele. 

Evan şi-a rupt mâna o dată. S-a răsturnat într-un şanţ, după ce o 
clonă l-a lovit cu maşina. Ne-am întors după o săptămână şi i-am spart 
toate cauciucurile de la maşină. Ani întregi, am tot trecut prin genul 
ăsta de situaţii. Ne-am luat la harță cu ei. Ochi pentru ochi şi dinte 
pentru dinte. 

— Da, oamenii ăia ne-au făcut rău, dar nu şi Mac. Nu-i corect s-o 
pedepseşti pentru ceva ce ţi-a făcut unul dintre ei. Aş fi fost un 
nemernic dacă aş fi continuat cu planul de la început. 

Oftez din rărunchi. 

— De ce nu mă laşi să mă bucur de ea? 

Văd cum i se încordează umerii. 

Cu toţii am asistat la telenovela dintre Evan şi Genevieve. Se 
certau mereu, în faţa tuturor. Ne obligau să alegem de a cărui parte 
suntem, deşi nu voiam să fim implicaţi. Se despărțeau. Şi-o trăgeau. Se 
împăcau de parcă nu s-ar fi întâmplat nimic. Nu am făcut niciodată 
crize în privinţa asta şi nici nu m-am comportat urât cu Genevieve, în 
speranţa că va pleca. Dacă Evan o iubea, era problema lui. 

Prin urmare, de ce trebuie să se comporte atât de urât acum, când 
am găsit şi eu pe cineva la care ţin? 

Evan oftează şi se scarpină în cap. 

— Nu mă pot abţine, omule. Mă râcâie pe creier. De ce tocmai 
ea? Ai putea avea orice altă tipă. 

— Nu ştiu ce să-ţi spun. E diferită. Dacă i-ai da o şansă, ai 
înţelege. 

Nu există niciun motiv întemeiat pentru care relația dintre mine şi 
Mac ar trebui să funcționeze. La dracu”! Poate că nici n-o să 
funcţioneze. E încăpăţânată, nu-i tace gura şi mă scoate din sărite. Dar 
e şi frumoasă, amuzantă, spontană şi ambițioasă. Se pare că e genul 
meu de fată. Sunt nebun după ea. N-am mai întâlnit nicio tipă care 
să-mi rămână în minte zile şi săptămâni întregi după ce am văzut-o 
prima dată. Mi-a intrat pe sub piele. Şi, cu toate că suntem atât de 
diferiţi, ea mă înţelege aşa cum puţini alții reuşesc. 

Dacă mă amăgesc şi toată chestia asta se va termina rău, atunci 
aşa să fie! Cel puţin am încercat. 

— Deci nu există nicio şansă să te conving să te răzgândeşti? zice 
Evan. 

Nu mai pare la fel de sigur pe sine. 

— În calitate de frate, te rog să accepţi relaţia mea cu Mac! 

Stă pe gânduri. Pentru prima dată în viaţa noastră, suntem în 
tabere opuse. Mă întreb dacă simte prea multă ură, prea multă furie 
față de clone ca să-l atrag de partea mea. 

Evan oftează şi se ridică de pe bancă. 

— Bine! Nu te pot salva de tine însuţi. Voi înceta cu prostiile. 

Mă mulţumesc cu atât şi ne împăcăm. Odată întorşi la petrecere, 
îl trimit acasă împreună cu Alana, ca să mă asigur că ajunge în 
siguranţă, iar eu o duc pe Mac la cămin. 

— Îmi pare rău pentru ce s-a întâmplat, îi spun, văzând că rămâne 
tăcută minute în sir. 

Stă pe gânduri şi se uită pe geam, iar asta mă îngrijorează. 

— N-a avut nicio legătură cu tine, Mac. Evan era furios pe cine 
nu trebuia. 

— Fraţii n-ar trebui să se bată. 

Aştept. Nu sunt sigur dacă mai are şi altceva de zis. Mă îngrijorez 
şi mai tare când nu mai adaugă nimic. 

— Vorbeşte-mi, Mackenzie! 

— Dacă relaţia noastră e o idee proastă? 

— Nue. 

— Vorbesc serios, Coop. Nu vreau să fiu motivul pentru care tu şi 
Evan nu vă mai înţelegeți. Nu ajută pe nimeni. Tu nu poţi fi fericit 
pentru că el e supărat, iar eu nu pot să fiu fericită pentru că tu eşti 
supărat. Toţi avem de pierdut. 

Tocmai de-asta Evan trebuie să renunţe la ideile lui prosteşti şi să 
ne lase în pace. Mac nu e aşa cum îşi închipuie el, iar dacă ar 
înţelege-o, şi-ar da seama cât de nedrept a fost cu ea. 

— Lui Evan o să-i treacă. 

— Şi dacă nu îi trece? Nemulţumirile astea te macină. 

— Nu-ţi face griji, Mac! 

Nu-mi pasă dacă fratele meu acceptă situația asta sau nu, atât 
timp cât se poartă frumos cu Mac şi îşi ţine comentariile pentru el. 
Toată viaţa am trăit pentru noi doi, pentru mine şi Evan. Măcar atât — 
relația asta — vreau s-o am doar pentru mine. 

N-am reuşit să o liniştesc. 

— Cooper, nu vreau să intervin între tine şi fratele tău geamăn. 

— Am făcut deja o alegere. Vreau să fim împreună. Evan o să se 
descurce, spun eu, aruncându-i o privire aspră. 

Îi văd suferinţa în ochi. 

— Şi ce înseamnă, mai exact, să fim împreună? întreabă Mac. 
Ştiu că mai devreme am zis că ieşim împreună şi am crezut că n-o să 
mă deranjeze... Dar apoi am venit la petrecerea aia. Ai văzut cum se 
uita toată lumea la noi? Ba nu! Se uitau la mine de parcă nu aveam ce 
să caut acolo. Iar tipa aia, Heidi, mi-a aruncat numai săgeți. Şi am auzit 
nişte fete spunând că sunt o snoabă bogată şi că rochia mea e ridicolă. 

— De ce să fie ridicolă? 

Din punctul meu de vedere, rochia ei galbenă şi scurtă e al naibii 
de sexy. 

— Pentru că e o rochie Givenchy. Bănuiesc că nu poartă nimeni o 
rochie de o mie de dolari când merge la o petrecere privată. 

Obrajii lui Mac se înroşesc de stânjeneală. 

— Nici măcar nu mi le cumpăr eu. Asistenta maică-mii mi le ia. 
În caz că n-ai observat, nu-mi pasă de modă. Eu port blugi şi tricouri. 

Devine din ce în ce mai agitată. 

— Am ales rochia asta doar pentru că e drăguță, şi de vară, şi 
destul de scurtă încât să te înnebunească pe tine. 

Îmi stăpânesc râsul şi mă forţez să nu comentez faptul că bucata 
de material galben care abia dacă-i acoperă fundul costă o mie de 
dolari. 

— Dar poate au crezut că mă dau mare. Habar n-am... Nu asta 
încercam să fac. Tot ce ştiu eu că nimeni nu voia să fiu la petrecere. 

— Eu voiam să fii acolo. 

— Tu nu contezi, bombăne Mac. 

Mă întind peste consolă şi o iau de mână. Îmi împletesc forţat 
degetele cu ale ei şi o corectez: 

— Doar eu contez. 

— ŞI ei contează. Ai un grup de prieteni. Vă ştiţi dintotdeauna. 
Eu am doi prieteni, iar unul dintre ei e colega mea de cameră, aşa că e 
obligată să mă placă. 

De data asta, chiar râd. 

— Mi-aş dori să am şi eu un grup de prieteni ca al tău. Sunt 
invidioasă, spune ea cu sinceritate. Şi chiar voiam să mă placă toată 
lumea. 

Îi eliberez mâna şi conduc camioneta spre marginea şoselei. 
Parchez şi mă răsucesc spre Mac, privind-o cu seriozitate. 

— Tubito, eu te plac. Şi prietenii mei o să te placă. Îţi promit. 

Mac se încruntă. 

— Nu face promisiuni pe care nu le poţi respecta! 

— Vorbesc serios. O să se dea ei pe brazdă. Mai aşteaptă puţin! 
Nu mă părăsi doar pentru că amicii mei nu te-au primit foarte călduros 
în seara asta şi fiindcă nişte fete te-au judecat din cauza unei rochii. 
Apropo: ca să ştii şi tu, rochia asta e cel mai sexy lucru pe care l-am 
văzut vreodată. Vreau să smulg cu dinţii bucata asta de material de o 
mie de dolari. 

Mac râde. 

— Chiar te rog s-o smulgi! 

— Să nu mă părăseşti, Mac! 

Mă jenez când aud tonul rugător din vocea mea. 

Pe chipul ei frumos dansează umbre. Pentru o clipă, rămâne 
tăcută. Simt că trece o veşnicie până răspunde, într-un final. 

Ochii ei verzi sclipesc în lumina farurilor unei maşini care trece 
pe lângă noi. Se aplecă şi mă sărută apăsat. Se desprinde de mine, cu 
respiraţia întretăiată, şi şopteşte: 

— Nu te părăsesc. 


26. 
Mackenzie 


Mai aşteaptă puţin, mi-a spus el. 

O să se dea ei pe brazdă. 

Cooper vorbeşte prostii! De când cu petrecerea-dezastru, m-am 
străduit şi am făcut tot posibilul să câştig „gaşca” lui Cooper de partea 
mea. Deşi nu ar recunoaşte niciodată, ştiu că îl deranjează diferenţele 
dintre mine şi prietenii lui. Nu vreau să fiu motivul pentru care se 
îndepărtează de oamenii la care ţine. Ei sunt în viaţa lui de mult mai 
mult timp decât mine. În opinia mea, nu avem motive să nu ne 
înţelegem cu toţii. 

Aşa că încerc. Chiar mă străduiesc din răsputeri. Fie că e vorba să 
jucăm darts într-un bar sau să lenevim pe plajă, lângă un foc de tabără, 
am făcut progrese în ultimele săptămâni. Cei mai mulţi dintre amicii 
lui Cooper — Tate, Chase, Wyatt — s-au obişnuit cu mine. Chiar am ieşit 
într-o seară, la cină, cu Chase şi cu iubitul lui — un tip drăguţ, pe nume 
Alec, care e student tot la Garnet. Doar că ei nu se pun la socoteală, 
pentru că nu pe ei trebuie să-i cuceresc, ci pe cei mai apropiaţi de 
Cooper. 

În afară de Steph, care mi-e încă aliată, nu pot să sparg zidul 
dintre mine, Alana şi Heidi. Deşi în ultima vreme Evan nu s-a mai 
purtat ca un idiot nesuferit, e tăcut în preajma mea. A adoptat deviza 
„Dacă nu ai nimic frumos de zis, mai bine îţi ţii gura”. 

Mi-am zis că seara asta ar fi momentul perfect pentru o ieşire mai 
intimă. Doar gaşca. O să luăm câteva gustări, o să ne uităm la filme de 
groază, poate că o să jucăm Adevăr sau Provocare. O să petrecem mai 
mult timp împreună. 

Sigur că nu se putea altfel! Până după-amiază, ploile prognozate 
pentru această seară se transformă în avertismente de furtuni puternice 
şi tornade în statele Carolina de Nord şi Carolina de Sud. 

Minunat! Nici măcar vremea nu tine cu mine. 

Acum o oră, Cooper şi Evan au plecat să-l ajute pe Levi să 
închidă trapele din unul dintre şantierele lui. Acum stau aici, în casa 
lor, alături de vreo patru kilograme de aripioare de pui şi de pâine cu 
usturoi şi brânză, iar dincolo de uşile glisante de sticlă, deasupra 
oceanului, cerul devine gri şi rău-prevestitor. Pentru că nu am nimic de 
făcut şi pentru că iubesc furtunile — mă atrage haosul care urmează să 
se dezlănţuie —, deschid uşa din spate şi las aerul rece să intre. Mă aşez 

pe canapea şi încep să-mi fac temele. Televizorul se aude în surdină. 
Pe canalul cu ştiri locale, oamenii care prezintă rubrica Meteo stau în 
faţa unei hărți inundate de roşu şi portocaliu. 

Termin de citit pentru cursul de antropologie şi mă uit la câteva 
clipuri pe laptop, pentru cursul meu de cultură mass-media. Observ un 
fulger uriaş. E urmat de un tunet care zguduie casa. Potopul înfiorător 
mă sperie. Daisy, care stă sub o pătură la picioarele mele, ţâşneşte din 
cameră şi fuge în ascunzătoarea ei preferată, sub patul lui Cooper. 
Ploaia începe să se reverse. Furtuna înghite orizontul. Sar de pe 
canapea şi închid rapid uşa glisantă, apoi şterg cu o lavetă apa care s-a 
strecurat înăuntru. 

Aud un bocet slab în depărtare. 

— Daisy, tu eşti? 

Să fi ieşit cumva din casă fără s-o văd? 

Mă uit în camera lui Cooper şi o găsesc sub pat, cu lăbuţele 
întinse pe podea şi cu căpşorul între ele. 

— Tu plângeai, micuţo? 

Tresar când aud din nou sunetul. E mai mult un țipăt decât un 
bocet, şi e clar că vine de undeva de afară. 

Când e furtună, poţi s-o auzi ţipând... 

Când îmi aduc aminte de ce mi-a spus Evan, pulsul mi se 
accelerează. Chiar a vorbit serios când mi-a zis că locul ăsta e bântuit? 
Cum naiba o cheamă pe fetiţa aia? 

— Patricia? îngaim, privind precaut prin cameră. Tu eşti? 

Becurile de deasupra mea încep să pâlpâie. 

ip de spaimă. Daisy dispare sub pat. 

les din camera lui Cooper. Inima stă să-mi sară din piept. Ar 
trebui să caut nişte lumânări, în caz că se întrerupe curentul. Nu mă 
atrage deloc ideea de a sta pe întuneric, ascultând tipetele unui copil 
mort de un secol. 

Exact când mă aştept să le aud din nou, zgomotele stridente 
izbucnesc iar. Aud o grămadă de sunete amestecate cu tunetele. 

— Patricia! 

Vocea mea e mai liniştită, dar mâinile mele cam tremură. 

— Hai să ne purtăm frumos, bine? Ştiu că nu e distractiv să fu 
moartă, dar asta nu înseamnă că trebuie să urli din toţi bojocii. Dacă 
vorbeşti mai încet, o să ascult orice ai... 

Un alt țipăt. 

— Sau poate că nu, o dau eu la întors. Bine, ai câştigat, Patricia! 
Continuă să mă sperii de moarte! 

Merg în bucătărie, unde încep să deschid dulapurile, în căutarea 
lumânărilor sau a unei lanterne. Găsesc un pachet de lumânări mici. 
Respir uşurată. Bun! lau una dintre brichetele de pe măsuţa de cafea. 
Acum sunt pregătită de orice. 

Când mă îndrept spre sufragerie, aud un bâzâit. Cred că îmi sună 
telefonul, dar apoi îmi dau seama că îl am în buzunar. Urmăresc 
sunetul şi mă apropii de blatul de bucătărie, unde telefonul lui Cooper 
vibrează. La naiba! Şi-a uitat telefonul acasă. Văd că are mai multe 
apeluri pierdute şi câteva mesaje. Nu le citesc, fiindcă nu vreau să-i 
încalc intimitatea, dar observ că mesajele au fost trimise de Alana şi de 
Steph. 

Dat fiind de câte ori au încercat să dea de Cooper, bănuiesc că e o 
urgență. L-aş suna pe Evan, să-i spun ce se întâmplă, dar nu am 
numărul lui în agendă şi nici nu pot debloca telefonul lui Cooper. Dacă 
e chiar atât de important, fetele îl vor suna şi pe Evan. 

Îmi văd de treabă şi mă întorc la temele mele. 

Dar telefonul continuă să mă întrerupă. Din cinci în cinci minute, 
mobilul lui Cooper începe să se vibreze pe blatul de bucătărie. În cele 
din urmă, răspund. 

— Steph, tu eşti? întreb, citind numele de pe ecran. 

— Cu cine vorbesc? 

— Sunt Mackenzie. Cooper şi Evan au plecat cu Levi. Cooper 
şi-a uitat telefonul acasă. 

— La naiba! izbucnește ea, frustrată. Am tot încercat să dau de 
Evan, dar nici el nu răspunde. 

— Ce s-a întâmplat? 

— Curge apă prin tavanul din baie. Am auzit un sunet ca şi cum 
un copac ar fi căzut pe acoperiş şi, dintr-odată, ne-am trezit cu apă pe 
pereţi. 

— Sunteţi tefere? 

— Da, dar trebuie să reparăm acoperişul înainte să se inunde 
toată casa. Am pus prosoape pe jos, dar e prea multă apă şi n-avem 
cum s-o oprim. 

Fir-ar! Dacă nu pot da de Evan, înseamnă că amândoi încă sunt 
ocupați şi îl ajută pe unchiul lor. Furtuna e din ce în ce mai puternică, 
iar vântul şi ploaia bat în ferestre. Dacă mă iau după rubrica Meteo de 
la televizor, nu se va sfârşi rapid. Asta înseamnă că, în curând, Steph şi 
Alana vor avea nevoie de o plută. 

Încerc să găsesc o soluţie. Îmi aduc aminte de camioneta lui 
Cooper, pe care a lăsat-o acasă, şi de cheile aflate pe măsuţa de cafea. 
Pun pariu că are tot felul de lucruri în garaj — de pildă, o scară şi câteva 
prelate. 

În mintea mea se conturează un plan. 

— Steph, notează numărul meu de telefon şi dă-mi un mesaj cu 
adresa voastră! Vin la voi! 

Aud un zgomot în fundal. Probabil că e vocea Alanei. 

— Ăă... Nu sunt sigură că e o idee... 

Nu o las să termine: 

— Mă duc să iau nişte materiale din garajul lui Cooper şi vin spre 
voi. Ai încredere în mine! O să rezolvăm problema. 

— Bine, cedează ea, într-un final. 

Mi se pare că aud o notă de uşurare în vocea ei. 

După ce închei apelul, iau o geacă de-a lui Cooper, iau cheile 
camionetei şi mă îndrept spre garaj, prin ploaie şi noroi. Înăuntru, 
rezemate de perete, văd tot felul de materiale de construcții rămase de 
la renovările de care se ocupă Cooper şi Evan. Printre ele, găsesc un 
fel de material din vinil de culoare neagră şi o frânghie. Din fericire, 
sculele lui Cooper sunt bine organizate, aşa că găsesc imediat un 
ciocan, nişte cuie şi un pistol mare cu capse. E de ajuns. 

La zece minute după ce am vorbit cu Steph, aduc camioneta lângă 
uşa garajului şi o încarce cu toate materialele, luptându-mă cu scara de 
aproape patru metri, apoi pornesc spre Steph şi Alana. 

Când ajung la casa micuță şi albastră, totul pare OK. De aici, din 
faţă, nu se vede nici urmă de stricăciune. De îndată ce sun la uşă, Steph 
deschide şi mă trage înăuntru, fiindcă ploaia dă să intre pe uşă. 

— Pe aici! spune ea, după ce ne salutăm scurt. 

Mă conduce pe veranda din spate. De aici, văd ramurile unui 
copac ce atârnă de colţul din spate al casei. 

— Am fost norocoase că la ultimul uragan ramurile alea nu s-au 
prăbuşit pe casă. Era doar o chestiune de timp până să pice. 

— A tot zis Evan că o să vină să mai scurteze crengile, spune 
Alana, cu mâinile pline de prosoape ude. Dar bineînţeles că a uitat. 

Steph o priveşte şi îi zice: 

— Ar fi bine să duci prosoapele astea în uscător, ca să avem ce 
pune pe jos când celelalte se fac leoarcă. 

— Sper că n-aveaţi de gând să faceţi duş în seara asta, oftează 
Alana. 

— Haideţi afară, să mă ajutaţi! le cer fetelor. În primul rând, 
trebuie să ajungem pe acoperiş şi să scăpăm de ramurile alea. Având în 
vedere cât de nasoală e vremea, dacă le lăsăm acolo, s-ar putea să 
înrăutăţească situația. 

Steph se uită la mine, îngrozită. 

— Poftim? Doar nu vrei să urci pe acoperiş! 

— La ce te aşteptai? o întreb ironic. Vrei să-l suni pe Cooper, ca 
să-ţi aducă mai multe prosoape? 

— Dar e periculos. În plus, mai şi fulgeră. 

Bineînţeles că Steph are dreptate. Însă alternativa ar fi să 
aşteptăm să se inunde toată casa şi să rămână o ditamai gaura în 
acoperiş. Am petrecut trei ani de liceu lucrând cu echipa care se ocupa 
de producţie pentru piesele de teatru puse în scenă de şcoală. Sunt 
destul de îndemânatică atunci când e nevoie. 

— O să urc pe acoperiş şi o să leg frânghia de ramuri, ca să le 
cobor până la voi. Apoi o să acopăr gaura cu nişte materiale. Voi 
termina repede. 

E o minciună. Nu voi termina repede, dar trebuie să trec la treabă. 
Cu cât pierd mai mult timp vorbind cu Steph, cu atât va fi mai rău. 

— Spune-ne ce să facem! cere Alana. 

E prima oară când îmi vorbeşte fără să zâmbească ironic. Constat 
că facem progrese. 

Plouă de rupe, iar noi ne străduim să ducem materialele în curtea 
din spate şi să proptim scara de un perete lateral al casei. Odihneşte-te 
în pace, covor din sufragerie! Ştiu că îmi risc viaţa urcând pe o scară 
de metal, în toiul unei furtuni, dar au trecut câteva minute bune de la 
ultimul fulger, aşa că îmi încerc norocul şi urc, ducând frânghia pe 
umăr. 

Am în picioare bocancii de drumeție ai lui Steph. Păşesc pe 
acoperişul înclinat. La fiecare pas, simt de parcă m-am încălţat pentru 
prima dată cu patine pentru gheaţă. Nu am de ce să mă sprijin. Sunt 
atentă să nu fac nicio mişcare bruscă. Reuşesc să leg frânghia în jurul 
crengii uriaşe, bifurcate, apoi trag de un capăt, ca să mă asigur că 
frânghia e bine strânsă. O petrec peste o altă ramură a copacului, ca să 
acţioneze ca un scripete. Reuşesc din prima încercare. Bravo mie! 

Jos, Steph şi Alana ţin de frânghie cât pot ele de bine, iar eu le 
ajut, cu grijă, să tragă ramura de pe marginea acoperişului. Când o 
coboară la pământ, văd imediat locul de unde lipsesc câteva şindrile. 
Printr-o gaură largă, apa curge înăuntru. 

Cobor încet. Fetele au început să deznoade frânghia. 

— Cât de rău e? întreabă Steph, ştergând apa care i se scurge pe 
faţă. 

Stăm în noroi până la glezne. Curtea s-a transformat într-o 
piscină, iar bocancii lui Steph sunt plini de apă. 

— E o gaură în acoperiş. Nu foarte mare. 

Strigăm ca să ne putem auzi dincolo de vântul asurzitor şi de 
ploaia care loveşte copacii şi răpăie pe acoperişul metalic al verandei. 

Îmi dau la o parte părul ud care mi s-a lipit de frunte. 

— Tot ce putem face este să acoperim gaura şi să sperăm că 
ploaia o să înceteze în curând, le zic. 

— Ce putem face? 

Alana mă priveşte îngrijorată. Părul ei roşu-aprins i s-a lipit de 
gât. 

— O să iau pistolul cu capse, ciocanul şi cuiele. Tu şi Steph legaţi 
prelata cu frânghia asta, ca s-o trag uşor la mine, după ce mă urc iar pe 
acoperiş. 

— Fii atentă! îmi spune Steph, pentru a cincea oară. 

Tot ce vreau e să termin treaba şi să mă usuc. Degetele mi s-au 
murat, iar chiloţii sunt uzi leoarcă. Frigul mi-a intrat în oase. După ce 
fetele ridică prelata şi eu tai o bucată suficient de mare, folosind 
briceagul Alanei, o fixez cu ajutorul pistolului cu capse şi o bat în cuie. 
Tremur din tot corpul şi îmi clănțăne dinţii, aşa că durează o veşnicie 
să bat cuiele astea. 

— Eşti bine? strigă Steph. 

Mai bat un cui până la jumătate, dar pe urmă ciocanul îmi alunecă 
din mână, iar cuiul ăsta idiot se îndoaie. la mai dă-l încolo! E destul de 
bine şi aşa. 

— Vin acum! îi răspund. 

Cobor şi toate trei ne grăbim să intrăm, lăsând frânghia şi prelata 
în curte. Un fulger scapără chiar deasupra noastră. 

Intrăm în baie, ne dezbrăcăm până la chiloți, după care ne 
aruncăm hainele umede şi pline de noroi în maşina de spălat. 

— A fost cât pe-aci! îmi spune Alana, cu zâmbetul până la urechi. 

Îi zâmbesc şi eu din toată inima. Amândouă suntem conştiente că 
am scăpat ca prin urechile acului. 

— Exact! aprobă Steph, cu o privire obosită. Ce 1-aş fi spus eu lui 
Cooper, dacă te electrocutai pe acoperiş? 

Alana scoate din dulap trei pături, ca să ne încălzim. 

— Ar fi trebuit să ascundem cadavrul tău şi să-i spunem că ai dat 
bir cu fugiţii. 

Alana vede că mă încrunt. Ridică din umeri şi zâmbeşte, apoi 
adaugă: 

— De ce te uiţi aşa? Încă nu l-ai văzut pe Cooper nervos. 

Alana şi cu mine mergem în sufragerie. Steph pune de cafea. Stau 
pe canapea şi tremur, înfăşurată în pătură. Alana primeşte un apel şi 
răspunde: 

— Salut! Da, ne-am dat seama. Mackenzie e aici, cu noi. Sigur! 
Ne mai auzim. 

Lasă telefonul deoparte şi se aşază lângă mine. 

— Băieţii vin încoace. 

— Îmi poţi împrumuta nişte haine, te rog? 

Dat fiind că am pus hainele mele ude în maşina de spălat, n-aş 
vrea să plec de aici doar în lenjerie intimă şi cu geaca lui Cooper. 

— Sigur că da. 

Steph aduce ceştile cu cafea. De obicei, o beau cu frişcă şi puţin 
zahăr, dar acum nu sunt pretențioasă. O cafea neagră şi fierbinte e 
exact ce-mi trebuie ca să-mi alung frigul din oase. 

— Ce-ai făcut acolo sus a fost foarte tare! mă laudă Steph, 
aşezându-se pe canapea, între mine şi Alana. N-aş fi crezut că eşti atât 
de bună la treaba cu mâinile. 

Mă priveşte cu un zâmbet plin de regret. Îşi dă seama că aş putea 
să iau remarca ei ca pe o insultă. 

Încep să povestesc: 

— Când eram în clasa a zecea, am avut un profesor de chimie 
care ne punea numai note mici. Singura modalitate de a obţine puncte 
în plus era să faci voluntariat, aşa că am ajutat la construirea 
decorurilor pentru piesele de teatru puse în scenă de şcoală. A fost 
distractiv, cu excepţia momentului în care aproape c-am rămas fără un 
deget, când un coleg m-a atins cu burghiul. 

Îi arăt lui Steph cicatricea de pe degetul meu arătător. 

— Mi-a făcut degetul ferfeniţă. 

— Ce nasol! 

Alana intervine: 

— Mulţumim că ai venit! Nu ştiu ce ne-am fi făcut fără tine. 

Steph pufneşte în râs: 

— Alana e vai de mama ei. Îi e frică de înălţime. 

Alana se uită urât la Steph şi îi arată degetul mijlociu. 

— Mersi, scorpie ce eşti! 

Steph ridică din umeri. 

— Am spus adevărul. 

— Încerc să mă port frumos. Mai lasă-mă în pace! 

N-o cunosc foarte bine pe Alana, dar cred că am făcut un mare 
pas înainte. Ca să o conving să mă simpatizeze, a fost nevoie doar să 

fac pe eroina şi să sfidez moartea. Gata! Am câştigat de partea mea 
două treimi din gaşcă. Dacă mi-aş da seama cum s-o cuceresc şi pe 
Heidi, ar fi super. 

Vorbim vreun sfert de oră. Când le zic că am cumpărat hotelul 
The Beacon, Steph îmi dă o grămadă de detalii despre clădire. A lucrat 
trei veri la hotel. Are cunoştinţe care mi-ar putea fi de folos, deci îmi 
pun în cap s-o invit la hotel, de îndată ce intru în posesia lui. Faptul că 
ştie atât de multe despre Beacon ar putea fi un adevărat atu. 

— Au sosit ajutoarele, domnişoarelor! exclamă Evan, dând 
buzna pe uşă, ud leoarcă şi fără tricou. Unde-i problema? 

E ciudat că, în ciuda faptului că mă culc cu fratele lui geamăn, nu 
mă tulbură deloc să-l văd pe Evan la bustul gol. 

— Ai întârziat două ore, spune sec Alana. 

În mod clar, nu e impresionată de intrarea lui măreaţă. 

Evan îşi scutură apa din păr cu eleganța unei potăi fără stăpân, 
apoi îi aruncă Alanei o privire sarcastică şi o ia peste picior: 

— Of! Îmi pare rău. Încă nu mi-ai dat avansul pe luna asta, ca 
să-ţi stau la dispoziţie tot timpul. 

Cooper îl împinge pe frate-său din uşă şi intră. Pare puţin derutat 
când mă vede pe canapeaua prietenelor lui, înfăşurată într-o pătură, ca 
un hotdog ud. 

— Am văzut camioneta mea afară, spune el, nedumerit. Ai venit 
să le ajuţi? 

Ridic din umeri şi îi zâmbesc. 

— Da. Am furat nişte materiale de la tine. Ai o influenţă proastă 
asupra mea. 

— Pe bune?! râde Cooper. 

Sclipirea din ochii lui e aţâţătoare. Mă excit cât ai clipi. Am 
senzaţia că toată lumea aflată de faţă îşi dă seama de ce se petrece între 
noi, dar nu-mi pasă. Când Cooper Hartley intră într-o încăpere, îmi 
pierd minţile. Urăsc şi ador totodată chestia asta. 

Băieţii se duc în bucătărie şi-şi toarnă câte o ceaşcă de cafea. 

— Am fost norocoase că a venit Mackenzie, spune Steph. 
Nebuna asta s-a urcat pe acoperiş şi a acoperit singură gaura. 


206 


Alana întinde propria cană de cafea spre Evan, îndemnându-l să-i 
mai toarne puţin, iar el îşi dă ochii peste cap când ne vede pe toate trei 
înfăşurate în pături. 

— În altă ordine de idei — adaugă Alana —, să nu folosiţi baia de 
oaspeţi! E ca un acvariu acolo. 

— Staţi aşa! intervine Cooper. Mac, te-ai urcat pe acoperiş? 

— S-ar putea să-mi fi găsit o nouă vocaţie, îi răspund. Ar trebui 
să mă ocup personal de renovarea hotelului, aşa cum fac oamenii în 
emisiunile alea de la televizor. 

— Hei! exclamă Steph, lovindu-mă peste braţ. Vreau să fiu eu 
prezentatoarea emisiunii. 

— Tot nu-mi vine să cred că ai cumpărat hotelul Beacon, se 
minunează Alana. 

Cooper trânteşte ceaşca pe televizor. Cafeaua se varsă, iar noi 
rămânem tăcuți. 

— Şi voi două n-aţi încercat s-o opriţi? 

— Coop, s-a rezolvat, spune Steph, ignorându-i izbucnirea. Pur şi 
simplu ploua în casă. 

Cooper i-o retează: 

— Da, dar nu tu ţi-ai riscat viaţa. 

Vocea lui e plină de asprime. Habar n-am ce anume a provocat 
furia asta bruscă. Să urc pe acoperiş în toiul furtunii nu a fost o decizie 
foarte chibzuită, dar nimeni nu a fost rănit. Poate doar orgoliul lui 
Coop. 

Încerc să-l liniştesc: 

— Hei, e în regulă! N-am păţit nimic. Fetele au avut nevoie de 
ajutor, iar eu m-am oferit să vin. A fost decizia mea. 

— Mă doare-n cot a cui a fost decizia asta tâmpită! Ar fi trebuit să 
ai mai multă minte, îmi reproşează el. 

Îmi vorbeşte de sus, cam aşa cum mi-a vorbit Preston când i-am 
spus că am cumpărat hotelul. 

Mă enervez. De ce toţi cu care am fost simt nevoia să mă 
dădăcească? Nu m-am despărţit de Preston ca să-l las pe altul să mă 
trateze ca pe un copil. 

— lar voi două, completează el, uitându-se la fete, trebuia s-o fi 
oprit! 

— Prietene, calmează-te! îi zice Alana, lăsându-şi capul pe spate 
şi oftând plictisită. Mac e om în toată firea. Şi ne bucurăm că e aici, cu 
noi. 

Simt că ăsta e felul Alanei de a-şi cere scuze faţă de mine. 
Eforturile mele din seara asta au înmuiat atitudinea rece cu care fetele 
m-au tratat până acum. Aş zice că suntem în relații bune. 

— Mai lasă-mă, Alana! V-a ajutat doar fiindcă vrea ca tu şi Heidi 
să nu vă mai purtaţi urât cu ea. 

Izbucnesc: 

— Nu te-am rugat să vorbeşti în numele meu! 

Mersi că m-ai dat de gol, nemernicule! Chiar făceam progrese cu 
fetele, dar tu nu mă ajuţi deloc. 

Cooper se apropie de canapea şi se postează în faţa noastră. 

— Ai fi putut să mori! se răsteşte la mine. În caz că n-ai observat, 
suntem în plin uragan. 

Rămân cu gura căscată. 

— Îţi baţi joc de mine? În caz că n-am observat? Acum, brusc, îţi 
faci griji pentru siguranța mea? Tu eşti cel care m-a lăsat în casă, în 
toiul uraganului. Eram singură! Doar eu şi Patricia, care urla ca un 
demon! 

Cooper se uită la mine de parcă aş fi nebună. 

— Vorbeşti despre Daisy? 

— Nu vorbesc despre câine, Coop, ci despre Patricia! 

— Nu ştiu cine e Patricia! Te-ai țăcănit? 

— Fetiţa moartă, care s-a înecat lângă casa voastră, acum o sută 
de ani, şi... 

Mă întrerup din tiradă şi mă uit la Evan. Buzele lui zvâcnesc 
nestăpânit. Nemernicul râde. 

— Dobitocule! mârâi eu. Pe bune? M-ai păcălit?! 

Evan îşi încrucişează braţele la piept şi mi-o trânteşte: 

— Mackenzie, scumpo, n-o să-mi cer scuze pentru că eşti prea 
credulă. E vina ta! 

Pe canapea, Alana şi Steph râd isteric. Lui Steph i-au dat 
lacrimile. Printre râsete, repetă cuvintele „fetiţă moartă”. 

Cooper mustăceşte. 

— Să nu îndrăzneşti să râzi! îl avertizez, arătându-l cu degetul. 

Cooper abia dacă se poate abţine. 

— Evan are dreptate. E vina ta. 

Mă holbez la el. 

— Evan e sadic. Şi tu eşti nesimţit. 

— Eu, nesimţit?! 

Indignată, îmi pun mâinile în şolduri. Uit de pătura înfăşurată în 
jurul meu. Pică pe covorul ud, iar eu rămân doar în sutien negru şi în 
chiloţi roz-aprins. 

Evan îşi linge buza de jos şi exclamă: 

— Aşa mai zic şi eu! 

În ciuda privirii lui libidinoase, tonul lui Cooper rămâne rece. 

— a-ţi hainele, Mac! Plecăm. 

— Nu! 

Cooper mijeşte ochii şi repetă: 

— Haide! 

— Nu. Acum locuiesc aici. 

Alana chicoteşte. 

Cooper face un pas spre mine. 

— Mackenzie, să mergem! 

— Nu! 

Brusc, mi se usucă gâtul. Tensiunea face aerul irespirabil. Nu ştiu 
dacă e furios sau excitat; ochii lui aprinşi par să absoarbă tot oxigenul 
din cameră. 

Se uită la frate-său şi spune: 

— Evan, dă-mi cheile tale! Poţi să te întorci acasă cu camioneta 
mea. 

Evan zâmbeşte de parcă ştie ce plănuieşte Cooper să facă. Bagă 
mâna în buzunar, apoi îi aruncă cheile. 

Sunt revoltată. 

— Nu ştiu ce crezi tu că se întâmplă acum, dar nu merg... 

Cât ai zice peşte, Cooper mă saltă pe umăr. Văd cum bocancii lui 
uzi se îndreaptă spre ieşire. 

— Lasă-mă jos! urlu eu. 

Ploaia ne face fleaşcă imediat. Cooper mă aşază pe scaunul din 
dreapta şoferului, în Jeepul lui Evan, şi aleargă spre portiera şoferului. 
Când porneşte motorul, se întoarce spre mine. 

Privirea lui e pătimaşă. 

— O să ţi-o trag imediat ce ajungem acasă. 

O spune ca pe o ameninţare. Ca pe o promisiune. 

E excitat. 

Mai mult ca sigur, e excitat. 


27. 
Mackenzie 


— La duş cu tine! 

Ordinul scurt al lui Cooper îmi provoacă un fior. Fugim de la Jeep 
până în casă, udându-ne leoarcă. Sunt îmbrăcată doar în lenjerie 
intimă, iar dinţii îmi clănţăne din nou. Din fericire, nu stau foarte mult 
aşa. În baie, Cooper dă drumul la apa fierbinte. Curând, aburul începe 
să iasă din cabina de duş. 

Mă dezbrac de sutien şi de chiloţi şi intru în duş. Gem de plăcere 
când apa caldă îmi scaldă corpul. O clipă mai târziu, temperatura 
creşte şi mai mult, fiindcă în spatele meu apare Cooper, gol. 

Braţele lui puternice mă strâng. Spatele meu e lipit de pieptul lui 
lat. Îi simt erecţia pe fundul meu. 

— Mă faci să-mi pierd minţile, rosteşte el răguşit. 

— Chiar aşa? Tu mă faci pemine să-mi pierd minţile. 

Tremur de plăcere când palmele lui îmi acoperă sânii. Sfârcurile 
mi se întăresc. 

— Ai fi putut să te loveşti când ai urcat pe acoperiş. 

— Dar nu m-am lovit. 

— Chiar ţi-a fost frică să stai aici, singură? 

Tonul lui îmi spune că se simte vinovat. 

— Cam da. Am auzit ţipete de afară şi, în plus, luminile pâlpâiau. 

Cooper chicoteşte. 

— Trebuie să recablăm cea mai mare parte a casei. Sistemul 
electric e praf. 

— Prostul de Evan! 

Sunt supărată că şi-a bătut joc de mine. 

— Ce-ar fi să nu vorbim de fratele meu când suntem dezbrăcaţi? 
sugerează Cooper. 

— Bună idee! 

Mă întorc cu faţa la el şi îi cuprind penisul în palmă. 

Cooper se cutremură. 

— Da! Aşa! 

— Ce? Să fac asta? 

Îi mângâi penisul, cu o mişcare prelungă. 

— Mmm... 

— Sau... 

Îi mai strâng puţin penisul, îl mângâi încă o dată şi apoi 
îngenunchez. 

— ... mal bine fac asta? 

Nu-i las timp să răspundă. Îi cuprind penisul cu buzele şi sug 
Uşor. 

Cooper geme şi împinge din şolduri. 

Simt cum un val de putere mi se răspândeşte prin sânge. M-aş 
putea obişnui cu senzaţia asta, cu satisfacția de a şti că eu sunt cea 
după care tânjeşte, că datorită mie are privirea aia înfometată. Cu 
faptul că, în momentul ăsta, îl am la degetul mic. Sau, mai degrabă, pe 
vârful limbii. ÎL mai ling puţin. Coop scoate un sunet răguşit, care îmi 
aduce un zâmbet pe buze. 

— Mă tachinezi, murmură el. 

— Îm-hm... 

ÎI ling din nou. 

— E distractiv. 

Mâna lui coboară. Îşi trece degetele lungi prin părul meu ud. Apa 
curge pe noi. Picăturile 1 se lipesc de piept, pe urmă alunecă pe pielea 
lui. 

Îmi sprijin o mână de coapsa lui şi sug prelung. Mă ghidează fără 
cuvinte, încurajându-mă, punându-şi mâna pe ceafa mea. Tot corpul 
meu este înfierbântat, încordat de dorinţă. Când mă uit la Cooper şi 
văd braţele lui tatuate, când îl simt tremurând, nu regret că am ajuns 
aici. 

Eşti plină de pasiune, Mac. Asta mi-a spus el în seara când am 
fost la festival. Mi-a zis că senzațiile tari şi viaţa mă excită. Are 
dreptate. De când m-am despărțit de Preston şi am început să mă 
întâlnesc cu el, nu m-am simţit niciodată atât de vie. 

— Nu vreau să-mi dau drumul aşa, mormăie Cooper. 

Mă ridică, apoi mă sărută atât de apăsat, încât mă lasă fără suflu. 

Mâinile lui flămânde cutreieră pe trupul meu, în timp ce limba lui 
se joacă cu a mea. Sunt înfierbântată, tânjesc după el şi sunt mai mult 
decât pregătită. Dar, cu toate că îmi plac senzațiile tari, sexul 
neprotejat nu mă încântă. În plus, eu şi Cooper suntem abia la 
începutul relaţiei. 

— Prezervativ, îi şoptesc. 

Fără un cuvânt, închide robinetul. Ne grăbim să ajungem în 
dormitor. Lăsăm dâre de apă peste tot şi râdem de cât de disperaţi 
suntem. 

— Treci pe pat! îmi ordonă el, devorându-mă din ochi. 

Părul meu udă perna cât ai clipi, dar sunt prea excitată ca să-mi 
pese, iar pe Cooper nu pare să-l deranjeze. Îşi pune prezervativul şi se 
lipeşte de mine. Mă sărută din nou, pasional şi lacom. Limba lui se 
strecoară în gura mea. Se împinge adânc în mine. 

Gâfâi, tremur şi tresar datorită plăcerii pe care o simt până-n 
măduvă. Îi zgârii spatele umed şi-mi înfăşor picioarele în jurul lui, ca 
să-l simt mai adânc. 

— Ce mult îmi place! spune el, cu buzele lipite de ale mele. 

— Şi mie. 

Îmi salt şoldurile, ca să-i simt mai bine mişcările grăbite. Am 
nevoie de el. 

— Mai repede! îl implor. 

Mă ascultă. În scurt timp, nu mai văd nimic în faţa ochilor. 
Tremur, cuprinsă de orgasm. Nici el nu mai rezistă mult. Mă pătrunde 
mai adânc, sărutându-mă, muşcându-mi buzele, apoi îşi dă drumul. 

După aceea, ne aşezăm pe spate şi ne tragem sufletul. Mă 
cuprinde o mulţumire pură. Nu-mi amintesc când m-am mai simţit atât 
de satisfăcută după sex. Sau atât de satisfăcută în general. 

— Încă sunt supărat fiindcă te-ai urcat pe acoperiş. 

Mă uit el. 

— Serios? 

— A fost o idee atât de proastă. 

— Eu tot cred că a fost o idee bună, îi spun cu aroganță. 

— Bineînțeles că asta crezi. 

Sună de parcă se abține să râdă. Sau poate că se abține să mă 
strângă de gât. 

Se pare că niciunul dintre noi nu se fereşte de certuri. Nu ne stă în 
fire. Dar nu mă deranjează. Dacă Coop ar fi altfel, nu aş putea să-l 
respect. Ultimul lucru pe care mi-l doresc este să fiu iubita unei cârpe 
de şters pe Jos. 

Pe de altă parte, sunt conştientă că cearta nu ne face bine. 

Oftez. 

— Ne certăm întruna. Simt că asta e a doua lovitură împotriva 
relaţiei noastre. 

— Care a fost prima? mă întreabă el, curios. 

— Suntem total opuşi. Ştiu, se spune că extremele se atrag, că 
certurile sunt o descărcare sănătoasă a pasiunii şi aşa mai departe, dar 
mediile din care provenim sunt foarte diferite. 

După două clipe de ezitare, mărturisesc: 

— Uneori, nici nu-mi pot da seama cum o să ne potrivim unul în 
viaţa celuilalt. Dacă mai punem la socoteală cât de ticălos poţi fi şi 
că-mi vine să te pocnesc... 

Oftez din nou. 

— După cum am zis: două lovituri. 

Cooper se ridică în capul oaselor. Se uită la mine cu ochii lui 
întunecaţi. E amuzat. 

— Mac, în primul rând, cui îi pasă? Fiecare relaţie e diferită. Unii 
se ceartă, alţii nu. Unii vor linişte, alţii vor pasiune. De noi depinde 
cum vrem să arate relaţia noastră. În al doilea rând, trebuie să te anunţ 
că amândoi putem fi foarte ticăloşi atunci când vrem asta. 

Zâmbesc. 

— Singura diferenţă dintre noi e dimensiunea conturilor noastre 
bancare, declară Coop. Suntem mult mai asemănători decât erați tu şi 
încrezutul de Preston. 

— Serios? 

— Normal! Vrei să ştii ce cred eu? 

— Chiar te rog! 

— Cred că ai fost împreună cu tâmpitul ăla pentru că îţi oferea 
siguranță. Ai spus-o chiar tu: te-a ajutat să fii reținută. Şi aveai nevoie 
de asta, pentru că în lumea ta nu poţi să te răzvrăteşti, să fii tu însăţi sau 
să faci ceva care ţi-ar pune familia într-o lumină proastă, nu? Ei bine, 
cu mine nu trebuie să-ţi faci griji pentru asta. Cele două lovituri despre 
care vorbeşti ar putea fi considerate neajunsuri în lumea bogătaşilor, 
dar aici, noi doi suntem exact cine şi ceea ce trebuie să fim. 

Inima mi se umple de bucurie. Când îmi spune astfel de lucruri, 
mi-e greu să nu îl iubesc. 


x k x 


Bonnie: Vezi că diseară nu vin acasă. Incearcă să nu-mi duci 
dorul prea mult, bine? Știu că va fi greu, dar am încredere în tine! 


Zâmbesc când citesc mesajul. Bonnie e cea mai tare. Mă ridic şi îi 
răspund repede. 


Eu: Ooo! Obraznico, nu vii acasă, deşi mâine avem cursuri! 
Lasă-mă să ghicesc: te duci la o petrecere în pijamale cu... Edward? 
Bonnie: Vrei să zici Jason. Da, Jason arată ca Edward, din 
Amurg. Nu merg la nicio petrecere. 
Eu: Te vezi cu Todd? 

Bonnie: L-am scos de pe listă. 


Incerc să-mi amintesc cu care băieți s-a mai întâlnit în ultimele 
săptămâni, însă nu-mi vine nimic în minte. Cooper mi-a cam distras 
atenţia. 


Bonnie: Uite cum facem, scumpo. Zi-mi cum îl cheamă pe 
localnicul tău, iar eu îți voi spune totul despre noul meu iubit. 


Fata asta nu se lasă cu una, cu două. Bonnie m-a tot bătut la cap 
să-i zic cu ce tip mă întâlnesc. Mă simt prost că nu-i povestesc despre 
Cooper, dar ştiu că, dacă informaţia ajunge pe mâini greşite, va deveni 
o armă. Încă nu ştiu dacă sunt pregătită să încarce arma asta. 


Eu: Localnicul ăla va rămâne micul meu secret murdar. 
Bonnie: BINE! Atunci, şi al meu o să rămână un secret. 


Două secunde mai târziu, îmi dă iar mesaj. 


Bonnie: Pe cine încercăm să păcălim? Amândouă ştim că nu-ţi 
pot ascunde nimic. Il cheamă Ben şi e frumos! 


Următorul mesaj vine la pachet cu captura de ecran a unei poze 
de pe Instagram, în care apare un băiat înalt, cu chipul unui zeu nordic. 


Eu: Miştooo! Să te distrezi! 
Bonnie: Așa o să fac. Ne vedem mâine! 


Pun telefonul pe noptieră şi iau manualul de antropologie. Este 
luni seară şi aş prefera să fiu goală, în patul lui Cooper. Adevărul e că 
am petrecut tot weekendul împreună. În seara asta, mă forţez să stau în 
cămin. Nu numai ca să ajung la zi cu lecţiile, ci şi pentru că prea mult 
timp petrecut împreună ar putea duce la saturație şi plictis; ultimul 
lucru pe care mi-l doresc este să se sature Cooper de mine. Dumnezeu 

ştie că eu, una, nu pot să mă plictisesc de el. Sunt precaută, deci mă 
străduiesc să mă concentrez şi la cursuri. 

Fiindcă sunt o fată cuminte, termin lectura pentru antropologie şi 
biologie, scriu o ciornă pentru lucrarea mea la literatură engleză şi 
merg la culcare la o oră foarte rezonabilă: 22:45. 

Din păcate, nu am parte de somnul odihnitor la care am sperat. 

Pe la două dimineaţa, sunt trezită de trei apeluri telefonice de la 
Evan, urmate de un mesaj: Nu contează. Nu e o urgenţă. 

Dacă altcineva m-ar fi sunat de mai multe ori în toiul nopţii, iar 
după aia ar fi pretins că nu e o urgenţă, i-aş fi spus imediat să se ducă 
dracului. Dar faptul că mesajele sunt de la Evan mă pune puţin pe 
gânduri. Am făcut schimb de numere de curând, după seara cu furtuna, 
când nu aveam cum să dau de el. Nu cred că m-ar contacta decât dacă 
ar fi, într-adevăr, o urgenţă. 

ÎI sun. 

— Evan, eşti bine? 

— Nu chiar. 

Cuvintele astea nu prevestesc nimic bun. 

— Unde eşti? 

— În faţă la Sharkey. Poţi să vii să mă iei? mormăie el. Ştiu că e 
târziu, şi n-am vrut să sun, dar... 

— Evan, e în regulă. Stai acolo! Vin acum. 


28. 
Mackenzie 


Cincisprezece minute mai târziu, sar dintr-un Uber pe trotuarul 
din faţa barului Sharkey. Îl văd imediat. Evan stă pe bordură. Arată 
foarte rău. 

— Ce ţi s-a întâmplat? 

Observ sângele pe o parte a feţei, cămaşa ruptă la un umăr, 
mâinile julite şi umflate. Simt miros de alcool. 

Cu braţele sprijinite de genunchii îndoiţi, pare epuizat. Învins. 
Abia ridică privirea. Când vorbeşte, vocea lui este încordată şi slabă. 

— Poţi să mă iei de aici? 

Îmi dau seama că sunt ultima lui soluţie şi că să mă sune pe mine, 
ca să-l ajut, a fost mai dureros decât orice a îndurat în seara asta. Acum 
are cel mai mult nevoie de înţelegere. 

— Da. 

Mă aplec şi îi petrec unul dintre braţe peste umărul meu. 

— Am eu grijă de tine. 

În timp ce îl ajut să se ridice, trei băieţi apar de după colţ. Poartă 
tricouri inscripţionate cu litere greceşti. Strigă cuvinte incoerente şi se 
apropie de noi. Sunt sigur studenţi. 

Privirea tulbure a unuia dintre străini poposeşte pe mine. 

— Bună, scumpo! 

Zâmbeşte lasciv şi adaugă: 

— Ce-ai acolo? Ţi-ai găsit un maidanez? 

— Dispari, nemernicule! îl ia Evan la rost. 

Nu prea poate să stea drept, dar asta nu-i suficient pentru a-l 
descuraja să se certe. Tupeul lui e admirabil. 

Cel mai înalt dintre ei se apropie de noi, clătinându-se, şi se uită 
la Evan, pe urmă se răsuceşte spre prietenii lui. 

— lar am dat de nenorocitul ăsta? Ia uite cine s-a întors, băieţi! 

Mă uit urât la cei trei. 

— Lăsaţi-ne în pace! 

— Nu ţi-a ajuns cât ai încasat, omule? 

Evan încearcă să-şi ridice capul. Al treilea tip se apropie şi se uită 
în ochii lui. 

— Ai crezut că eşti al naibii de amuzant când ai încercat să ne 
furi, nu? Nu mai râzi acum, nu? Ţăranule! 

Privirea mea devine ucigătoare. Sunt obosită, nervoasă şi trebuie 
să am grijă de Evan. Nu mai am răbdare cu aceşti idioţi. 

— Hei, te ştiu! spune cel înalt, mijind ochii la mine. 

— Mă îndoiesc, mârâi eu. 

— Ba da, te ştiu. Eşti iubita lui Preston Kincaid, zice el, râzând. 
Da, eşti fata lui Kincaid. Facem parte din aceeaşi frăție. V-am văzut 
împreună la o petrecere, acum ceva timp. 

Sunt neliniştită. Minunat! Ultimul lucru de care am nevoie este ca 
Preston să afle ce s-a întâmplat în seara asta. Strâng şi mai tare braţul 
lui Evan şi spun: 

— N-am idee cine eşti. Acum, te rog, dă-te din calea noastră! 

— Kincaid ştie că-ţi faci de cap cu ăsta? întreabă tipul şi începe să 
râdă isteric. Cu o scursură? Dumnezeule! Toate sunteţi nişte târfe! 

— Târfe! repetă unul dintre amicii lui. 

Încearcă să se apropie mai mult. 

Mi-a ajuns! 

— Lăsaţi-ne în pace, idioţilor! mă răstesc la ei. 

— Dacă nu, ce-ai de gând să faci? mă batjocoreşte cel înalt. 

Furioasă, bag mâna în poşetă şi scot un spray paralizant. 

Băieţii se dau înapoi. 

— Să ştii că sunt mai nebună decât crezi. Chiar te rog, pune-mă la 
încercare! 

Undeva, în depărtare, se aude o sirenă de poliție. E destul ca să-i 
pună pe fugă. 

— Omule, las-o pe idioata asta şi hai s-o ştergem! 

Se îngrămădesc într-o maşină. Cauciucurile scârţâie pe asfalt 
când şoferul face o întoarcere bruscă. 

— De unde naiba ai scos sprayul ăla? chicoteşte Evan, încă agăţat 
de mine, cu un braţ peste umărul meu. 

— Suntem ca nişte fiare. 

— Evident! 

— Sunt pregătită pentru orice. Am călătorit mult singură. 

ÎL ajut să ajungă la Jeepul lui şi îi scot cheile din buzunar. 
Reuşeşte să se urce pe scaunul din dreapta şoferului, iar eu mă strecor 
la volan. 

— Nu pot să merg acasă, spune el. 

Stă cu ochii închişi şi cu capul sprijinit de geam. 

Reglez scaunul şoferului, ca să-l potrivesc pentru picioarele mele 
scurte. 

— Bine... Mergem la Steph şi la Alana? 

— Te rog, nu! Cooper nu trebuie să afle ce s-a întâmplat. 

Nu ştiu la ce anume se referă, dar îi înţeleg disperarea. Nu am altă 
soluţie decât să-l duc la mine, la cămin. 

L-am cărat cu greu până la etajul patru. Odată intraţi în cameră, îl 
aşez pe marginea căzii şi mă apuc să-l curăţ. Mă loveşte o senzaţie de 
dejă-vu. 

Ce ţi-e şi cu frații Hartley! 

În timp ce îi şterg sângele de pe faţă cu o cârpă umedă, nu-i pot 
ignora privirea, care-mi urmăreşte fiecare mişcare. Are vânătăi şi ceva 
tăieturi mici, dar nu e grav. Are nevoie doar de puţin unguent şi de 
câteva bandaje. 

— S-au supărat fiindcă au pierdut, îmi explică Evan. 

— Poftim? 

— Vorbesc de tipii ăia. l-am bătut la biliard, şi nu le-a picat bine. 
Nu ar trebui să pună la bătaie bani pe care nu sunt pregătiţi să-i piardă. 

— Dar tu nu ai văzut că tu erai unul, iar ei trei? 

Scoate un râset, apoi tresare, sprijinindu-se în mâini. 

— Eram pe teritoriul meu, dar nimeni nu mi-a sărit în ajutor. 

Ridic o sprânceană. 

După ce îl curăţ, îi aduc un pahar cu apă şi nişte aspirină şi îi dau 
o pungă cu gheaţă. 

— Poţi să dormi în camera lui Bonnie. A ieşit în oraş în seara 
asta. Ştiu că nu o va deranja. 

— Ar fi bine să n-o deranjeze. I-am oferit trei orgasme în seara 
aia, pe plajă. 

Aproape că mă înec de râs. 

— Ce amabil din partea ta! 

Uau! Parcă a trecut o grămadă de timp de când Evan şi Bonnie au 
plecat împreună pe plajă. A doua zi, ea pornise deja în căutarea 
următoarei cuceriri. Ăştia doi ştiu bine ce vor. 

Îl proptesc pe marginea patului lui Bonnie şi încep să-l dezbrac. 
Încerc să nu mă uit la corpul lui şi să nu-l compar cu al lui Cooper, dar 
mi se pare dificil. Da, e la fel de musculos ca fratele lui. Însă nu are 
tatuaje. ÎI ajut să se bage în pat şi atunci îmi dau seama că are, de fapt, 
un tatuaj uriaş pe spate. 

E prea întuneric ca să-l disting. 

— Mulţumesc! spune el, de îndată ce se întinde. 

Știu că e sincer. N-am idee ce s-a întâmplat între el şi Cooper, dar 
mi-e de ajuns că a apelat la mine să-l ajut. Faptul că Evan are atât de 
multă încredere în mine sugerează că ne-am mai apropiat. O luăm pas 
cu pas. 

Îl mângâi uşor pe cap, de parcă ar fi copil. 

— Cu plăcere. 


A doua zi de dimineaţă, mă pregătesc pentru cursuri, când îl văd 
pe Evan ieşind din camera lui Bonnie, cu telefonul la ureche. 

— Da, da, ştiu. Vin acum. Am zis că te-am auzit, prostule! 

Încearcă să-şi tragă blugii pe el, în timp ce caută ceva prin camera 
lui Bonnie. 

— Ajung în zece minute. 

Când îl privesc întrebător, ridică mâna şi mimează că agită nişte 
chei. Cheile! Cheile de la Jeepul lui încă sunt în camera mea. I le aduc. 

— Nu, spune el. Plec chiar acum, calmează-te dracului! 

E Cooper? mimez eu din buze, iar Evan aprobă dând din cap. 
Întind mâna spre telefon. 

— Poftim! Prinţesa vrea să discute cu tine. 

De data asta, în loc să afişeze o expresie sarcastică, ochii lui parcă 
zâmbesc. 

— Bună! îi spun lui Cooper. L-am invitat pe Evan să luam micul 
dejun, dar restaurantul era plin şi a durat cam mult. 

— Micul dejun, zici? spune sceptic Cooper. 

Continui cu povestea mea: 

— Da, am crezut că ar fi o idee bună ca eu şi Evan să mai vorbim. 
Să petrecem ceva timp în familie. 

Parcă văd cum Cooper îşi dă ochii peste cap. 

— Da, mă rog... Spune-i lui frate-miu să-şi mişte fundul la 
muncă! 

— Bine, te pup. Pa! îi zic drăgăstoasă. 

— Am impresia că ne-a crezut. 

Mă priveşte nedumerit şi amuzat în acelaşi timp. 

— Mi-ai salvat pielea. 

— Ştiu. Pot să te întreb de ce a trebuit să-l mint pe fratele tău? 

Evan oftează şi îşi trece mâna prin păr. E genul de persoană căreia 
nu-i place să dea explicaţii. Îl înţeleg, însă cred că merit să ştiu 
adevărul. 

— Coop mă pisează de ceva vreme, spune el, fără tragere de 
inimă. Dacă află ce s-a întâmplat azi-noapte, o să mă bage la 
dezalcoolizare. 

— Păi, chiar aşa de grav e? 

Cooper e îngrijorat că Evan nu se mai poate controla, însă nu 
mi-a dat detalii. Dar, judecând după ce s-a întâmplat seara trecută, cred 
că băutura şi bătăile sunt marea lui problemă. 

— Nu, deloc, zice Evan. 

Nu sunt convinsă. 

Oftez şi spun: 

— Promite-mi ceva! 

Îşi dă ochii peste cap. Uneori, uit că el şi Cooper sunt două 
persoane diferite. 

— O să mint pentru tine atât timp cât eşti sincer cu mine. Dacă nu 
vrei să vorbeşti cu fratele tău, măcar lasă-mă să am grijă de tine. 

— N-am nevoie de o bonă, mârâie el. 

Da. Înţeleg de ce fraţii Hartley se ceartă atât de mult. Cooper e 
autoritar, iar Evan este încăpățânat. Dacă-i pui laolaltă, ies scântei. 

— Nu vreau să-ţi fiu bonă. Ce-ai zice dacă am fi prieteni? De 
acord? 

— Bine, prinţesă. De acord. 

Ne strângem mâna. Nu ştiu dacă o să se ţină de cuvânt. Totuşi, am 
progresat destul de mult de când ne-am întâlnit. Sunt suficient de 
deşteaptă încât să accept situaţia aşa cum e. 


29, 
Cooper 
Astăzi Mac are încă un evaluator la hotel, aşa că îmi iau liber 


după-amiază, ca să fiu acolo, cu ea. Imi spune că m-a chemat ca să-i 

explic totul pe înţelesul ei, dar, de fapt, cred că e agitată fiindcă nu ştie 
în ce s-a băgat. Nu o condamn. Să mă arunc cu capul înainte într-un 
proiect atât de complex precum renovarea unui hotel — ca să nu mai 
vorbim de administrarea lui — m-ar îngrijora şi pe mine. În timp ce 
evaluatorul îşi face treaba, eu şi Mac stăm în faţa hotelului, aşteptând 
verdictul. 

— Încep să cred că un hotel blestemat nu ar trebui cumpărat aşa, 
dintr-o toană, spune ea sumbru. 

Surâd. 

— Serios? 

— Da. 

Se apleacă şi o mângâie pe Daisy, care stă la picioarele ei. Câinele 
ăsta se ţine după mine peste tot când suntem acasă, dar, imediat ce o 
vede pe Mac, zici că nu mă mai cunoaşte. 

— Ai putea să renunți, îi sugerez. 

Din câte am înţeles, vânzarea proprietăţii se face după evaluarea 
finală. 

— Nu vreau asta. Sunt hotărâtă. Dar e copleşitor când mă 
gândesc la tot ce e de făcut şi la cât de multe am de învăţat. 

— O să înveţi. 

Îşi muşcă buza de jos. 

— Aşa e, spune ea, sigură pe sine. Ai dreptate, o să mă descurc. 

Asta îmi place cel mai mult la ea. Încrederea în sine. Curajul. A 
avut o idee, a luat o decizie, apoi a pus-o în aplicare. Cu toţii ne dorim 
una sau alta de la viaţa noastră. Dar, la primul impas, unii dintre noi 
renunțăm repede. Dar Mac nu este aşa. 

— Când te uiţi la locul ăsta, te simţi la fel ca atunci când ai făcut 
oferta? o întreb. 

Îmi zâmbeşte. Ambiţia sclipeşte în ochii ei, când se uită la 
clădirea dărăpănată. 

— Da. 

— Atunci, mergi înainte! N-ai cum să câştigi dacă nu joci. 

— Aşa e şi când joci la Loto, îmi zice ea, lovindu-mă uşor peste 
umăr. 

— E acelaşi lucru. 

Ca să fiu sincer, mă bucur că m-a rugat să fiu aici, chiar dacă doar 
pentru sprijin moral. Nu-i pot oferi mare lucru unei fete ca Mackenzie 
Cabot. Are deja foarte multe sau îşi poate face rost de ele singură. Şi 
totuşi, toţi vrem să ne simţim utili. La un moment dat, fără să-mi dau 
seama, am început să-mi doresc ca ea să aibă nevoie de mine. 

După vreo două ore, inspectorul iese din hotel şi parcurge lista 
împreună cu Mac. Ne aşteptam la o mare parte dintre problemele pe 
care le-a notat; la altele, nu. 

— Care e concluzia? îl întreabă Mac, după ce au bifat toate 
elementele de pe listă. 

— O să vă coste destul de mult, spune bărbatul. Dar, cu toate 
astea, nu există niciun motiv pentru care locul să nu poată deveni 
funcțional din nou. Vă urez noroc! 

După o strângere de mână, omul îi dă documentele şi pleacă spre 
maşina lui. 

— Deci? o întreb eu, luându-i lesa din mână. 

Mac ezită pentru o secundă, apoi zâmbeşte. 

— Ar trebui să sun la bancă. 

Trebuie să recunosc: faptul că poate face rost imediat de câteva 
milioane e destul de sexy. O prinde bine. 

După ce încheie conversaţia cu reprezentantul băncii, ne 
plimbăm pe plajă şi o lăsăm pe Daisy să alerge puţin. 

— Uite cum stă treaba, spune Mac. 

Caută prin nisip scoici care-i atrag atenţia. la câte una, o admiră, 
apoi o aruncă iar în nisip. 

— Ştiu că situația mă depăşeşte. Mă pricep mai mult să scriu 
cecuri decât să refac instalația electrică a unei clădiri. 

— Nu-ţi face griji! Îi ştiu pe toţi de aici care lucrează în domeniu. 

— Fix la asta mă refer şi eu. Tu ştii zona, ştii oamenii. 

Presimt că urmează o întrebare. Nu pricep de ce ocoleşte 
subiectul. 

— Hai, spune ce vrei, Cabot! 

Se roteşte spre mine, ridicând o sprânceană. 

— Vreau să-l angajez pe unchiul tău, Levi, să renoveze hotelul. 

Mă încrunt. 

— Care parte din clădire? 

— Pe toată. Cât de mult poate. Dacă nu reuşeşte să se ocupe de 
vreo parte, vreau să angajeze el oameni în care are încredere. Ştii tu, 
să-i aleagă pe băieţii pe care i-ar lăsa să lucreze la casa mamei lui. 
Adică să rămână totul în familie, cum ar veni. 

— Uau! 

Mă aşteptam să-l roage pe Levi să-şi dea cu părerea sau să-i 
recomande muncitori. Poate chiar să-i dea o sarcină de făcut. 

Dar aşa ceva... e mult. 

— Nu pari convins, observă Mac. 

— Nu, nu-i vorba de asta. Doar că e... 

— Un angajament important? 

O observ cum zâmbeşte. Oare chiar râde de mine? 

— Nu mi-e frică de angajamente, dacă asta sugerezi. 

— Îm-hm... Da, cum zici tu, Hartley! 

— O să primeşti un angajament de n-o să-l poţi duce... 

— Perfect! Atunci, ne-am înţeles. Aranjezi tu o întâlnire cu Levi, 
ca să discutăm ce e de făcut şi un preţ corect. 

— Stai aşa, prinţesă! Acum Levi lucrează la alte proiecte. Nu ştiu 
dacă are timp. Nu te grăbi aşa! 

— Astea-s detalii, zice Mac, fluturând din mână. Totul se poate 
negocia. Unde există voinţă, există şi o cale. 

— Bine, o să-i spun despre oferta ta, dacă ne scuteşti de mesaje 
motivaţionale. 

— Nu pot să-ţi promit. 

Mac ia un băț şi-l aruncă pentru Daisy. 

Fata asta e insuportabilă, dar o ador. Cumva, mi-a intrat pe sub 
piele. Chiar şi atunci când e nesuferită, tot îmi place de ea. 

— Fu sinceră! După ce termini cu renovarea hotelului, o să-ţi 
rămână măcar zece dolari în fondul fiduciar? 

Nici măcar nu încerc să ghicesc câţi bani are. La un moment dat, 
nu prea mai are importanţă. Te încurci în zerouri, iar diferenţa dintre o 
sută de milioane şi cinci sute de milioane începe să ţi se pară 
neglijabilă. 

Rămâne tăcută pentru câteva momente. Neliniştea se aşterne pe 
chipul ei. 

— De fapt, nu am acces la fondul fiduciar decât când împlinesc 
douăzeci şi cinci de ani. 

Asta mă pune pe gânduri. Cum îşi permite să cumpere un hotel? 
Știu că părinţii ei nu îi dau bani. Mi-a zis că părinţii nu sunt de acord cu 
ambițiile ei. 

— Dacă nu cumva eşti o mare şefă mafiotă care face contrabandă 
cu droguri, de unde naiba ai tu, la douăzeci de ani, atâţia bani cash? 

— O să crezi că e o prostie, răspunde Mac, cu privirea în pământ. 

Devin puţin agitat. Dintr-odată, mă întreb dacă m-ar deranja să 
aud că face videochat. Sau, mai rău, dacă m-ar întreba dacă vreau să 
mă alătur unei afaceri cu uleiuri esenţiale. 

Din fericire, îşi face curaj să vorbească înainte ca imaginaţia mea 
s-o ia razna. 

— Îţi mai aminteşti când mi-ai arătat povestea aia amuzantă de pe 
net? Cea în care fata căuta tampoane în baia mamei tipului cu care 
ieşise la întâlnire? 

Sunt uimit. Ce legătură are asta cu discuţia noastră? 

— Da... 

— Eu am creat site-ul BoyfriendFails.com. Din el s-a născut 
GirlfriendFails.com. 

— Vorbeşti serios? 

— Da. 

Măiculiţă! 

— Şi ai scos atâţia bani din site-urile alea? 

Ridică din umeri, cu modestie. 

— Mackenzie, e super! 

— Nu crezi că e o prostie? 

Se uită la mine cu ochii ei mari şi verzi, plini de speranţă. 

Nu ştiu dacă ar trebui să mă simt ca un idiot fiindcă a crezut că o 
s-o judec. 

— Nu! La naiba! Sunt impresionat. Când aveam eu douăzeci de 
ani, ardeam macaroanele cu brânză. 

Mă rog, încă mi se întâmplă. 

— Părinţii mei nu sunt de acord cu ce fac. 

După ton, se vede că e afectată. Aşa se întâmplă mereu când 
vorbim despre părinţii ei. 

— Se poartă de parcă mi-am făcut un tatuaj pe frunte sau mai ştiu 
eu ce. Tot aşteaptă să „trec peste faza asta”. 

Schiţează ghilimele în aer şi loveşte cu piciorul în nisip, 
înciudată. 

— Ai mei nu mă înţeleg deloc. 

— De ce nu? Fiica lor încă nu a împlinit vârsta la care poate să 
închirieze o maşină, dar a reuşit să devină milionară fără niciun ajutor 
de la alţii. 

— Le e ruşine. Li se pare o copilărie. Mă rog, poate că aşa este. 
Dar ce e atât de rău în asta, dacă site-urile îi fac pe oameni să râdă? Ai 
mei consideră că afacerea asta îmi distrage atenţia. Tot ce vor ei din 
partea mea este să-mi iau diploma de licenţă într-un domeniu 
respectabil şi să mă căsătoresc cu un bărbat bogat, ca să pot fi ca mama 
şi să fac parte din consiliile unor organizaţii de caritate. E vorba doar 
despre aparenţe. 

— Ce tâmpenie! 

Scutur din cap. Chiar nu îi înţeleg. Nişte oameni bogaţi care-şi 
cumpără statutul ca să-i impresioneze pe alți bogătaşi, care au 
cumpărat acelaşi statut ca să-i impresioneze pe ei. Un cerc vicios de 
prefăcuţi. 

— Sute de mii de dolari pentru taxe universitare, doar pentru 
menţinerea unor aparenţe? mă scandalizez eu. Mai dă-o naibii de 
treabă! 

— Nici măcar nu am vrut să învăţ la Garnet, dar a fost singurul 
mod ca ai mei să mă lase să-mi iau un an liber. Aşa am avut timp să-mi 
construiesc aplicaţiile şi să-mi extind afacerea. Dar de când am ajuns 
aici, m-am gândit doar cum să găsesc o nouă afacere care să mă 
entuziasmeze la fel de mult cum mă entuziasmau site-urile mele, 
atunci când le-am lansat. 

— Păi, ştii ce zic eu? Fă cum vrei tu! La naiba cu tot ce cred 
ceilalți! 

— E mai uşor de zis decât de făcut, spune Mac, vizibil necăjită. 

Daisy ne aduce în bot un crab care se ascunde în cochilia lui, iar 
Mac îl ia şi-l pune înapoi în nisip. Caută un băț pe care să i-l arunce 
căţeluşei. 

Părinţii ei au fost întotdeauna un obstacol pentru ea. Pentru un om 
care se bucură de toate avantajele posibile, mi se pare o prostie. Mac e 
puternică. 

— Şi ce? Dacă îţi doreşti îndeajuns de mult, ar trebui să lupţi 
pentru ideile tale. Care e cel mai nasol lucru pe care pot să ţi-l facă ai 
tăi? Să nu-ţi mai dea bani? Dacă le spui sincer cât de mult înseamnă 
toate astea pentru tine, iar ei tot aşa o să se poarte, lasă-i în pace şi 
vezi-ţi de treburile tale. 

Oftează încet. 

— Sincer, uneori mă întreb dacă ai mei chiar mă iubesc. Pentru ei 
sunt doar o marionetă. 

— Aş putea să te plictisesc cu poveşti despre familii nasoale, îi 
spun eu. Te înţeleg. Ştiu că nu e acelaşi lucru, dar crede-mă că mai ştiu 
cum e să te simţi singur şi lipsit de dragoste părintească. Ştiu cum e să 
încerci mereu să umpli golul ăla cu ceva, cu orice. Aproape că pot să-l 
iert pe tata fiindcă a fost un nemernic. Avea o dependenţă. Tot ce 
atingea se ducea pe apa sâmbetei. Dependenţa l-a omorât. Şi nici 
măcar nu am fost trist când a murit. O mai aveam pe mama. Dar numai 
pentru o vreme, fiindcă apoi a luat-o şi ea pe arătură. Aia doi nu ştiau 
cum să scape mai repede de noi. 

Simt un nod în gât. 

— Am pierdut prea mult timp gândindu-mă că o să ajung ca 
părinții mei. Mi-a fost teamă că, orice aş face, înot împotriva 
curentului şi voi ajunge ori mort, ori vreun ratat. 

La dracu”! 

Niciodată n-am mai rostit cuvintele astea cu voce tare. 

E înspăimântător câtă influenţă are Mac asupra mea şi cât de mult 
vreau să mă cunoască pe de-a-ntregul. E înspăimântător că nu-mi mai 
pot controla inima. O doresc pe ea. Vreau să rămână lângă mine. Sunt 
îngrijorat că poate o să se răzgândească în privinţa noastră şi o să-mi 
dea papucii. 

Mac mă ia de mână, iar eu mă gândesc că aş muta munţii pentru 
fata asta. 

— Cooper, hai să facem un pact: să nu ne îngăduim să devenim 
ca ai noştri! Înţelegerile între prieteni nu dau greş niciodată. 

— S-a făcut! 

Chestia asta e atât de siropoasă, încât râd pe înfundate. 

— Mac, nu rata şansa asta! Dacă inima îţi spune să faci ceva, 
fă-o! Nu lăsa pe nimeni să te oprească. Viaţa e al naibii de scurtă. 
Construieşte-ţi imperiul! Fă-i praf! 

— Ar trebui să inscripționezi propoziția asta pe un tricou. 

Daisy se întoarce şi se aşază la picioarele lui Mac. În sfârşit, a 
obosit. Îi pun lesa, iar eu şi şi Mac ne aşezăm pe nisip. Între noi se lasă 
o linişte confortabilă. 

Nu înţeleg cum reuşeşte ea să insufle în mine şi haos, şi pace. 
Când ne certăm, uneori îmi vine s-o strâng de gât. Mă scoate din minți. 
Face prostii nebuneşti, ca atunci când s-a urcat pe acoperiş. ŞI apoi, 
deodată, avem momente precum cel de acum, când stăm unul lângă 
celălalt, liniştiţi, pierduţi în propriile gânduri, dar complet pe aceeaşi 
lungime de undă. Suntem conectaţi. Nu ştiu ce înseamnă asta. Cum de 
putem să ţipăm unul la altul, iar în secunda următoare putem sta 
complet liniştiţi? Poate că suntem amândoi nebuni. 

Sau poate că încep să mă îndrăgostesc de ea. 


30. 
Mackenzie 


La câteva zile după evaluarea de la hotel, mă întâlnesc cu Steph şi 
cu Alana, într-un mic restaurant cu sendvişuri, în oraş. E ciudat că 
acum câteva zile abia dacă ne salutam, iar acum vorbim aproape în 
fiecare zi. Totul a început când Steph m-a adăugat într-un grup de chat, 
ca să îmi arate nişte poze cu Evan reparând gaura din acoperişul lor. 
Avea blugii lăsaţi şi i se vedea jumătate de fund. Ca descriere pentru 
poză, Steph a scris: Cineva face treabă cu fundul. Apoi Alana a trimis 
o captură de ecran cu o postare amuzantă de pe BoyfriendFails.com şi 

— deşi la început eram îngrijorată că s-ar putea să pară că mă laud sau 
că fac o aluzie la bani — le-am zis fetelor că eu sunt cea care a făcut 
site-urile alea. Din fericire, vestea le-a făcut să mă placă şi mai mult. 

— Lămureşte-ne şi pe noi! spune Alana, gesticulând cu o 
jumătate de castravete murat. E adevărat că Mr. Cooper s-a tatuat pe 
penis? 

Aproape că mă înec cu un cartof prăjit. 

— Poftim? 

— Acum câţiva ani, am auzit un zvon cum că o tipă a făcut sex pe 
acoperişul secției de poliţie, în weekendul de 4 Iulie, explică Steph. Pe 
net a circulat o poză cu un tip cu penisul tatuat, dar nu am aflat 
niciodată cine e posesorul. 

— Şi n-aţi întrebat-o pe Heidi? 

Fetele mă privesc cu teamă. 

— Ce? Nu trebuia să fiu la curent cu povestea despre ea şi 
Cooper? întreb cu un ton dezinvolt. 

Mi s-a părut evident că ăştia doi s-au combinat la un moment dat. 

Steph şi Alana schimbă o privire. Se gândesc ce să-mi răspundă. 

Încerc să le liniştesc: 

— E în regulă. Înţeleg. Heidi e prietena voastră cea mai bună. 

— Ea şi Coop nu au fost împreună, spune Steph, ca şi cum ar fi o 
consolare. Au fost... ştii tu... prieteni şi un pic în plus. 

— Heidi încă îl place, adaugă Alana, fără ocoliş. 

Fata asta nu e genul de om care se ascunde după deget. 

Bănuiam că sentimentele neîmpărtăşite — sau, poate, o despărțire 
— sunt motivul pentru care Heidi mă urăşte. Instinctele mele rareori 
dau greş când vine vorba de astfel de treburi, iar acum Alana mi-a 
confirmat suspiciunea. 

— Mi-am dat seama, le spun eu. Dar poate că, în curând, Heidi va 
fi pregătită să depăşească faza asta. Cooper mi-a zis că un tip e 
interesat de ea. ÎI cheamă Jay Nu-ştiu-cum. 

Fetele scot un sunet de frustrare. 

— Hai să nu vorbim despre el! propune Alana. Da, noi am vrut ca 
Heidi să treacă peste pasiunea ei pentru Cooper, ca să putem trăi cu 

toţii normal. Dar nici să se cupleze tocmai cu fratele lui Genevieve nu 
e o idee bună! 

— Cine e Genevieve? mă interesez. 

— Fosta iubită a lui Evan, răspunde Steph. Genevieve s-a mutat 
în Charleston. 

— Mi-e dor de ea, spune Alana cu tristeţe. 

Steph pufneşte: 

— E clar că şi lui Evan îi e dor de ea; altfel, nu ar încerca să le-o 
tragă fetelor, în dreapta şi-n stânga, până uită de ea. 

Steph se întoarce spre mine şi-mi zâmbeşte. 

— Aici, în Avalon Bay, toată lumea are porniri... incestuoase, să 
zicem. Evan se cuplează Genevieve. Heidi şi-o trage cu Cooper. Dar, 
slavă Domnului, relaţia lor s-a încheiat. Prietenii nu ar trebui să se 
combine, pentru că asta aduce doar necazuri. 

Privirea ei se îndreaptă spre Alana. 

— lar acum idioata asta încearcă să se combine cu Tate, pentru a 
doua oară. Sau o fi a treia oară? Poate a patra? 

— Tate? repet eu, cu un zâmbet până la urechi. O, tipul e foarte 
sexy! 

Alana flutură din mână şi îşi contrazice prietena: 

— Nu. Am terminat-o cu el. Nici mie nu-mi place să fiu „prietenă 
şi un pic în plus”. 

— N-am făcut aşa ceva niciodată, le zic. Singurele relaţii pe care 
le-am avut sunt cea cu Cooper şi o alta, de patru ani. Am avut un iubit 
care, din câte am aflat, umbla cu toate. 

Steph se strâmbă. 

— Sincer, nu-mi vine să cred că ai fost cuplată cu dubiosul ăla. 

Nedumerită, îmi încreţesc fruntea. 

— ÎI ştii pe Preston? 

Vorbele ei îmi stârnesc o senzaţie îngrijorătoare de dejă-vu. 

— Poftim? zice Steph. Nu, nu, nu-l ştiu. Am auzit despre el. 
Cooper ne-a spus că te înşela. În opinia mea, toţi ăştia care înşală sunt 
dubioşi. 

Steph se întinde spre cafeaua ei, soarbe din ea, apoi întoarce 
capul pentru o secundă. Se uită iar la mine şi îmi zâmbeşte liniştitor. 

— Mac, nu-ţi face griji pentru Heidi! Cooper e mort după tine. 

— Iar lui Heidi i s-a atras atenţia de câteva ori să se poarte 
frumos, zice Alana. 

Steph se uită la ea cu reproş, ca şi cum ar vrea s-o înghiontească 
pe sub masă. Fetele astea sunt la fel de subtile ca un ciocan pneumatic. 

Nu e prima dată când asist la o astfel de interacțiune între ele, de 
parcă ar ascunde ceva. Relaţia mea cu Steph şi cu Alana s-a 
îmbunătățit mult şi nu am nicio îndoială despre cât de sincer e Cooper 
cu privire la relaţia noastră, dar am impresia că există multe pe care nu 
le ştiu despre acest grup restrâns. Evident, nu mă pot aştepta să le 
câştig încrederea totală în aşa de scurt timp. 

Dar oare de ce am impresia că secretele lor au legătură cu mine? 

Nu am timp să mă gândesc la întrebarea asta, pentru că telefonul 
îmi vibrează în buzunar. Mă sună maică-mea. Din nou. Azi-dimineaţă, 
m-am trezit cu câteva mesaje de la ea — îmi făcea morală. Am început 
să-i blochez numărul din când în când, doar ca să am parte de puţină 
linişte şi să nu-mi mai bombardeze telefonul. Mă tot stresează cu 
mesaje despre despărțirea mea de Preston. Din partea mea, nu mai e 
nimic de spus despre acest subiect. 

Dar se pare că maică-mea ţine morțiş să mă silească să vorbesc. 
Acum mă sună. Las să intre mesageria vocală. Primesc un mesaj 
urgent de la Bonnie, care mă anunţă că Ziua Judecăţii a venit peste 
mine. 

Steph se apleacă peste umărul meu. E îngrijorată, văzând că 
m-am înroşit la față. 

— Ce s-a întâmplat? 

— Au venit ai mei aici. 


Mă rog, nu chiar „aici”, ci la cămin. Săraca Bonnie e asediată şi 
îmi cere instrucţiuni. 


Bonnie: Ce să fac cu ei? 
Eu: Trimite-i la cafenea! O să vin şi eu acolo. 

Ştiam că va sosi şi ziua asta. Am tot evitat mesajele şi apelurile, 
m-am tot dat dispărută, ca să nu fiu nevoită să vorbesc cu ei. Dar era 
doar o chestiune de timp până când ai mei aveau să-mi ceară socoteală. 

Tata nu permite nimănui să se ridice şi să plece, pur şi simplu, de 
lângă el. 

Plec de la restaurant, cerându-mi scuze faţă de fete, şi mă întorc 
în campus. Tensiunea mea arterială atinge cote primejdioase. După un 
scurt apel telefonic, cel mai bun lucru pe care am putut să-l fac a fost 
să-i ademenesc într-un loc public. Părinţii mei nu ar îndrăzni să facă o 
criză de faţă cu alţii. Aici, am avantajul strategic şi o cale de evadare. 

Totuşi, când intru în cafenea şi îi văd aşezaţi lângă fereastră, 
aşteptând să apară fiica lor răzvrătită, mă simt intimidată. Nu contează 
că sunt adultă. E ca şi cum m-aş fi întors în timp: am şase ani şi stau în 
sufrageria noastră, iar taică-miu mă ceartă pentru că mi-am vărsat suc 
de fructe pe rochie, înainte de şedinţa foto de Crăciun. Asta, 
bineînţeles, după ce mi-a spus foarte clar că pot să beau doar apă. 

Îmi las geanta pe un scaun. 

— Bună! Îmi pare rău că v-am lăsat să aşteptaţi. Luam prânzul în 
oraş, cu nişte prietene... 

Mă opresc din vorbit când văd expresia nerăbdătoare de pe faţa 
tatălui meu. E îmbrăcat la costum, cu o mânecă puţin ridicată, ca să 1 se 
vadă ceasul. E un mesaj pentru mine. Tata e nevoit să lipsească de la 
şedinţe şi de la cine ştie ce alte evenimente cruciale, ca să aibă grijă de 
odrasla lui care a luat-o pe arătură. Cum îndrăznesc să-l oblig să se 
comporte ca un părinte?! 

Scumpa mea mamă bate darabana, cu unghii atent manichiurate, 
în poşeta ei Chanel, de parcă o ţin şi pe ea din treabă. Sincer, habar 
n-am ce naiba face maică-mea toată ziua. Sunt sigură că are programat 
un apel cu un furnizor de mâncare pe undeva, prin programul ei. 
Singurele decizii pe care le are de luat sunt: să se servească la prânz 
pui sau peşte? 

Pentru o fracțiune de secundă, în timp ce ei doi se uită la mine 
enervaţi şi dispreţuitori, văd cum modul lor de a trăi se suprapune 
peste viitorul meu, şi îmi vine rău. Simt un nod în gât. O panică totală 

se instalează în corpul meu. Îmi imaginez că aşa te simţi când eşti pe 
cale să te îneci. 

Nu mai pot să trăiesc în stilul ăsta. 

— Mă bucur că sunteţi aici, încep eu. 

Dar tata ridică o mână, cerându-mi să tac. 

— Ne datorezi scuze, domnişoară! 

Uneori, mă întreb dacă tata îmi vorbeşte cu „domnişoară” pentru 
că nu mai ştie cum mă cheamă. 

— Ai întrecut măsura de data asta, îl aprobă mama. Îţi dai seama 
că ne-ai făcut de ruşine? 

— Uite ce se va întâmpla de acum încolo, zice tata. 

Nici măcar nu se uită la mine. Cred că îşi verifică e-mailurile pe 
telefon. A pregătit un discurs la care eu nu am fost invitată să particip. 

— O să-ţi ceri scuze față de Preston şi de părinții lui pentru 
purtarea ta. Ei au fost de acord să continuaţi relația. Apoi o să vii 
acasă, în weekend, şi vom vedea ce urmează. Mă tem că prea te-am 
lăsat să faci ce vrei în ultima vreme. 

Mă holbez la el. 

Când îmi dau seama că vorbeşte serios, râd neîncrezătoare. 

— Nu! Nu o să fac asta. 

— Poftim? întreabă mama, aranjându-şi eşarfa — e un tic nervos 
care apare când se sileşte să nu izbucnească în public. Tatăl tău nu-ţi dă 
de ales, Mackenzie. 

Ei, cel puţin unul dintre ei îmi ştie numele! Încerc să mi-i 
imaginez alegând un nume pentru mine, înainte să mă nasc. Dacă a 
existat vreodată un moment în care au aşteptat cu nerăbdare să aibă un 
copil, atunci trebuie să fi fost, nu? 

Declar răspicat: 

— Nu mă împac cu Preston. 

Tonul meu nu lasă loc de comentarii. Însă, evident, primesc unul. 

— De ce nu? zice mama, exasperată. Nu fi fraieră, scumpo! 
Băiatul ăla o să-ţi fie un soţ credincios şi sincer. 

— Credincios? mă răstesc la ea. 

Am atras câteva priviri de la mesele vecine. 

Tata se încruntă şi spune: 

— Vorbeşte mai încet! Atragi atenţia. 

— Mamă, crede-mă când îți spun că Preston e credincios doar 
faţă de propria persoană. O să te scutesc de detalii. 

Detalu precum că e un ticălos care m-a înşelat probabil încă de 
când am devenit un cuplu. 

Îmi continui discursul: 

— Eu şi Preston am rupt-o. 

Ezit. Apoi decid să risc totul şi spun: 

— În plus, acum mă văd cu altcineva. 

— Cu cine? întreabă mama cu glas pierit, de parcă Preston ar fi 
ultimul bărbat de pe Pământ. 

— Un băiat din oraşul ăsta. 

Maică-mea o să-şi iasă din minţi. 

— Ajunge! 

Tresar când tata îşi trânteşte telefonul pe masă. Cine e cel care 
atrage atenția acum? 

Când îşi dă seama ce a făcut, taică-miu coboară tonul. E atât de 
nervos, că îi tremură umerii. Îmi vorbeşte printre dinţi: 

— Obrăznicia ta se opreşte aici! Nu voi mai accepta provocările 
tale. Îţi vei cere scuze. Te vei împăca cu iubitul tău. Şi vei începe să te 
comporţi cum trebuie. Altfel, poţi să-ţi iei adio de la banii de buzunar 
şi de la cardurile de credit! N-o să mai primeşti niciun fel de ajutor din 
partea mea şi o să vezi cât de greşită e calea pe care ai ales-o. 

Nu mă îndoiesc nicio secundă că e în stare s-o facă. Am ştiut 
dintotdeauna că poate să fie nemilos cu mine. Să nu-mi ofere tratament 
special. Cândva, acest gând mă speria. 

— Hai să-ţi zic eu cum stă treaba, i-o întorc, luându-mi geanta de 
pe scaun. Uite contraoferta mea: nu! 

Ochii lui, care au aceeaşi nuanţă de verde-închis ca ai mei, sunt 
dezaprobatori. 

— Mackenzie! 

Scotocesc prin geantă. 

— Fă ce vrei! M-am săturat să trăiesc cu teama că o să vă 
dezamăgesc. M-am săturat să nu ajung la înălțimea idealurilor voastre. 

M-am străduit în zadar să vă fac să fiți fericiţi. Nu voi fi niciodată fiica 
pe care v-o doriţi. Renunţ! 

Găsesc ce căutam în geantă. Pentru prima dată în viaţa mea, 
părinţii mei rămân fără cuvinte. Se uită cum completez un cec. Îl 
împing pe masă, spre tata. 

— Poftim! E pentru tot ce ați cheltuit pentru mine, în primul 
semestru de facultate. Am decis că am alte interese. 

Fiindcă n-a mai rămas nimic de spus şi pentru că sunt sigură că 
izbucnirea mea de nebunie şi de curaj nu va dura mult, mă ridic de la 
masă, ţinându-mi respiraţia. les din cafenea fără să arunc nicio privire 
în urmă. 

Şi uite-aşa, m-am lăsat de facultate. 


31. 
Mackenzie 


Îl aştept pe Cooper pe scările din faţa casei lui. O să ajungă de la 
muncă din clipă-n clipă. 

După ce i-am lăsat pe ai mei în cafenea, m-am plimbat puţin pe 
faleză ca să-mi revin. 

Ceva mai târziu, Cooper parchează camioneta. Fraţii Hartley 
coboară din maşină. 

Evan se apropie, îmi face cu ochiul şi, înainte să intre în casă, îmi 
zice: 

— Ce faci, prinţesă? 

Până la urmă, eu şi Geamănul cel Rău ne-am împrietenit. 

Cooper mă priveşte surprins. 

— De când aştepţi aici? 

Pentru un moment, uit ce m-a întrebat. Sunt prea ocupată să mă 
holbez la el. Mă înnebuneşte de fiecare dată când îl văd. Ochii lui 
întunecaţi, părul ciufulit de vânt, trupul lui care se ghiceşte sub tricou 
şi pe sub blugii uzați mă fac să-mi aduc aminte de momentele 
petrecute împreună. Cooper are ceva extrem de masculin. Şi-a petrecut 
toată ziua pe şantier, aşa că e plin de praf din cap până-n picioare. 

Mirosul de rumeguş mă ispiteşte. Îmi reduce întreaga fiinţă la dorinţa 
copleşitoare de a-l avea. 

— Mac? 

Zâmbeşte pieziş, dându-mi de înţeles că ştie la ce mă gândesc. 

— Ăă... Scuze! Te aştept de vreo oră. 

— S-a întâmplat ceva? 

— Nu. 

Îl iau de mână şi mă ajută să mă ridic. Intrăm în casă. Odată ce ne 
descălțăm, îl conduc direct în dormitorul lui. 

— Am vesti, îl anunţ. 

— Da? 

Închid uşa de la dormitor şi o încui. În ultimul timp, Evan s-a 
distrat încercând clanţa, când ştie că facem sex. O face doar ca să mă 
sperie. Tipul are mare nevoie de un hobby. 

— M-am lăsat de facultate. 

Abia dacă pot să-mi controlez entuziasmul. Simt şi puţină frică. 
Toate stările mele se învălmăşesc, clocotind înăuntrul meu. 

— Să dea naiba! izbucneşte Cooper. Ce veste! Cum s-a 
întâmplat? 

— Ai mei au venit peste mine, în campus. Mi-au cam forţat 
mâna. 

Cooper îşi scoate tricoul şi îl aruncă în coşul cu rufe murdare. 
Când începe să-şi desfacă cureaua, mă apropii şi îi dau mâinile la o 
parte. În timp ce îi desfac fermoarul, îl simt cum mă priveşte de sus. 
Abdomenul i se încordează. 

— Şi cum a fost întâlnirea cu ai tăi? 

Îmi strecor o mână în boxerii lui şi încep să-l mângâi. E pe 
jumătate excitat. În câteva clipe, penisul devine tare ca piatra. Cooper 
respiră precipitat. 

— Le-am spus să mă lase în pace. 

Îmi trec degetul mare peste vârful penisului. Cooper trage adânc 
aer în piept. 

— Şi eşti destul de mândră de tine, aşa-i? 

Îşi plimbă degetele prin părul meu. Mă apropii de el şi îl sărut pe 
bărbie. 

— Doar puţin. 

Ne îndreptăm spre pat. În ochii lui citesc dorinţă. 

— Cum s-a ajuns la asta? 

— În mare parte, din vina mea. 

lau de pe noptieră un prezervativ şi i-l arunc. Apoi îmi trag rochia 
peste cap şi completez: 

— Şi puţin din vina ta. 

Îmi las sutienul şi chiloţii să cadă pe podea. 

— Îi stă bine aşa, independentă, spune el răguşit. 

Îşi pune prezervativul cu o mişcare care mă înnebuneşte, privind 
fiecare reacţie de-a mea. 

Mă aşez încet în poala lui. Îmi şopteşte o înjurătură la ureche şi 
mă apucă de fund. Cu palmele lipite de pieptul lui, încep să mă mişc 
deasupra lui. La început, blând. Mă trec fiorii. Întotdeauna mă simt așa 
când sunt cu Cooper. Îmi place totul la el, şi totuşi nu sunt obişnuită să 
fac dragoste cu el. Nu cred că vreau să mă obişnuiesc. Încă mă 
surprinde. Încă tremur ori de câte ori îi simt buzele pe pielea mea. 

Mă mişc înainte şi înapoi. Nu mă satur de el. Parcă niciodată nu-l 
simt destul de aproape. Îmi las capul pe umărul lui şi-l mușc, ca să nu 
scot niciun sunet în timp ce mă frec de el. 

— La naiba! N-o să rezist mult, mormăie el. 

— Foarte bine! 

Geme şi se împinge în mine, iar mâinile lui îmi cuprind mijlocul. 
Zâmbesc când văd extazul pe faţa lui şi ascult zgomotele răguşite pe 
care le scoate când ejaculează. După ce aruncă prezervativul, mă 
întinde pe pat şi începe să mă sărute. Porneşte de la sâni, apoi coboară 
până când gura lui se opreşte între picioarele mele. Cooper mă 
devorează până când îl trag de păr şi gem de plăcere. Se pricepe să-mi 
facă sex oral. Limba lui dă dependenţă. 

Mai târziu, după un duş şi încă o rundă de orgasme, stăm pe 
veranda din faţă, împreună cu Daisy, şi aşteptăm să se coacă pizza pe 
care am pus-o în cuptor. 

— Nu cred că m-aş fi lăsat de facultate dacă nu te întâlneam pe 
tine, îi spun lui Cooper. 


237 


— Ai fi făcut-o, la un moment dat. Eu sunt doar pretextul care ţi-a 
dat un impuls. 

— Poate, recunosc eu. M-ai inspirat. 

Îşi dă ochii peste cap. 

— Termină, Mac! Eu vorbesc serios. 

Am învăţat că băiatul ăsta nu se pricepe să accepte complimente. 
E una dintre cele mai simpatice calități ale lui. 

— Cooper, ţie nu ţi-e frică de nimeni şi de nimic. Trăieşti după 
propriile reguli şi nu-ţi pasă de ce zic alții. 

— E chiar uşor să nu-ţi pese atunci când nu ai mare lucru pe 
lume. 

— Ai crezut în mine, Coop. Tu eşti singurul care a făcut-o 
vreodată. Şi înseamnă mult pentru mine. N-o să uit asta. 

Chiar dacă mă bucur de independenţa mea proaspăt descoperită, 
nu sunt atât de naivă încât să cred că părinții mei îmi vor accepta 
decizia cu una, cu două. Vor găsi ei o modalitate să mă facă să sufăr. 
Cine îl scoate pe taică-miu din sărite nu scapă nepedepsit. Cu 
siguranţă, răzvrătirea mea va avea consecinţe. Cel mai important este 
cât de severe vor fi. 


Nu durează mult şi urmările faptelor mele încep să apară. La şase 
zile de când m-am lăsat de facultate, primesc un e-mail de la decană. E 
scurt şi la obiect. Îmi spune politicos să vin în biroul ei. 

Întârzii câteva minute la întâlnire. Secretara mă conduce într-un 
birou cu mobilier din lemn de cireş. Îmi spune că doamna decan e 
prinsă cu treburi şi că va veni curând. Mă întreabă dacă doresc nişte 
apă. 

Îmi închipui că părinţii mei au dat câteva telefoane, sperând că o 
terță parte — una neutră — mă poate convinge să nu renunţ la studii. În 
ceea ce mă priveşte, ca să plec definitiv de aici, au mai rămas doar 
nişte formalităţi de rezolvat. Sincer vorbind, n-am făcut mari progrese 
în finalizarea retragerii mele de la Garnet. Am fost ocupată cu hotelul 
şi cu site-urile mele, aşa că n-am prea dat pe la facultate. 

— Îmi pare rău că te-am făcut să aştepţi, spune doamna decan 
Freitag, după ce intră în birou. 

E o femeie mărunţică şi ridată. 

Se aşază pe scaun şi îşi trece degetele prin părul blond şi lung 
până la umeri. Îşi aranjează sacoul costumului vişiniu şi-şi desface 
eşarfa de mătase pe care o poartă la gât. 

— Ce cald e! 

Doamna decan porneşte un mic ventilator de birou şi îl îndreaptă 
spre ea. Pentru o clipă, se relaxează în bătaia curentului de aer, apoi îşi 
întoarce atenţia asupra mea. 

Brusc, atitudinea ei se schimbă. 

— Domnişoară Cabot, înţeleg că nu aţi fost la niciun curs în 
ultima săptămână. 

— Aşa e, doamnă. Am decis că mă voi retrage din semestrul 
acesta. 

— Da? Dacă-mi aduc bine aminte, deja aţi amânat primul an de 
facultate. 

Ridică dintr-o sprânceană subțire. 

— Ce poate fi atât de important încât educația dumneavoastră 
trebuie să aştepte? 

Se preface că habar n-are. Falsa ei amabilitate mă enervează. 
Parcă sunt pe cale să păşesc într-o capcană. 

— De fapt, mă retrag cu totul de la Garnet. N-o să mă întorc 
semestrul viitor. 

Mă priveşte impasibilă pentru câteva secunde. Mi se pare că trece 
atât de mult timp, încât vreau să spun eu ceva, doar-doar va începe să 
vorbească. 

Atunci când mi se adresează iar, simt că tonul ei e răzbunător. 

— Şi v-aţi cântărit destul de bine decizia? 

— Da, doamnă. 

Zâmbeşte scurt şi mişcă mouse-ul. Îşi îndreaptă atenţia asupra 
computerului. 

— Atunci, cu siguranţă vă putem ajuta. O s-o rog pe secretara 
mea să vă aducă formularele necesare. 

Îmi aruncă o privire deloc liniştitoare. 

— Tot ce trebuie să faceţi este să semnaţi de vreo două ori, spune 
ea, apăsând pe butonul mouse-ului. Bineînţeles, va trebui să părăsiţi 

căminul Tally în douăzeci şi patru de ore de la trimiterea notificări 
către Biroul pentru Locuinţele Studențești. 

Îmi zâmbeşte larg. 

— Tocmai am trimis notificarea. 

Şi acum îmi dau seama de aranjament. 

E o palmă peste obraz, din partea tăticului meu. 

Bineînţeles, decana are dreptate. Nu există niciun motiv să 
locuiesc în cămin, dacă nu mai sunt studentă aici. Se pare că detaliul 
ăsta mi-a scăpat. Fără îndoială, toată săptămâna trecută, ai mei au 
aşteptat să mă întorc acasă cu coada între picioare. 

— Vă mai pot ajuta şi cu altceva? 

Doamna decan zâmbeşte ciudat, de parcă i-am făcut ei ceva, de 
parcă am insultat-o. 

Nu mă consum pe tema asta nici măcar o secundă. De bine, de 
rău, am pus punct. 

— Nu, doamnă. 

Îi zâmbesc mieros şi mă ridic de pe scaun. 

— O să plec chiar acum. 

O oră mai târziu, sunt în cămin, făcându-mi bagajele. 

La un moment dat, aud vibrația telefonului. Am primit un mesaj. 
lau telefonul de pe masă. Mi-a scris Kate. N-am mai văzut-o de 
săptămâni bune. Am mai întrebat-o de câteva ori dacă vrea să ne 
întâlnim — n-am vrut să fiu una dintre fetele alea care uită de prietenii 
ei imediat ce începe să iasă la întâlniri cu un tip nou —, dar a fost 
ocupată să facă repetiţii cu o trupă căreia 1 s-a alăturat luna trecută. 
Cântă la chitară bas. 


Kate: Bună! Fii atentă! Am vorbit cu soră-mea la telefon mai 
devreme şi am discutat puţin despre tine. Mel mi-a zis că fostul tău 
iubit a început să întrebe în stânga şi-n dreapta, să afle cu cine te-ai 
cuplat. Cred că te-a văzut cineva prin oraş cu un tip din Avalon Bay. 


Înjur cu voce tare. Să te ia naiba, Evan! Ştiam eu că aşa se va 
întâmpla, după ce am nimerit peste cei trei idioţi din frăţia 
studenţească! 

Eu: Of! Super! 

Kate: Da. Preston e în misiune. Am vrut să te previn. 

Eu: Mersi! 

Kate: N-ai pentru ce. Apropo: primul nostru concert e vinerea 
următoare, la seara amatorilor de la Rip Tide. Vino şi tu! 

Eu: Dă-mi mesaj cu detaliile! 


Din nou, telefonul îmi vibrează în mână. Că tot vorbeam de lup — 
e un mesaj de la Preston. E furios. 


Preston: Ai renunţat la Garnet? Ce dracu” e în neregulă cu tine, 
Mackenzie? De ce îţi arunci viitorul pe fereastră? 


Maxilarul mi se încordează. M-am săturat de prostiile lui şi de 
felul în care mă tratează. Mă judecă şi mă ia de sus, de parcă aş fi 
incapabilă să-mi trăiesc viaţa. 


Eu: Vreau să ştiu: mă spionezi chiar tu sau i-ai plătit pe alții ca să 
stea cu ochii pe mine? 

Preston:M-a sunat tatăl tău. Crede că ai luat-o pe arătură. 

Eu: Nu dau doi bani pe părerea lui. 

Eu: Nici pe părerea ta. 

Eu: Lasă-mă în pace! 


Când văd că scrie un alt mesaj, pun telefonul pe modul Nu 
Deranjaţi. Deocamdată, nu pot să-i blochez numărul. Asta ar însemna 
să şterg cu buretele toată relaţia noastră. Dar am impresia că va trebui 
s-o fac, mai devreme sau mai târziu. 

Când Bonnie se întoarce la cămin, după cursul ei de după-amiază, 
sunt gata de plecare. Mi-am făcut bagajele. Blonda micuță se holbează 
la cutiile aliniate lângă perete. Îşi lasă rucsacul pe podea. 

— Cumva fugi din ţară? 

la o sticlă cu apă din minifrigider, apoi lasă o vreme uşiţa 
deschisă, ca să-şi răcorească picioarele. 

— Am fost dată afară din cămin, răspund eu, ridicând din umeri. 
Oricum, urma să se întâmple şi asta. 

— La naiba! 

Bonnie închide uşa minifrigiderului. 

— Crezi c-o să mă lase să stau singură aici? 

Îi zâmbesc. Bonnie nu e genul de tipă sentimentală, dar ştiu că 
ține la mine. 

Îi zic: 

— Şi mie o să-mi fie dor de tine. 

— Ce o să faci cu toate lucrurile astea? 

Bonnie arată spre cutii. Apoi afişează un zâmbet malefic şi 
întreabă: 

— Hai să-l rugăm pe nemernicul ăla de Preston să ne împrumute 
Porsche-ul lui, ca să-ţi mutăm bagajele! 

Chicotesc. 

— Nu-i nevoie să apelez la Preston, Bonnie. Cunosc pe cineva 
care are o camionetă. Stai să văd dacă poate să vină să mă ia! 

— Oo! Vorbeşti despre localnicul cu sculă magică? 

— Poate, spun eu, râzând. 

Intru în dormitor, ca să vorbesc la telefon. 

— Bună, iubito! Ce faci? 

Vocea răguşită şi sexy a lui Cooper îmi gâdilă urechea şi-mi 
trimite un fior pe şira spinării. 

— Am o mare rugăminte. 

— Ia zi! 

Sunetul ciocanelor şi al fierăstraielor se pierde treptat în fundal, 
semn că se îndepărtează de şantier. 

— Trebuie să eliberez camera de la cămin. Am fost dată afară. 
N-am voie să stau în cămin dacă nu sunt studentă aici. 

— E o decizie complet rezonabilă din partea facultăţii. Ştii asta, 
nu? 

— Mi-au lăsat la dispoziție douăzeci şi patru de ore ca să eliberez 
camera. Cât de rezonabil ţi se pare? 

Cooper chicoteşte. 

— Ai nevoie de ajutor la împachetat? 

— Nu, dar speram să mă iei de aici după ce pleci de la muncă. 
Până îmi găsesc un apartament, o să-mi duc lucrurile într-un depozit 
închiriat. 

După câteva clipe de ezitare, adaug: 

— Şi... Ăă... Am nevoie de un loc unde să stau până găsesc ceva 
permanent. Sper că nu-ţi cer prea mult. 

De fapt, e clar că îi cer prea mult. Abia dacă am început să ieşim 
împreună. Să mă mut la el, chiar şi temporar, nu e de ici, de colo. Da, 
Evan şi cu mine ne înţelegem bine acum, lucru care a atenuat 
tensiunea dintre noi, dar nu cred că fraților Hartley o să le convină să 
aibă un colocatar. 

ÎI întrerup exact când dă să răspundă: 

— Nu! Ştii ce? O să mă duc la un hotel. E mai bine aşa. 

Ce-o fi fost în capul meu? A fost o idee proastă. Cum am putut să 
mă gândesc că prima opţiune ar trebui să fie Cooper, de parcă l-aş şti 
de ani buni, nu de câteva luni? E nebunie curată. 

— În nordul plajei e un hotel. Pun pariu că închiriază camere cu 
săptămâna... 

— Mac! 

— Da? 

— Mai tacă-ţi gura aia! 

Mă umflă râsul. 

— Ce nepoliticos ești! 

— N-o să te cazezi la niciun hotel. O să stai cu mine, şi cu asta 
basta! 

— Eşti sigur? Nu m-am gândit foarte mult înainte să te sun... 

— Termin munca la şase. Pe urmă vin să te iau de la cămin. 

De emoție, mi se pune un nod în gât. 

— Mulţumesc! Eu, ăă... Uau! Cooper, chiar apreciez asta. 

— Am eu grijă de tine, prinţesă. 

Îşi ia repede la revedere şi închide, lăsându-mă cu zâmbetul pe 
buze. A primit vestea foarte bine. 

— Am auzit bine? exclamă entuziast Bonnie, din uşa 
dormitorului. Mi s-a părut mie sau chiar i-ai zis Cooper tipului? 

Mă uit la Bonnie cu sfială. Ochii ei sunt cât roata carului. 

— Adică... ai vorbit cu Cooper Hartley? 

Încuviinţez din cap. 

Bonnie icneșşte de uimire. 

— O, Dumnezeule! Pe el l-ai tot ascuns de mine? 

Intră ca o furtună în cameră. Buclele blonde îi saltă pe umeri. 
— Nu pleci de-aici până nu-mi povesteşti! Vreau să ştiu tot. 


32, 
Cooper 


Tipa asta nu e sănătoasă la cap. 

— Ce caută untul de arahide în frigider? strig din bucătărie. 

Jur că, de când locuiesc trei oameni în casa asta, aici e ca la 
balamuc. Înainte, ştiam pe unde mişună Evan, după zgomotele pe care 
le scotea casa în jurul lui. Acum, locul parcă e bântuit: încontinuu, se 
aud sunete din toate direcţiile, simultan. La naiba! Mai că-mi vine să 
cred că fantoma există. 

— Hei! strig din nou. Unde te-ai dus? 

— Sunt chiar aici, prostule. 

Evan apare din spatele meu. Mă împinge cu umărul, ia din 
frigider două baxuri de bere şi le bagă în lada frigorifică. 

— Nu cu tine vorbeam, Evan. 

Ridică din umeri şi pleacă din bucătărie cu tot cu lada frigorifică. 

— Ce s-a întâmplat? 

Mac apare ca din senin. Poartă un costum de baie minuscul. Sânii 
mai că i se revarsă din sutien, iar fâşia de material dintre picioarele ei 
parcă mă imploră să o rup cu dinţii. 

Fir-ar să fie! 

— Tu ai făcut asta? 

Ridic la vedere borcanul. E o marcă de unt de arahide de care 
n-am mai auzit niciodată. Era pe raftul de pe uşa frigiderului, în timp 
ce eu căutam de nebun, în fiecare dulap din bucătărie. 

Mac se încruntă la mine. 

— Ce-am făcut? 

— Cine ţi-a zis că untul de arahide trebuie păstrat la frigider? 

— Ăăă... 

Mac îmi ia borcanul din mână şi-l răsuceşte. 

— Scrie chiar aici, pe etichetă. 

— Dar, dacă-l pui în frigider, se întăreşte! protestez eu. E scârbos. 

Deschid borcanul. Un strat gros de ulei pluteşte deasupra untului 
solid. 

— Ce e scârboşenia asta? 

— E organic, îmi explică ea, de parcă sunt prost fiindcă întreb. Se 
separă. Trebuie să amesteci puţin. 

— De ce naiba să amestec în untul de arahide? Tu chiar mănânci 
porcăria asta? 

— Da, e delicios. Şi ştii ce? i-ar prinde bine să renunți şi tu la 
produsele cu zahăr adăugat. Pari încordat. 

Oare sunt pe cale să sufăr un infarct? Simt că-mi pierd mințile. 

— Ce legătură are asta cu ce vorbeam înainte? 

Mac îşi dă ochii peste cap şi mă pupă pe obraz. 

— Găseşti în cămară unt de arahide normal. 

lese pe verandă, în urma lui Evan, legănându-şi fundul. 

— Ce cămară? urlu după ea. 

Mă apuc să cercetez fiecare colțişor, până când ajung la dulapul 
unde ţin diverse unelte. Simt un gol în stomac. 

Deschid uşa. Descopăr că a luat de aici toate sculele, proviziile de 
urgenţă în caz de uragan şi alte lucruri pe care le organizasem cu grijă. 
Totul a fost înlocuit cu mâncarea care a dispărut în mod misterios, 
după ce Mac s-a mutat la noi. Ne-a umplut dulapurile cu biscuiţi din 
seminţe de in, nemodificate genetic şi alte prostii de genul ăsta. 

Evan mă pocneşte peste cap. 

— Hai să mergem! 

— Tu vezi ce-i aici? îl întreb, arătând spre „cămară”. 

— Da. E mai bine aşa, nu? 

Frate-miu iese din nou, strigând peste umăr: 

— Ne vedem în faţă! 

Trădătorul! 

A trecut doar o săptămână de când Mac s-a mutat la noi, şi deja a 
schimbat total dinamica acestei case. Evan e în toane suspect de bune, 
chestie care mă face să intru la bănuieli. Tot spaţiul liber de pe blatul 
din baie a fost ocupat. Mâncarea e ciudată. Hârtia igienică e diferită. În 
plus, de fiecare dată când nu sunt atent, Mac mută lucrurile prin casă. 

Încui uşa de la intrare şi păşesc pe verandă. Mac şi Evan râd de se 
prăpădesc — naiba ştie din ce cauză —, cât mă aşteaptă pe mine. Par 
fericiţi. Se comportă de parcă se ştiu de o viaţă. 

Tot nu-mi dau seama cum şi când s-au schimbat lucrurile. Într-o 
zi, Evan n-a mai părăsit camera atunci când Mac intra în ea şi nici n-a 
mai bombănit pe sub mustăţi. A acceptat-o. Iar ea a devenit una dintre 
noi. Face parte din familie. E un gând înfricoşător. Nu am îndrăznit să 
sper c-o să fie OK. Am crezut că ne vom certa foarte urât, că ne vom 
împărți în două tabere — localnicii împotriva clonelor —, până când ne 
vom sătura unii de ceilalţi. Mă bucur că n-am avut dreptate. Însă o 
parte din mine nu are încredere în ce se întâmplă, pentru că lucrurile 
care se schimbă atât de uşor niciodată nu durează mult timp. 

Evan şi cu mine cărăm lada frigorifică până la camionetă şi o 
urcăm în remorcă. Sare şi fratele meu înăuntru. Îşi pune rucsacul pe 
post de pernă şi se întinde, ca un nemernic leneş ce e. 

— Treziţi-mă când ajungem! ne spune, iar eu îmi pun în cap să 
trec prin cât mai multe gropi până ajungem să ne vedem cu câţiva 
prieteni. 

Mai devreme, Wyatt ne-a sunat ca să organizeze un turneu de 
volei. Aproape toți am acceptat să participăm, fiindcă vrem să ne 
bucurăm de vremea bună atât cât mai putem. 

— Hei! spune Mac, când mă aşez la volan. Am luat o carte din 
biblioteca ta, în caz că vrei să citeşti ceva între meciuri. 

Scotoceşte prin geanta uriaşă de plajă de la picioarele ei. Spre 
dezamăgirea mea, şi-a pus un maiou şi o pereche de pantaloni scurţi, 
acoperind costumul de baie al naibii de sexy. 

— Mulţumesc! Pe care? 

Îmi arată cartea — De la sărăcie la bogăție: 10 miliardari care au 
pornit de la zero şi au obținut totul. Titlul e plicticos, dar conţinutul e 


aur curat. 

— Super! E o carte bună. 

— Biblioteca ta e fascinantă, declară Mac serioasă. Nu am 
întâlnit vreodată pe cineva care citeşte atât de multe biografii. 

Ridic din umeri şi spun: 

— Îmi plac biografiile. 

Conduc camioneta pe drumul plin de praf şi nisip, până la stopul 
din capăt. Semnalizez stânga şi, când mă răsucesc ca să mă asigur că 
drumul e liber, simt brusc vârfurile degetelor lui Mac pe ceafa mea. 

La atingerea ei, fiorii coboară instantaneu spre penis. E o reacţie 
normală când mă atinge ea. 

— Abia acum observ, zice cu surprindere. Aveai ancora asta 
tatuată şi înainte? 

— Nu. Mi-am făcut-o acum câteva luni. 

Când îşi retrage mâna, simt ca şi cum am pierdut ceva. Dacă ar fi 
după mine, mi-ar conveni ca Mac să mă pipăie non-stop. 

— Îmi place. E un tatuaj simplu, finuţ, zice ea, zâmbindu-mi. Ai 
o pasiune pentru ancore? 

Îi surâd. 

— Păi... locuiesc pe plajă. Ca să fiu sincer, e doar o coincidență 
că o mare parte dintre tatuajele mele sunt simboluri care fac trimitere 
la apă. M-am dus să-mi tatuez ancora dintr-un impuls de moment, 
când eram într-o stare proastă. 

Mă uit pieziş la ea. 

— Am luat decizia să-mi fac ancora asta după ce mi-ai zis că-l 
alegi pe fostul tău iubit, şi nu pe mine. 

— Cea mai proastă decizie pe care am luat-o vreodată! declară 
Mac. 

Îi fac cu ochiul. 

— Evident! 

— Din fericire, am îndreptat lucrurile. 

Pune o palmă pe coapsa mea. 

— Ce reprezintă ancora? Că erai supărat pe mine? 

— Mă simţeam împovărat. Fusesem respins de cea mai tare, cea 
mai deşteaptă şi mai amuzantă fată pe care am cunoscut-o vreodată. 


247 


Tipa nu mă voia. Simt că toată viaţa am fost tras în jos. De oraşul ăsta. 
De amintirile cu ai mei. Tata a fost un ratat. Mama e o ratată. 

Ridic din umeri, cu un zâmbesc scurt. 

— Am prostul obicei de a-mi face tatuaje simple, care n-au sens 
metaforic. Pe corpul meu nu e nimic simbolic, cu subînţeles. 

Replica mea o face să râdă. 

— Corpul tău îmi place foarte mult. 

Mă strânge de coapsă, adăugând: 

— Şi să ştii că nu eşti un ratat. 

— Mă străduiesc să nu devin unul. 

Arăt spre cartea pe care o ţine în poală. 

— Citesc biografii, memorii ale unor bărbaţi şi femei care au 
scăpat de sărăcie sau de circumstanţe nefavorabile şi care au făcut 
ceva cu viaţa lor. Cărţile astea mă inspiră. Să-ţi povestesc despre unul 
dintre tipii despre care se vorbeşte în cartea asta! Maică-sa era văduvă, 
cu cinci copii de care nu putea să aibă grijă, aşa că îi trimite la 
orfelinat. El e sărac, singur, lucrează într-o fabrică, unde face matrițe 
pentru piese auto şi rame de ochelari. Când împlineşte douăzeci şi trei 
de ani, îşi deschide propriul magazin de matrițe. 

Îmi întorc privirea spre Mac. 

— ŞI în magazinul ăla creează marca Ray-Ban. 

Mackenzie își mută mâna pe genunchiul meu. ÎI strânge uşor, pe 
urmă ne împletim degetele. 

— Pe mine fu mă inspiri, spune ea, fără ocolişuri. Şi nu am niciun 
dubiu că numele tău o să apară într-o carte, la un moment dat. 

— Poate. 

Pe plajă, Wyatt şi restul găştii au revendicat unul dintre fileurile 
pentru volei. În apropiere, fetele stau pe nisip, sub o umbrelă. Steph 
citeşte o carte, Heidi se bronzează, iar Alana soarbe plictisită dintr-un 
cocktail. 

Eu şi Evan îi salutăm pe băieți. Aproape imediat, Wyatt ne spune 
să ne formăm echipele. 

— Ăsta s-a transformat într-un adevărat dictator, după ce Ren l-a 
părăsit, mormăie Tate. 

Ne uităm la prietenul nostru, care ne dă ordine de parcă am fi în 
armată. 

— Tipa tot nu l-a primit înapoi? chicotesc eu. 

— Nu. Cred că de data asta chiar au terminat-o de tot... 

Tate tace încruntat. 

Wyatt o ridică pe Alana de pe şezlong. Ea oftează şi-l ia de mână. 
Probabil că face parte din echipa lui. Dar de ce îi şopteşte Wyatt la 
ureche? 

— Ce fac ăia doi? îl întreb pe Tate. 

— Habar n-am. 

Amicul meu strânge din dinți. 

În fine... 

Turneul de volei începe. Dat fiind că toți localnicii din Avalon 
Bay sunt competitivi, meciul e aprins. Mac e cu mine în echipă şi sunt 
plăcut surprins să aflu că are o servă bună. Mulțumită ei, luăm un 
avans încă de la început, care ne ajută să câştigăm primul set. Echipa 
lui Wyatt îl câştigă pe al doilea. Pentru departajare, Mac o roagă pe 
Steph să-i ia locul, iar iubita mea se îndreaptă spre malul apei. 

— Revin imediat, îmi spune. Mă duc să mă răcoresc puţin. 

Mă întorc la misiunea mea de a zdrobi echipa lui Wyatt şi a lui 
Evan. Abia după o oră îmi dau seama că Steph încă joacă în locul lui 
Mackenzie. 

— Hei! se răsteşte Tate la mine, când ratez o servă. 

Acum sunt preocupat s-o găsesc pe Mac. Îmi plimb privirea de 
jur-împrejur, până o zăresc pe malul apei. Vorbeşte cu cineva. 

În ciuda faptului că soarele îmi bate fix în faţă şi pe pieptul gol, 
mi se răceşte tot corpul când îmi dau seama cu cine discută. 

Kincaid. 


33. 
Cooper 
— Coop, e rândul tău să serveşti, spune Steph cu nerăbdare. 


— Nu mai joc. 

Îl caut cu privirea pe fratelui meu şi îl găsesc de partea cealaltă a 
fileului. ÎI strig, iar Evan se apropie de mine. Arăt în direcţia lui Mac. 
Privirea lui se întunecă. 

— Fir-ar să fie! mormăle frate-miu. 

— Exact! 

Încercând să păşim agale, nepăsător, ne îndreptăm spre ei. 
Prietenii noştri protestează că am părăsit terenul. Mai dă-l naibii de 
meci! Dacă situaţia scapă de sub control, s-ar putea să dau de dracu”. 

— Ce vrei să facem? şopteşte Evan. 

— Nu prea ştiu. 

În timp ce ne apropiem de malul apei, îmi trece prin cap că poate 
ar fi fost mai bine să mă prefac că nu l-am văzut pe Kincaid şi să 
păstrez distanţa, să mă camuflez printre ceilalţi jucători de volei. Dar 
în niciun caz nu o las pe Mac singură cu idiotul ăla. 

— E vreo problemă? îl întreb. 

Îmi petrec un braţ pe după umerii lui Mac. ÎI înfrunt din priviri pe 
Kincaid. Preston e nedumerit. Însă apoi mă recunoaşte. Speram că a 
uitat de mine. 

Se încruntă când îşi dă seama ce se întâmplă. 

— la stai aşa! Cu ăsta te-ai combinat? cere el să ştie, întorcând 
capul spre Mackenzie. 

Ea se uită la mine, frustrată. Vede că şi Evan a venit şi oftează. Îi 
răspunde lui Kincaid: 

— Da. Şi acum, hai să ne luăm la revedere. Să ai o după-amiază 
frumoasă, Pres! 

Când dăm să ne îndepărtăm, clona se înfurie. 

— Aşteaptă puţin! cere Kincaid. Stai aşa, că acum înţeleg. ÎL ştiu 
pe fraierul ăsta. 

Mac se încordează puţin. Se opreşte şi se întoarce spre fostul ei 
iubit. 

— Despre ce vorbeşti? 

Kincaid mă priveşte şi zâmbeşte arogant, apoi mă întreabă: 

— Nu ştie, aşa-i? 

Am doar o fracțiune de secundă ca să decid ce să fac. Ştiu că nu 
am de ales acum, când Kincaid e de faţă. Îi spun: 

— Ne cunoaştem de undeva? 

Nimeni nu se pricepe să facă pe prostul mai bine decât cel care a 
făcut schimb cu fratele lui geamăn la aproape toate lucrările de control 
de algebră. 

— Frumoasă încercare, prietene! mă ironizează el, pe urmă îşi 
îndreaptă atenţia spre Mac. Lasă-mă să ghicesc: tipul ăsta a apărut fix 
după ce te-ai mutat în oraş, nu? Întâmplător, ai dat peste un localnic 
prietenos când ai ieşit cu fetele în oraş, într-o seară. Îţi sună cunoscut? 

— Cooper, despre ce vorbeşte Pres? cere Mac să ştie. 

Din clipa în care ochii ei verzi şi îngrijorați mă pironesc, mi se 
usucă gura. 

Îi răspund: 

— N-am idee. 

Mă sperie cât de uşor îmi e s-o mint şi cât de convingătoare sunt 
cuvintele care-mi 1es pe gură. 

— Mackenzie, iubito, ascultă-mă! o imploră Kincaid. 

Întinde mâna spre ea. Mi-ar plăcea să i-o rup, dar mă abtin. 
Păşesc între ei. Demoralizat, Preston îşi lasă braţul să cadă. 

— Cu două zile înainte să înceapă anul universitar, tipul ăsta mi-a 
căutat nod în papură, într-un bar. L-am lăsat imediat fără slujbă. Mai ţii 
minte că aveam ochiul vânăt când te-am ajutat să te muţi la cămin? 

— Mi-ai spus că te-ai lovit la un meci de baschet, îi reamintește 
Mac, supărată. 

Kincaid recunoaşte fără tragere de inimă: 

— Da, te-am minţit. 

Mac îşi încrucişează braţele la piept şi nu se mai uită în ochii lui. 
Îi dă de înţeles că n-o mai interesează subiectul. Însă Kincaid se 
grăbeşte să se apere: 

— Dar acum nu te mint. 

— Şi cum ar trebui să-mi dau seama că zici adevărul? îl iscodeşte 
ea. 

Nimeni nu-i face faţă lui Mac când vine vorba despre certuri 
obositoare. S-ar certa chiar şi pentru un fleac, doar ca să demonstreze 
că are dreptate. 

Tipul îşi pierde răbdarea. Exasperat, ridică braţele în aer şi 1-0 
trânteşte: 

— Nu-i evident? Ăsta ţi-o trage doar ca să se răzbune pe mine. 
N-o să stau cu mâinile în sân, în timp ce el îmi distruge viaţa. 

— Hei, ajunge! Trebuie să pleci, frate! Las-o în pace! 

— Mackenzie, ascultă-mă! imploră el. Doar nu crezi prostiile pe 
care ţi le îndrugă, nu? Nu se poate să fii chiar atât de proastă. 

Până aici i-a fost! Vorbele astea urâte, aruncate cu un aer de 
superioritate, o fac pe Mac să-şi iasă din minți. 

— Am fost o proastă că am stat cu tine atât de mult timp, 
răspunde ea. Din fericire, de-acum nu mai am grija asta. 

Mac se îndreaptă valvârtej spre grupul nostru, trecând pe lângă 
Evan. Mă întreabă dacă totul e OK. Nu ştiu ce să-i răspund. 

Mac se răsuceşte spre mine şi-mi ordonă: 

— Vorbeşte! 

— Ce să-ţi spun? 

Chiar dacă mă prefac neştiutor, mă întreb dacă ar trebui să-i spun 
adevărul, să recunosc că la început nu am avut intenţii bune, dar că 
lucrurile s-au schimbat după ce ne-am cunoscut. Sigur ar înţelege. 
Poate chiar s-ar distra. Am râde pe cinste şi ar deveni una dintre 
poveştile alea amuzante pe care le spui la petreceri. 

Sau poate că nu ar mai vorbi deloc cu mine, iar într-o zi, când 
m-aş întoarce acasă, aş găsi casa în flăcări şi o pancartă pe peluza din 
faţă, cu un mesaj scris cu cenuşă: Hai să ne despărțim! 

Mac mă împunge cu arătătorul în piept. 

— Nu mă minţi! Ce zicea Preston? Chiar vă cunoaşteţi? 

Avem spectatori. Simt că toţi prietenii mei ne privesc, ceea ce mă 
face să-mi pierd curajul. Dacă îi spun adevărul când suntem între patru 
ochi, s-ar putea s-o pierd. Dacă-i spun adevărul în faţa unui grup de 
oameni, e sigur c-o s-o pierd. Aş umili-o în faţa tuturor. Nu m-ar ierta 
niciodată. 

Cuvintele mi se revarsă de pe buze. Minciuna îmi arde limba: 

— Ştiu despre Preston doar din auzite şi din ce mi-ai mai zis tu. 
Dacă l-aş fi văzut pe stradă, nu l-aş fi recunoscut. 

Mac rămâne nemişcată. Pare că abia mai respiră. 

Mă apucă panica, dar reuşesc să mă comport normal. Mă ţin de 
povestea mea. Am învățat acum mult timp că numai oamenii care 
cedează sunt prinşi cu mâţa-n sac. Important e să crezi în ce spui. ŞI să 
negi în continuare. 

— Chiar te-ai bătut cu Pres? 

— Mac, poţi să umpli stadioane cu idioţi care se îmbată şi se 
încaieră. Sincer, nu-mi amintesc dacă Preston a fost şi el unul dintre ei. 

Frustrată, se întoarce spre Evan şi-l întreabă: 

— Cooper a fost concediat? 

Pentru o fracțiune de secundă, îmi fac griji că prietenia lor recent 
înfiripată ar putea fi în dezavantajul meu. 

Frate-miu ridică din umeri şi răspunde: 

— Coop a lucrat pe timp de vară în barul unde lucrează şi Steph. 
A fost o slujbă temporară. 

Evan mai că mă convinge şi pe mine. Sunt uşurat. Eu şi frate-miu 
încă suntem în aceeaşi tabără. 

Mac se uită în direcţia lui Steph, care s-a aşezat iar şi citeşte. 

— Steph, e adevărat? 

Fără să ridice privirea din cartea ei, Steph aprobă: 

— Da. A fost doar un job pe timp de vară. 

Mă cuprinde un sentiment de uşurare. Dar apoi se duce naibii, 
când o văd pe Heidi apropiindu-se de noi. 

Rahat! 

Cunosc privirea aia. O să strice totul. Heidi e genul de fată care 
nu ratează niciodată ocazia de a face rău, doar ca să vadă cum se duce 
totul de râpă. Unde mai pui că în ultima vreme a fost supărată pe mine 
şi că nu-i place deloc relaţia mea cu Mac. Când privirile ni se întâlnesc 
pentru câteva clipe, o implor în tăcere să nu mă dea de gol. 

— Pe bune, mor de foame! spune ea, pe un ton plictisit. Putem să 
plecăm naibii de aici? 

Am scăpat ca prin urechile acului. 


După aceea, în fiecare zi, mă simt de parcă stau ca pe ace, 
aşteptând să se întâmple inevitabilul. Mă tem că Kincaid va reuşi 

cumva să ne ia din nou prin surprindere. Mac pare că nu-şi mai face 
griji, iar Evan şi cu mine evităm să aducem vorba despre el. 

A fost cât pe ce să fiu dat de gol. Asta îmi aduce aminte cât de 
fragilă este relaţia noastră şi cât de uşor aş putea s-o pierd pe Mac. 
Conştientizarea acestui fapt mă doare mai mult decât aş fi crezut. Mac 
mi-a intrat în suflet şi a prins rădăcini acolo. 

În seara în care ne-am întâlnit cu Kincaid, după ce Mac s-a culcat, 
m-am dus în atelier şi am fumat în neştire. Speram că nicotina o să-mi 
potolească sentimentul de vină, agitația şi frica. De obicei, fumez doar 
din când în când. Dar atunci simţeam nevoia de ţigări, fiindcă s-o mint 
pe Mackenzie m-a distrus sufleteşte. 

La unu dimineaţa, Evan m-a găsit în atelier. Fumasem aproape 
jumătate de pachet, iar mucurile de ţigară umpleau scrumiera de pe 
masa mea de lucru. 

— Trebuie să-i spun adevărul, i-am zis mohorât. 

Evan s-a împotrivit: 

— Te-ai tâmpit? Cum te-ar ajuta asta, omule? Am renunţat la 
planul nostru de a-l umili pe Kincaid. Tu şi Mac sunteți împreună 
pentru că o placi. 

— Dar totul a început doar ca să mă răzbun pe Kincaid. Toată 
relaţia mea cu Mac e clădită pe intenţii rele. 

Într-un final, Evan a reuşit să mă lămurească să nu-i zic nimic. 
Însă nu a fost nevoie să se străduiască să mă convingă să-mi ţin gura. 
Gândul că aş putea s-o pierd pe Mackenzie mă termină. Nu se poate 
s-o pierd. Evan se înşală. Nu suntem împreună pentru că o plac. 

Sunt îndrăgostit de ea. 

Alung vina într-unul dintre cele mai îndepărtate cotloane ale 
minții mele. Mă străduiesc să fiu bărbatul de care Mac are nevoie, 
bărbatul pe care îl merită. 

Într-o dimineaţă, stăm întinşi în pat. Respir ușurat pentru prima 
dată, după aproape o lună. Mac se trezeşte, se întoarce spre mine şi îşi 
saltă piciorul peste şoldul meu. Când Mac se cuibăreşte la pieptul meu, 
o senzaţie de linişte copleşitoare, pe care nu am mai simţit-o niciodată, 
mă învăluie. 

— "Neaţa! îmi şopteşte. Cât e ceasul? 

— Nu ştiu. Cred că e zece. 

Brusc, se ridică în fund. 

— Zece? La naiba! Unchiul tău o să apară în curând. Trebuie să 
facem curat. 

Chiar crede că lui Levi îi pasă de curăţenie. Ce drăguţ! 

Se duce să facă duş. Revine după zece minute, cu părul ud şi cu 
faţa îmbujorată. 

— Of! Nu-mi găsesc rochia albastră, mormăie ea. 

Scotoceşte prin dulapul pe jumătate plin cu hainele ei. 

Au trecut săptămâni bune de când a venit să stea cu noi, şi e bine 
că nimeni nu a adus în discuţie mutarea ei în altă parte. Sigur, să avem 
în casă încă o persoană a fost o schimbare serioasă. Încă învăţăm cum 
să respectăm ciudăţeniile celorlalți. Prezenţa ei face ca locul ăsta să fie 
din nou primitor — mai degrabă un cămin, nu o simplă casă. Mac 
insuflă viaţă locului, după ani de amintiri urâte şi de pustietate. 

Pur şi simplu se potriveşte aici. 

— Pune altceva pe tine! îi sugerez. Sau nu te îmbrăca deloc şi 
vino în pat! 

— Dar e rochia mea de fată serioasă! protestează Mac, pe 
jumătate îngropată sub un morman de umeraşe. 

Nu are motive să-şi facă griji pentru întâlnirea cu Levi. Pare 
intimidant, dar e foarte prietenos. Deşi se spun multe despre îmbinatul 
utilului cu plăcutul, aleg să privesc cu optimism posibilitatea ca 
unchiul meu şi Mac să lucreze împreună la renovarea hotelului. 

— Ce zici de combinaţia asta? 

Face parada modei într-o bluză verde, care se potriveşte perfect 
cu nuanţa ochilor ei, şi o pereche de pantaloni bleumarin care i se 
mulează pe fund. Deja am un început de erecție. 

— Arăţi super! 

Zâmbetul ei, felul în care îşi înclină capul, ochii ei care sclipesc, 
privirile alea care-mi sunt destinate doar mie — toate mă dau peste cap. 

Fata asta mă face să-mi pierd mințile. 

— Ce-i? întreabă Mac. 

Tocmai îşi prinde părul în coc. 

Tot ce pot să fac este să-i zâmbesc şi să sper că nu o să stric totul. 

— Nimic. Cred că sunt fericit. 

Mac mă sărută pe obraz. 

— Şi eu. 

— Da? Chiar dacă... ştii tu... Chiar dacă părinţii tăi aproape că 
te-au renegat? 

Ridică din umeri şi se îndreaptă spre baie. Mă îmbrac şi o privesc 
în oglindă, în timp ce se machiază. 

— Nu pot să zic că-mi convine că nu mai vorbim, recunoaşte ea. 
Dar ei sunt ăia încăpățânaţi. Faptul că am ales să-mi trăiesc viaţa nu e 
un motiv să mă izgonească. 

Mi-am cam făcut griji, crezând că, cu cât neînţelegerea cu părinţii 
ei se va prelungi mai mult, cu atât mai repede îşi va regreta decizia de a 
se lăsa de facultate, de a cumpăra hotelul, de a fi iubita mea. 

Dar nu dă semne că regretă. 

— La un moment dat, o să accepte situaţia, spune Mac. Nu mă 
stresez. Prefer să nu le dau satisfacția asta. 

Îi cercetez chipul, în căutarea vreunui indiciu că minte, însă nu 
văd niciunul. Din câte îmi dau seama, chiar este fericită. Încerc să nu 
mă las pradă paranoiei. Am obiceiul de a mă aştepta la ce-i mai rău 
fiindcă, dintotdeauna, ăsta a fost ritmul vieţii mele: situaţia începe să 
se îmbunătăţească, iar apoi îmi pică lumea-n cap. 

De data asta, sper ca Mac să fi destrămat blestemul care mă 
apasă. 


34. 
Mackenzie 


Încă nu e iarnă — vremea s-a menţinut la 21 de grade tot 
weekendul, de parcă ar fi tot toamnă —, dar să pornesc în căutarea unui 
brad de Crăciun cu fraţii Hartley este o aventură. Am fost alungaţi din 
trei târguri de brazi, pentru că ticăloşii ăştia doi sunt incapabili să se 
poarte frumos în public. După ce se provoacă unul pe celălalt, ca să 
vadă care dintre ei poate să ridice în braţe cel mai mare brad, şi 

organizează un turnir într-o parcare de supermarket, am senzaţia că va 
trebui să trecem în alt stat ca să putem găsi un brad de Crăciun. 

Vocea lui Evan răsună din pâlcul de brazi: 

— Ce zici de ăsta? 

Ca să fiu sinceră, la un moment dat, ne-au dat afară pentru că 
ne-au prins pe mine şi pe Cooper sărutându-ne în spatele unor pini. 
Demonstrându-mi că nu şi-a învăţat lecţia, Cooper se furişează în 
spatele meu şi îmi trage o palmă peste fund. 

— Arată ca iubita ta din clasa a opta, îi spune Cooper lui 
frate-său. 

Evan stă lângă un molid bogat la vârf şi la bază, dar cam golaş la 
mijloc. 

Evan rânjeşte şi zice: 

— Eşti invidios. 

Arăt spre alt brad şi zic: 

— Ăsta e drăguţ. 

E des, cu o mulţime de ramuri distribuite egal, perfecte pentru 
ornamente. Nu are părţi golaşe sau crengi maronii. 

Cooper măsoară din priviri copacul. 

— Crezi că încape pe uşă? 

— L-am putea aduce în casă pe uşa din spate, răspunde Evan. E 
destul de înalt. S-ar putea să trebuiască să facem o gaură în tavan. 

— Ar merita! le spun cu un zâmbet. 

Mereu mi-au plăcut brazii de Crăciun mari, deşi ai mei nu m-au 
lăsat niciodată să aleg unul. Părinţii mei angajau oameni care să facă 
treaba asta. În fiecare decembrie, la noi acasă venea un camion plin 
până la refuz cu decoraţiuni de Crăciun. Un brad mare şi perfect era 
pus în sufragerie, şi altele mai mici erau răspândite în toate celelalte 
zone de locuit din casă. Aveam ghirlande, luminiţe, lumânări şi multe 
altele. Apoi, un decorator de interioare şi o mică armată de angajaţi se 
apucau să decoreze casa. Niciodată nu s-a strâns toată familia mea ca 
să împodobească bradul; nu am căutat niciodată creanga potrivită 
pentru ornamentele moştenite din generaţie în generație, aşa cum fac 
alte familii. Noi aveam doar o grămadă de decoraţiuni închiriate şi 
scumpe, menite să se potrivească cu orice tematică de care mama era 

interesată în acel an. Casa noastră era doar o altă scenă pregătită pentru 
petrecerile alor mei şi pentru a-i distra pe oamenii influenţi sau pe cei 
care sponsorizau campaniile lui taică-miu. Pentru mine, Crăciunul era 
o sărbătoare sterilă, impersonală. 

Şi totuşi, în ciuda acestui fapt, mă simt puţin tristă la gândul că 
n-o să-i văd pe ai mei anul ăsta, de sărbători. Abia dacă vorbim. Pe de 
altă parte, tata mi-a trimis un teanc de felicitări de Crăciun şi mi-a 
ordonat să mă semnez sub numele lui şi al mamei. Felicitările vor fi 
trimise către spitalele şi organizaţiile caritabile care aparţin de sectorul 
Congresului din care face parte şi tata. Perfectei familii Cabot îi pasă 
atât de mult de oameni! 

Seara, după cină, toţi trei scotocim prin pod, după decoraţiuni şi 
luminiţe. Sunt îngropate sub praful depus de ani de zile. 

— Cred că n-am mai decorat casa pentru Crăciun de... De cât 
timp? îl întreabă Cooper pe fratele lui, în timp ce cărăm cutiile în 
sufragerie. 

— De vreo trei sau patru ani. 

— Serios? mă minunez. 

Las cutia pe podea şi mă aşez în faţa bradului. 

Evan desface o cutie cu o instalaţie de brad ale cărui cabluri s-au 
încâlcit şi zice: 

— Cam aşa ceva. Eram în liceu când am încetat să împodobim 
bradul de Crăciun. 

— Ce trist! 

Chiar şi un Crăciun fad e mai bun decât niciunul. 

— Familia noastră nu s-a dat niciodată în vânt după sărbători, mă 
lămureşte Cooper. Uneori, ne duceam acasă la Levi şi petreceam 
sărbătorile acolo. De obicei, de Ziua Recunoştinţei. O dată la doi ani, 
Levi se duce să viziteze familia lui Tim, în Maine. 

— Cine e Tim? întreb nedumerită. 

— Soţul lui Levi, mă pune Evan la curent. 

— Partenerul lui! îl corectează Cooper. Nu cred că sunt căsătoriți. 

— Levi e homosexual? exclam. Cum se face că e prima dată când 
aud despre asta? 

Gemenii ridică din umeri, cu o mişcare identică. Acum îmi dau 
seama de ce profesorilor le era greu să-i deosebească. 

— Levi nu prea vorbeşte despre asta, zice Cooper. Sunt împreună 
de douăzeci de ani, dar nu îşi etalează relația. Amândoi sunt foarte 
discreţi. 

— Majoritatea celor din oraş ştiu, adaugă Evan. Sau bănuiesc. 
Toţi ceilalți au impresia că Levi şi Tim sunt doar colocatari. 

— Ar fi trebuit să-i invităm la cină, le zic băieţilor. 

Mă întristez că am ratat şansa asta. Dacă voi locui în Avalon Bay, 
cu gemenii, ar fi bine să încheg relații mai profunde. 

E ciudat. Chiar dacă am crescut în lumi opuse, Cooper şi cu mine 
nu suntem chiar atât de diferiți. Am avut experienţe similare în multe 
privinţe. 

— Frate, cred că unele dintre decoraţiunile astea sunt de la 
mamaie şi de la tataie. 

Evan trage o cutie mai aproape de brad. Băieţii scotocesc prin ea 
şi scot ornamente micuţe, lucrate manual. Înăuntru au poze. Sunt din 
anii 1953 şi 1961. Văd suveniruri cumpărate din călătorii prin ţară. 
Evan ridică la vedere o covată în miniatură. Probabil că a făcut parte 
dintr-o scenă cu ieslea din Betleem. 

— Ce naiba e asta? se miră Evan. 

Ne arată o figurină care îl înfăţişează pe pruncul Isus înfăşat. 
Figurina seamănă cu un cartof copt, învelit în staniol. Are două puncte 
negre în loc de ochi şi o linie roz pe post de gură. 

Pălesc când o văd. 

— Arată groaznic. 

— Nici nu ştiam că astea sunt aici. 

Cooper admiră o poză. Cred că îl înfăţişează pe tatăl lui, când era 
tânăr. Apoi o pune înapoi, la fundul cutiei. 

Simt un nod în gât. Mă întristez. 

— Mi-aş fi dorit să am şi eu acasă cutii ca astea, pline cu poze 
vechi şi cu fleacuri, cu poveşti interesante, pe care să mi le 
împărtăşească ai mel. 

Cooper cară o cutie mare înapoi pe hol. 

— Nu ştiu ce să zic... Nu poate fi chiar atât de rău să ai o 
grămadă de servitori care să ridice chestiile grele în locul tău, îmi 
strigă Coop peste umăr. 

— Ca să nu mai vorbim despre cum e să te trezeşti în ziua de 
Crăciun cu o mulțime de cadouri, îşi dă Evan cu părerea. 

— Sigur, spun eu, în timp ce aleg ornamentele încă bune de 
folosit şi care par a fi cel mai puţin... traumatizante din punct de 
vedere emoţional. Sună grozav. Era ca şi cum mă trezeam în atelierul 
lui Moş Crăciun. Dar după aceea am crescut şi mi-am dat seama că 
scrisul de pe etichetele lipite pe cadourile mele nu era al părinţilor mei. 
Şi că, în loc de spiriduşi, există oameni pe care părinţii mei îi plătesc ca 
să menţină o distanţă cât mai mare între ei şi orice aduce a sentimente 
adevărate. 

— Erau cadouri dintr-alea de te duci cu ele la spital în vizită la o 
rudă internată... spune Evan. 

Deşi Evan a trecut de mult peste glumele tâmpite la adresa mea, 
nu se poate abține să mă ia peste picior. 

Ridic din umeri, cu tristeţe. 

— Aş renunţa la toate cadourile mele, dacă aşa părinţii mei ar 
vrea să petrecem timp împreună, măcar o dată. Dac-ar vrea să se 
comporte ca şi cum am fi o familie, nu o firmă. Tata lucra mereu şi 
mama era preocupată de cum decurg activitățile ei caritabile. Da, ştiu, 
se pot întâmpla lucruri mai neplăcute decât să strângi bani pentru 
spitalele de copii. Dar şi eu eram un copil. Eu de ce nu am avut parte 
de sărbători aşa cum trebuie? 

— Of! Vino aici, fraieră mică! 

Evan îşi trece braţul pe după gâtul meu şi mă sărută pe creştet. 

— Doar râdeam de tine. Toţi părinții sunt varză, chiar şi ăia 
bogaţi. Toţi suntem daţi peste cap, într-un fel sau altul. 

Izbutesc să îngaim: 

— Vreau să ştiţi... Faptul că facem asta împreună înseamnă mult 
pentru mine. E primul meu Crăciun adevărat. 

Sunt surprinsă de mine când încep să mă usture ochii. Dacă o să 
plâng în faţa lor, o să mă ia peste picior până la adânci bătrâneți. 

Cooper mă trage în poala lui şi mă cuprinde în braţe. 

— Ne bucurăm că eşti aici, Mac. 

Evan îmi întinde o cutie mică. 

— Voiam să-ţi pun asta sub brad, mai târziu, dar cred că trebuie 
să ţi-o dau acum. 

Mă uit la cutie. Nu se pricepe deloc la împachetat — colţurile nu 
sunt egale şi a folosit mult mai mult scotch decât ar avea nevoie un 
pacheţel de mărimea palmei mele. 

— Nu-ţi face griji! Nu l-am furat. 

Zâmbesc şi desfac cadoul la repezeală. Înăuntru găsesc o figurină 
de plastic: o fată într-o rochie roz. Părul ei e colorat în negru, cu 
marker permanent, şi are pe cap o coroană minusculă, galbenă, 
decupată din hârtie. 

— Jur că am căutat un ornament cu prinţesă în şase magazine 
diferite! Nici n-ai idee cât de greu e să găseşti aşa ceva, zice Evan, 
surâzând. Aşa că am făcut eu unul. 

Ochii încep să-mi lăcrimeze. Alt nod în gât îşi face simțită 
prezenţa. 

— Am vrut să-ţi dăruiesc ceva. Să sărbătorim cum se cuvine. 

Mâinile îmi tremură. 

— Hei, am vrut să fie amuzant! Jur că nu am vrut să râd de tine, 
se apără Evan. 

Mă cocoşez şi izbucnesc într-un râs isteric. Râd atât de mult, că 
mă doare burta. Cooper nu mă mai poate ţine în braţe, aşa că mă 
prăbuşesc pe podea. 

— Fata asta râde sau plânge? îl întreabă Evan pe frate-său. 

E cel mai drăguţ lucru pe care l-a făcut cineva pentru mine. Cu 
atât mai mult, cu cât ştiu că Evan a depus multe eforturi ca să-mi dea 
cadoul perfect. Cooper are competiţie serioasă. 

După ce îmi revin, mă ridic şi-l îmbrăţişez pe Evan, care pare 
uşurat că nu-l iau la bătaie. 

— Dacă aţi terminat cu vorbăria, putem împodobi odată bradul 
ăsta nenorocit? se bosumflă Cooper. 

— Dacă te comporțţi aşa, diseară n-o să primeşti niciun cadou, îl 
avertizez. 

— Vă rog! spune Evan, făcându-ne semn să tăcem. Isus, 
bebelușul-cartof, vă aude. 


Câteva zile mai târziu, după cea mai discretă — şi cea mai 
frumoasă — vacanţă de Crăciun pe care am avut-o vreodată, sunt cu 
Cooper, în atelierul lui. ÎI ajut să şteargă praful, să lustruiască şi să 
împacheteze nişte piese de mobilier. După ce a văzut cum gestionez 
renovarea hotelului, s-a simţit stimulat să lucreze şi mai mult la 
propria afacere. A bătut străzile şi a întrebat în stânga şi-n dreapta, iar 
săptămâna asta a primit câteva apeluri de la magazine de tip butic, care 
vor să vândă câteva dintre piesele lui. În această dimineaţă, am trimis 
fotografii noi pentru site-urile magazinelor, iar acum pregătim 
comenzile pentru transport. 

— Sper că nu vinzi şi setul meu, nu? îl întreb neliniştită. 

— Cel pentru care n-ai plătit nici până acum? 

Îmi face cu ochiul şi se apropie de mine. E plin de rumeguș din 
cap până-n picioare. 

— Ai dreptate. Îţi sunt datoare cu un cec. 

— Las-o baltă! Nu pot lua bani de la tine, zice Cooper. Mobilierul 
ăla ar fi fost oricum al tău, indiferent dacă îl luai sau nu. După ce l-ai 
atins, nu mi-a mai venit să-l dau altcuiva. 

Inima îmi bate foarte tare. 

— În primul rând, e unul dintre cele mai drăguţe lucruri pe care 
mi le-ai spus vreodată. În al doilea rând, nu este nicio problemă. Banii 
sunt făcuți să fie cheltuiţi. 

Coop mă ia peste picior: 

— Ai vorbit ca o adevărată clonă. 

ÎI lovesc uşor cu cârpa pe care o ţin în mână. 

— Ai grijă ce faci cu mâinile, Cabot! 

— Da? Îţi arăt eu mâini, Hartley! 

— Serios? 

Cu un zâmbet, mă trage spre el, iar gura lui o acoperă pe a mea, 
într-un sărut posesiv. 

Deodată, aud o voce de femeie: 

— Cioc, cioc! 

35. 
Cooper 


Încremenesc când aud vocea aia în spatele meu. Sângele îmi 
îngheaţă în vene. Mă întorc în silă. Sper că e doar o halucinație. 

Dar n-am eu norocul ăsta. 

În uşă o văd pe Shelley Hartley. Îmi face cu mâna. 

Mama mă-sii! 

Nici nu-mi aduc aminte când a dat ultima oară prin oraş. Au 
trecut luni, poate chiar un an. În mintea mea, imaginea ei este 
distorsionată şi se schimbă constant. Arată cam la fel. A încercat să se 
vopsească blond, dar nu i-a ieşit. E machiată prea strident. S-a 
îmbrăcată ca o fetişcană care a ajuns din greşeală la un concert de-al 
lui Jimmy Buffet şi nu a mai plecat de acolo. Intră hotărâtă în atelier. 
Zâmbetul ei mă enervează. Încă nu a câştigat dreptul de a-mi zâmbi. 

Îmi vâjâie capul. E ca şi cum cineva a tras cuiul unei grenade şi 
mi-a întins-o, iar acum am câteva secunde la dispoziţie să-mi dau 
seama cum s-o dezamorsez, înainte să-mi explodeze în faţă. 

— Bună, scumpule! mă salută ea. 

Mă ia în braţe. Mirosul de gin, de ţigări şi parfumul ei îmi 
provoacă un gust amar. Puţine mirosuri sunt capabile să mă proiecteze 
brusc înapoi în copilărie. 

— Lui mami i-a fost dor de tine, îmi zice. 

Da, sigur! 

Apoi o observă pe iubita mea şi brăţara ei cu diamante. A fost a 
străbunicii lui Mac. Shelley mă dă la o parte şi o apucă pe Mac de 
încheietură, sub pretextul unei strângeri de mână. 

— Cine-i fata asta drăguță? întreabă încântată. 

— E Mackenzie, iubita mea, îi răspund sec. 

Mac se uită la mine cu nedumerire. 

— Mac, ea e Shelley. Mama mea. 

— Ah! 

Mac îşi vine repede în fire. 

— Îmi pare bine să vă cunosc, doamnă. 

— Veniţi să mă ajutaţi! spune Shelley. Am făcut cumpărături 
pentru cină. Sper că vă e foame. 

Nu e nicio maşină pe alee. Văd câteva pungi pe scările de la 
intrare. Nu ne spune cum a ajuns aici ŞI nici ce vânt îngrozitor a adus-o 
înapoi în oraş. Probabil că vreun alt ratat a dat-o afară din casă, după ce 
a secat-o de bani. Sau poate că maică-mea a dat bir cu fugiţii în miez 
de noapte, înainte ca tipul să-şi dea seama că l-a furat. Un singur lucru 
îmi e clar: nu se va termina bine. Shelley e un dezastru. Numai 
tâmpenii face. lar eu şi frate-miu trebuie să-i rezolvăm problemele. A 
învăţat să mintă de îngheaţă apele. lar dacă-ţi zâmbeşte, păzea la 
portofel! 

— Evan, scumpule, a venit mama! strigă ea când intrăm în casă. 

Evan iese din bucătărie. Se albeşte la față când îşi dă seama că 
mintea nu-i joacă feste. Stă nemişcat, aproape ca şi cum s-ar aştepta ca 
ea să se evapore. Evan e nehotărât; se întreabă dacă este în siguranţă 
sau dacă o s-o păţească. 

— Vino aici! îl îndeamnă Shelley, cu braţele deschise. 
Îmbrăţişează-mă! 

Sceptic, frate-miu se uită la mine, aşteptând o explicaţie. Pe urmă 
o îmbrăţişează. Spre deosebire de mine, chiar o ia în braţe. 

Evan e capabil s-o ierte din nou şi din nou pe femeia asta — ceva 
ce n-o să înţeleg vreodată. Fratele meu a refuzat dintotdeauna să 
privească adevărul în faţă. De fiecare dată când mama noastră se 
întoarce la noi, el se aşteaptă ca ea să rămână şi să fim iar o familie, în 
ciuda dezamăgirilor şi a suferinţei la care ne-a supus. 

— Ce se întâmplă? mă întreabă Evan. 

Maică-mea îi răspunde: 

— O să luăm cina. 

Ia câteva pungi de cumpărături şi i le întinde lui Evan. 

— Fac lasagna. Mâncarea ta preferată. 

Mac se oferă să ajute, dar e mult mai politicoasă decât ar fi cazul. 
Aş vrea să-i spun să nu-şi bată capul. Nu-i nevoie să impresioneze pe 
nimeni. În schimb, îmi ţin gura şi stau pe-aproape. În niciun caz n-o 
s-o las singură cu femeia asta. Shelley ar fi în stare s-o tundă în 

schimbul sumei pe care ar obţine-o de la un producător de peruci, pe 
piaţa neagră. 

Mai târziu, când Shelley şi Evan sunt în bucătărie, profit de 
ocazie şi o iau pe Mac de acolo — chipurile, ca să mă ajute să punem 
masa. 

O previn: 

— Fă-mi un serviciu! Când te întreabă maică-mea, nu-i povesti 
nimic despre ai tăi. 

Mac se încruntă. 

— Poftim? De ce? 

Îi vorbesc în şoaptă: 

— Te rog, nu-i spune mamei nimic despre slujba tatălui tău. 
Nimic care să dea de înţeles că ai tăi sunt înstăriți. Ori că tu ai bani. 

— Dacă la asta te referi, n-o s-o fac pe mama ta să se simtă prost. 

Ştiu că Mac nu se laudă cu averea ei în faţa tuturor, dar nu de asta 
mă tem. 

— Nu-i vorba despre asta, iubito. Pur şi simplu spune-i minciuni. 
Ai încredere în mine! 

Îmi aduc aminte de brăţara ei. O desfac şi i-o strecor în buzunarul 
jeanşilor. 

— Ce faci? 

— Te rog, ţine-o în buzunar până pleacă. Nu o purta în faţa ei! 

N-am idee cât de mult plănuieşte Shelley să rămână în oraş sau 
cât vrea să stea aici. Camera ei e exact aşa cum a lăsat-o. Nici eu, nici 
Evan nu intrăm acolo. Dacă judec după experienţa anterioară, 
maică-mea o să plece în căutarea unui alt bărbat cât ai clipi. 

Cu toții ne purtăm frumos în timpul cinei. Bietul Evan chiar pare 
fericit că Shelley a venit acasă. Discută despre ce a mai făcut ea. Acum 
locuieşte în Atlanta, cu un tip pe care l-a cunoscut într-un cazino. 

— Ne-am certat din cauza unui aparat de păcănele — râde ea — şi 
am ajuns să ne îndrăgostim până peste cap. 

Îm-hm... Cum să nu! Sunt sigur că vor trăi fericiţi până la adânci 
bătrâneţi. Având în vedere că Shelley a venit aici, probabil că deja s-au 
despărțit. 

O întrerup: 

— Şi cât vrei să stai aici? 

Tonul meu e tăios. Pe sub masă, Mac mă ia de mână. O strânge 
încet, liniştitor. 

Shelley pare ofensată că am îndrăznit să-i pun această întrebare, 
iar Evan se uită urât la mine. 

— Omule, calmează-te! Abia a sosit. 

Îmi vine să mă răstesc la el: Da, şi vreau să ştiu când pleacă! E 
nevoie de un efort supraomenesc ca să-mi ţin gura. 

— Deci, Mackenzie — spune Shelley după o tăcere încordată, 
prelungită —, cum ai devenit iubita fiului meu? Cum v-aţi întâlnit? 
Spune-mi totul. 

În următoarele cincisprezece minute, Mac evită zeci de întrebări 
indiscrete, atunci când are ocazia, şi răspunde cu minciuni la restul. 

Primesc o privire nedumerită din partea lui Evan, care tace şi ne 
cântă în strună. Maică-mea reuşeşte să-l manipuleze pe fratele meu, 
dar el nu e idiot. Eu vorbesc cât de puţin pot. Mi-e teamă că, în orice 
moment, autocontrolul meu o să mă lase baltă şi că nu voi putea 
stăpâni tirada care mi se va revărsa de pe buze. Puţini oameni mă 
enervează aşa cum o face Shelley Hartley. 

După cină, în timp ce clătesc farfuriile, Shelley mă încolţeşte. 

— Ai fost foarte tăcut la masă, începe ea, luând o farfurie din 
mâna mea şi punând-o în maşina de spălat vase. 

— Sunt obosit, mârâi eu. 

— Of, scumpule! Munceşti prea mult. Trebuie să te mai şi 
odihneşti. 

Nu-i răspund. Mă simt scârbit de fiecare dată când încearcă să 
joace rolul de mamă. Nu i se potriveşte deloc. 

— Mackenzie pare o dulce. 

— Da. E o tipă mişto. 

— Am observat brăţara aia. Şi poşeta ei, în sufragerie. 

Umerii mi se încordează. 

— Poşeta aia costă mulţi bani. Bună treabă, scumpule! 

Îmi muşc limba de nervi, când văd că-mi zâmbeşte de parcă ştie 
ce e în capul meu. E evident ce crede ea: că mi-am găsit o fată care mă 

întreţine. Maică-mea practică aceeaşi înşelătorie de atâta timp, încât 
nu cred că mai ştie cum să trăiască altfel. 

— Ascultă, dragule... 

Uite că a venit momentul! Bineînţeles, ce mama dracului! Mereu 
cere câte ceva. Mereu vrea să obţină ceva. 

— Ştii, aproape că n-am ajuns aici întreagă, continuă ea, fără să 
observe furia care clocoteşte în mine. Maşina mea e superveche; a 
început să scoată fum când eram pe autostradă. A trebuit să mi-o 
tracteze cineva. O piesă mică din motor a cedat, explică ea, râzând 
sfioasă. Am reuşit să negociez preţul cu tipul de la atelierul auto, dar 
tot nu o să-mi ajungă banii pentru reparaţii. 

Evan intră în bucătărie tocmai la timp ca să audă sfârşitul poveştii 
ei de rahat. Minunat! 

— Despre ce vorbiţi? se interesează el. Ţi s-a stricat maşina? 

— Mereu se strică ceva la vechitura aia, îi zice Shelley, jucând 
rolul de doamnă aflată la ananghie. 

Ştie că lui Evan îi place să facă pe eroul. 

Maică-mea continuă: 

— Mă rog, aveam un loc de muncă, dar m-au dat afară după 
sărbători. Şi mi-a fost destul de greu să găsesc altă slujbă. Reparaţia 
asta o să mă scuture de toți banii pe care i-am strâns până acum. 

— Nu avem bani, i-o trântesc eu, uitându-mă la Evan. l-am 
folosit pe toţi ca să renovăm casa. 

Shelley se uită la Evan — o pradă mult mai uşoară. 

— Am nevoie de numai două sute de dolari ca să recuperez 
maşina. Apoi o să găsesc un job aici. O să-ţi restitui împrumutul. 

— Rămâi aici? întreabă frate-miu. 

Bietul fraier! Are atâta speranţă în glas, încât mi-e milă de el. Îmi 
vine să-i dau una peste ceafă, ca să-şi vină în fire. 

Shelley se duce să-l îmbrăţişeze şi-şi cuibăreşte capul sub bărbia 
lui. 

— Rămân, dacă mă primiţi. Mi-e dor de băieţii mei. 

Evan bagă mâna în buzunar şi scoate câteva bancnote de 
douăzeci de dolari. Probabil asta-i tot ce i-a rămas de la ultimul salariu. 

— Poftim o sută cincizeci de dolari! O să mă duc la bancomat şi o 
să scot restul. 

Adică o să dea iama în contul lui de economii. 

— Mulţumesc, scumpule! 

Shelley îl pupă pe obraz şi se desprinde imediat din braţele lui. 

— Cine vrea milkshake? Mă duc repede să fumez şi merg să 
cumpăr nişte milkshake-uri pentru noi. 

M-aş mira să se întoarcă înainte de răsăritul soarelui. 

Mai târziu, după ce mă bag în pat, nu pot să dorm. Corpul mi-e 
încordat şi povestea cu Shelley încă mă macină. Nu am aşteptat să văd 
dacă aduce milkshake-urile. Imediat ce a plecat, eu şi Mac ne-am 
ascuns în camera mea. Sau, mai degrabă, eu m-am ascuns, iar ea a 
venit să-mi ţină companie. 

Se rostogoleşte şi aprinde lampa de pe noptieră. Mă găseşte cu 
ochii pironiţi în tavan. 

— Eşti îngândurat. 

— Da... Îmi pare rău că te-am rugat s-o minţi. Mama s-a uitat la 
tine, la brăţara şi la poşeta ta, şi şi-a dat seama că eşti plină de bani, îi 
zic cu amărăciune. Shelley mereu se foloseşte de ceilalți. Nu am vrut 
să afle că familia ta are bani, pentru că sigur ar fi găsit o modalitate să 
te tapeze. 

— OK, dar asta n-are nicio legătură cu noi doi. 

Mac îşi sprijină capul pe braţul meu şi adaugă: 

— Nici eu n-aş vrea să mă judeci după ai mei. 

— Shelley crede că suntem împreună doar pentru că eşti bogată. 

— Da? Păi, se înşală. Ştiu că nu e adevărat. La naiba! Ar trebui să 
angajezi o agenţie de recuperare a datoriilor, fiindcă tot uit să te plătesc 
pentru mobila aia. 

— O să încasez şi dobândă. 

O sărut pe creştet şi o trag mai aproape de mine. Să o simt în 
braţele mele îmi face atât de bine. 

— Ştii că nu te-aş folosi niciodată pentru bani, da? Eu nu sunt ca 
femeia aia. 

— Cooper — îmi zice blând Mac —, nu e nevoie să mă convingi de 
chestia asta. 

Se pare că eu simt mereu nevoia să mă conving pe mine că nu 
sunt ca maică-mea. 

Mac se cuibăreşte şi mai aproape de mine. 

— Cât crezi c-o să stea aici? 

— Vreo douăzeci şi patru de ore. Cel mult patruzeci şi opt. 

— Ce trist! 

Izbucnesc în râs şi o contrazic: 

— Nu e trist. Poate că odată a fost, dar acum îmi doresc să plece 
de tot. De fiecare dată când se întoarce, îşi bate joc de sentimentele lui 
Evan. Prezenţa ei mă stresează şi devin irascibil cu toată lumea. Tot 
timpul mă gândesc oare când o să plece şi mă rog să dispară de tot. 

— Dar se tot întoarce la voi. Asta înseamnă ceva, nu? 

Draga de Mac vrea să creadă că Shelley ne vizitează pentru că 
simte nevoia iubitoare şi maternă de a se reuni cu fiii ei. 

— Înseamnă că ultima ei relaţie a eşuat, sau că e falită, sau 
amândouă, îi zic. Crede-mă, prinţesă! Trec prin faza asta de când 
aveam paisprezece ani. Shelley nu se întoarce pentru noi. Se întoarce 
pentru ea. 

Îi simt respiraţia caldă pe clavicula mea. Se propteşte în coate şi 
mă pupă pe obraz. 

— Îmi pare rău, Cooper. Nu meriţi aşa ceva. 

— Asta-i situaţia. 

— Termină! mă ceartă Mac. Acceptă-mi scuzele şi lasă-mă să te 
ajut să uiţi puţin de toate! propune ea. 

Îmi presară săruturi pe corp. Strecoară o mână în boxerii mei. 
Închid ochii, gem încet şi nu mă mai gândesc la nimic. 


Maică-mea a rămas patruzeci şi opt de ore. 

Aş fi pus pariu c-o să stea doar douăzeci şi patru. La fix două zile 
după venirea ei neaşteptată, o surprind pe Shelley apropiindu-se de uşa 
din spate, cu geanta pe umăr. 

Nu e nici şapte dimineaţa. M-am trezit primul. Tocmai ce-am pus 
de cafea şi am lăsat-o pe Daisy afară, când Shelley apare în bucătărie. 

— Deja pleci pe furiş? o întreb. 

Se întoarce iute spre mine şi începe să râdă. 

269 


— Scumpule, m-ai speriat. N-am vrut să vă trezesc. 

— Nici măcar n-aveai de gând să-ţi iei la revedere? 

Sincer, nu dau doi bani pe ea. Însă, pe de altă parte, să-l fenteze pe 
Evan l-ar răni foarte mult, iar el nu merită aşa ceva. 

Îşi lasă geanta la uşă şi se apropie de mine zâmbind. 

— Ce-ar fi să fac clătite? întreabă maică-mea. Vom savura un mic 
dejun plăcut, împreună. 

Bine... Hai să ne mai prefacem o dată. Pot să intru în jocul ei, 
dacă asta înseamnă că va pleca mai repede. 

Curând, Mac şi Evan se trezesc. Intră în bucătărie, iar Shelley le 
serveşte micul dejun. Mestec încet clătitele, apoi mă las pe spătarul 
scaunului. Aştept să înceapă să debiteze prostii. Dar Shelley îmi evită 
privirea. O distrează pe Mackenzie cu o poveste stupidă despre 
copilăria noastră. Când terminăm de mâncat, mi-e clar că Shelley nu 
va pleca decât dacă-i fac vânt. 

— Şi încotro te îndrepţi acum? întreb cu răceală. 

Întrerup o altă istorisire de-a maică-mii, despre mine şi Evan. 
Sunt sigur că e complet inventată, ca să arate că nu e o mamă chiar atât 
de rea. 

Shelley tace. Nu prea reuşeşte să-şi ascundă iritarea. Se şterge la 
gură şi-şi termină de băut sucul de portocale. 

— Mi-a părut bine să vă văd, băieți! îi spune ea lui Evan, cu voce 
tristă. Mi-aş dori foarte mult să mai rămân, dar mi-e teamă că trebuie 
să plec. 

— De ce? se încruntă frate-miu. 

— Ştii, deocamdată, aici nu sunt locuri de muncă potrivite pentru 
mine. Cunosc un tip. L-am întâlnit în Baton Rouge. Are ceva de lucru 
pentru mine. Aproape că m-a implorat să mă duc la el şi să mă apuc de 
treabă. Nu vreau să-mi părăsesc fiii, dar trebuie să fac rost de ceva 
bani. Vreau să vă ajut să renovaţi locul ăsta. 

O ţine aşa pentru un timp. Bagă vrăjeală. Se autoconvinge că are 
un scop nobil atunci când ne abandonează iar şi iar şi îşi încalcă 
promisiunile. Mănâncă numai rahat! Ieri, în Avalon Bay, am văzut cel 
puţin cinci magazine care aveau în vitrină anunţuri de angajare. Sunt 
convins că tipul despre care vorbeşte e fostul ei iubit. Probabil că l-a 

îmbrobodit şi l-a convins să-i acorde o a doua şansă. Sau poate că vrea 
să-i ceară bani din nou. Nici nu mai contează. Găseşte ea o scuză. 
Ne-ar părăsi şi pentru un sendviş cu salam. 

— Odată ce mă mut, ar trebui să mă vizitezi, spune Shelley un 
sfert de oră mai târziu, când îşi ia rămas-bun de la Evan. Va trebui 
să-mi cumpăr un telefon nou. Celălalt s-a stricat. Te sun de îndată ce 
fac rost de altul. 

N-o să-l sune. Nici nu va trimite mesaje. Rahaturile pe care le 
zice când îşi ia rămas-bun şi împăcările astea mincinoase au devenit o 
rutină. Pe mine nu mă mai impresionează, dar s-o ia dracu” pentru că îl 
chinuie din nou pe Evan! 

— Da, să ne dai şi nouă numărul tău nou! spune Evan, dând din 
cap. Ca să putem da de tine. 

Îmi vine să-l întreb: De ce să dăm de ea? Dar mă abtin. Dacă 
Evan vrea să trăiască într-o lume plină de iluzii, în care maică-sa îl 
iubeşte, cine sunt eu ca să-l judec? 

— Pa, scumpule! 

Shelley mă ia în braţe, deşi vede clar că nu-mi convine. Ba chiar 
mă pupă pe obraz. Cineva să-i dea femeii premiul Mama Anului! 

— Ne vedem în curând. Promit! 

Şi apoi, la fel de repede cum a venit, pleacă. Din fericire, nu lasă 
în urmă stricăciuni mari. 

Sau aşa am crezut. 

Abia peste o săptămână, într-o seară, descopăr pagubele 
provocate de vizita maică-mii. Se apropie ziua de naştere a lui Mac — 
chiar cu o zi înaintea zilei mele de naştere. Deşi mi-a zis să nu-i iau 
nimic, sunt hotărât să-i cumpăr ceva frumos. Mac îmi oferă atât de 
puţine şanse s-o răsfăţ, încât am decis să-i ignor rugămintea şi să fac 
cum mă taie capul. 

În camera mea, sub o scândură din duşumea, sub dulap, am 
ascuns o cutie veche de bomboane. De când aveam unsprezece ani, 
acolo îmi ţin banii şi diverse obiecte. Ridic capacul, aşteptându-mă să 
găsesc toţi banii pe care i-am câştigat pe sub mână, în toate joburile 
mele temporare, feriți de ghearele băncilor şi ale Fiscului. 

Douăsprezece mii de dolari, ţinuţi laolaltă cu două elastice. 
Fondul meu de urgenţă. 

Dar banii nu sunt aici. 

A dispărut până şi ultimul bănuţ. 


36. 
Mackenzie 


Din sufragerie, aud zgomotele pe care le scoate Cooper în 
dormitor. O buşitură în perete şi un zgomot în podeaua de lemn. 
Dintr-odată, iese valvârtej pe hol. 

Daisy latră zgomotos. De obicei, cu vreo oră înainte de masă, 
devine agitată. Căţeluşa se ţine după Coop. Iubitul meu păşeşte apăsat 
în sufragerie. 

Sar de pe canapea. 

— Hei, te simţi bine? 

— Mda, mârâie Coop printre dinţi. 

Nici măcar nu se uită la mine. 

— Ce s-a întâmplat? 

În loc să-mi răspundă, deschide uşa glisantă şi iese din casă. 
Închide uşa în nasul lui Daisy. Aproape că o loveşte. Animalul pare 
dezamăgit că stăpână-său s-a dus afară fără ea. 

Ca să o liniştesc, îi dau de mâncare, apoi mă încalţ şi mă duc să-l 
caut. Îl găsesc pe plajă. Aruncă în apă bucățele de lemn. Când ajung la 
el, regret că nu am pus pe mine un pulover sau măcar nişte pantaloni 
lungi. Am ieşit în pantaloni scurţi şi într-un tricou. E aproape întuneric 
şi briza îmi face pielea ca de găină. 

— Ce s-a întâmplat? îl întreb iar. 

— Du-te înăuntru! 

Tonul lui e ciudat de sec, în contrast cu mişcările lui furioase. 

— Nu mă duc înăuntru. Hai să trecem la partea în care îmi zici 
direct ce-i cu tine! 

— Fir-ar al dracului! Mac, nu acum! Las-o baltă! 

Caută prin nisip alte bucăţi de lemn. E din ce în ce mai nervos, 
fiindcă nu găseşte nimic. 

— Aş lăsa-o baltă, dacă asta te-ar ajuta. Dar nu cred, aşa că... 

Îşi ridică braţele şi parcă încearcă să-şi smulgă părul din cap. 

— De ce trebuie să fii atât de... 

Restul cuvintelor se revarsă nedesluşit de pe buzele lui. 

Mă aşez pe nisip. Îi fac semn să vină lângă mine. Trec câteva 
secunde de tăcere. Până la urmă, Cooper cedează şi se aşază. 

— Ce s-a întâmplat? îl întreb încet. 

— I-a furat. 

— Poftim? 

Cooper refuză să se uite la mine. Îşi ţine privirea aţintită spre 
ocean. 

— Banii pe care i-am strâns pentru urgenţe. A luat până la ultimul 
dolar. 

Sunt stupefiată. 

— Stai puţin! Vorbeşti despre mama ta? Eşti sigur? 

Coop râde sec. 

— Normal că-s sigur. Nici măcar Evan nu ştie unde-mi ţineam 
banii. 

La naiba! Ce nasol! 

— Ar fi trebuit să ascund banii încă din clipa când Shelley a intrat 
în casă, oftează Cooper. Când aveam treisprezece ani, mi-a găsit 
rezerva de marijuana şi a fumat-o pe toată, în timp ce eram la şcoală. 
Uitasem că ştie despre ascunzătoarea mea. Sau poate c-am avut prea 
multă încredere în ea şi mi-am închipuit că n-o să fure tocmai de la 
copiii ei. 

— Îmi pare rău. 

Cuvintele astea par neînsemnate, dată fiind situația. Cum să-i zic 
cuiva că-mi pare rău pentru că a dus o viață plină de suferință? 

— Câţi bani a luat? 

— Douăsprezece mii de dolari, bolboroseşte el. 

Dumnezeule! 

Creierul meu caută o soluţie. Aşa procedez eu. Ori de câte ori e 
vreo problemă cu unul dintre site-urile mele, sau vreo situație mai 

complicată cu renovarea hotelului, îmi pun mintea la contribuţie; 
evaluez problema şi încerc să găsesc o modalitate de-a o rezolva. 

— E nasol. Chiar e! Îmi dau seama că eşti supărat şi că te simţi 
trădat. Ai tot dreptul să te simţi aşa. 

Îmi sprijin capul pe umărul lui, ca să-i arăt că-l susţin. Dar şi 
pentru că am înghețat. Cooper e o sursă constantă de căldură. 

Îi spun: 

— La urma urmei, sunt doar bani, nu? Te ajut eu! 

— Tu chiar vorbeşti serios? 

Se desprinde brusc de mine şi izbucnește: 

— De ce al... 

Cooper nu-şi termină propoziţia. Se ridică în picioare. 

— Ce dracu”, Mac?! De ce te gândeşti mereu numai la asta? Ai 
impresia că, dacă sari cu banul, rezolvi orice problemă! 

Protestez: 

— Credeam că banii sunt problema. 

Expresia iritată de pe chipul lui mă scoate din sărite. De ce o ia 
razna de fiecare dată când mă ofer să fac un gest frumos pentru el? 

— De câte ori trebuie să-ţi spun? urlă el. Nu vreau banii tăi 
afurisiţi! Înţelegi cât de umilitor ar fi pentru mine? 

— Nu o lua aşa! 

Mă scoate din răbdări. Dacă vrea să fie supărat pe maică-sa, fie! 
Dacă vrea să se plângă, fie! Însă ar fi bine să priceapă că nu eu sunt 
personajul negativ. 

— Încerc să te ajut, Coop. Ai nevoie de bani, iar eu am mai mulţi 
decât îmi trebuie. De ce ţi se pare greşit? Banii nu înseamnă nimic 
pentru mine. 

— Ştiu, spune bosumflat, oftând din rărunchi. Tocmai asta-i 
problema. Voi, clonele, aruncaţi cu bani de parcă ne-aţi face un 
serviciu, şi apoi vă aşteptaţi ca noi, ceilalţi, să vă fim recunoscători. Ce 
dracu”! Nu sunt vreo slugă care-ţi cade la picioare pentru un bacşiş! 

Uite-aşa, am revenit la statutul de „clonă”. 

— Ştii ce, Coop? Ce-ar fi dacă ţi-ai rezolva problemele 
emoţionale, în loc să-ţi verşi toată nesiguranța pe mine? M-am săturat 
al dracului de tare să îndur răutăţile astea! Revino-ţi! Hai să-ţi zic ceva 

din proprie experienţă: bogaţi sau săraci, părinţii de doi bani tot de doi 
bani rămân. Maică-ta e nasoală. Bun venit în club! Nu ar fi rămas cu 
tine nici dacă ai fi avut bani. 

Îmi regret cuvintele încă din clipa în care îmi ies pe gură. 

Rămânem nemişcaţi. Suntem şocaţi de ceea ce se petrece, de cât 
de repede am sărit unul la gâtul celuilalt. Fiecare emoție acumulată şi 
reprimată de când părinții mei m-au renegat a ieşit la suprafaţă. Mi-am 
vărsat nervii pe Cooper, de parcă ar fi vina lui. Exact lucrul de care 
l-am acuzat adineauri. 

Copleşită de remuşcări, vreau să-mi cer scuze. Dar Cooper a 
plecat deja. Îmi strigă peste umăr să nu vin după el, dacă nu vreau ca 
asta să fie ultima noastră conversaţie. Îl ascult. 

Câteva ore mai târziu, Evan mă întreabă dacă ştiu de ce apelurile 
lui către frate-său intră direct în căsuţa vocală. Văzând că iubitul meu 
tot nu s-a întors, încep să-mi fac griji. Dacă era doar supărat pe mine, 
n-aş fi fost aşa de agitată. Dar felul în care a plecat de aici... furia din 
ochii lui... Un tip ca el ar putea intra în belea într-un milion de moduri. 

Lui Cooper nu-i trebuie decât unul. 


37. 
Cooper 


La aproximativ o oră de mers, la vest de oraşul Avalon Bay, 
există un bar. O crâşmă, mai degrabă. E pe marginea unui drum cu 
două benzi, care străbate doar mlaştini pustii şi trece pe lângă ferme 
mici. Huruitul motocicletelor din parcarea barului se poate auzi de la 
un kilometru distanță. Îmi parchez camioneta acolo şi opresc motorul. 
Când păşesc înăuntru, văd nişte motociclişti care vor să pară duri, 
strânşi în jurul unei mese de biliard. Câţiva moşi stau aşezaţi la bar. Mă 
aşez şi comand câteva pahare de Jack Daniel's. Când încep al doilea 
pahar, un tip care stă câteva locuri mai încolo începe să zbiere. Pe 
perete, deasupra noastră, e un televizor aprins. Omul vorbeşte despre 
fotbal, comentând tot ce spun prezentatorii canalului ESPN. Încerc 
să-l ignor. Se apleacă spre mine şi loveşte tejgheaua cu palma lui lată. 

Îmi aduc aminte de vremea când lucram ca barman şi trebuia să mă 
abţin să mă răstesc la astfel de clienți. 

— Cu cine ţii? bolboroseşte tipul. 

Nu zic nimic. Repetă cuvintele, mai tare şi mai clar: 

— Vorbesc despre Super Bowl. Cu cine ţii? 

Îi arunc o privire. 

— Îţi dau de băut, dacă mă laşi în pace. 

— Ooo! exclamă ironic beţivul. Ia priviţi la el! Ssst... 

Duce un deget la gură şi se răsuceşte spre ceilalţi clienți. 

— Tăceţi dracului din gură! Copilul vrea puţină linişte. Aţi 
înţeles? 

Am venit în crâşma asta ca să dispar, ca să fiu lăsat în pace. Mac 
nu o să mă găsească aici, iar Evan nu ştie despre locul ăsta. După 
moartea tatei, unchiul meu m-a adus aici, ca să-mi mai revin şi să 
jucăm darts. Vreau să fiu lăsat în pace, dar o să-l fac de ruşine pe 
nenorocitul ăsta, dacă nu se potoleşte. Poate ar trebui să-i propun lui 
Evan să ne încăierăm aici, ca să mă descarc un pic. La urma urmei, de 
ce nu? 

În timp ce cochetez cu ideea asta, o mână mă atinge pe umăr. 

— Dă-mi două beri! îi cere cineva barmanului. 

Vocea mi-e cunoscută. 

Mă răsucesc şi-l văd pe unchiul meu. S-a aşezat pe scaunul de 
lângă mine. La dracu”! 

Į se adresează tipului beat, care nu mă lasă în pace: 

— Gary, de ce nu te duci acasă, la nevastă-ta? 

— Suntem în toiul Super Bowl-ului, îi răspunde Gary, ostil. Doar 
nu te aştepţi să plec când se transmite Super Bowl-ul la televizor! 

— E o reluare de anul trecut, zice Levi, foarte răbdător. Super 
Bowl-ul are loc luna viitoare, Gary. Du-te acasă, la Mimi! Sigur a 
trimis poliția după tine. 

— Nemernica aia! mârâie Gary, în timp ce-şi scoate portofelul şi 
aruncă două bancnote pe tejghea. 

Mormăie „Nu mai are voie omul să bea un pahar!”, apoi se 
îndreaptă spre ieşire. 

Chiar dacă acum câteva secunde voiam să-l iau la bătaie, mă uit 
cu îngrijorare după bărbatul care se împiedică la fiecare pas. 

— Nu-ţi face griji! îmi spune Levi. După vreo două sute de metri, 
o să cadă grămadă în boscheţi. N-o să păţească nimic. 

Mă uit bănuitor la unchiul meu. 

— Mac te-a trimis să mă cauţi? 

— Nu. Evan mi-a dat mesaj. A zis c-ai plecat de acasă cu o 
falcă-n cer şi una-n pământ. 

Bineînţeles că asta i-a zis! Mac s-a dus aţă la noul ei cel mai bun 
prieten, ca să mă bârfească. M-am săturat până peste cap de ăia doi! 

— Nu vreau să discut despre asta, îl anunţ răspicat pe Levi. 

— Perfect! Am venit aici doar ca să beau, spune el, ridicând din 
umeri. 

Levi soarbe din berea lui şi îşi îndreaptă privirea spre televizor. 
Nu se uită deloc la mine. La început, mă simt uşurat. Apoi se scurge o 
oră. Şi încă una. Curând, mă îmbăt. Mintea mea mă chinuie cu toate 
rahaturile care s-au întâmplat în seara asta: de la faptul că am aflat că 
toate economiile mele s-au evaporat, până la cearta cu Mac, pe plajă. 
Derulez în minte dialogul nostru. Nu prea îmi amintesc ce i-am spus, 
dar sunt sigur că n-a fost de bine. 

Într-un sfârşit, alcoolul îmi dezleagă limba. 

— Shelley s-a întors acasă. A stat două zile. Apoi a fugit cu 
economiile mele de-o viaţă. 

Levi se răsuceşte spre mine. 

— Douăsprezece mii de dolari. Zdrang! I-a şterpelit chiar de sub 
nasul meu. 

— Doamne! exclamă unchiu-miu. Ai idee unde a fugit? 

— Nu prea. În Baton Rouge, poate. Ce mai contează? Oricum, 
n-o să se mai întoarcă niciodată. Şi în niciun caz acum. 

— Îmi pare rău, Coop! Femeia aia lasă numai prăpăd în urmă. 

Levi termină de băut berea şi pune sticla pe tejghea. 

— M-am săturat să-mi tot cer scuze pentru fratele meu. Nu mă 
ascund după deget. V-a lăsat pe voi, băieţi, cu un munte de datorii. lar 
nemernica aia de Shelley nu a ridicat nici măcar un deget ca să vă 
ajute. 

Amărăciunea din tonul lui e palpabilă. 

— Tu şi Evan ați muncit pe brânci ca să scăpați de datorii. lar 
acum Shelley apare şi-ţi ia banii! N-o să accept asta şi nici n-o să stau 
cu mâinile în sân. 

Izbeşte cu pumnul în tejgheaua de lemn. Nu l-am văzut niciodată 
atât de supărat. De regulă, Levi e un tip liniştit, cu capul pe umeri. Ani 
întregi, n-a crâcnit când Shelley venea şi pleca după cum poftea. De 
când a devenit tutorele nostru, niciodată nu ne-a dat de înţeles că eu şi 
Evan am fi o povară pentru el. Nu l-am mai auzit niciodată să 
izbucnească aşa. 

Sunt la fel de înverşunat ca el. 

— Ce e de făcut? întreb. Nu poţi s-o prinzi din urmă. Dacă nu 
vrea să fie găsită, n-o să dai de ea. 

De furie, stomacul mi se întoarce pe dos. Sunt supărat din cauza 
banilor, desigur, dar şi mai mult din cauza umilinţei, a trădării. Din 
cauza nenumăratelor feluri în care femeia asta şi-a bătut joc de noi 
de-a lungul anilor. lar noi nu am împiedicat-o. Sunt furios din cauză 
că, chiar şi atunci când îşi dă seama de adevăr, Evan tot speră că de 
data asta Shelley vorbeşte serios. Să te ia dracu”, Shelley! 

— Nu ne dăm bătuţi încă, îmi spune Levi. Şi de acum încolo nu-i 
mai dăm voie femeii ăleia să se comporte aşa, m-auzi? 

Nu apuc să răspund, fiindcă unchiu-miu strigă la cineva aşezat în 
capătul opus al barului: 

— Steve! Am o întrebare pentru tine. 

Vorbeşte cu un poliţist despre care bănuiesc că a ieşit din tură. 
Cămaşa de la uniformă îi este desfăcută la gât, lăsând la iveală un 
maiou alb, pătat de transpiraţie. 

— Cu ce te pot ajuta, Levi? îi strigă Steve. 

În Avalon Bay, toată lumea ştie pe toată lumea. 

— Cum putem depune plângere împotriva cuiva care a plecat din 
oraş? 

Cum? Mă uit uluit la unchiul meu. 

Frecându-şi ochii obosiţi, Steve se îndreaptă de spate. 

— Ce fel de plângere? se interesează el. 

Levi răspunde sumbru: 

— Pentru furt calificat. 
38. 
Mackenzie 


Chiar şi Daisy s-a dat bătută. La început, se tot băga printre 
picioarele mele. Mă plimbam prin casă, tastând şi apoi ştergând 
mesaje către Cooper. Apoi, căţeluşa şi-a luat jucăria de mestecat şi s-a 
aşezat lângă frigider, cât timp am făcut curăţenie prin bucătărie. E 
dubios; nu-mi stă în fire să fac curat când sunt stresată. La urma urmei, 
am crescut într-o casă plină de servitori. Când încep să dau cu 
aspiratorul, Daisy o ia la goană. Nu o învinovăţesc; în momentul de 
faţă, nimănui nu i-ar face plăcere să fie în preajma mea. 

Constat că podelele bine spălate nu reuşesc să-mi liniştească 
mintea agitată. Intru în camera lui Evan. Daisy e ghemuită la 
picioarele lui, iar el joacă un joc video. 

Bat în uşa întredeschisă. 

— Salut! 

Pune jocul pe pauză şi răspunde: 

— Ce-i? 

— Nimic. 

Evan răspunde la întrebarea mea nerostită: 

— Nici mie nu mi-a răspuns la mesaje. 

— Da, mi-am dat seama. 

Mă sprijin de tocul uşii. Nu ştiu de ce am venit aici. Probabil 
fiindcă m-am săturat să-mi fac griji de una singură. Sunt genul de 
persoană care rezolvă problemele, nu care stă cu mâinile-n sân. Urăsc 
să nu fac nimic. Dacă Cooper a vrut să mă pedepsească pentru cearta 
noastră, atunci a reuşit de minune. 

— Vino aici! mă îndeamnă Evan. 

la al doilea controler pentru consola veche. Monitorul arată 
îngrozitor. E spart şi lipit cu bandă adezivă. 

Prima mea pornire e să-i cumpăr unul nou. De parcă ştie la ce mă 
gândesc, Evan afişează un zâmbet strâmb, care-mi dă de înţeles cănu e 
nevoie. 

Aşa e. Trebuie să respect limitele altora. Nu toată lumea vrea 
ajutorul meu. 

— Tu o să joci rolul tipului ăstuia, mă informează el. 

Îmi explică repede ce trebuie să fac. Ne aşezăm pe marginea 
patului. 

— Ai înţeles, Mac? 

— Da. 

În mare, înţeleg scopul personajului meu şi cum să mă mişc. 

— Imită-mă pe mine! mă sfătuieşte Evan. 

Aventura noastră digitală nu se sfârşeşte bine. Suntem prinşi 
într-o ambuscadă şi, în loc să trag în cei răi, arunc o grenadă, aşa că 
personajele noastre mor. 

Evan pufneşte tare. 

— Îmi plac mai mult jocurile cu raliuri, mărturisesc, ridicând din 
umeri. La alea mă descurc. 

— Cum zici tu, prinţesă. Am văzut cum conduci. 

— Vorbeşti prostii! Sunt o şoferiță grozavă. Doar că prefer să 
conduc cu viteză. 

— Mă rog... 

ÎI înghiontesc în glumă. O luăm de la capăt cu jocul. De data asta, 
încerc să mă concentrez. Ajungem puţin mai departe, înainte să fim 
aruncaţi în aer din nou. 

— Jocul ăsta nu te ajută să-ţi iei gândul de la Coop, aşa-i? 

Îmi muşc buza de jos. 

— Nu prea. 

De ce oi fi crezut că, dacă stau lângă copia fidelă a lui Cooper, n-o 
să mă mai gândesc la iubitul meu? În mod ciudat, niciodată nu i-am 
considerat pe Cooper şi pe Evan foarte asemănători. Personalităţile lor 
sunt opuse din multe puncte de vedere. 

Evan iese din joc şi pune controlerele lângă el. 

— OK, Mac. Ce te macină? 

Deşi relaţia noastră a evoluat mult în ultimele două luni, Evan nu 
e prima persoană la care aş apela pentru o discuţie aşa de intimă. De 
cele mai multe ori, nu se pricepe să-şi exprime emoţiile. Şi totuşi, în 
momentul ăsta, el e singurul la îndemână. 

— Dacă nu se întoarce? întreb încet. 

— Trebuie să se întoarcă. Aici locuieşte. 

Oftez din rărunchi. 

— Mă refer dacă nu se întoarce la mine. Ce-o să mă fac? 

Îmi creşte tensiunea numai când mă gândesc la această 
posibilitate. 

— Ştii, Evan, nu pot să scap de senzaţia că poate eu şi Coop am 
terminat-o de tot, de data asta. Când un cuplu se ceartă prea mult, nu-şi 
mai revine. Dacă i-a ajuns şi s-a săturat de mine? 

Evan stă pe gânduri. Încă mi se pare straniu că gesturile lui sunt 
fix ca ale lui Cooper, şi totuşi ăştia doi sunt ca o înregistrare în care 
sunetul nu se sincronizează întocmai cu filmarea. Totul e decalat cu o 
fracțiune de secundă. 

— Ştii, Mac, nu vreau să par nesimțţit, dar ce zici tu e o prostie. 

— Care parte? 

— "Totul! Îţi aduci aminte că frate-miu aproape că m-a omorât în 
bătaie pentru că m-am purtat aiurea cu tine, o dată? 

— Numai o dată? repet, cu o sprânceană ridicată. 

Evan rânjeşte. 

— Va fi nevoie de mai mult decât de câteva certuri ca să-l faci să 
renunţe la tine. Într-o vară, am sărit unul la gâtul celuilalt, din nu ştiu 
ce motiv, şi ne băteam din două în două zile, zice Evan. Însă asta nu 
înseamnă nimic. Aşa ne rezolvăm noi problemele: ne batem. 

— Dar voi sunteți fraţi, îi reamintesc. E o diferenţă foarte mare. 

— Ce vreau să spun e că el ţine mult la tine. Nu locuieşti aici 
pentru că vrea să-i plăteşti chirie sau pentru că îi place cum găteşti. 

Are dreptate. Nu gătesc deloc. Cât despre chirie, pentru fiecare 
lună cât am stat aici, i-am oferit lui Coop atâţia bani câţi am crezut că e 
corect. Dar el tot nu vrea să primească bani de la mine, aşa că de 
fiecare dată i-i dau lui Evan. 

— Dar n-ai văzut ce privire avea când a ieşit pe uşă! 

— Hei, i-am văzut toate privirile pe care ar putea să le aibă, spune 
Evan, amuzat. Uite ce-i: la un moment dat, când îi vine mintea la cap, 
Cooper o să vină acasă. Trebuie să cugete la tot ce s-a întâmplat. Tot ce 
ai tu de făcut e să-l laşi s-o facă în ritmul lui. 

Vreau să-l cred. Vreau să cred că, în ciuda diferenţelor dintre noi, 
între Cooper şi mine s-a creat o legătură mai puternică decât lucrurile 
care ne deosebesc, mai profundă decât cicatricile emoţionale care îl ţin 
treaz noaptea. Nu pot să schimb mediul din care provin, şi nici el nu-l 
poate schimba pe al lui. Nici nu vreau să mă gândesc la cum ar fi noua 
mea viaţă fără el. 

Evan îmi cuprinde umerii cu braţul. 

— Îl cunosc pe Cooper mai bine decât oricine altcineva. 
Crede-mă când îţi spun că e mort după tine. Şi chiar n-am motiv să te 
mint. 

Discursul motivaţional al lui Evan mă mai îmbărbătează puţin. 
Încep să casc. Sunt gata să merg la culcare. 

— Promiţi că mă trezeşti dacă te sună Coop? îl rog. 

— Promit. 

Vocea lui Evan e surprinzător de blândă. 

— Nu te stresa prea tare, Mac! O să vină acasă cât ai zice peşte. 
OK? 

Dau aprobator din cap. 

— OK. 


Noaptea, la douăsprezece şi un sfert, mă trezesc dintr-un somn 
agitat, fiindcă simt mişcare lângă mine. Cooper se strecoară sub 
plapumă. Corpul lui e cald după duş. Miroase a şampon şi a pastă de 
dinţi. 

— Dormi? îmi şopteşte. 

Mă întorc pe spate, frecându-mă la ochi. E beznă în dormitor, dar 
lumina becurilor de afară intră printre jaluzele. 

— Nu. 

Cooper răsuflă prelung. 

— Am vorbit cu Levi. 

Habar n-am ce relevanţă are informaţia asta pentru cearta noastră. 
Aş vrea să-i spună să nu mai tragă de timp şi să-mi zică odată c-o să 
fim bine, că ne-am împăcat. Dar mă abţin. Evan a spus că fratele lui 
trebuie să cugete. Poate că e ăsta e modul lui de a cugeta. 

— O să depun plângere împotriva lui Shelley, pentru că mi-a 
furat banii. 

— Uau! 

Nici nu mi-a dat prin cap că asta e o posibilitate. Are dreptate: nu 
contează că Shelley e maică-sa; a furat de la el peste zece mii de dolari. 

— Şi cum te simţi? 

— Sincer? Ca dracu”. Până la urmă, e vorba de maică-mea. 

Sunt surprinsă când vocea 1 se frânge. 

— Nici nu vreau să mă gândesc c-o să ajungă la închisoare! Dar, 
pe de altă parte, ce fel de om fură de la propriul copil? Dacă n-aş avea 
nevoie de banii ăia, mi-ar fi indiferent. Dă-i naibii! Dar e vorba de 
fiecare bănuţ pe care l-am obţinut din munca mea. A durat ani de zile 
să strâng suma aia. 

Măcar acum îmi vorbeşte. E un semn bun. 

Însă apoi Cooper tace. Nici măcar nu ne atingem. Parcă ne e frică 
să nu ne certăm şi mai rău. 

— Îmi pare rău. Am întrecut măsura. M-am înfuriat şi mi-am 
vărsat nervii pe tine. Am fost răutăcioasă. Nu meritai asta. 

Am impresia că zâmbeşte. 

— Ba am cam meritat-o. Shelley mă scoate din sărite. Când e prin 
preajmă, îmi vine să sparg totul. Unde mai pui că mi-a furat banii... 

Simt că e tensionat. Trage adânc aer în piept şi se relaxează din 
nou. 

— Ți-am spus cuvintele alea pentru că eram supărat pe ea. Ai 
dreptate. M-am descărcat pe tine. Am nişte probleme emoţionale care 
au apărut de dinainte să te întâlnesc. 

— Te înţeleg. Am crezut că te-ar ajuta banii mei, dar îmi dau 
seama că te-am supărat. Nu încercam să arunc cu bani ca să rezolv 
problema sau ca să te fac să te simţi mai puţin bărbat. Pur şi simplu aşa 
funcţionează creierul meu. Încerc să rezolv problema: fi s-au furat 
bani! Poftim nişte bani! Înţelegi? Nu m-am gândit că o să te superi. 

Mă simt foarte vinovată. Înghit în sec. 

— Pe viitor, când vrei să discutăm despre vreo problemă de 
familie sau financiară, voi fi aici. Altfel, n-o să mă mai bag. 

— Nu zic că nu vreau să te implici, spune el, întorcându-se spre 
mine. Nu vreau să impunem reguli sau mai ştiu eu ce. 

Cooper îmi ia mâna şi o pune pe pieptul lui. Nu are tricou. Poartă 
doar boxeri. Pielea lui e caldă. 

Îmi zice: 

— Diferenţele financiare dintre noi n-o să dispară. Trebuie să mă 
obişnuiesc cu ideea. Ştiu că nu încerci să mă faci să mă simt prost. 

— Mi-a fost teamă că n-o să te mai întorci, dacă sunt şi eu aici. 

— Nu scapi aşa de uşor de mine. 

Îşi trece mâinile prin părul meu, mângâindu-mă cu degetul mare 
pe ceafă. E un gest drăguţ şi liniştitor, care mă îmbie la somn. 

— Am avut o revelaţie în seara asta, îmi zice. 

— Ce fel de revelaţie? 

— Eram într-un bar mic şi murdar, împreună cu Levi şi cu nişte 
moşi nemernici şi trişti, care se ascundeau de soțiile lor sau evitau să 
meargă acasă. Bărbaţi la vreo şaizeci de ani, care au trecut prin viaţă. 
Și mă gândeam: „Să mă ia naiba! Am acasă o iubită foarte sexy, iar 
mie mi se pare că cea mai mare problemă a noastră e că iubita mea 
vrea să-mi cumpere chestii”. 

Zâmbesc. Judecând după cum o spune, ai crede că suntem doi 
proşti. 

Cooper continuă: 

— Şi, dintr-odată, m-a izbit o întrebare. Dacă iubita mea nu mai e 
acasă când mă întorc? Mă uitam în paharul meu gol şi-mi plângeam de 
milă. Dacă am distrus cel mai frumos lucru care mi s-a întâmplat 
vreodată? 

— Eşti drăguţ că zici asta, dar exagerezi. 

— Vorbesc serios! declară Coop. Mac, situația de aici nu a fost 
niciodată OK, iar moartea tatei a venit ca o confirmare că nici nu se va 
îmbunătăţi curând. Shelley a şters-o. Noi ne-am descurcat cum am 
putut. Nu ne-am plâns niciodată. Apoi ai apărut tu şi au început să-mi 

răsară în minte tot felul de idei: poate că n-ar trebui să mă mulţumesc 
cu resturi; şi dac-aş putea fi fericit? 

Mi se rupe inima. Să trăieşti aşa, fără fericire, fără speranţa că 
ziua de mâine ar putea fi extraordinară te seacă de tot. Trăieşti într-un 
neant rece, întunecat, eşti înghiţit de disperare. Nimic nu poate creşte 
în sufletele pustii, când ne resemnăm să ne simţim amorţiţi. E acel 
tunel lung care duce spre stagnare, pe care îl vedeam închizându-se tot 
mai mult în jurul meu, pe măsură ce mă gândeam la viitorul pe care 
Preston şi părinții mei şi l-au imaginat pentru mine. 

Cooper m-a salvat de la un astfel de viitor. Nu pentru că m-a 
cucerit repede, ci pentru că, întâlnindu-l pe el, mi-am dat seama, în 
sfârşit, care sunt posibilităţile pe care nu le explorez. Până l-am 
cunoscut, nu ştiam ce înseamnă euforia necunoscutului, pasiunea şi 
curiozitatea. 

Eram într-un soi de adormire când l-am întâlnit. 

— Credeam că sunt fericită, îi spun, plimbându-mi degetele în 
sus şi în Jos, pe pieptul lui. Mult timp am crezut asta. Nu aveam de ce 
să mă plâng, corect? Aveam tot ce mi-aş fi putut dori, în afară de un 
scop, de şansa de a alege. De posibilitatea de a da greş şi de a suferi. 
De a iubi ceva atât de mult, încât gândul de a-l pierde mă răvăşeşte 
total. În seara asta, când am crezut că noi doi am terminat-o, mi-au 
trecut o grămadă de idei prin cap. Am simţit că înnebunesc. 

Cooper îmi înclină bărbia şi-şi lipeşte foarte uşor buzele de ale 
mele. 

Respirația lui e o şoaptă caldă pe buzele mele: 

— Cred că mă îndrăgostesc de tine, Cabot. 

Inima îmi sare din piept. 

— Aoleu! 

— Bine zis! glumeşte el. 

Îşi plimbă degetele în jos, pe spinarea mea. Îmi incendiază fiecare 
nerv. Îi muşc buza de jos şi trag puţin de ea — în limbajul nostru secret, 
înseamnă că îl doresc. Acum. Vreau să-mi alunge durerea. Dar se 
mişcă încet, frustrant de răbdător. Durează o grămadă până-mi scoate 
maioul. Îmi atinge un sân, în timp ce-l sărută pe celălalt. Îşi dă boxerii 


285 


jos. Îmi dau şi eu jos chiloţii, în timp ce el îşi pune prezervativul. Un 
fior de nerăbdare mă străbate când îl simt în mine. 

Braţele lui mă strâng în vreme ce Coop se mişcă în mine. Domol. 
Cu mişcări lente. Mă lipesc de el, înăbuşindu-mi gemetele. 

Când vine clipa orgasmului, tremur în braţele lui şi îi zic: 

— Şi eu te iubesc. 


39. 
Cooper 


La câteva zile după ce am depus plângere împotriva lui Shelley, 
primesc un telefon: trebuie să merg la secţia de poliţie. Vorbind cu 
şeriful, am aflat că au săltat-o în Louisiana. Probabil că a uitat de toate 
amenzile de parcare neplătite pe care le-a lăsat în urmă după ce tipul 
ăla despre care mi-a spus a scăpat de ea. Când a văzut că există un 
mandat de arestare pe numele ei în Carolina de Sud, şeriful din Baton 
Rouge a trimis-o înapoi în Avalon Bay. 

Mac şi fratele meu m-au însoţit la secţie, dar l-am pus pe Evan să 
aştepte afară, cât am vorbit cu şeriful Nixon. Evan a fost furios când a 
aflat că Shelley m-a jefuit, dar îl cunosc pe fratele meu; mereu va avea 
o slăbiciune pentru femeia asta. Acum trebuie să-mi păstrez mintea 
limpede. Nu-mi permit să mă enervez. 

— Cooper, ia loc! 

Șeriful Nixon îmi strânge mâna, apoi se aşază la biroul lui şi trece 
direct la subiect. 

— Când băieţii au adus-o din Baton Rouge, maică-ta avea cam 
zece mii de dolari cash. 

Simt un val de uşurare. Zece mii! Cu două mii mai puţin decât a 
furat, dar tot e mai bine decât nimic. La naiba! Sunt mai mulți decât mă 
aşteptam. A fost plecată patru zile. Shelley e perfect capabilă să 
cheltuiască douăsprezece mii de dolari în patruzeci şi opt de ore. 

— Dar s-ar putea să mai aştepţi un timp până-ţi recuperezi banii, 
adaugă Nixon. 

— De ce? 

Începe să vorbească despre probe. Creierul meu încearcă să ţină 
pasul cu toate informaţiile astea. În primul rând, Shelley va fi trimisă 
în faţa unui judecător. Mac pune o mulțime de întrebări. Eu sunt 
stupefiat. Mi-o închipui pe Shelley într-o salopetă portocalie, de 
penitenciar, cu încheieturile încătuşate. Urăsc ce ne-a făcut femeia 
asta, dar nu mi-ar pica bine s-o văd în spatele gratiilor. 

Un fiu bun îşi trimite propria mamă la închisoare? 

— E aici? îl întreb eu pe Nixon. 

— Da. În arest preventiv. 

Îşi trece o mână peste mustaţa groasă. Arată exact aşa cum ţi-ai 
închipui că arată şeriful unui oraş mic. A sosit de curând în oraş, deci 
mă îndoiesc că ştie multe despre mine şi despre familia mea. 
Predecesorul lui, şeriful Stone, ne ura din tot sufletul. Îşi petrecea 
după-amiezile de vară urmărindu-ne pe Evan şi pe mine prin tot oraşul 
Avalon Bay, căutând motive să ne supravegheze din maşina de poliţie 
fără însemne. 

— Ce s-ar întâmpla dacă m-aş răzgândi? 

Mac mă priveşte uimită. 

— Vrei să-ţi retragi acuzaţiile? spune şeriful, privindu-mă foarte 
atent. 

După o scurtă ezitare, continui: 

— Dacă nu mai depun plângere, o să-mi primesc banii înapoi azi? 

— Da. N-ar mai exista niciun motiv să-i reținem drept probă. 

Exact asta am vrut de la bun început. 

— Ce 1 se va întâmpla maică-mii? 

— Să depui plângere e dreptul tău, în calitate de victimă. Dacă nu 
eşti interesat s-o dai în judecată, va fi eliberată. Doamna Hartley a fost 
reținută în Louisiana doar la cererea acestui departament de poliţie. 
Amenzile ei neplătite sunt o chestiune diferită. Nu ştim să existe vreun 
alt mandat de arestare pe numele ei, în acest moment. 

Mă uit la Mac. Ştiu că nu e o decizie pe care ea o va lua pentru 
mine, dar aştept confirmarea că fac ce trebuie. 

Iubita mea mă priveşte, apoi aprobă încet din cap. 

— Fă ce simţi că trebuie să faci, şopteşte ea. 

Îmi întorc privirea spre șerif. 

— Da, vreau să-mi retrag acuzaţiile. Hai să terminăm odată cu 
tărăşenia asta! 

Trece vreo oră până când semnăm toate hârtiile. Un ofiţer de 
poliție aduce o punguţă de plastic cu toţi banii mei. Omul numără toate 
bancnotele, apoi mă pune să mai semnez câteva documente. Mă 
cuprinde uşurarea când îi întind banii lui Mac, ca să-i pună în geanta 
ei. Am de gând să-mi iau inima în dinţi şi să-i depun la bancă. 

Afară, Evan ne aşteaptă lângă camionetă. 

— E totul OK? ne întreabă. 

— Toate bune, îi răspund. 

Suntem pe picior de plecare. Deodată, Shelley iese din clădire, 
masându-şi încheieturile. 

La dracu”! 

Îşi aprinde o ţigară. Expiră fumul. Ne zăreșşte. 

— Scap eu de ea, se oferă Mac, strângându-mă de mână. 

— Nu-i nevoie, îi zic. Aşteaptă în camionetă! 

Shelley se îndreaptă spre noi cu un zâmbet până la urechi. 

— Ce zi am avut! Cineva chiar a dat-o în bară, nu-i aşa? Nu ştiu 
cum de-au putut să greşească. Le-am spus că au reţinut pe cine nu 
trebuie. Le-am zis: „Sunaţi-i pe băieţii mei! Vă vor spune că nu am 
luat nimic din ce nu îmi aparţine”. 

— Dumnezeule! Încetează odată! mă răstesc la ea. 

Shelley e uimită. 

— Scumpule... 

— Nu! Nu mă lua cu „scumpule 

Nu mai pot suporta nicio secundă prostiile ei. Mă lupt cu ele de 
când aveam cinci ani. Mi-a ajuns până peste cap! 

— Mi-ai găsit banii şi i-ai furat. De-aia ai plecat din oraş. Sper că 
a meritat, mamă! 

Rostesc apăsat ultimul cuvânt şi o ţintuiesc cu privirea. 

— Scumpule, nu! 

Vrea să mă ia de mână, dar păşesc în spate. 

— Doar i-am luat cu împrumut. Ți i-aş fi restituit imediat ce m-aş 
fi pus pe picioare. Doar ştii asta. N-am crezut c-o să te deranjeze. 

Nu-mi vine să-mi cred urechilor. 


kaa | 

— Sigur! Cum zici tu... Nu vreau să te mai aud. E ultima dată 
când mai faci aşa ceva. Nu vreau să te mai văd! Din partea mea, nu mai 
ai ce căuta pe aici. Nu mai suntem fiii tăi, Shelley! 

Maică-mea tresare. 

— Ei, haide! Cooper, înţeleg că eşti supărat, dar încă sunt mama 
ta. Voi sunteţi fiii mei. Nu se face să întorci spatele familiei! 

Se uită la Evan, care nu zice nimic. 

— Nu-i aşa, scumpule? i se adresează ea. 

— Nu şi de data asta, îi răspunde frate-miu. 

Evită privirea lui Shelley. Se uită la maşinile care trec pe lângă 
noi. 

— Sunt de acord cu Coop. Cred că ar fi mai bine să nu te mai 
întorci. 

Mă lupt cu pornirea de a-l lua în brațe pe fratele meu. N-o s-o fac 
aici, în fața ei. Înţeleg durerea, singurătatea pe care le simte. Astăzi, 
Evan şi-a pierdut mama. 

Eu am pierdut-o acum mult timp. 

Shelley mai încearcă o dată să ne înduplece, dar vede că nu ne 
răzeândim. Apoi renunţă la teatru. Zâmbetul ei se transformă în 
indiferenţă. Privirea îi e răutăcioasă. Vocea — înverşunată. În cele din 
urmă, nu are prea multe cuvinte de despărţire pentru noi. Ne suflă fum 
de ţigară în faţă şi se îndreaptă spre taxiul care o aşteaptă. Va deveni 
problema altcuiva. Ne va fi tuturor mai bine aşa, chiar dacă, în 
momentul ăsta, nu sunt foarte convins. 

Mai târziu, la cină, Mac comandă pizza, iar eu şi Evan o scoatem 
pe Daisy la plimbare. Nu vorbim despre Shelley. De fapt, nu vorbim 
deloc. Suntem deprimaţi. Amândoi suntem pierduţi în gânduri. Ştiu că 
ne macină aceleaşi idei. 

Când ne întoarcem acasă, îl vedem pe Levi pe veranda din spate, 
sorbind dintr-o bere. 

— Salut! ne strigă el. Am venit să aflu cum a fost la secție. 

Evan se duce să ne aducă două beri. Îi povestesc totul unchiului 
nostru. Când ajung la partea în care Shelley urcă în taxi fără multă 
vorbă, Levi dă din cap, satisfăcut. 


— Crezi că a înţeles mesajul de data asta? întreabă el. 

— Poate. Părea destul de demoralizată. 

— Nu pot să zic că-mi pare rău pentru ea, comentează Levi. 

Levi nu s-a înţeles niciodată cu Shelley, nici măcar atunci când 
mama noastră încă era prin preajmă. Nu îl învinovăţesc. Singurul lucru 
bun pe care l-am primit din partea părinților noştri a fost un unchi de 
treabă. 

— Acum suntem orfani, spune Evan, uitându-se la valuri. 

— Fi, băieţi, ştiu că nu e uşor, dar nu sunteţi singuri. Dacă aveţi 
vreodată nevoie de ceva... 

Levi s-a străduit întotdeauna să ne facă să ne simţim ca într-o 
familie adevărată, în ciuda lipsei părinților. Şi a făcut o treabă destul de 
bună. 

— Hei, ştiu că nu ţi-am spus-o de câte ori ar fi fost necesar — îi zic 
unchiului nostru —, dar motivul pentru care eu şi Evan am ajuns bine e 
că ne-ai fost alături. Mereu ne eşti alături. Dacă nu erai tu, am fi ajuns 
la orfelinat. Trimişi în plasament şi, probabil, despărțiți. 

— Te iubim! adaugă Evan, cu vocea sugrumată. 

Replica asta îl face pe Levi să lăcrimeze. Tuşeşte ca să-şi 
mascheze emoția. 

— Sunteţi băieţi buni, ne zice. 

Nu e genul de om emotiv, care spune multe. Cu toate astea, ştim 
ce simte față de noi. 

Nu am avut niciodată parte de familia pe care am meritat-o, dar 
am primit-o pe cea de care avem nevoie. 


40. 
Mackenzie 


— Ai zis c-o să iei gheaţă în drum spre casă! strig din curtea din 
spate. 

Am la picioare şase lăzi frigorifice pline de bere caldă şi sucuri. 

Odată cu luna februarie, a venit brusc o iarnă aprigă. Deşi dârdâi, 
sticlele sunt calde la atingere, pentru că Evan le-a lăsat prea aproape de 

foc. Acum el se relaxează. M-a lăsat să mă lupt singură cu o masă 
pliabilă care refuză să se mişte. Încerc să o desfac. 

— Congelatorul din magazinul de băuturi era stricat, răspunde 
Cooper, din verandă. A zis Heidi c-o să treacă pe la Publix când vine 
încoace, ca să ne aducă gheaţă. 

— Dar băuturile nu se vor răci înainte să ajungă toată lumea aici! 
protestez eu. Tocmai de-aia te-am trimis după gheaţă! 

De nervi, sunt pe cale să-mi smulg părul din cap. Încerc să-i 
explic pentru a treia oară, dar parcă vorbesc cu pereţii. 

— M-aş fi oprit să iau gheaţă, dar magazinul nu era în drumul 
meu. Voiam să ajung mai repede aici, ca să ajut cu pregătirile. Ai fi 
preferat să faci totul singură? urlă el, ridicând exasperat braţele în aer. 

— Dar eu eram aici. Aş fi putut s-o ajut, se bagă Evan în discuţie. 

Fratele lui Coop stă tolănit într-un scaun. A băut ultima bere rece, 
în loc să mă ajute să aranjez pe aici. 

— Mac are dreptate, Coop. 

Evan face un gest larg spre mine, de parcă-mi zice: Hei, sunt de 
partea ta. 

— Nu te băga! îl repede Cooper. 

Mă holbez la amândoi. 

Sigur există situaţii mai rele decât să-ţi împarţi ziua de naştere cu 
nişte gemeni zăpăciţi. Aseară, le-a venit ideea genială să organizeze o 
petrecere mare. Eu plănuisem doar o cină, aşa că acum ne grăbim să 
încropim ceva. Însă Evan e leneş şi Cooper are abilităţile logistice ale 
unui peşte mort. 

Nici măcar n-am vrut să organizăm petrecerea asta stupidă, dar au 
insistat, fiindcă împlinesc douăzeci şi unu de ani. Cică e musai s-o 
facem lată. Însă bineînţeles că eu sunt cea care depune cele mai multe 
eforturi. 

Mă răstesc la ei: 

— Lăsaţi-o baltă! Mă duc să iau mâncarea dintr-o parte a 
oraşului, tortul din capătul opus, apoi o să mă duc iar în celălalt capăt, 
ca să iau gheaţa, şi pe urmă o să încerc să mă întorc acasă înainte să se 
întunece. Uraţi-mi noroc! 

Cooper oftează exasperat. 

291 


— O s-o sun pe Heidi să vină mai devreme. E bine? Eşti fericită 
acum? 

Enervată, izbesc cu piciorul în masă. Dau năvală spre uşa 
glisantă, în dreptul căreia stă Cooper. 

— Nu te obosi s-o suni! De ziua mea, îmi doresc nespus să nu-i 
mai aud comentariile sarcastice şi să nu-i văd privirile dispreţuitoare. 
Chiar cer prea mult? 

— Am vorbit cu ea, răspunde Cooper. N-am ce să-i fac. Ai 
răbdare. O să-i treacă. 

— Ştii, nici măcar nu sunt supărată pe Heidi. Are toate motivele 
să fie aşa cu mine. 

— Nu i-am făcut nimic rău, mârâie Cooper. 

— Ea este de altă părere. Ar trebui să staţi de vorbă. 

— La naiba, Mac! Poţi să mă laşi în pace măcar zece minute? 

— Hei, prostule! îi strigă Evan, din grădină. Mac are dreptate. 

Cooper îi întoarce spatele şi vine după mine în casă. Mă grăbesc 
să-mi iau poşeta şi să găsesc cheile de la camionetă. Fiindcă nu le 
găsesc în bucătărie şi nici în sufragerie, mă îndrept spre dormitorul lui. 
Cooper vine după mine. 

Mă întorc spre el. 

— Ştii ce? îi zic. Nu cred că mai merge aşa. 

Certurile noastre ne obosesc. Şi sunt enervante, pentru că, de 
obicei, ne ciondănim din lucruri stupide. Ne încăpăţânăm şi refuzăm 
să cedăm, până când suntem secaţi de energie şi uităm de la ce a 
început cearta. 

— Ce dracu” vrea să însemne asta? cere Cooper să ştie. 

Ia din dressing cheile de la camionetă. 

Scrâşnesc din dinţi, apoi răsuflu prelung, exasperată. 

— Ne certăm cam des în ultima vreme. E clar că am stat aici mai 
mult decât ar fi trebuit. 

Cooper se dezumflă, de parcă o rafală de vânt l-ar fi trântit la 
pământ. Îmi pune cheile în palmă. Vocea lui se îmblânzeşte. 

— Nu asta vreau. Dacă eşti pregătită să te muţi, înţeleg. Dar nu 
trebuie să te muţi din cauza mea. Îmi place să te am aproape. 

Am observat că, de când m-am mutat acasă la el, se plânge cam 
des că-i invadez spaţiul. 

— Eşti sigur? Aş prefera să-mi spui adevărul, nu ceea ce crezi că 
vreau să aud. 

— Îţi jur că vorbesc serios. 

Îi întâlnesc privirea. Ceva se petrece între noi. Se întâmplă mereu 
atunci când furia şi frustrarea noastră se potolesc, atunci când furtuna 
trece, iar eu sunt din nou atentă la el. Văd felul în care tatuajele îi scot 
în evidenţă muşchii braţelor şi pieptul bine lucrat. Observ iar mirosul 
lui de şampon şi rumeguș. 

Cooper îşi sprijină palmele pe şoldurile mele. Mă împinge în 
spate câţiva paşi şi închide uşa dormitorului, apoi mă lipeşte de ea. 

— Îmi place să te am aproape. Să merg cu tine la culcare. Să mă 
trezesc lângă tine. Să fac dragoste cu tine. 

Îmi apucă tivul rochiei şi îl ridică, trăgând de material până când 
mă dezgoleşte de la talie în jos. Pulsul mi se zbate în gât. De fiecare 
dată când mă atinge, corpul meu arde de nerăbdare. 

— Adică nu te superi că-ţi invadez spaţiul? îl tachinez. 

Se lipeşte de mine. Lingându-şi buzele, adaugă: 

— Spune-mi să te sărut! 

Nu răspund. Mă încordez toată. 

Îşi aproprie fruntea de a mea. Mă strânge de talie. 

— Dacă am terminat cu cearta, spune-mi să te sărut! 

Urăsc să mă ciondănesc cu el. Dar partea asta — împăcarea — e ca 
siropul rămas nediluat, la fundul unui pahar cu apă rece. E momentul 
meu favorit. 

— Sărută-mă, îi şoptesc. 

Buzele lui se apropie de ale mele. Apoi se dă încet în spate. 

— Asta... şopteşte Coop. 

Respirația lui îmi gâdilă nasul. 

Nu îşi încheie propoziţia. Nici nu e nevoie. Ştiu foarte bine ce 
vrea să spună. Asta. 

Pur şi simplu... asta. 

Se dovedeşte că mă pricep foarte bine la jocurile pe băute. De 
fapt, cu cât beau mai mult, cu atât devin mai pricepută. După câteva 
runde, n-am mai pierdut. I-am băgat pe toţi sub masă. După primul joc, 
am nimicit trei adversari la jocul beer pong şi l-am învins pe un tip la 
darts. Descopăr că, după ce termin o sticlă de vin, e imposibil să nu 
câştig. 

Acum stau lângă foc, ascultând cum Tate ne povesteşte despre un 
exerciţiu întortocheat de gândire. 

— Stai, că nu înţeleg! Dacă vin nişte bărci spre insulă, de ce nu 
mă pot urca într-una, ca să ajung acasă? 

— Pentru că nu asta e ideea! izbucnește Tate. 

Ochii lui albaştri sunt plini de exasperare. 

— Dar, în principiu, sunt salvată de pe insulă, argumentez eu. 
Deci de ce nu pot urca în barcă? Aş prefera asta, decât să aleg între 
Cooper şi o grămadă de provizii, însă fără să am acces la vreuna dintre 
bărci. 

— Păi tocmai asta e dilema! Important nu e cum pleci de pe 
insulă. Trebuie să alegi! 

— Aleg bărcile! îi zic. 

Tate se uită la mine de parcă vrea să mă omoare. Nu înţeleg. 
Pentru mine, rezolvarea acestei dileme e clară. 

Tate îmi zâmbeşte, iar în obraji îi apar gropiţe. 

— Ştii ce? Ai noroc că arăţi bine, Mac. Nu te pricepi deloc la 
exerciţiile astea de gândire. 

ÎI bat prieteneşte pe umăr. 

— Şi tu eşti drăguţ. 

— Te urăsc, oftează el. 

Nu, nu mă urăşte. Deşi a durat destul timp, cred că, în sfârşit, 
mi-am găsit locul în viaţa lui Cooper. Nu mai sunt în plus. Nu mai e 
vorba doar de viaţa lui, ci de a noastră. 

— Mi-e frig, anunţ eu. 

— Serios? 

Tate arată spre focul de tabără din fața noastră. 

— Nu contează că stau lângă foc. Încă suntem în februarie, spun 
cu încăpățânare. 

294 


Îl las la focul de tabără şi mă duc în casă, să-mi iau un hanorac. 
Cum ajung la scări, îmi aud numele. Dau să răspund, însă realizez că 
Heidi vorbeşte despre mine, pe balcon. Îmi dau capul pe spate. Printre 
golurile dintre şipci, văd părul blond al lui Heidi şi pe cel roşu al 
Alanei. Şi feţele câtorva fete pe care nu le cunosc. 

Sunt pe cale să urc prima treaptă, însă aud următoarele cuvinte 
ale lui Heidi şi mă opresc. 

— Pot să trec peste faptul că tipa e proastă, dar e atât de 
plictisitoare! spune Heidi, râzând. lar Cooper nu mai e deloc distractiv. 
Vrea să se joace de-a cuplul căsătorit. Abia dacă mai iese din casă. 

Valuri de furie mă străbat. lar aceleaşi prostii! Niciodată nu l-am 
împiedicat pe Cooper să iasă cu Heidi şi nici nu i-am cerut să nu o 
invite la 1eşirile noastre. O pot tolera, de dragul lui. Nu înţeleg de ce 
Heidi se înverşunează să se poarte urât cu mine. Îmi aruncă priviri 
glaciale şi îmi aruncă vorbe urâte. Iar acum, mă mai şi vorbeşte de rău, 
pe la spate. 

— Încă nu-mi dau seama cum de Mackenzie l-a crezut pe 
Cooper, când el i-a zis că nu-l cunoaşte pe tipul ăla, adaugă Heidi, 
râzând arogant. Hai să fim serioşi! Adică nu-ţi dai seama că e ceva 
putred în Danemarca? 

Poftim?! 

Vorbeşte despre Preston? 

— Pur şi simplu mi-e milă de ea. 

S-o ia naiba pe Heidi! Habar n-are despre ce vorbeşte. Fiindcă 
vreau să ştiu ce alte prostii mai zice despre mine pe la spatele meu, urc 
treptele tiptil şi mă ascund printre invitaţii care stau pe scări şi discută. 

— A trecut destul timp de când Coop s-a cuplat cu ea, intervine o 
fată. Nu crezi că o place? 

Heidi ridică dispreţuitor din umeri. 

— Ce contează? La un moment dat, tipa o să-şi dea seama că a 
minţit-o de la bun început şi că s-a cuplat cu ea doar ca să se răzbune 
pe fostul ei iubit. 

— Lasă-i în pace! spune Alana. Ai promis că nu te mai amesteci. 

Rămân fără suflare. Am auzit bine? A sunat a confirmare. 

Ce altceva ar putea să însemne? 

Sunt cam la un metru distanţă. Atât de aproape de ele... Încep să 
tremur. 

— Ce-ai cu mine? îi spune Heidi. Nu am zis c-o să-i spun 
adevărul. Sau, cel puţin, nu dinadins. 

Îmi simt inima bubuind în piept. Alana stă lângă Heidi şi tace. Nu 
neagă spusele lui Heidi. 

Dacă am înţeles bine, Cooper mă minte de când ne-am cunoscut. 

Ba chiar mai rău: m-a minţit când i-am cerut socoteală. M-a 
minţit în faţă. Şi-a pus toți prietenii — pe care i-am considerat prietenii 
noştri — să mă mintă. Pe Evan. Pe Steph. Pe Alana. 

Mă simt atât de umilită! Cine mai ştie despre asta? Atâta timp, 
toţi au râs de mine pe ascuns? Au făcut mişto de sărmana clonă 
proastă? 

Păşesc cu hotărâre spre ele. 

— Hai! mă răstesc. Nu mai aştepta să se răspândească vestea sau 
să aflu din întâmplare! De ce nu-mi spui totul în faţă, Heidi? 

Alana are bunul-simţ să afişeze o expresie de vinovăţie. Heidi, în 
schimb, nici măcar nu încearcă să-şi ascundă zâmbetul arogant. 

Merită câteva palme. Am încercat să fiu drăguță cu ea, să vorbesc 
cu ea, să mă port civilizat, să am răbdare. Dar, indiferent cât de mult 
am lăsat de la mine, ea n-a făcut niciun efort să se schimbe Acum 
înţeleg de ce; noi două nu am încheiat un armistițiu. Eram în conflict, 
iar eu nu eram conştientă de asta. 

— Știu că mă urăşti din tot sufletul, îi zic iritată. Găseşte-ţi şi tu 
alt hobby! 

Heidi se încruntă. 

Întorc privirea spre Alana. 

— E adevărat? Toată chestia asta a fost un fel de răzbunare 
împotriva fostului meu iubit? Cooper m-a minţit? 

Când rostesc cuvintele cu voce tare, mi se face rău. Alcoolul pe 
care l-am băut în seara asta fierbe în stomacul meu. Derulez în minte 
ultimele şase luni. Mă gândesc la zecile de conversații pe care le-am 
purtat cu Cooper, mă întreb câte indicii flagrante am ignorat. De câte 
ori a fost răspunsul chiar în fața mea, dar eram prea orbită de privirea 
lui profundă şi de surâsul lui pieziş? 

Alana şovăie. Credeam că ne-am apropiat, că am depăşit 
neînțelegerile şi că ne-am împrietenit cu adevărat. Şi totuşi, iat-o: 
tăcută, cu chipul împietrit — fiindcă nu vrea să se dea de gol —, în timp 
ce Heidi râde de mine. Sunt o proastă. Au reuşit să mă păcălească. 

— Alana! insist eu, înfiorându-mă de neputinţa pe care o aud în 
vocea mea. 

După o tăcere care pare interminabilă, expresia ei indiferentă 
dispare. Zăresc o umbră de regret în ochii ei. 

— Da. E adevărat. Cooper te-a minţit. 


41. 
Cooper 


Printre flăcările focului de tabără, o văd pe Mac. În secunda 
următoare, mă trezesc împroşcat cu bere. 

— Nesimţitule! 

Sunt complet nedumerit. Păşesc în spate şi mă frec la ochi. 
Chpesc de câteva ori şi îmi şterg berea de pe faţă. Mac stă în faţa mea, 
cu un pahar gol în mână. Prietenii noştri se holbează la noi, iar eu mă 
străduiesc să înţeleg ce naiba se întâmplă. 

— Mincinosule! izbucneşte Mac. 

Glasul ei fierbe de furie. 

Evan încearcă să-i vorbească: 

— Hopa! Mac, de ce ai făcut asta? 

— Să te ia naiba şi pe tine! 

ÎI arată cu degetul şi adaugă: 

— M-ai minţit. Amândoi m-aţi minţit! 

Alana îşi croieşte drum prin mulțime, urmată de Heidi. Alana are 
o expresie vinovată. În schimb, privirea lui Heidi e nepăsătoare. 

lar în ochii lui Mac văd suferinţă. Suferinţă, pentru că a fost 
trădată. 

Acum înţeleg. Simt că mă ia cu leşin. E ca atunci când 
încremenim pentru un moment îngrozitor, înainte să ne prăbuşim, 

când ştim că o să doară. Nu mai am de ce să mă agăţ. M-a prins cu 
mâţa-n sac. 

— Mac, lasă-mă să-ţi explic! mă milogesc cu voce răguşită. 

— M-ai folosit! 

Azvârle paharul gol spre pieptul meu. Cei care asistă la scenă 
sunt uluiţi. Se retrag în partea opusă a focului. 

Mac îşi continuă tirada: 

— În tot acest timp, ai vrut doar să te răzbuni. 

Scutură din cap cu înverşunare. În ochii ei se perindă nenumărate 
emoţii: stânjeneală, furie, dezamăgire. 

Îmi aduc aminte de seara în care i-am vorbit prima oară. Cât de 
iritat eram că trebuia să mă prefac interesat de o clonă snoabă! Apoi 
m-a uimit cu zâmbetul şi cu inteligenţa ei. 

Ce a văzut Mac la mine, de-a convins-o să nu mă părăsească? 

— Da, asta a fost la început, recunosc eu. 

Ar fi bine să mă grăbesc să-i explic, înainte să plece şi să nu-mi 
mai vorbească niciodată. 

Îi spun adevărul: 

— La început, te-am căutat pentru că voiam să mă răzbun pe 
Preston. Am fost un idiot. Eram furios. Mac, apoi te-am cunoscut cu 
adevărat şi mi-ai dat lumea peste cap. M-am îndrăgostit de tine. 
Ultimele şase luni au fost cele mai bune din viaţa mea. 

Și totodată unele dintre cele mai grele. lar Mac le-a îndurat cu 
mine. Chiar dacă viaţa alături de mine nu este uşoară. I-am dat multe 
motive să plece, şi totuşi m-a iubit necondiționat. Normal că am stricat 
totul. Cum de-am crezut că n-o s-o fac? 

Fir-ar al naibii! Gândul c-o s-o pierd pe Mackenzie doare mai tare 
decât mi-am imaginat. Mi se frânge inima. 

— Da, Mac, ar fi trebuit să-ţi spun adevărul acum mult timp. Dar 
mi-a fost frică. 

Gâtlejul mi se strânge. Aproape că nu mai pot vorbi sau respira. 
Abia dacă reuşesc să iau o gură de aer. În cele din urmă, izbutesc să 
continui: 

— Exact de momentul ăsta mi-a fost frică. Am făcut o greşeală 
îngrozitoare. Am crezut că, dacă n-o să afli, nu vei suferi. Am vrut să 
te protejez. 

— M-ai umilit, mi-o trânteşte ea furioasă, printre lacrimi. 

Vreau s-o strâng în braţe şi să-i alin durerea, dar eu sunt cauza 
suferinţei ei. Cu fiecare clipă în care mă pironeşte cu privirea asta 
răvăşită, mă prăbuşesc. 

— M-ai luat de proastă! 

— Te rog, Mac! Fac orice ca să mă ierți. 

O iau de mâini. Când dă să plece, le strâng tare. Dacă se 
îndepărtează acum, o să dispară definitiv. 

— Te iubesc! Lasă-mă să-ţi demonstrez. Mai dă-mi o şansă! 

Lacrimile îi şiroiesc pe obraji. 

— Ai avut o şansă, spune Mac. Ai fi putut să-mi spui adevărul 
acum câteva luni. Ai avut o grămadă de ocazii, inclusiv în ziua în care 
te-am întrebat dacă-l cunoşti pe Preston, dacă din cauza lui ai fost dat 
afară. Dar nu mi-ai spus adevărul. I-ai lăsat pe toți să râdă de mine pe 
la spate. 

Mac îşi smulge mâinile dintr-ale mele şi îşi şterge lacrimile. 

— Te-aş fi putut ierta dacă nu m-ai fi minţit în faţă. Trebuie să 
recunosc: ai reuşit să mă păcăleşti. Pe urmă le-ai zis celor pe care îi 
credeam prietenii mei să mintă pentru tine. M-ai lăsat să devin bătaia 
de joc a tuturor, doar ca să râzi de mine. 

— Mackenzie! 

Mă agăţ de ea ca de o frânghie care îmi alunecă printre degete. Cu 
fiecare respiraţie, se îndepărtează şi mai mult. 

— Lasă-mă să îndrept totul! o implor. 

— Nu ai ce să îndrepți. 

Expresia ei devine ciudat de indiferentă. 

— Mă duc în casă, îmi fac bagajele şi plec. E singurul lucru care 
îmi mai rămâne de făcut. Nu încerca să mă opreşti! 

Îmi întoarce spatele şi dispare dincolo de strălucirea focului. 

— N-o asculta! mă îndeamnă Evan, împingându-mă. Du-te după 
ea! 

Am rămas cu privirea pierdută în gol. 

299 


— Nu vrea să mă duc după ea. 

O ştiu pe Mac destul de bine; îmi dau seama că a luat o hotărâre. 
Orice aş face acum ar alunga-o şi mai mult. O să mă urască şi mai 
mult. Are dreptate. Eram un om de rahat când am cunoscut-o. 

Nimic din tot ce am făcut de atunci nu a dovedit că m-am 
schimbat. 

— Atunci, mă duc eu după ea, mârâie Evan. 

Mă rog... N-are decât! Nu va reuşi să o convingă să se 
răzgândească. Mac o să plece. 

Am pierdut-o. 

Ceilalți se îndepărtează încet, până când rămân singur pe plajă. 
Mă aşez pe nisip. Nu ştiu cât timp stau aici. La un moment dat, focul se 
transformă în jar. Evan nu se întoarce. N-are rost să-mi spună ceea ce 
ştiu deja. Soarele se ridică deasupra valurilor. Mă târăsc spre casă. 

Daisy nu aleargă la mine, ca s-o las afară. Bolul ei cu apă nu mai 
e în bucătărie. 

Hainele ei au dispărut din dulap. 

Mă trântesc pe pat şi mă uit la tavan. Mă simt amortit. Pustut. 

Aş fi vrut să ştiu de la început cât de greu este să-i duc dorul lui 
Mackenzie Cabot. 


42. 
Mackenzie 


Am senzaţia că nu mai ştiu să trăiesc fără el. A fost nevoie de doar 
câteva minute ca totul să se ducă dracului. 

O discuţie pe care am auzit-o fără să vreau. 

O mărturisire devastatoare. 

Inima mea a amorţit. 

După ce am plecat de la Cooper, într-o stare de năuceală, m-am 
aşezat pe bancheta din spate a unui taxi, alături de Daisy. L-am plătit 
pe tip să conducă prin oraş pentru aproape două ore. La un moment 
dat, taxiul m-a lăsat la căminul Tally. Am apărut la uşa lui Bonnie cu 
bagajul într-o mână şi cu lesa în cealaltă. Cu un zâmbet înţelegător, 

ne-a primit înăuntru. Din fericire pentru mine, noua ei colegă de 
cameră nu prea doarme în cămin noaptea. Din nefericire pentru mine, 
când lumea a început să se trezească şi să se vânzolească pe holuri, 
Daisy s-a pus pe lătrat. Într-o clipită, îndrumătorul de cămin a venit şi 
ne-a cerut să plecăm. 

Ca să n-o bag pe Bonnie în bucluc, i-am zis îndrumătorului că am 
venit doar pentru câteva minute, ca să o salut, dar nu sunt sigură că m-a 
crezut. După-amiază, Daisy şi cu mine eram pe bancheta altui taxi. 
Încerc să mă gândesc la un plan de rezervă. 

Niciun hotel din Avalon Bay nu permite accesul animalelor de 
companie. 

Prin urmare, mă duc la Steph şi la Alana. Daisy, trădătoarea asta 
mică, sare direct pe canapea, în braţele lui Steph. Sunt puţin reticentă 
când mă aşez lângă fete. Alana încearcă să se justifice. Mi-au trimis 
zeci de mesaje după ce am plecat furioasă de la petrecere. Nu atât 
conţinutul mesajelor, cât insistența lor m-a convins că fetele sunt 
sincere. 

— În apărarea noastră — spune Alana, cu braţele încrucişate la 
piept —, la început n-am ştiut că eşti de treabă. 

Apreciez că e directă, ca de obicei. Nici măcar când recunoaşte că 
a contribuit la planul de răzbunare al lui Cooper nu are puterea să 
vorbească pe ocolite. 

— Vorbesc serios! continuă ea. Când Cooper ne-a anunţat că 
sunteți împreună, ne-am zis că ar fi o răutate să-ţi spunem adevărul. 

O contrazic imediat: 

— Nu! Adevărata răutate a fost că m-aţi minţit. 

Deşi adevărul doare, minciuna te înjoseşte. Când mi-am dat 
seama că Preston s-a culcat cu altcineva, am înţeles ce înseamnă să fii 
mințită. Ani întregi, prietenii noştri mi-au zâmbit, chiar dacă ştiau că 
Pres mă fraierea; iar eu nu aveam cunoştinţă despre activităţile 
„extracurriculare”, despre hoarda de fete cu care mă înşela. Nu mi-a 
dat niciodată prin cap că şi Cooper m-ar putea minţi sau că, din nou, 
oamenii pe care îi credeam prietenii mei vor fi complici la ignoranţa 
mea. Uneori, trebuie să-ţi înveţi lecţia de două ori. 

Dar nu sunt crudă. La urma urmei, loialitatea e complicată. Nu 
pot să nu ţin seama de faptul că, înainte de toate, Alana şi Steph sunt 
prietenele lui Cooper. Ar fi dreptul meu să le detest pentru rolul lor în 
şarada asta, dar, pe de altă parte, înţeleg că au fost prinse la mijloc. Ar 
fi trebuit să-mi spună adevărul, normal! Dar Cooper le-a pus să jure 
c-o să păstreze secretul. Au simţit nevoia să-l acopere. 

Dacă cineva merită să poarte toată povara vinei, Cooper e ăla. 

— Ne simţim foarte aiurea, spune Steph. A fost nasol ce ţi-am 
făcut. 

— Aşa-i! o aprob. 

— Ne pare rău, Mac! Mie îmi pare rău. 

Se întinde şovăielnic şi mă strânge de braţ. 

— Dacă ai nevoie de un loc unde să stai, poţi să rămâi la noi, în 
camera noastră liberă, bine? Nu doar pentru că îți suntem datoare, ci şi 
pentru că eşti cu adevărat de treabă, iar eu... noi — îi aruncă o privire 
Alanei — te considerăm o prietenă bună. 

În ciuda situaţiei stânjenitoare, să rămân aici e cea mai bună 
alegere, până găsesc o soluţie permanentă. În plus, Daisy deja se simte 
ca acasă. 

— Şi nu vom discuta despre Cooper decât dacă vrei tu, promite 
Alana. Deşi, dacă te consolează, e distrus după tot ce s-a întâmplat. 
Evan spune că a stat pe plajă toată noaptea, în frig, cu ochii în gol. 

Mă încrunt. 

— Ar trebui să-mi pară rău pentru el? 

Steph râde jenată. 

— Păi, nu. Ai tot dreptul să fii nervoasă. Aş fi total de acord cu 
tine dacă ai alege să-i incendiezi camioneta. 

— Planul de răzbunare a fost aşa o tâmpenie, intervine Alana. 
Dar Cooper nu a mințit când a zis că te place. I-am spus amândouă că 
nu e nevoie să se prefacă îndrăgostit de tine, aşa că la faza asta nu te-a 
mințit. 

— Şi chiar îi pare rău, spune Steph. Ştie că a greşit. 

Aştept câteva secunde. Se pare că şi-au încheiat discursul. Bun! 
Acum putem trasa nişte limite. 

— Îmi dau seama că voi două sunteţi prinse între ciocan şi 
nicovală. E nasol. Hai să stabilim o regulă: n-o să mă port ciudat când 
cineva îi va pronunţa numele şi nici n-o să mă plâng de el în faţa 
voastră, iar voi n-o să-i ţineţi partea. Batem palma? 

Steph îmi zâmbeşte cu tristeţe. 

— OK. 

Ceva mai târziu, seara, mi-am dat voie să plâng singură, în 
întuneric. Mi-am îngăduit să simt durere şi furie. M-au sfâşiat. Şi apoi 
le-am pus la o parte, le-am îngropat adânc. Mă trezesc de dimineaţă 
şi-mi aduc aminte că viaţa nu se reduce la Cooper Hartley. De un an 
întreg mă tot plâng de lucrurile care — pasămite — mă împiedică să mă 
concentrez asupra afacerii mele. Acum nu mă mai opreşte nimic. Am 
mai mult timp la dispoziţie să muncesc pentru website-urile mele şi 
pentru hotel. E timpul să mă adun. 

S-o ia dracu” de dragoste! Treci la treabă! 


43. 
Cooper 


— Hei, Coop, eşti aici? 

— Sunt în spate. 

Heidi mă găseşte în atelierul meu, unde mă ascund de şase ore. 
Curg comenzile pentru piese noi de mobilier, prin intermediul site-ului 
pe care Mac l-a făcut pentru mine. A rugat pe cineva care a lucrat la 
aplicațiile ei să-l construiască, iar unul dintre oamenii ei de la 
marketing a creat un cont de publicitate pentru pagina mea de 
Facebook. Uite încă un mod în care Mac mi-a schimbat viaţa în bine! 
Comenzile sosesc atât de repede, încât nu mai prididesc cu treaba. 
Când nu sunt pe şantier, cu Levi, vin aici şi muncesc pe brânci la piese 
de mobilier. Numai asta mă mai ţine în viaţă. 

Dau scurt din cap, în semn de salut. Lucrez la o bucată de stejar, 
pe care o transform într-un picior de scaun. În ultima vreme, mişcările 
repetitive, lungi şi line mă ajută să nu-mi pierd minţile. 

Heidi se aşază pe masa mea de lucru. 

— De ce arată veranda ta ca o firmă de pompe funebre? 

— Mac îmi restituie toate cadourile pe care i le trimit. 

Se împlinesc două săptămâni de când tot încerc să-i trimit flori, 
coşuri-cadou şi alte nimicuri. Însă toate ajung înapoi, pe veranda mea. 

La început, i le trimiteam la hotel. Ştiu că se duce în fiecare zi să 
verifice munca începută de una dintre echipele lui Levi. Am bătut-o la 
cap pe Steph până mi-a zis că Mac locuieşte cu ele. Am crezut că o s-o 
conving măcar pe una dintre ele să accepte cadourile, dar n-am avut 
noroc. 

Înverşunarea cu care fata asta îmi refuză scuzele e ridicolă. A luat 
cu ea chiar şi câinele nostru. Încă mă trezesc în toiul nopţii crezând c-o 
aud pe Daisy lătrând. Mă întorc pe partea cealaltă şi o întreb pe Mac 
dacă a scos-o la plimbare, însă în secunda următoare îmi aduc aminte 
că niciuna dintre ele nu e aici, cu mine. 

La naiba! Mi-e dor de fetele mele. Simt că-mi pierd mințile. 

— Deci acum ştii în ce punct aţi ajuns, comentează musafira mea. 

Heidi desenează o faţă tristă în grămada de rumeguș. 

— Nu că ar conta, dar ştii că ţi-am zis... 

— Heidi, îţi jur că, dacă termini propoziţia, ai face bine să nu mai 
calci pe aici! 

— Ce naiba e cu tine, Cooper? 

Apăs prea mult pe daltă, iar lemnul crapă. O despicătură uriaşă 
apare în piciorul de scaun. La dracu”! Arunc dalta. Alunecă pe podea, 
până în celălalt capăt al garajului. 

— Ţi s-a îndeplinit dorinţa. Aşa e, Heidi? Mac nu mai vrea să-mi 
vorbească. Ai venit aici ca să-mi râzi în nas? Mai scuteşte-mă! 

— Crezi că eu ţi-am făcut asta? 

— Știu că tu mi-ai făcut asta. 

— Doamne, Cooper! Eşti atât de nesimţit! 

Cu obrajii roşii de nervi, Heidi îmi aruncă în faţă un pumn de 
rumeguş. 

Scutur nervos din cap şi-mi dau pe faţă cu apa din sticla pe care o 
am lângă mine. Scuip aşchiile minuscule care mi s-au strecurat în 
gură. Mă uit precaut la Heidi. Se plimbă de colo-colo prin garaj. 

— Te-am avertizat că e o idee proastă, spune ea, nervoasă. Ți-am 
zis că e aiurea să te joci cu sentimentele altora. Dar nu m-ai ascultat. 
Ţi-ai zis: „Heidi e geloasă”. Am dreptate? Nu asta ai crezut? 

O urmă de vinovăţie mă înţeapă în piept. Da, exact asta am crezut 
atunci când Heidi s-a împotrivit planului de răzbunare ticluit de Evan. 

— Îmi pare rău că s-a dus naibii tot! Ştiam că aşa o să se 
întâmple, rosteşte ea apăsat, împungând aerul cu un arătător. Dar nu da 
vina pe mine! 

Îmi îndrept şi eu arătătorul spre ea. 

— A, deci tu n-ai nicio vină! Ai făcut-o pe Mac să se simtă 
groaznic în fiecare secundă în care era prin preajmă, până când ai găsit 
momentul potrivit s-o înlături. 

— Tipa a tras cu urechea. Dacă iei decizii proaste, suporţi 
consecinţele. 

Mi s-a luat de atitudinea ei! Şase luni am tot zâmbit şi am 
tolerat-o, dar acum am ajuns la limită. 

— Din prima clipă când ai aflat că eu şi Mac suntem împreună, ai 
zis răspicat că o urăşti. Ţi-am cerut, în calitate de prieten, să-mi faci o 
favoare. În schimb, m-ai înjunghiat pe la spate. Credeam că suntem 
mai apropiaţi de-atât. 

Heidi aruncă un aparat de şlefuit spre capul meu. Reuşesc să-l 
prind înainte să mă lovească în faţă. 

— Mai lasă-mă cu prostiile astea despre loialitate! se răsteşte ea. 
Nu ai făcut decât să-ţi baţi joc de mine. Cine apărea la uşa mea beat şi 
excitat? După, ai zis că eu mă ţin de capul tău! 

Heidi face înconjurul mesei. E mult prea aproape de daltă şi de 
ciocan. Poate îi vine vreo idee... 

— Da, recunosc! Coop, îmi pare rău, am făcut greşeala de a mă 
îndrăgosti de tine. Nu-mi aduc aminte să-mi fi spus că între noi nu e 
nimic. Nu-mi aduc aminte de nicio conversaţie în care mi-ai zis că e 
vorba doar de sex. Brusc, ai început să mă ocoleşti, şi cu asta s-a 
încheiat totul. 

Şovăi. Mă forţez să-mi aduc aminte de evenimentele din vară. 
Amintirile mele sunt cam neclare. Nici măcar nu ştiu cum am ajuns să 
mă culc cu ea. Nu îmi amintesc să ne fi întâlnit ca să vorbim despre 

situație. Nu am vorbit despre relația dintre noi. Nu am purtat nicio 
discuţie în care să stabilim câteva reguli de bază. Eu doar... mi-am dat 
cu presupusul. 

Pălesc şi simt cum vinovăția îmi întoarce stomacul pe dos. În 
clipa asta, îmi dau seama că eu am fost nesimţitul. 

Stau cât mai departe de ea, pentru că nu pot garanta că n-o să mă 
atace iar. 

— N-am ştiut că asta simţi, recunosc eu. Credeam că amândoi 
vrem acelaşi lucru. Da, m-am simţit încolțit şi am ales calea uşoară. 
N-am vrut să ne simţim stânjeniţi unul în prezenţa celuilalt. 

Heidi oftează şi se aşază pe un scaun. 

— M-ai făcut să mă simt ca o târfă. Nici măcar ca prietenă nu am 
însemnat mare lucru pentru tine. Chiar m-a durut, Coop. M-am supărat 
foarte rău pe tine. 

Heidi m-a susţinut mereu. Dar am fost atât de egoist, că nu m-am 
gândit nici măcar o secundă că i-am greşit cu ceva. 

— Vino aici! 

Întind braţele spre ea. 

Se apropie şi mă lasă s-o îmbrăţişez. Mă înghionteşte în coaste, 
apoi mă îmbrățișează şi ea. 

— Îmi pare rău, Heidi. N-am vrut să te rănesc. Dacă vreun alt tip 
s-ar fi purtat cu tine aşa cum m-am purtat eu, ar fi fost vai şi-amar de 
el. Nu a fost deloc OK ce ţi-am făcut. 

Când se uită la mine, văd că are lacrimi în ochi. Le şterge rapid şi 
spune: 

— Da, şi mie îmi pare rău. Ar fi trebuit să mă port ca un adult şi să 
te las în pace, nu să mă răzbun pe iubita ta. 

Draga de Heidi! Niciodată nu poţi fi sigur de ceea ce urmează să 
spună. Nu mă mai surprinde nimic la ea. 

O mai strâng o dată în braţe. 

— Deci ne-am împăcat? 

Ridică din umeri. 

— Mda. 

— Dacă simţi nevoia să mă mai milogesc de tine ca să mă ierţi, 
spune-mi! În ultimele două săptămâni, am devenit destul de priceput 
la milogeală. 

Fac şi eu haz de necaz. 

Heidi zâmbeşte. 

— Sigur, te mai las să te milogeşti de mine. Nu poţi să te 
comporţi ca un nemernic, iar apoi să te aştepţi să scapi basma curată. 

Mă crispez. 

— Dumnezeule, nu! Nu mă lăsa să scap basma curată! spun eu, 
oftând. Tocmai mi-am dat seama de ceva. M-am comportat cu tine de 
zici că-s Evan. 

Heidi începe să râdă incontrolabil. 

— O, Doamne! Ai dreptate, îngaimă ea printre hohote. 

Când îşi recapătă calmul, obrajii ei sunt uzi de lacrimi de la atâta 
râs. Îmi zâmbeşte şi zice: 

— Simt că aproape te-am pedepsit destul. 


O ştiu pe Heidi. Sunt sigur că o să ne împăcăm, mai ales după 
discuţia noastră din garaj. Mi-e mai greu să îndrept lucrurile cu Mac, a 
cărei hotărâre de a mă ignora a depăşit chiar şi cele mai pesimiste 
aşteptări ale mele. Au trecut trei săptămâni, iar fata asta încăpăţânată 
încă se comportă de parcă n-aş exista. 

I-am lăsat zeci de mesaje vocale. Nu că mi-ar răspunde, dar eu tot 
sper c-o va face, într-o bună zi. 

Tocmai i-am trimis un mesaj — Te rog, te rog, sună-mă —, când 
Levi ne sună pe mine şi pe Evan, rugându-ne să ne întâlnim cu el la 
biroul avocatului său, pe Main Street. De curând, a pomenit despre 
modificarea testamentului său. Cred că despre asta e vorba. Dar când 
ajungem acolo, ne lasă cu gura căscată. 

După ce suntem conduşi într-o sală de conferinţe şi luăm loc, 
Levi ne întinde un mic teanc de documente. 

— Pentru voi, băieţi. 

— Ce-s astea? îl întreb. 

— Aruncaţi o privire! 

Mă uit repede pe documente. Fac ochii mari când văd cuvintele 
Hartley & Fiii. 

— Levi, ce-i asta? 

Evan trage foile spre el, ca să se uite mai atent. 

— Reorganizez compania, ne explică Levi, împingând două 
pixuri spre noi. Coop, dacă te interesează, putem să facem în aşa fel 
încât noua ta afacere cu mobilă să facă parte din compania Hartley & 
Fiii. 

— Stai! intervine Evan, după ce citeşte mai bine contractul. Vrei 
să ne faci coproprietari? 

Levi aprobă din cap, cu un zâmbet rezervat. 

— Parteneri egali. 

Rămân fără cuvinte. Uimit. Nu m-am gândit în vecii vecilor că se 
va întâmpla asta. 

— Nu înţeleg. Ce ţi-a venit? 

Levi îşi drege glasul şi îi aruncă avocatului său o privire cu 
subînţeles. Omul se ridică şi iese din încăpere, oferindu-ne puţină 
intimitate. 

— În ziua în care Shelley a plecat definitiv din oraş, când am 
trecut pe la voi, să văd ce faceţi... 

Levi se opreşte, îşi drege glasul. 

— Ce mi-aţi spus voi, băieţi, m-a impresionat. Cum că acum 
sunteţi singuri. Că vă simţiţi de parcă aţi fi orfani. La drept vorbind, 
v-am considerat dintotdeauna fiii mei. 

Levi nu a fost niciodată căsătorit şi nici nu are copii. Abia când eu 
şi Evan eram în liceu ne-am dat seama că Tim, prietenul şi colegul de 
apartament al lui Levi, îi este, de fapt, iubit. Sunt împreună de când mă 
ştiu. Niciodată nu aduc vorba despre asta. Acel Avalon Bay în care a 
crescut Levi era total diferit de cel din prezent, deci îl înţeleg. Preferă 
să aibă o viaţă personală discretă, iar noi am încercat să-i respectăm 
decizia. 

— M-am gândit să punem toată tărăşenia pe hârtie, spune el, 
înghițind în sec şi foindu-se pe scaun. Dacă sunteţi şi voi de acord, 
bineînţeles. Vreau să mă asigur că voi, băieţi, veţi avea o moştenire de 
care să fiţi mândri. 

Mă holbez la el. Uau! 

Nimeni nu a mai investit în noi până acum. În timp ce eu şi Evan 
creşteam, toţi ziceau că n-o să avem niciun viitor. Că vom ajunge ca 
părinţii noştri. Beţivi. Îngropaţi în datorii. Needucaţi. Toţi aşteptau 
ziua în care ar fi putut să spună: Vezi? Ştiam eu! Dar Levi nu s-a purtat 
aşa. Poate fiindcă suntem rude; dar mai ales pentru că e un om bun. A 
considerat că merităm să ne protejeze. A ştiut că, dacă ni se dă o şansă, 
un dram de ajutor, vom fi OK. Poate puţin zăpăciţi, dar OK. 

— Deci ce ziceţi? zice Levi. 

Fratele meu nu stă pe gânduri. la un pix. 

— Bineînţeles că vrem! 

Vocea lui Evan se frânge. Şi el e la fel de emoţionat ca mine. 

Știu că unchiul nostru ţine la noi şi că nu ne-ar dezamăgi 
niciodată, dar asta ce se petrece acum e peste aşteptările mele. Ne 
oferă un viitor adevărat. Un punct de start. Eu şi Evan avem senzația 
că, în sfârşit, ne-am găsit locul pe lumea asta. Că avem ceva care n-o 
să se ducă de râpă. 

Evan mâzgăleşte o semnătură în josul paginii. Se ridică, îi strânge 
mâna lui Levi şi îl îmbrăţişează. 

— Mulţumim, unchiule Levi! Promitem că nu te vom dezamăgi. 

Tonul lui e serios — deloc caracteristic lui Evan. 

Semnez şi eu. Mă ridic să-l iau în braţe pe noul nostru partener de 
afaceri. 

— Nu ştiu dacă-i pot mulţumi îndeajuns, îi spun. Înseamnă 
enorm pentru noi! 

— Nu-mi mulţumiţi încă! 

Levi zâmbeşte ironic. 

— Sunteţi proprietari de afacere. Deci va trebui să vă treziţi 
dimineaţa devreme şi să plecaţi de la muncă noaptea târziu. Aveţi 
multe de învăţat. 

— Abia aştept! îi răspund cu sinceritate. 

— Bun! Primul lucru pe care trebuie să-l facem e să-l trimitem pe 
unul dintre voi să conducă echipa de demolări care lucrează la hotelul 
lui Mackenzie. Aşa, aş avea timp să mă concentrez pe restaurantul 
Sanderson. 

Tresar. Mă doare să-i aud numele. 

— Cel mai bine ar fi să-l trimitem pe Evan. Nu cred că Mac e 
pregătită să mă vadă pe şantier în fiecare zi. 

Levi se încruntă. 

— Încă nu v-aţi împăcat? 

— Nu-mi răspunde la telefon, nici nu-mi acceptă cadourile. 

— Cadouri? repetă unchiu-miu, amuzat. 

Fratele meu începe să povestească. Îi face mare plăcere să-i 
spună unchiului nostru despre florile pe care i le-am trimis lui Mac, 
despre numeroasele cutii de bomboane în formă de inimă, despre 
coşurile arhipline. 

— A trimis atât de multe coşuri, că e de-a dreptul dezgustător, 
subliniază Evan. 

Levi râde uşor: 

— Şi toate astea, în zadar! Băiete, nu poţi recuceri o fată cu 
dulciuri şi flori. 

Mă simt frustrat. 

— Nu? Atunci ce să fac? Cum o conving să stea de vorbă cu 
mine? 

Levi mă bate pe umăr şi zice: 

— E uşor. Trebuie să faci un gest măreț. 


44. 
Mackenzie 


În drum spre casă, mă opresc să iau mâncare la pachet, de la 
restaurantul chinezesc preferat al lui Steph şi al Alanei. Au trecut 
câteva săptămâni de când muncitorii lui Levi au început să scape de 
toate covoarele vechi şi de pereţii din rigips. Au aruncat mobilierul, 
accesoriile deteriorate şi orice alt obiect care nu poate fi refolosit. 
Înăuntru, locul este aproape de nerecunoscut. 

O pânză albă. 

Deja mă gândesc cum să decorez. 

Am de gând să păstrez aspectul original cât mai mult posibil, dar 
să mai şi schimb pe ici, pe colo. Vreau ca locul să pară mai primitor, 
să-l modernizez. Să-l înveselesc cu lumină naturală şi verdeață. Să 
emane o atmosferă de lux, dar într-un mod relaxat. Arhitectul pe care 
l-am angajat s-a săturat să-l bombardez cu apeluri şi e-mailuri care tot 
modifică planurile. Sunt sigură c-o să mă mai potolesc de îndată ce 
vom începe noua construcţie. Vreau să fie perfect. Până la urmă, 
vorbim despre viitoarea mea moştenire. Cu ceva noroc, hotelul va 
rezista încă cincizeci de ani. 

Parchez pe alee SUV-ul pe care mi l-am cumpărat săptămâna 
trecută. Am cedat, în sfârşit, şi mi-am luat o maşină, după ce mi-am 
dat seama că nu-mi pot petrece restul zilelor în oraşul ăsta călătorind 
cu taxiuri şi cu Uber. 

După ce opresc motorul, primesc un mesaj de la maică-mea. 


Mama: Mackenzie, îţi trimit numele proiectantului meu, aşa cum 
ţi-am promis. Dacă insişti să continui cu micul tău proiect, atunci fă-o 
ca la carte! 


Râsul meu răsună în interiorul maşinii. Dat fiind că e vorba de 
mama, mesajul ăsta e cel mai apropiat lucru de o aprobare adevărată. 
După luni în care nu am vorbit deloc cu ai mei, i-am contactat, la o 
săptămână după ce m-am mutat de la Cooper. De vină a fost starea mea 
emoţională. În ciuda personalităţilor dominatoare şi condescendente, 
tot părinţii mei sunt. Singurele rude pe care le am. Mi-am luat inima în 
dinți şi am întins o ramură de măslin. Spre surprinderea mea, au 
acceptat-o. 

Acum câteva zile, au şi venit la hotel. Au stat cam zece minute. 
Destul cât tata să se strâmbe şi mama să-mi ţină un discurs despre 
modelele în dungi. Nu se poate spune că s-au bucurat de noul meu 
proiect, dar măcar au încercat. A fost un pas înainte către o relaţie 
normală. 

Îi trimit un mesaj scurt: 


Eu: Mulţumesc, mamă! Il sun mâine. 

Mama: Dacă ai nevoie de încă o părere, după ce începi să 
decorezi, sun-o pe Stacey. O să-ţi facă o programare în calendarul 
meu, dacă îmi rămâne timp. 


Îmi dau ochii peste cap. Evident, replica asta e în stilul lui 
Annabeth Cabot. 

Când ajung la uşă, colocatarele mele se năpustesc la mine şi-mi 
smulg din mâini pungile cu mâncare. Punem masa şi începem să 
mâncăm. Steph porneşte televizorul. Se difuzează maratonul de 
emisiuni cu investigaţii paranormale. Şase ore încheiate, nişte bărbaţi 
în toată firea aleargă printr-un mall abandonat, țipând atunci când 
vreun şobolan nimereşte peste o ceaşcă rătăcită. În fine... Dacă asta îi 
place ei... 

— Ce ziceai că ţi s-a întâmplat la muncă? se interesează Alana. 

Steph îşi agită beţişoarele de-ai zice că e dirijoare de orchestră. 

— A, da! Caitlyn i-a zis lui Manny că fosta lui iubită a postat pe 
BoyfriendFails.com ceva despre el. Şi acum toată lumea vorbeşte 
despre asta la bar, încheie ea, cu un rânjet. 

— Cum de s-au prins că în postare se vorbeşte despre el? întreabă 
Alana. 

— Toţi eram acolo când s-a întâmplat. Ca să vă zic pe scurt: 
Manny a cunoscut o fată la bar, luna trecută, şi s-a culcat cu ea. Câteva 
zile mai târziu, o vede iar şi o invită la o întâlnire. Erau împreună de 
câteva săptămâni când ne-am hotărât să mergem la bowling. Cică 
Manny a strigat-o pe alt nume. Nu ştiu cum de-a reuşit să nu o strige pe 
nume până atunci. S-a dovedit că, în prima noapte, se culcase cu sora 
mai mare a iubitei lui, apoi o întâlnise pe sora mai mică, şi le-a încurcat 
numele. 

— Au! 

Ori de câte ori mă gândesc că le-am auzit pe toate, apare ceva 
nou. 

— Aşa... Şi ajungem la întâmplările din seara asta. Caitlyn îi 
arată lui Manny postarea de pe BoyfriendFails.com, când un 
adolescent intră în bar şi vine direct la tejghea. E în toiul prânzului, 
deci suntem destul de ocupați. Puştiul îi strigă ceva lui Manny în 

spaniolă, apoi înşfăcă băutura unui tip, o răstoarnă pe tejghea şi aruncă 
un chibrit. 

— O, Doamne! Manny e teafăr? exclam. 

Steph flutură din mână. 

— Da, da! E bine. Joe ştie cum să reacționeze în situaţii de-astea. 

Ăsta e motivul pentru care, după ce au început să curgă banii, 
unul dintre primele lucruri pe care le-am făcut a fost să angajez un 
avocat care să compună o declaraţie de declinare a răspunderii, pentru 
site-ul meu. 

— Băiatul vede că tejgheaua nu ia foc, aşa că se enervează şi sare 
peste ea, continuă Steph. E înalt de vreun metru şi douăzeci, sigur nu 
are mai mult de cincisprezece ani. Nu e prima dată când Manny e 
fugărit. În viaţa mea nu l-am văzut mişcându-se atât de repede. 

Alana chicoteşte. 

— Aşa... Deci Manny iese rapid de după tejghea. Puştiul se 
aruncă peste mese. Încearcă să-l lovească cu un scaun. Daryl îl ia cu 
forţa şi-l azvârle afară. Apoi baricadează uşile. Într-un sfârşit, puştiul 
se dă bătut şi pleacă. Manny a ieşit prin spate, spune Steph, izbucnind 
în râs. E fratele mai mic al celor două fete. Venise să-l bată pe Manny. 
A fost adorabil. 

— Bravo lui! comentez, încercând să nu mă înec cu mâncarea. 

— Aşa am zis şi eu! 

Înghit o bucăţică din puiul cu lămâie şi mă întind după o doză de 
Cola Zero. 

— Că tot veni vorba de foşti iubiţi înverşunaţi, azi m-am întâlnit 
cu Preston, când luam prânzul cu Bonnie, în campus. 

Steph ridică o sprânceană. 

— Şi cum a fost? 

— Nu prea rău, recunosc eu. Era cu noua lui iubită. Genul de fată 
drăguță, studentă la Garnet, al cărei tată administrează un fond de 
investiţii şi a cărei mamă a moştenit o avere de pe urma vânzării de 
ventilatoare electrice. Sunt împreună de vreo două luni. 

Alana se strâmbă: 

— Săraca fată! 

Ridic din umeri. 

— Din câte am văzut, îl idolatrizează pe Preston. Cred că Pres 
exact asta vrea. O tipă care să-i zâmbească şi să-i mulţumească pentru 
că el ia toate deciziile. Dacă sunt fericiți, cine sunt eu să-i judec? 

— Hei, aţi văzut asta? 

Alana bagă în gură ultimul rulou, apoi îşi şterge degetele de sos şi 
îmi întinde telefonul ei. 

— Uite! Azi a apărut! 

Văd o nouă postare pe BoyfriendFails.com. Spre deosebire de 
celelalte, asta începe cu un avertisment. Nu e un mesaj de la vreo fată 
supărată care îşi bârfeşte sub anonimat fostul iubit. Aceasta a fost 
scrisă de un iubit care îşi mărturiseşte greşelile în faţa întregii lumi. 


Eu sunt #BoyfriendFail 
Aţi citit bine. Eu sunt iubitul care a dat-o în bară. Rău de tot. Am 
greşit faţă de fata pe care o iubesc, faţă de relaţia noastră, faţă de mine 


însumi. 


Ridic ochii din ecran şi îi arunc Alanei o privire suspicioasă. Se 
preface că e foarte atentă la mâncarea ei. 

Am stricat cel mai bun lucru care mi s-a întâmplat 
vreodată. Am lăsat-o pe fata visurilor mele să-mi scape 
printre degete, pentru că am fost un nemernic egoist. În 
seara în care am cunoscut-o, mă gândeam doar la 
răzbunare. Mă certasem cu iubitul ei. Voiam să-l 
pedepsesc pentru că m-a făcut să-mi pierd slujba, pentru 
că mi-a stârnit nesiguranța în legătură cu faptul că sunt 
doar un tip ratat, fără perspective, blocat în oraşul ăsta. 

Dar apoi am cunoscut-o, şi ceva s-a întâmplat. M-a 
inspirat. Mi-a arătat că persoana mea nu se reduce la 
ancora care mă îngreunează. M-a făcut să cred că sunt 
capabil de lucruri măreţe. 

A avut dreptate, dar nu în totalitate. Nu vreau lucruri 
măreţe, nu vreau un viitor strălucit, dacă ea nu e aici, să se 
bucure împreună cu mine. 


Simt un gol în stomac. E un mesaj drăguţ şi sincer. Mi-au amorţit 
degetele şi ochii mă ustură. 


Sunt conştient că nu e obligată să-mi acorde o a 
doua şansă. Nu-mi datorează nimic. Dar tot am s-o rog. 

Mai dă-mi o şansă, prinţesă! Dacă eşti de acord, îţi 
promit că n-o să te mai mint în viaţa mea. Te voi preţui 
mai mult, aşa cum meriţi. Şi nu voi uita niciodată că ești o 
comoară. 


Când termin de citit, abia dacă mai disting cuvintele. Vederea 
mea e înceţoşată de lacrimi. Tipul încheie mesajul cu rugămintea de a 
mă întâlni cu el, sâmbătă, la ora şase, în locul de unde am salvat 
câinele nostru. 

— La naiba! mormăi eu, când pun telefonul pe masă. Fetelor, 
credeam că am încheiat o înţelegere. 

Alana îmi dă un şerveţel, ca să-mi şterg lacrimile. 

— Am încheiat, dar el e varză, iar tu te simţi groaznic. Niciunul 
dintre voi nu poate să-şi vadă de viaţă. Îmi pare rău că a trebuit să 
acţionez pe la spatele tău. Haide! Ce te costă să vezi ce are de spus? 

— Nu mă simt groaznic, mă apăr eu. Şi îmi văd de viaţa mea. 

Steph îmi aruncă o privire care mă contrazice. 

— Nu vrei să priveşti adevărul în față, mă corectează Alana. O 
persoană care şi-a revenit după o despărțire nu stă zece ore la hotel şi 
alte cinci în camera ei, navigând pe internet, aşa cum faci tu. 

Recunosc că mi-a fost greu. Şi ce-i cu asta? Când totul scapă de 
sub control, să mă concentrez asupra muncii mă ajută. E o distragere 
şi, totodată, cel mai eficient mod de a nu mă gândi la Cooper. 

E greu să-ţi revii după o relaţie cu un tip ca el. Nu trece nicio zi 
fără să mă trezesc aşteptându-mă să-i simt braţul în jurul meu. De zece 
ori pe zi, îmi vine să-i trimit un mesaj cu o glumă sau cu noutăţi 
interesante despre hotel; şi apoi îmi amintesc că nu mai e al meu. 
Daisy încă îl caută prin casă, amuşinând peste tot. 

Fără el, nu prea mă simt în largul meu în oraşul ăsta. 

Dar asta nu schimbă faptul că m-a mințit de mai multe ori. Mi-a 
răpit dreptul de a lua propriile decizii. M-a păcălit, şi nu pot să-l iert 
atât de uşor. Dacă nici măcar eu nu mă pot respecta, nimeni nu o va 
face. 

— Du-te să te întâlneşti cu el! mă îndeamnă Alana. Vezi ce are de 
zis. Şi apoi alege cu inima. Ce se poate întâmpla rău? 

Ce se poate întâmpla? Stricăciuni ireparabile. Ar apărea o fisură 
în digul care mă apără de neliniştea copleşitoare. Când am plecat de 
acasă de la Cooper, am ridicat ziduri trainice în jurul meu. Nu am fost 
concepută să-mi deschid şi să-mi închid inima la nesfârşit. Mai mult 
decât orice, mă tem că, dacă merg să-l văd, voi simţi pentru totdeauna 
o durere teribilă. Mă tem că, dacă îl iert, o să am parte de suferinţă. N-o 
să scap teafără dacă va trebui să-l părăsesc pe Cooper Hartley a doua 
oară. 

S-ar putea să nu supraviețuiesc. 


45. 

Cooper 


E ora şapte fix. 

Ce bou sunt! Ar fi trebuit să mă îmbrac mai frumos şi să-i fi luat 
nişte flori. Toată după-amiaza m-am plimbat prin casă, încercând să nu 
mă stresez, dar am luat-o razna de tot. Am ieşit din casă în pantaloni 
trei sferturi şi într-un tricou. Arăt ca un vagabond care îi cere unei 
femei uimitoare să-l ierte că a fost un nemernic încă din ziua în care 
s-au cunoscut. 

Ce naiba caut aici? 

Alana mi-a spus că i-a arătat lui Mac postarea pe care am scris-o, 
dar nu mi-a zis multe despre reacţia ei, cu excepţia faptului că nu a 
aruncat telefonul pe geam. Acum e ora şapte. Cu fiecare minut care 
trece, speranţa mea se risipeşte tot mai mult. Am crezut că planul ăsta 
o să funcţioneze: Mac o să se convingă că-s sincer şi serios, şi normal 
că mă va ierta. 

Însă planul e o prostie. De ce mi-oi fi închipuit că e romantic să 
fac confesiuni pe o pagină de internet pe care Mac a creat-o ca să râdă 
de fraierii ca mine? Sunt o glumă proastă. Poate că, dacă m-aş fi dus 
după ea în noaptea aia, la petrecere, nu aş fi stat aici, cu pescăruşii care 
îmi dau târcoale, gata să mă atace. 

E şapte şi un sfert. 

Nu vine. 

Poate că n-ar fi trebuit să mă aştept c-o s-o recuceresc cu un gest 
măreț, dar nici nu m-am gândit că mă va ignora complet. Simt că nu 
mai pot să respir, de parcă m-a lovit cineva în coşul pieptului. 
Luminile de pe promenadă se aprind pe măsură ce soarele dispare în 
spatele oraşului. 

Chiar nu vine! 

Îmi accept soarta. Mă întorc spre casă. Deodată, văd o siluetă 
singuratică. Se îndreaptă spre mine. 

Când îmi dau seama că Mac se apropie de mine, intru în panică. E 
la zece metri distanţă. Arată uluitor. Corpul ei zvelt e acoperit de o 
rochie albastră, până la glezne, cu un decolteu adânc, în V. Nu am uitat 
nici măcar un singur pistrui de pe faţa ei sau faptul că ochii ei au 

puncte mici, albastre, în profunzimea lor verde. Îmi aduc aminte de 
buzele ei când îmi rosteşte numele. 

S-o văd din nou mă răscoleşte. 

— Nu credeam că o să vii, îi spun, încercând să-mi păstrez 
calmul. 

Deşi îmi doresc cu disperare s-o mai iau în braţe o dată, nu vreau 
să o sperii. 

— A fost cât pe ce să nu vin, zice Mac. 

Se opreşte la mică distanţă de mine. Mi se pare că aceşti câțiva 
paşi care ne despart sunt de nedepăşit. E de-a dreptul ciudat: în clipa 
asta, o pot citi mai puţin decât prima dată când ne-am întâlnit. E de 
nepătruns. 

Mă pierd în amintiri despre noi doi. Mac nu mai are răbdare. 

— Deci... ce voiai să-mi spui? mă întreabă. 

Zile întregi mi-am repetat discursul, însă acum, când suntem unul 
în faţa celuilalt, tot ce am plănuit să-i zic îmi par clişee prosteşti. Simt 
că mor. 

— O să sune aiurea indiferent cum o să mă exprim, aşa că o s-o 
zic pe şleau. 

Inspir adânc. Acum ori niciodată, dobitocule! 

— Îmi pare foarte rău că mi-a fost prea frică să-ţi spun adevărul. 
Am fost egoist şi prost, şi ai tot dreptul să mă urăşti. Am avut destul 
timp la dispoziţie ca să mă gândesc cum să te conving că-mi pare rău şi 
să-ţi dau motive să mă primeşti înapoi. Sincer, nu am găsit niciun 
motiv întemeiat. 

Mac îşi fereşte privirea. Îmi dau seama că toate vorbele mele 
capătă un înţeles greşit, dar nu le pot împiedica să se reverse. 

— Mac, ştiu că am greşit. Am distrus toată încrederea pe care ai 
avut-o în mine. Te-am trădat. Am fost neglijent cu un lucru foarte 
preţios. Dar, Mac, fir-ar să fie! Sunt atât de îndrăgostit de tine! Mă 
distruge gândul că eşti de neatins pentru mine, când sunt convins că 
te-aş putea face din nou fericită, dacă m-ai lăsa. M-am purtat ca un 
idiot, şi tot am vrut să mă iubeşti. Nu e corect. Ar trebui să sufăr pentru 
că te-am rănit. Să ştii că sufăr al naibii de tare. Te implor să-mi curmi 
suferinţa! Nu ştiu cum să trăiesc fără tine. 

Rămân fără suflare. Mac se şterge la ochi. Mă abțin din răsputeri 
să o iau în braţe. Trec secunde bune, iar eu încă aştept să răspundă. 
Însă nu scoate niciun sunet. Se lasă o tăcere rece, copleşitoare. 

Presimt că vrea să plece. 

— Vreau să-ţi arăt ceva, Mac. Te plimbi puţin cu mine? 

Nu se urneşte. 

— Ce vrei să-mi arăţi? 

— Nu e departe de-aici. Te rog! O să ajungem în câteva minute. 
Se gândeşte la propunerea mea. Încep să-mi pierd curajul. Apoi 
încuviinţează din cap. 

Dau s-o iau de mână, dar ea se fereşte. 

Păşim pe plajă. O conduc în faţa hotelului ei. În continuare, 
clădirea e în paragină. Molozul a fost curăţat. Pe ceea ce a mai rămas 
din verandă, două balansoare stau cu fața spre apă. Lumânări 
pâlpâitoare stau aliniate pe balustradă. 

Priveliştea îi taie respiraţia. Se întoarce spre mine şi şopteşte: 

— Ce-i asta? 

— Prima dată când m-ai adus aici, mi-ai spus că ţi-ai imaginat 
clienţii aşezaţi în balansoare, bând vin şi privind valurile. 

Se uită la mine. Mu de luminiţe sclipesc în jurul nostru. 

— Nu pot să cred că ai ţinut minte! 

— Îmi amintesc fiecare cuvânt pe care mi l-ai zis vreodată. 

Se uită iar la verandă. Simt că se înmoaie. Corpul ei nu mai e la 
fel de rigid. 

— Mac, atunci când mă gândesc la viitorul meu, mă văd bătrân şi 
cărunt, stând în balansoar, pe verandă. Iar tu eşti lângă mine. Ăsta e 
visul meu. 

Înainte s-o întâlnesc, nici măcar nu mă oboseam să mă gândesc la 
viaţa mea peste cinci ani, fiindcă perspectiva nu era plăcută. Îmi 
închipuiam că o să trăiesc de pe o zi pe alta, cerând minimul necesar de 
la viaţă. Nu m-am gândit niciodată că va exista cineva suficient de 
nebun încât să mă iubească. Mac m-a iubit, iar eu am alungat-o. 

Vorbesc cu glas sugrumat de emoție: 

— Nu pot să-ţi garantez că n-o să mai greşesc. Nu ştiu cum 
funcționează relaţiile adevărate. Uneori, sunt prea egoist. Dar promit 

că voi încerca să fiu bărbatul pe care îl meriți, mă voi strădui să devin 
cineva de care să fii mândră. Şi nu te voi mai minţi niciodată! Te rog, 
Mac, vino acasă! Nu ştiu cine sunt, dacă nu-mi dai voie să te iubesc. 

Se uită la picioarele ei, frământându-şi mâinile. Cu cât tace mai 
mult, cu atât mă pregătesc pentru ce e mai rău. 

În cele din urmă, trage aer în piept şi spune: 

— Mi-ai frânt inima. În viaţa mea nu m-am simţit atât de rănită. 
Nu pot să trec atât de uşor peste asta, Cooper. 

— Înţeleg. 

Inima mi-a luat-o la goană. Dacă nu mă iartă, o să cad în 
genunchi, la picioarele ei. 

— Va trebui să-mi faci altă promisiune. 

— Orice! 

Aş fi în stare să-mi vând un rinichi de dragul ei. 

— Promite-mi c-o să-mi iei bani pentru chirie. 

Îmi ia câteva clipe să înţeleg la ce se referă. Apoi zâmbeşte larg şi 
mă trage de tricou, apropiindu-şi buzele de ale mele. Copleşit de 
uşurare, o iau în braţe şi îi petrec picioarele pe după şoldurile mele. O 
sărut până rămânem amândoi fără aer. Până acum, nu am sărutat pe 
nimeni cu atâta pasiune. Am avut atâta nevoie să o simt din nou în 
braţele mele! 

— Te iubesc! murmur eu, cu gura lipită de buzele ei. 

Cuvintele astea nu par de ajuns ca să exprime tot ce e în sufletul 
meu. 

— Te iubesc atât de mult... 

A fost cât pe-aci s-o pierd. Aproape că am dat cu piciorul la tot ce 
e între noi. 

Se agaţă de mine şi mă sărută apăsat, iar pieptul meu se umple 
până la refuz cu o iubire pură şi sinceră — genul de iubire pe care n-am 
crezut că sunt capabil să o simt. Am învăţat multe despre mine în 
ultimele luni. Am învăţat să am mai multă grijă de oamenii pe care îi 
iubesc. 

Mac se trage înapoi. Ochii ei superbi îi caută pe ai mei. 

— Şi eu te iubesc! 

In momentul ăsta, fac un jurământ faţă de mine însumi: chiar 
dacă o să dureze toată viaţa, îi voi demonstra că nu şi-a irosit dragostea 
pe mine. 


Sfârşit 

Mulţumiri 


După cum pot depune mărturie toți cei care mă cunosc, de mult 
timp sunt obsedată de oraşele pitoreşti de la malul oceanului. O fi 
Avalon Bay un oraş imaginar, dar, totodată, reprezintă un amestec de 
frânturi din diferite oraşe de pe coastă pe care le-am vizitat de-a lungul 
anilor. Mi-a făcut mare plăcere să mă pierd prin această lume 
imaginară. Bineînţeles, nu aş fi reuşit să creez acest univers fără 
sprijinul şi calitățile extraordinare ale următorilor oameni: agenta mea 
literară, Kimberly Brower, şi editorul meu, Eileen Rothschild, care au 
manifestat un entuziasm molipsitor pentru romanul de faţă; Lisa 
Bonvissuto, Christa Desir şi ceilalți angajaţi de la editura St. Martin 
Press. 

Le mulțumesc primilor mei cititori şi prietenilor mei autori, care 
mi-au dat sfaturi şi mi-au promovat cartea într-un mod extraordinar; 
Natasha şi Nicole, vă apreciez pentru că sunteţi cei mai eficienţi 
oameni de pe planetă; fiecărui recenzent, blogger, utilizator de 
Instagram şi de TikTok, tuturor cititorilor care au vorbit despre, au 
susținut şi au iubit această carte. 

Şi, ca întotdeauna, le mulţumesc familiei mele şi prietenilor mei, 
care m-au suportat când lucram din greu, sub presiunea 
termenului-limită. Vă iubesc pe toți! 

In curând: 


Reputația fetei rele 
GENEVIEVE 


Tipul ăsta are mare tupeu să vină aici. Ochii ăia întunecaţi, 
tulburători, care pândesc în cele mai îndepărtate unghere ale minţii 
mele. Părul aproape negru, pe care încă pot să-l simt printre degete. E 
la fel de frumos ca în imaginile care mi s-au întipărit în minte. A trecut 
un an de când nu l-am văzut, şi totuşi, când îl zăresc, reacţionez la fel. 
Intră într-o încăpere, iar corpul meu îi simte prezenţa înainte ca ochii 
mei să-l vadă. E ca o undă electrică pe care o simt pe piele. 

E foarte enervant. Şi mai enervant este că trupul meu are 
îndrăzneala să reacționeze tocmai acum, la înmormântarea mamei 
mele. 

Evan stă lângă Cooper, fratele lui geamăn. Îşi roteşte privirea prin 
cameră, până mă vede. Ăştia doi sunt identici, cu excepţia faptului că, 
uneori, se piaptănă altfel. Cei mai mulți îi deosebesc doar după tatuaje. 
Cooper are ambele antebraţe tatuate, în timp ce Evan s-a tatuat pe 
spate. Dar eu îl recunosc pe Evan după ochi. Fie că strălucesc poznaş 
sau pâlpâie de bucurie, dorinţă, frustrare, întotdeauna îmi dau seama 
dacă sunt privită de Evan. 

Ochii ni se întâlnesc. Evan îmi face semn, dând scurt din cap. ÎL 
imit. Pulsul meu a luat-o la goană. Trei secunde mai târziu, ieşim 
împreună pe hol, unde nu ne poate vedea nimeni. 

E ciudat cât de apropiați rămânem de unii oameni, chiar dacă 
trece mult timp fără să-i vedem. Îmi amintesc foarte clar cum eram noi 
doi împreună. Păşim prin casa asta de parcă am fi iar în liceu, când ne 
furişam la orice oră, sprijinindu-ne de pereţi ca să nu ne pierdem 
echilibrul şi râzând pe înfundate, fiindcă nu voiam să trezim toată 
casa. 

— Bună! mă salută Evan. 

Întinde şovăitor braţele, iar eu mă îndrept spre el. Ar fi foarte 
jenant să nu-l îmbrățişez. 

Unde mai pui că întotdeauna s-a priceput la îmbrățişări. 

Mă forţez să nu zăbovesc în braţele lui, să nu-i simt parfumul. 
Corpul lui e cald şi musculos. Îl cunosc la fel de bine de parcă ar fi al 
meu. Ştiu fiecare centimetru pe de rost. 

Mă desprind repede de el. 

— Da... Evident că am auzit şi eu. Am vrut să-i aduc un ultim 
omagiu. 

Evan pare sfios. Stă cu mâinile în buzunare şi cu capul aplecat, 
privindu-mă pe sub genele lungi. Nici nu-mi pot imagina câtă muncă 
de convingere a trebuit să depună Cooper, ca frate-său să vină aici. 

— Mulţumesc! 

Scoate o acadea din buzunar. 

— Ţi-am adus asta. 

De când am aflat că mama era bolnavă, n-am plâns deloc. Dar 
când accept acadeaua asta de la Evan, lăcrimez. Simt că nu mai pot să 
respir. 

Și, dintr-odată, mă întorc în trecut, la primul schimb de acadele 
dintre noi doi, la o altă înmormântare, pentru un alt părinte mort. S-a 
întâmplat după ce tatăl lui Evan, Walt, a murit într-un accident de 
maşină. A urcat beat la volan. Ăsta era felul de a fi al lui Walt Hartley: 
distructiv şi imprudent. Din fericire, nimeni nu a fost rănit, în afară de 
Walt. Şi-a pierdut viaţa pe o şosea întunecată, când a pierdut controlul 
maşinii ŞI s-a izbit de un copac. 

Aveam doisprezece ani şi nu ştiam ce trebuie să aduc la un 
priveghi. Părinţii mei au adus flori, dar Evan era doar un copil, ca şi 
mine. Ce să fi făcut el cu florile alea? Tot ce ştiam era că prietenul meu 
cel mai bun — şi totodată băiatul de care îmi plăcuse dintotdeauna — 
suferea foarte mult, iar eu aveam un singur dolar. Cel mai sofisticat 
lucru pe care mi-am permis să i-l cumpăr a fost o acadea. 

Evan a plâns cât timp am stat lângă el, pe veranda din spate. l-am 
pus acadeaua în mâinile tremurânde. Mi-a şoptit: „Mulţumesc, Gen”. 
Am rămas acolo în linişte, pentru o oră, uitându-ne la valurile care se 
spărgeau la mal. 

— Du-te, mă, de-aici! murmur, strângând acadeaua în palmă. Eşti 
un prost! 

În ciuda acestor cuvinte, amândoi ştim cât de emoţionată sunt. 

Evan zâmbeşte şi duce o mână la cravată, ca s-o îndrepte puţin. 
Faptul că poartă costum prevesteşte belele. 

— Eşti norocos că eu te-am văzut prima pe-aici, îi zic, de îndată 
ce pot vorbi fără să mă înec de emoție. Nu cred că fraţii mei s-ar purta 
la fel de prietenos cu tine. 

Cu un rânjet relaxat, ridică din umeri şi spune: 

— Kellan loveşte ca o fată. 

O replică în stilul lui Evan. 

— O să-i transmit lui frate-miu că ai zis asta. 

Apar nişte verişori de-ai mei şi mi se pare că vor să vină încoace, 
să discute cu mine, aşa că îl apuc pe Evan de guler şi îl împing către 
uşa spălătoriei. Mă lipesc de uşă, încercând să mă fac nevăzută. Mă 
asigur că nu mai e altcineva prin preajmă. 

— Nu mai vreau să port altă conversație despre cât de mult le 
aduc aminte altora de mama, oftez eu. 

Evan îşi aranjează din nou cravata. 

— Oamenii au impresia că-ți sunt de ajutor dacă zic chestii 
de-astea. 

— Fi bine, nu mă ajută! 

Toţi vor să-mi spună ce femeie minunată a fost maică-mea şi cât 
de importantă era familia pentru ea. E sinistru să aud cum alții vorbesc 
despre o femeie care nu seamănă deloc cu persoana pe care o ştiam eu. 

— Cum te simţi? întreabă Evan. Fii sinceră! 

Drept răspuns, ridic din umeri. În ultimele zile, am auzit 
întrebarea asta de nenumărate ori, pusă în nenumărate forme. Şi totuşi, 
nici acum nu ştiu ce să răspund. Lumea nu vrea să audă ce-aş avea de 
ZIS. 

— Nu ştiu ce simt. Poate că încă sunt în stare de şoc. Te aştepţi ca 
lucrurile astea să se întâmple ori repede, ori după luni întregi. Dar 
moartea mamei a fost altfel. Am ajuns acasă şi, la o săptămână după 
aceea, a murit. 

— Înţeleg. Nici măcar n-ai avut destul timp să-ţi vii în fire. 

— De câteva zile încoace, sunt cu mintea aiurea. Încep să mă 
întreb dacă nu cumva e ceva în neregulă cu mine. 

Mă priveşte încruntat. 

— A murit maică-ta, Fred. Nu e nimic în neregulă cu tine. 

Chicotesc la auzul poreclei mele. A trecut atât de mult timp de 
când n-am mai auzit-o, că aproape uitasem de ea. 

Adaug: 

— Mă tot aştept să mă lovească suferinţa dintr-o clipă-n alta, dar 
nu Simt nimic. 

— E greu să simţi ceva pentru o persoană care n-a simţit nimic 
pentru tine. Chiar dacă e vorba de mama ta. 

— Adevărat. 

Evan mă înţelege. Întotdeauna m-a înţeles. Unul dintre lucrurile 
pe care le avem în comun este relația neobişnuită cu mamele noastre. 
Mă rog, nu c-ar fi fost vorba de vreo relație. Maică-sa nu a fost o 
prezenţă stabilă în viaţa lui — îşi făcea apariţia în oraş de câteva ori pe 
an, ca să se îmbete sau ca să ceară bani —, iar a mea era absentă mai 
degrabă la nivel emoţional. Era atât de rece şi de indiferentă! Am 
impresia că nici n-a existat. Eram invidioasă pe florile din grădina 
noastră; măcar de ele avea grijă. 

— Aproape că mă simt uşurată c-a murit. 

Mi se pune un nod în gât. 

— E nasol că spun asta, ştiu. Dar am impresia că acum nu mai e 
nevoie să mă străduiesc atât de mult. Fiindcă apoi nu o să mă mai simt 
ca dracu” atunci când îmi dau seama că maică-mea se poartă la la fel ca 
înainte. 

Toată viaţa am încercat să stabilesc o legătură emoţională cu ea, 
să-mi dau seama de ce maică-mea nu mă place. N-am primit niciodată 
un răspuns, dar poate că acum nu mai e nevoie să-mi pun întrebarea 
asta. 

— Nu e nasol, mă contrazice Evan. Unii părinţi sunt de rahat. Nu 
e vina noastră că ei nu ştiu cum să ne iubească. 

Dar pe Craig mama a ştiut cum să-l iubească. E fiul ei perfect, cu 
care s-a purtat ca o mamă adevărată. Parcă am fost crescuţi de două 
persoane diferite. Băiatul ăsta e singurul om de aici care are ochii 
umflaţi de plâns. 

— Pot să-ţi mărturisesc ceva? mă întreabă Evan, cu un zâmbet 
care mă face să intru la bănuieli. Dar promite-mi că n-o să dai în mine! 

— Nu pot să promit. 

Chicoteşte şi-şi linge buzele. Un tic de-al lui care mă face să-mi 
pierd minţile, pentru că ştiu ce poate să facă cu gura aia. 

— Mi-a fost dor de tine, îmi zice. Oare sunt nemernic pentru că 
mă bucur că a murit cineva, fiindcă aşa pot să te văd? 

Îi dau una în umăr, iar el se preface că-l doare. Nu vorbeşte serios. 
Însă apreciez atitudinea lui caraghioasă, pentru că îmi permite să 
zâmbesc. Să respir. 

Mă joc cu brăţara de argint de la încheietura mea. Fără să-l 
privesc în ochi, îi răspund: 

— Şi mie mi-a fost dor de tine. Puțin. 

— Puțin? mă tachinează el. 

— Doar puţin. 

— Da, da! Deci te-ai gândit la mine o dată sau de două ori pe zi, 
cât ai fost plecată? 

— O dată, de două ori în total, mai bine zis. 

Evan râde. 

După ce am plecat din Avalon Bay, am petrecut luni bune 
încercând să nu mă mai gândesc la el, deşi tânjeam după prezenţa lui. 
Refuzam să-mi aduc aminte de el când mă culcam, noaptea, sau când 
ieşeam la întâlniri cu alţi tipi. În cele din urmă, a început să-mi fie din 
ce în ce mai uşor. Aproape că reuşisem să-l uit. Aproape. 

Serie nouă de ELLE KENNEDY — „Briar U” 
The Chase, volumul | 


1. 
Summer 


— E cumva o glumă? 

Mă uit cu gura căscată la cele cinci fete care mă privesc acuzator. 
Părul, pielea şi ochii lor au culori diferite, şi totuşi nu le pot deosebi, 
pentru că au expresii identice. Se prefac că sunt necăjite de veste, dar 
falsa părere de rău pe care încearcă s-o afişeze nu reuşeşte să le 
ascundă aroganţa. 

Ha! De fapt, se bucură al naibii de mult. 

— Îmi pare rău, Summer, dar nu-i o glumă, zice Kaya, afişând un 
zâmbet compătimitor. Comitetul pentru Standarde al asociației Kappa 
Beta Niu ia foarte în serios reputaţia grupării noastre. În dimineaţa 
asta, am primit de veste din partea Convenţiei Naţionale... 

— Pe bune? Aţi primit de veste? Adică v-au trimis o telegramă? 

— Nu. Un e-mail, răspunde ea, fără să se prindă că sunt 
sarcastică. 

Îşi dă părul lucios pe după un umăr şi continuă: 

— Convenţia i-a reamintit Comitetului pentru Standarde că 
fiecare membră a acestei grupări studenţeşti trebuie să respecte 
standardele de comportament stabilite de ei; altfel, filiala noastră n-o 
să mai fie în relaţii bune cu Convenţia. 

— E musai să rămânem în relaţii bune cu Convenţia, intervine 
Bianca, privindu-mă stăruitor. 

Dintre cele cinci afurisite din faţa mea, ea pare cea mai 
înţelegătoare. 

— Mai ales după incidentul cu Daphne Kettleman, adaugă o fată 
al cărei nume nu mi-l pot aminti. 

— Care incident? mă interesez. 

— Daphne s-a intoxicat cu alcool. 

Cea de-a patra fată — cred că o cheamă Hailey — coboară vocea 
până la şoaptă. Se uită în jur, ca şi cum în mobilierul vechi care umple 
sufrageria reşedinţei Kappa ar fi montate microfoane. 

— A trebuit să-i facă spălături stomacale, ne destăinuie veselă 
fata fără nume. 

Mă întreb dacă tipa e încântată că Daphne Kettleman a fost la un 
pas de moarte. 

Kaya rosteşte sec: 

— Am vorbit destul despre Daphne! Nici măcar n-ar fi trebuit să 
aminteşti de ea, Coral... 

Coral! Aşa! Sună foarte caraghios. 

— În casa asta, noi nu pronunţăm numele lui Daphne, îmi explică 
apoi Kaya. 

Frate! Vorbim doar despre spălături stomacale! Biata Daphne 
deja a devenit Lordul Voldemort, cel al cărui nume nu trebuie rostit?! 
Evident, filiala Kappa Beta Niu de la Universitatea Briar este mai 
strictă decât cea de la Brown. 

Drept dovadă, m-au dat afară înainte să fi apucat să mă mut aici. 

— Nu e nimic personal, continuă Kaya, aruncându-mi un zâmbet 
de falsă consolare. Reputația este foarte importantă pentru noi. Deşi tu 
eşti fiica unei absolvente... 

— A unei absolvente care a fost preşedintă! subliniez eu. 

Ia de-aici, Kaya! 

Când era în ultimii ani de facultate, mama mea a fost preşedinta 
unei filiale Kappa. La fel şi bunica mea. Femeile din familia Heyward 
şi asociația Kappa Beta Niu sunt nedespărţite. 

— Da, eşti fiica unei absolvente — repetă Kaya —, dar noi nu mai 
urmăm legăturile ancestrale la fel de îndeaproape ca altădată. 

„Legături ancestrale”? Cine naiba mai vorbeşte aşa? Oare tipa 
asta a călătorit în timp, din secolul al XIX-lea? 

— Aşa cum am spus, avem reguli şi politici. Îți aduc aminte că nu 
te-ai despărțit de filiala de la Brown în termeni amiabili. 

— Nu am fost dată afară din Kappa, îi explic. Am fost dată afară 
din şcoală. 

Kaya se holbează neîncrezătoare la mine. 

— Pentru tine e un motiv de mândrie să fii exmatriculată de către 
una dintre cele mai bune universităţi din ţară? 

Răspund printre dinți: 

— Nu, nu sunt mândră. Spun doar că, de fapt, încă sunt membră a 
acestei asociaţii. 

— Poate că aşa e, dar nu eşti îndreptăţită să locuieşti în reşedinţa 
asta. 

Kaya îşi încrucişează braţele la piept, deasupra puloverului ei din 
mohair alb. 

— Înţeleg. 

Îi imit postura, doar că plusez, încrucişându-mi şi picioarele. 

Privirea invidioasă a Kayei poposeşte pe cizmuliţele mele Prada, 
din piele întoarsă neagră. Sunt un cadou din partea bunicii, cu ocazia 
acceptării mele la Briar. Aseară, când am deschis pachetul de la 
bunica, am râs pe săturate. Nu-s sigură că Buni Celeste pricepe că am 
intrat la Briar doar pentru că am fost dată afară de la cealaltă 
universitate. De fapt, pun pariu că ştie, dar puţin îi pasă. Bunicuţa ar 
folosi orice pretext ca să poarte Prada. E o femeie pe gustul meu. 

— Şi nu ţi-a trecut prin cap — adaug eu, cu o voce tot mai tăioasă 
— să-mi dai vestea asta înainte să-mi fac bagajul şi să bat tot drumul din 
Manhattan până aici? 

Bianca este singura care are decenţa să afişeze o umbră de 
vinovăţie. 

— Chiar ne pare rău, Summer! zice Bianca. Aşa cum a spus şi 
Kaya, Convenţia a luat legătura cu noi abia în dimineaţa asta, şi a 
trebuit să votăm şi... 

Bianca ridică uşor din umeri. 

— Îmi pare rău, repetă ea. 

— Deci aţi votat că nu mi se permite să locuiesc aici. 

— Da, spune Kaya. 

Le privesc pe celelalte. 

— Hailey, tu ce zici? 

— Mă cheamă Halley, mă corectează tipa, pe un ton rece. 

Ce să-ţi zic! De parcă ar trebui să-mi amintesc numele lor! Abia 
ne-am cunoscut. 

— Da, Halley. 

Mă uit la fata următoare. 

— Şi tu, Coral. 

Apoi la fata următoare. Drace! Chiar că nu-mi aduc aminte cum o 
cheamă. 

— Laura? 

— Tawny, murmură ea. 

lar am nimerit pe-alături! 

— Tawny, repet eu. Fetelor, sunteţi hotărâte să nu mă primiţi? 
Toate trei dau aprobator din cap. 

— Super! Mersi că m-aţi făcut să-mi pierd timpul de pomană! 

Mă ridic, îmi arunc părul peste umăr. Îmi înfăşor eşarfa roşie, de 
caşmir, în jurul gâtului. 

— Nu mai fi aşa de teatrală! îmi porunceşte Kaya, arțţăgoasă. Şi 
nu te purta ca şi cum noi suntem de vină fiindcă ţi-ai incendiat fosta 
locuinţă. E de înţeles că nu vrem să locuim împreună cu o piromană! 

Mă străduiesc să-mi păstrez cumpătul. 

— Nu am incendiat nimic. 

— Surorile noastre de la Brown te contrazic. În fine, avem o 
şedinţă peste zece minute. E timpul să pleci. 

— Altă şedinţă? o ironizez. Ca să vezi! Ce program încărcat aveţi 
astăzi! 

— Astă-seară organizăm un eveniment caritabil, cu ocazia 
Ajunului Anului Nou, ca să strângem nişte bani, explică înţepată 
Kaya. 

— Pentru ce cauză caritabilă? o întreb. 

Bianca intervine, puţin ruşinată: 

— Fi... Adunăm bani ca să renovăm subsolul reşedinţei noastre. 

O, Doamne! Asta numesc ele „eveniment caritabil”? 

— Păi, în cazul ăsta, ar fi bine să treceţi la treabă. 

Cu un zâmbet batjocoritor, flutur degetele în semn de rămas-bun 
şi ies din încăpere. 

Când ajung în hol, simt primele înţepături ale lacrimilor. 

Mai dă-le naibii! N-am nevoie de ele şi nici de gruparea lor 
idioată. 

— Summer, stai! 

Bianca mă ajunge din urmă la uşă. Etalez rapid un zâmbet şi-mi 
şterg lacrimile. N-o să le dau satisfacția să mă vadă plângând! Mă 
felicit că mi-am lăsat valizele în maşină şi nu am luat cu mine decât 
poşeta. Ce umilitor ar fi fost să-mi târâi valizele înapoi la maşină! 
Unde mai pui că ar fi trebuit să fac mai multe drumuri, pentru că eu nu 
plec de acasă cu trei lulele, trei surcele. 

— Ascultă, spune Bianca, iar vocea ei e aşa de firavă, încât abia 
se aude. Ar trebui să te consideri norocoasă. 

Ridic din sprâncene. 

— Norocoasă că am ajuns pe străzi? Bineînţeles, mă simt 
binecuvântată! 

Zâmbeşte pieziş. 

— Numele tău de familie este Heyward-Di Laurentis. Nu ai ajuns 
şi nu vei ajunge vreodată pe străzi. 

Surâd ruşinată. M-a lăsat fără replică. 

— Dar nu glumesc, şopteşte Bianca. Crede-mă, nu vrei să 
locuieşti aici. 

Ochii ei migdalaţi se îndreaptă spre uşă, cu teamă. 

— Kaya e un fel de dictatoare. E primul ei an ca preşedintă a 
asociaţiei Kappa şi i s-a urcat puterea la cap. 

— Am băgat de seamă, rostesc sec. 

— Ar fi trebuit să vezi ce i-a făcut lui Daphne! A zis că problema 
era intoxicația cu alcool, dar, de fapt, Kaya e geloasă pe Daphne pentru 
că s-a culcat cu fostul ei iubit, Chris, aşa că i-a făcut viaţa un calvar lui 
Daphne. Într-un weekend, când Daphne era plecată, Kaya, „ca din 
întâmplare” — Bianca schiţează ghilimele imaginare în aer —, a donat 
toate hainele lui Daphne bobocilor care colectau haine vechi pentru 
acţiunea lor anuală de caritate. În cele din urmă, Daphne a părăsit 
asociaţia şi s-a mutat. 

Încep să cred că, dacă aşa a scăpat din văgăuna asta, intoxicația 
cu alcool a fost cel mai bun lucru care 1 se putea întâmpla lui Daphne 
Kettleman. 

— Nu contează, îi zic. Nu-mi pasă dacă locuiesc aici sau nu. Aşa 
cum ai spus şi tu, o să mă descurc. 

Folosesc tonul dispreţuitor, de fată puternică, pe care l-am 
perfecţionat ani de-a rândul. 

Este armura mea. Mă prefac că viaţa mea este o casă victoriană 
frumoasă, în speranţa că nimeni nu va observa crăpăturile din faţadă. 

Dar, indiferent cât de convingătoare îi par Biancăi, nu reuşesc să 
opresc valul uriaş de nelinişte care mă loveşte cinci minute mai târziu, 
când urc în maşina mea. Respir precipitat şi pulsul mi-a luat-o la 
goană, împiedicându-mă să gândesc limpede. 

Și acum ce să fac? 

Unde să mă duc? 

Trag adânc aer în piept. Este în regulă. Este bine. Da, o să găsesc 
o soluţie. Mereu intru în belele, dar de fiecare dată găsesc o cale să ies 
la lumină. Trebuie pur şi simplu să-mi dau silința şi să gândesc... 

Telefonul sună. Slavă Domnului! 

Răspund imediat. 

— Bună! 

Sunt recunoscătoare că fratele meu, Dean, m-a sunat. 

— Bună, Mucişor! Voiam să aflu dacă ai ajuns cu bine în campus. 

— De ce n-aş fi ajuns cu bine? 

— Fi, de unde să ştiu!? Poate că ai şters-o la Miami cu un rapper 
în devenire, pe care l-ai luat cu maşina, la graniţa dintre state... Poate 
că eşti pe cale să te transformi într-un costum din piele, pentru un 
criminal în serie. Ia stai! Ai făcut asta deja! 

— Dumnezeule! În primul rând, Jasper era un muzician country 
în devenire, nu un rapper. În al doilea rând, eram cu încă două fete şi 
ne îndreptam spre Daytona Beach, nu spre Miami. În al treilea rând, 
tipul nici măcar nu a încercat să mă pipăie, darămite să mă omoare! 
Lacey e cea care s-a culcat cu el şi s-a molipsit de herpes. 

Suspin cu tristeţe. 

Urmează o tăcere neîncrezătoare. 

— Dicky? 

Aşa-l strigam pe Dean când eram mică. Nu-i place deloc porecla 
asta. 

— Dicky, mai eşti acolo? 

— Mă străduiesc să înţeleg de ce crezi că versiunea ta e mai 
acceptabilă decât a mea. 

Pe neaşteptate, fratele meu scapă o înjurătură. 

— Fir-ar al dracului! Nu cumva i-am tras-o şi eu lui Lacey, la 
petrecerea de majoratul tău? Cred că faza cu herpesul s-a întâmplat 
înainte de petrecerea aia. Drace, Summer! Da, am folosit prezervativ, 
dar ar fi fost frumos să mă avertizezi că tipa are probleme în... zona 
aia! 

— Nu, nu i-ai tras-o lui Lacey. Cu Laney ai făcut-o. După aia, 
nici n-am mai fost prietene. 

— De ce? 

— Pentru că s-a culcat cu fratele meu, în loc să stea cu mine, la 
petrecerea mea. Nu se face aşa ceva! 

— Corect. A fost egoistă. 

— Mda. 

Brusc, aud zgomote — motoare de maşină, o pală de vânt, apoi o 
avalanşă de claxoane. 

— Scuze! spune Dean. Am ieşit din casă. A sosit Uber-ul. 

— Unde pleci? 

— Să iau hainele de la curăţătorie. Curăţătoria pe care eu şi Allie 
o folosim e cam departe, dar fac o treabă excelentă, aşa că merită să mă 
deplasez până acolo. Are review-uri bune pe internet. 

Dean locuieşte cu iubita lui, în West Village, în Manhattan. Allie 
a recunoscut că zona este mult mai luxoasă decât cele cu care s-a 
obişnuit ea; dar, într-un fel, pentru fratele meu e un pas înapoi, pentru 
că penthouse-ul familiei noastre — unde Dean locuia înainte — se află în 
Upper Fast Side şi e alcătuit din ultimele trei etaje ale hotelului nostru, 
Heyward Plaza. Locul unde s-a mutat Dean e lângă şcoala privată 
unde predă el şi, dat fiind că Allie are un rol principal într-un serial TV 
care se filmează în Manhattan, locaţia este convenabilă pentru 
amândoi. 

Sunt sigură că e foarte mişto să aibă un loc al lor, unde locuiesc 
împreună. 

— Mucişor, te-ai instalat la reşedinţa Kappa? 

— Nu chiar, îi mărturisesc. 

334 


— Ce naiba ai mai făcut de data asta, Summer? 

De furie, îmi pică faţa. De ce presupun ai mei, mereu, că eu sunt 
de vină? 

— N-am făcut nimic, răspund înţepată. 

Dar apoi mă simt înfrântă şi îmi înmoi tonul. 

— Fetele cred că o tipă ca mine n-ar da bine pentru reputaţia 
grupării. Una dintre ele a spus că sunt piromană. 

— Păi, cam asta eşti, zice Dean, cu o lipsă totală de tact. 

— Du-te naibii, Dicky! A fost un accident. Piromanii incendiază 
cu bună-ştiinţă. 

— Atunci, eşti o piromană accidentală. Piromana Accidentală! 
Uite un titlu super pentru o carte! 

— Grozav! Pune-te pe scris! 

Am chef de ceartă şi nervii mei sunt întinşi la maximum. 

— Mă rog... M-au dat afară, iar acum trebuie să văd unde naiba o 
să locuiesc semestrul ăsta. 

În gât mi se pune un nod. Scot un suspin strangulat. 

— Te simţi bine? întreabă Dean. 

Înghit în sec. 

— Nu ştiu. E ridicol. Habar n-am de ce sunt supărată. Fetele alea 
sunt groaznice şi nu mi-ar fi plăcut să locuiesc cu ele. Deşi e Ajunul 
Anului Nou, toate au rămas în campus! În loc să petreacă, organizează 
evenimente pentru cauze caritabile! Locul meu nu e acolo. 

Lacrimile pe care le-am ţinut în frâu până acum nu mai pot fi 
controlate. Două picături mari mi se rostogolesc pe obraji. Sunt tare 
bucuroasă că Dean nu e aici, să le vadă. 

— Îmi pare rău, Mucişor! 

Îmi şterg mânioasă ochii umezi. 

— În fine... Nu contează. N-o să plâng pentru câteva fete tâmpite 
şi pentru o casă aglomerată. N-o să las chestia asta să mă afecteze. 
Oare Selena Gomez s-ar lăsa afectată? Sigur că nu. 

Frate-miu e nedumerit. 

— Selena Gomez? 

— Da. Selena e un simbol al rafinamentului şi al purității, iar eu 
încerc s-o iau drept model. Are personalitate. Evident, când vine vorba 

despre stilul vestimentar, mă voi lupta veşnic să fiu o Coco Chanel şi o 
să dau greş, pentru că nimeni nu poate fi Coco Chanel. 

— Fireşte! comentează Dean. Despre ce etapă a Selenei Gomez 
vorbim? Când era iubita lui Justin Bieber sau a tipului ăluia... The 
Weeknd? 

Mă încrunt. 

— Vorbeşti serios? 

— Am zis ceva aiurea? 

— O fată nu este definită de iubiții ei, ci de realizările ei. Şi de 
pantofii pe care îi poartă. 

Privirea mea aterizează pe cizmele mele noi, de la bunicuţa 
Celeste. Mă consolez cu gândul că măcar la capitolul încălțăminte am 
înregistrat un succes absolut. 

În rest, nu prea am cine ştie ce succese. 

— O să-l rog pe tata să sune la departamentul de Cazare de la 
Briar şi să verifice dacă au disponibilă vreo cameră, îi zic lui Dean. 

Din nou, mă cuprinde un sentiment de înfrângere. 

— Deşi nu prea aş vrea să-l rog. Deja a trebuit să tragă nişte sfori 
ca să mă transfere la Briar. 

Și aş prefera să nu locuiesc într-o cameră de cămin decât dacă e 
neapărată nevoie. Să împart baia cu zeci de fete este cel mai mare 
coşmar al meu. A trebuit să fac asta la filiala Kappa de la Universitatea 
Brown, dar faptul că aveau dormitoare private a mai îndulcit situația. 
Acum, nu cred că a mai rămas disponibilă vreo cameră cu baie, având 
în vedere că anul universitar a început de ceva timp. 

Gem de frustrare. 

— Ce mă fac, Dean? 

Am doi fraţi mai mari care nu ratează niciodată ocazia să mă 
tachineze sau să mă necăjească. Dar uneori — rar, ce-i drept —, dau 
dovadă de compasiune. 

— Încă nu-l suna pe tata, spune Dean. Mai aşteaptă puţin. O să 
văd ce pot să fac. 

Îmi încreţesc fruntea. 

— Nu cred că poţi să faci ceva. 

— Deocamdată, nu-l suna! Am o idee. 

Aud un scrâşnet de frâne. 

— Aşteaptă puţin, Summer! Mulţam, frate! A fost o cursă de 
cinci stele, ce mai! 

Se aude o portieră trântită. 

— Summer, în seara asta te întorci în oraş, nu? 

— Nu asta plănuiam să fac, dar cred că acum nu am de ales. O să 
mă cazez la un hotel din Boston până când găsesc unde să mă mut. 

— Nu de Boston vorbesc. Mă refer la New York. Semestrul o să 
înceapă abia peste vreo două săptămâni. Mă gândeam ca, până atunci, 
să locuieşti în penthouse. 

— De fapt, voiam să-mi desfac bagajele, să mă liniştesc puţin. 

— Asta oricum n-o să se întâmple azi, iar diseară e Ajunul Anului 
Nou, aşa că vino acasă! Vom sărbători împreună: tu, eu şi Allie. Mai 
vin şi câţiva dintre foştii mei coechipieri. 

— Cum ar fi...? întreb curioasă. 

— Garrett e în oraş. Are meci, aşa c-o să apară şi el. Vine şi gaşca 
actuală de la Briar. Pe unii îi știi: Mike Hollis, Hunter Davenport. De 
fapt, Hunter s-a dus la Şcoala Pregătitoare Roselawn. Cred că era cu 
un an mai mic decât tine. Mai vin Pierre şi Corsen, dar pe ăştia nu cred 
că-i cunoşti. Şi Fitzy... 

Inima îmi stă în loc pentru o clipă. 

— Mi-l amintesc pe Fitzy, îi zic, cât de degajat pot. 

Însă nu-mi iese; chiar şi eu îmi pot auzi entuziasmul din voce. 

Dar cine m-ar putea judeca? Lui Colin Fitzgerald i se spune Fitzy. 
Băiatul ăsta e UNICORNUL meu. O pasăre rară. Tipul perfect: 
hocheist, înalt, sexy, tatuat. E posibil să fiu puţintel topită după el. 

Bine, recunosc: sunt în limbă după el. 

Tipul este... incredibil. Dar şi cam inaccesibil. De regulă, când ne 
întâlnim, coechipierii lui Dean sunt grămadă pe mine. Însă nu şi Fitz. 
L-am întâlnit anul trecut, când l-am vizitat pe Dean, la Briar. Fitzy abia 
dacă mi-a aruncat o privire. Când l-am reîntâlnit la o petrecere dată în 
cinstea lui Logan — un prieten de-al lui Dean —, Fitzy nu mi-a adresat 
mai mult de zece cuvinte. 

Mă scoate din minţi. Nu mă aştept ca orice tip din preajma mea 
să-mi cadă la picioare, dar ştiu că Fitzy este atras de mine. Am 

observat că, atunci când se uită la mine, ochii lui căprui mocnesc. 
de-a dreptul! 

Sau poate că văd ceea ce-mi doresc să văd. 

Tata are o vorbă: Percepția şi realitatea sunt cât se poate de 
diferite. De obicei, adevărul este undeva la mijloc. Odată, tata s-a 
folosit de expresia asta în pledoaria lui la un proces de omor, iar 
acum o scoate la înaintare ori de câte ori are ocazia. 

Dacă adevărul se găseşte undeva între detaşarea aparentă a lui 
Colin Fitzgerald față de mine (nu mă place) şi focul pe care i-l văd în 
ochi (pasiunea lui nestăpânită pentru mine), atunci... punând totul 
cap la cap, s-ar putea spune că mă consideră prietenă? 

Mă bosumflu. 

Nu. Nici vorbă! Refuz să fiu socotită doar o prietenă. 

— O să fie mişto, declară Dean. Pe deasupra, a trecut foarte 
mult timp de când n-am mai fost împreună de Anul Nou, la New 
York. Aşa că mişcă-ţi fundul încoace şi dă-mi un mesaj când ajungi! 
Am ajuns la curăţătorie. Trebuie să intru. Te iubesc! 

Încheiem conversaţia. Zâmbesc cu toată gura. Da, de obicei 
Dean e o mare pacoste, dar, pe de altă parte, e un frate de treabă. Mă 
susține când am nevoie de el. Asta contează cu adevărat. 

Slavă Domnului că acum am de mers la o petrecere! După o zi 
de rahat, nimic nu e mai potrivit decât o petrecere. 

Mă uit la ceas. Este ora unu. 

Campusul Briar este cam la o oră depărtare de Boston. De acolo 
până în Manhattan mai fac cu maşina vreo trei-patru ore. O să ajung 
în oraş abia seara, deci nu voi avea mult timp să mă pregătesc. Dacă 
în seara asta îl întâlnesc pe „unicornul” meu, vreau să mă aranjez din 
cap până-n picioare. 

Băiatul ăsta nici n-o să ştie ce l-a lovit. 

Ea face totul ca la carte. Deci ce ar putea merge prost? 


Mackenzie Cabot — „Mac”, pentru cei apropiați — este o studentă 
de douăzeci de ani care face tot posibilul pentru a mulțumi pe toată 
lumea. Dar e epuizant să respecţi mereu regulile. Deși Mac vrea doar 
să se concentreze asupra afacerii ei online, mai întâi trebuie să obţină 
o diplomă de facultate, ta insistențele părinților ei. Asta presupune să 
se mute în Avalon Bay, un orășel de coastă unde trăiesc, alături de 
localnici, studenți bogaţi car&învaţă la Universitatea Garnet. 

Mac se pricepe să-și stăpânească impulsurile de răzvrătire și de 
independenţă, dar când îl întâlnește pe Cooper Hartley, autocontrolul 
ei este pus la grea încercare. Cooper e putin cam direct. Sincer și 
frust. E o ameninţare pentru stilul de viață foart& organizat al lui Mac. 
Curând, prietenia lor devine cel mai firesc lucru din viața fetei și îi 
permite să fie ea însăși. 

În ciuda disprețului pe care Cooper îl simte față de cei din familiile 
bogate, își dă seama rapid că Mackenzie nu este doar o altă „clonă” cu 
avere și se îndrăgostește de ea nebunește. Însă, tocmai când Mac 
începe să simtă că este acceptată de Cooper și de prietenii acestuia, 
secretul pe care el i-l ascunde ameninţă să distrugă ceea ce au clădit 
împreună. 

